
ELOGII PENTRU TERRI BLACKSTOCK 


„Ultima carte a lui Blackstock, Dacă fug, este cel mai bun 
roman de suspans pe care l-am citit de câteva decenii 
încoace. Fremătând de secrete şi de suspans care te ţine 
cu sufletul la gură, cu personaje excepţional construite, 
este o poveste care te captivează până la final. Citiţi-o! 
Fugiţi s-o cumpăraţi! Atât e de bună!” 


— Colleen Cobe, autoare a unor bestselleruri USA 
Today, romanul Mermaid Moon (Luna sirenelor) şi 
seria Hope Beach 


„Finalul pasionant care-ţi face inima să bată nebuneşte al 
trilogiei Moonlighters de Blackstock e ca o călătorie cu 
peripeții. Intriga şi pericolul ating un punct culminant 
dramatic, în timp ce ticăloşii sunt puşi la colţ.” 


— Romantic Times despre romanul Twisted Innocence 
(Inocenţă pervertită) 


„Fanii lui Blackstock vor fi absorbiți de acest al treilea 
roman din seria Moonlighters, ale cărui teme sunt iertarea 
şi acordarea celei de-a doua şanse. Deşi poate fi citit şi ca 
un roman de sine stătător, cititorii vor înţelege mai bine 
personajele din volumele anterioare ale seriei.” 


— CBA Resurse + Distribuitori despre Twisted 
Innocence (Inocenţă pervertită) 


„Cartea a doua a seriei Moonlighters de Blackstock 
debutează cu un incident înspăimântător, dar este plină de 
acţiune şi în continuare. E o poveste pe mai multe planuri 


despre  decepţie, durere şi secrete destăinuite la 
momentul potrivit, menţinând interesul şi curiozitatea 
cititorilor.” 


— RT Book Reviews, 4 star review pentru romanul 
Distortion (Distorsiune) 


„Blackstock îşi construieşte personajele în aşa fel încât ele 
pot scăpa din orice situaţie - ca de exemplu, să facă parte 
dintr-o familie cu incredibil de multe cadavre în dulap - şi 
reuşesc să rămână credibile. Distortion (Distorsiune) e un 
bun roman de suspans, dar mai mult decât atât, aduce în 
discuţie o serie de atitudini şi acţiuni care-i vor face pe 
cititori să-şi reexamineze propriile tipare şi valori.” 


— Crosswalk.com 


„O proză clară, o poveste incitantă şi o acţiune galopantă 
fac ca acest thriller să fie încă un succes pentru Terri 
Blackstock. Recomandat cititorilor cărora le plac scrierile 
lui Lynette Eason şi Erin Healy.” 


— Library Journal, starred review pentru romanul 
Downfall (Decădere) 


„O poveste densă şi plină de suspans, acest mystery ne 
prezintă într-un ritm alert un clovn ciudat pe post de 
suspect şi un periculos vizitator de blog.” 


— Publishers Weekly despre Truth Stained Lies 
(Adevărul a pătat minciunile) 


„Seria Restoration (Restituire) ajunge la un final dramatic. 
Blackstock este o maestră absolută în a aduce la suprafaţă 
dileme spirituale şi în a le permite cititorilor să se lupte cu 


ele odată cu personajele. Este concluzia cea mai potrivită 
pentru această serie unică de romane.” 


— RT Book Reviews, 4 1/2 star review pentru romanul 
Dawn's Light. (Lumina zorilor) 


„Scriitură bună, detalii descriptive bine dozate, personaje 
convingătoare şi un final ce nu sucombă în răspunsuri 
lejere — toate acestea te îndeamnă să continui să citeşti 
pagină după pagină, făcând din această carte un roman 
fascinant pentru creştinii amatori de suspans.” 


— Publishers Weekly despre romanul Cape Refuge 


„Scriitura excepţională a lui Blackstock îi va ţine pe cititori 
treji până târziu în noapte, pentru a descoperi identitatea 
făptaşului din acest extraordinar roman poliţist. Punerea în 
scenă unică şi privirea aruncată asupra scenei muzicale 
din Nashville sunt fascinante. Amatorii de suspans se vor 
bucura de o trataţie delicioasă.” 


— RT Book Reviews, 4 1/2 star review şi distincţia TOP 
PICK! acordată romanului Double Minds (Minţi duble), 
nominalizat în 2009 la premiul Best Inspirational Novel 


„Absorbită fiind încă de la primul rând, m-a durut sufletul 
pentru Kara, Lizzie şi pentru povestea lor emoţionantă. 
Sfârşitul convingător nu m-a scos din starea de tristeţe, 
pentru că acest roman este despre mai mult decât despre 
viaţa a două fetiţe şi despre rănile ce n-ar trebui să existe 
niciodată. Doamna Blackstock jonglează cu abilitate şi tact 
cu trăirile de nedorit ale personajelor sale (promiscuitate şi 
avortul ce-i urmează, menţionat în treacăt). Totodată, 
cartea este atât de bine scrisă, încât cu greu îţi vine să 
crezi că este doar ficţiune!” 


— RT Book Reviews, 4 star review pentru romanul 
Covenant Child (Copilul legământului) 


„Distanţându-se de celelalte romane polițiste ale ei ce te 
ţin cu sufletul la gură, Blackstock pătrunde în lumea unui 
infractor care-şi întâlneşte perechea. Acest roman alert nu 
oferă nicio răsturnare de situaţie uimitoare, dar povestea 
este incredibil de bine spusă şi cititorul va fi fascinat până 
la ultima pagină.” 


— RT Book Reviews, 4 star review pentru romanul 
Shadow in Serenity (Umbră asupra serenităţii) 


Această carte le este dedicată cu drag nazareenilor 


1 


CASEY 


E sânge pe pantofii mei. l-am spălat pe talpă, ştiind că 
poliţia va analiza urmele şi va afla că port nişte Skechers. 
Vor găsi pe cardul meu de credit tranzacţia de la 
magazinul de pantofi, şi asta va dovedi că sunt ai mei. 


Sângele se scurge de pe tălpi. Inima-mi bate de parcă ar 
fi sângele meu, deşi nu e. Plânsul mă gâtuie, dar îmi şterg 
lacrimile. N-am timp să simt. 

Când pantofii par suficient de curaţi, îi şterg cu un 
prosop şi-i strecor în geantă. 

Ei vor vedea petele de sânge pe chiuvetă, în urmele 
paşilor făcuţi de mine până la uşă, unde m-am descălţat, 
pe prosop. Vor da cu luminol din acela ce va străluci prin 
tot apartamentul şi vor aduna dovezi împotriva mea. Nu 
mai are rost să curăţ. Trebuie doar să plec de-aici. 

Nu-i uşor să-ţi împachetezi întreaga viaţă într-o geantă 
de voiaj, dar nu am încotro. Împachetez ce cred că-mi va 
folosi - o cămaşă, două perechi de blugi, câteva tricouri, o 
foarfecă, să-mi tai părul imediat ce voi ajunge într-un loc 
sigur, lenjerie intimă, mascara, periuţă şi pastă de dinţi, 
lentile de contact şi ochelari. Mă duc la dressing, deschid 
sertarul, caut printre şosete până în spate, la cutia de 
trabucuri. O deschid. Teancurile de sute de dolari sunt încă 
acolo. Asta-i ziua mea neagră, urgenţa pentru care am 
nevoie de bani-gheaţă. Indes teancurile de bani în 
buzunarele genţii şi apoi mă grăbesc către micul meu 
living cu bucătărie încorporată, ca să adun pozele de 
familie de pe un raft. Le îndes şi pe ele în geantă. 

Scriu rapid un cec pentru chirie, îl rup din carnet şi-l las 
pe tejghea, cu un bilet către proprietar, în care îi spun că 
poate închiria apartamentul meu şi că poate dona ce am 
lăsat acolo. Nu vreau să aibă de suferit din cauza mea. Mă 
gândesc să sun la serviciu şi să le spun că nu mă mai 
întorc, dar mai bine n-o fac. 

Îmi pun geanta pe umăr şi o car afară, apoi încui 
apartamentul, deşi nu ştiu de ce fac asta. 

Când mă sui în maşină, văd sânge pe mânerul uşii. îl 
ignor, conduc până-n parcarea unui hotel din centru, 
abandonez maşina fără să mă uit în urmă şi iau liftul în jos, 


către primul etaj al hotelului. Mă strecor în toaleta 
femeilor, îmi strâng părul în coadă de cal şi îmi leg o 
bandană pe cap. Îmi scot lentilele de contact, îmi spăl 
machiajul şi-mi pun ochelarii. Apoi îmi iau poşeta şi geanta 
de voiaj şi ies pe uşile de sticlă ale hotelului, către şosea, 
unde e staţia de taxi. Îi dau un bacşiş portarului, să-mi 
cheme unul. 

Mă sui în taxi şi-i spun şoferului să mă ducă la staţia de 
autobuz. 

Probabil că încă nu mă caută nimeni. Va trece o vreme 
până vor descoperi cadavrul lui Brent. Cedez tentaţiei de a 
spune o rugăciune, deşi nu ştiu dacă o va auzi cineva. Am 
probleme cu credinţa în Dumnezeu, dar, când sunt într-un 
necaz, spun deseori în minte rugăciuni. Nu ştiu pentru ce 
să mă rog. Timp? Distanţă? O cale de scăpare? 

Dreptate? 

Da, vezi să nu! 

Cer ajutor în general, având încredere că, dacă e cineva 
la celălalt capăt al rugăciunii mele, va şti de ce anume am 
nevoie. Pe măsură ce străbatem oraşul, singurătatea mă 
învăluie ca o ceaţă şi mă întreb ce o să mă fac fără 
prietenii mei. lubesc oamenii. Întotdeauna i-am iubit. Nu- 
mi place să fiu singură. 

Şi pe familia mea. Pe nepoata mea de şase luni care-şi 
adaugă săptămânal câte un nou truc în repertoriul ei de 
bebeluş... Oare o s-o mai revăd vreodată? Gândul că n-o s- 
o mai legăn niciodată ca să adoarmă e aproape la fel de 
brutal precum imaginea celui mai bun prieten zăcând mort 
pe podea. 

Îmi las privirea să alunece peste oraşul pe care am fost 
învățată de mică să-l iubesc. Ciudat, n-am ştiut până acum 
că-l iubesc. 


Mă lupt să nu mă gândesc la ce s-a întâmplat mai 
devreme. Cu o oră în urmă? Cu două? Mă chinui să nu mă 
mai gândesc la teroarea asta. 

Câte un pas, pe rând. Să ajung întâi la staţia de 
autobuz. Apoi pot să plâng. 


CASEY 


No mai fost niciodată până acum în staţia de 


autobuz. Are o mistică murdară - un aer străin care mă 
oripilează -, dar ştiu că nu pot să ies din oraş cu maşina 
personală. Sigur o vor căuta. Aeroportul iese din discuţie. 
Prea multe camere de luat vederi şi prea multă securitate. 
Sper că nu voi fi identificabilă imediat, dacă faţa mea va 
apărea pentru scurt timp pe ecranele de securitate ale 
camerelor de deasupra. Mă uit la afişajul neclar cu 
destinaţii şi ore. N-am nicio idee încotro s-o apuc. 

Trebuie să fug undeva suficient de departe pentru ca 
fotografia mea să nu apară la ştirile locale. Intr-un loc care 
să nu aibă nicio legătură cu mine şi în care să n-am niciun 
motiv să ajung. Undeva unde nu aş merge niciodată. Şi va 
trebui să fie o destinaţie a unuia dintre următoarele 
autobuze care vor pleca din staţie, oriunde m-ar duce el. 


Nu voi merge până la capăt. Voi cobori la una dintre 
staţiile de pe traseu. 

Dar să începem cu începutul. Găsesc toaleta femeilor şi 
privesc pe sub uşile cabinelor să văd dacă sunt singură. 
Deocamdată, sunt. Stau în faţa chiuvetelor murdare şi mă 
uit lung în oglindă. Trag fermoarul de la geantă şi iau 
foarfeca. Imi desfac din coc părul blond, îl pieptăn şi-mi 
trec mâinile prin el pentru ultima dată. 

Părul a fost dintotdeauna bunul meu cel mai de preţ şi 
urăsc să-l văd căzând pe jos. Dar nu pot lăsa vanitatea să 
mă oprească. Tai exact până în dreptul bărbiei şi mă uit la 
şuviţele care ajung pe podea. Nu mă opresc, insist. Mă 
ciopârţesc şi la spate, până ajung în partea cealaltă. 

Arată ca o tunsoare bob făcută acasă, dar putea fi mai 
rău. Incă semăn prea mult cu mine. Mă pieptăn dându-mi 
părul după urechi - s-a mai schimbat ceva, dar nu 
îndeajuns. Ar trebui să-l tund mai scurt, băieţeşte? Nu, ar 
dura prea mult, iar tunsoarea de amator ar atrage şi mai 
mult atenţia. O să fac asta când o să ajung într-un loc în 
care să mă pot vopsi. 

Scot un teanc de bancnote din geantă şi-l îndes în 
buzunarul de la blugi. Trebuie să-l ţin la îndemână. 

Mă aşez pe vine să adun părul căzut, îl arunc în closet şi 
trag apa, apoi mă întorc cu un şerveţel umed şi şterg 
podeaua, să mă asigur că nu rămâne nicio şuviţă blondă 
pe acolo. Mă întorc la toaletă şi trag din nou apa, apoi stau 
pentru o clipă şi mă uit la vechea Casey cum dispare pe 
fundul vasului, odată cu jetul de apă. 

Mă sprijin cu spatele de uşa cabinei. Pot să fac asta. Am 
mai avut de îndurat greutăţi în viaţă. Tot ce trebuie să fac 
acum e lucrul la care poliţia se aşteaptă cel mai puţin. 
Viaţa mea va depinde de asta. 

Deschid telefonul mobil, scot bateria şi o arunc în coşul 
de gunoi. Apoi sparg telefonul şi pun bucăţile în buzunar, 


să pot scăpa de ele undeva, pe drum. Nu ştiu dacă va 
funcţiona să-i împiedic pe cei din poliţie să mă localizeze 
prin GPS-ul de pe telefon, dar am văzut la televizor 
infractori care procedează aşa. 

les din toaletă, privesc în jurul staţiei şi detectez un 
ghişeu de bilete unde nu e coadă. Poşeta şi geanta de 
voiaj îmi atârnă pe umăr; ajung în faţa funcţionarei. 

- Încotro? spune ea, fără să ridice privirea. 

— Păi... ce autobuz pleacă acum? 

Femeia ridică privirea. Ochii ni se întâlnesc, dar nu simt 
că se uită la mine. 

— El Paso. Pleacă în douăzeci de minute. 

Nu-mi las timp de gândire. 

- Perfect, zic. La El Paso vreau să merg. 

Femeia — care mi se pare somnoroasă - îmi tipăreşte 
biletul şi-mi ia banii. 

— Ar fi bine să vă grăbiţi. 

Îi mulţumesc şi mă grăbesc către autobuz. Îi dau 
şoferului biletul ca să mi-l valideze şi el se întinde să-mi ia 
geanta. 

— E în regulă, îi spun. O ţin cu mine. 

— Se poate aglomera autobuzul. Nu aveţi unde s-o 
puneţi. 

Habar n-aveam că El Paso e o destinaţie atât de 
populară din Shreveport. 

— O ţin la picioare. Cât durează călătoria? 

- Cam zece ore şi jumătate. 

Asta-i bine, mă gândesc. Cu cât petrec mai mult timp în 
autobuz, cu atât mai bine. Dacă poliţiştii nu-şi dau seama 
cum am părăsit oraşul, ăsta-i un loc bun ca să fiu în afara 
atenţiei lor pentru o vreme. 

Urc în autobuz. Până acum, e ocupat aproape pe 
jumătate. Merg pe culoar, evitând o familie cu doi copii 


preşcolari şi alegând un loc la geam, pe un rând gol. Arunc 
poşeta şi geanta pe scaunul de lângă mine. 

Dar în scurt timp, scaunele se ocupă. Încerc să nu am 
contact vizual cu cei care caută un loc liber. Un bărbat 
care şchiopătează şi care abia reuşise să urce scările, un 
adolescent cu cearcăne adânci şi negre şi cu căşti în 
urechi, o femeie în vârstă cu baston, un soldat obosit 
cărând o raniţă militară. 

Soldatul mă inspectează şi se opreşte în dreptul 
scaunului meu. 

— Stă cineva aici? întreabă el, arătând spre geanta mea. 

Nu-mi place să refuz un soldat. Cerem atât de mult de la 
ei şi ei aşteaptă atât de puţin de la noi! Clatin din cap şi-mi 
mut geanta la picioare. El se aşază, iar umărul lui puternic 
se atinge de al meu. 

— Mergeţi la El Paso? mă întreabă el. 

— Nu, cobor înainte. Sunteţi din El Paso? 

- Da, spune. Am fost plecat aproape un an. Afghanistan. 

— Nu vă trimit acasă cu avionul? îl întreb, uimită. 

- M-au trimis la baza militară, dar familia mea nu-i de 
acolo. N-am vrut să merg direct acasă, spune el. Am vrut 
să mă opresc să vizitez familia unui prieten. El nu s-a mai 
întors, aşa că... 

Mă emoţionez. Trebuie să fie un om de treabă dacă-şi 
pune propria sosire acasă pe plan secund, pentru a vizita 
familia unui prieten decedat. 

-Nu e aşa de mult de mers cu autobuzul. 

— Cine vă aşteaptă acolo? îl întreb. 

— Părinţii mei, spune. Şi iubita. Sunt foarte nerăbdător 
să-i revăd. 

- Pariez că şi ei abia aşteaptă să vă vadă. 

- Da, va fi un weekend grozav, spune el şi înghite în 
sec. Sunt un pic emoţionat. 


Înţeleg asta. Probabil că s-a schimbat de când a plecat 
la război. Să se întoarcă într-o relaţie va fi ciudat şi dificil. 
Soţul prietenei mele Nora a plecat în armată la o lună 
după naşterea primului lor copil şi a lipsit un an. A ţinut 
legătura cu familia cât a putut, pe Skype, dar nu a fost 
suficient. Chiar nu se pot recupera lunile pierdute. 

Când s-a întors acasă, bucuria Norei s-a transformat 
rapid într-o îngrijorare tăcută, şi toţi ştiam că lucrurile nu 
mergeau bine. O persoană se schimbă după un an ca 
mamă... după un an ca soldat. Câteodată, cei doi se 
schimbă în direcţii opuse. Sper că iubita acestui soldat îl 
va trata ca pe un erou şi-i va lăsa timp şi spaţiu să se 
readapteze. 

Îşi pune căştile şi mă simt uşurată că nu doreşte să afle 
nimic despre mine. Îmi pun şi eu căştile, închid ochii şi mă 
prefac că dorm, dar imediat ce autobuzul începe să facă 
manevrele de ieşire din depou, îi deschid, să văd cum 
oraşul meu rămâne în urmă. S-ar putea să nu-l mai văd 
niciodată. 

Închid din nou ochii când îmi ţâşnesc lacrimile. Pot să 
fac asta, îmi spun. Sunt puternică. Sunt concentrată. Sunt 
hotărâtă. 

Nu-i voi lăsa să câştige. 

Lacrimile mi se potolesc. Îmi doresc să fi avut muzică, în 
care să mă cufund, dar telefonul meu e făcut ţăndări în 
buzunar. Totuşi, căştile mă ţin izolată. 

Nu ştiu dacă asta e de bine sau de rău. 


CASEY 


Cina ne oprim la staţia Greyhound în Dallas, decid să 


cobor şi să-mi petrec noaptea aici. Autobuzul îşi va 
continua drumul către El Paso, dar eu nu voi mai fi în el. În 
apropierea staţiei de autobuz, e un hotel, Overnight Inn, 
aşa că merg într-acolo, cu teama să nu cumva să fiu 
jefuită până ajung. Noaptea e vie, cu umbre şi freamăt, 
dar aproape că alerg şi inima îmi bate cu putere. La 
jumătatea drumului, disperarea mă loveşte ca un ciocan în 
tâmplă. Nu-mi vine să cred că sunt aici, ascunzându-mă 
de lege. Părinţii mei m-au educat să respect autorităţile şi 
să cred în sistem... dar asta era înainte ca sistemul să se 
întoarcă împotriva noastră. 

Familia mea era la fel de străină de comiterea unei 
crime, cum era şi de sinucidere. Noi nu suntem laşi, mi-am 
spus de atâtea ori după moartea tatălui meu, cu 
treisprezece ani în urmă. El nu s-ar fi spânzurat niciodată. 
Eram atât de sigură de asta când l-am găsit, cu trupul 
aşezat special în aşa fel încât să arate ca al cuiva care 
voise să termine cu toate. Deşi aveam doar doisprezece 
ani, ştiam ce am văzut. Dragul meu tată, mort într-un fel în 
care n-ar fi vrut niciodată ca eu să-l găsesc. 

Acum mă întreb dacă aş putea fi cu adevărat prima din 
familia mea care să facă asta. Aş putea fi eu cea care într- 
adevăr renunţă? 

Poate că cel mai bine ar fi să fiu jefuită şi ucisă. Dar 
instinctul meu de supravieţuire este atât de ascuţit, încât 
merg cât pot de repede până ajung la intrarea în hotel. Au 
camere libere, aşa că le spun că mi-a fost furat portofelul, 


dar am cash. Mă înregistrez sub un nume fals şi primesc 
curând o cheie. 

Când intru în cameră, mă izbeşte un miroase de 
mucegai şi tutun. Patul e tare şi aşternutul nu acoperă 
salteaua, dar îmi zic că sunt norocoasă să fiu aici, şi nu în 
închisoare. 

Deznădejdea îşi înfige ghearele în mine şi gândul 
sinuciderii revine. Mă gândesc cum să procedez, cum să 
fac ca să provoc o cât mai mică traumă persoanei care m- 
ar găsi. Pentru câteva minute, mă consolez cu gândul că 
toate s-ar putea sfârşi curând, cu sentimentul de uşurare 
că n-ar trebui să fug toată viaţa şi să mă ascund ca o 
criminală. Nu mi-aş mai face griji cum să-mi câştig 
existenţa, unde să locuiesc, cine s-ar apropia de mine. N- 
ar trebui să fac faţă faptului c-aş fi etichetată drept 
asasină. 

Dar nu pot rămâne prea mult timp pierdută în această 
fantezie  odihnitoare. Mă gândesc la mama stând la 
priveghi, repetând toate ritualurile ei obsesiv-compulsive 
în timp ce le strânge mâna, consolându-i, celor veniţi s-o 
consoleze pe ea. După înmormântare, ar sta trează toată 
noaptea, cu mintea cuprinsă de teroare, fără să fie în stare 
să doarmă săptămâni întregi, până ce un doctor nu va 
interveni să-i modifice doza de medicamente. Sora mea va 
fi atât de îndurerată şi distrasă, încât nu va mai putea 
avea grijă de micuța Emma. Căsnicia ei va avea de suferit 
din cauza amărăciunii şi furiei ce-i vor creşte ca o lavă în 
inimă, şi probabil că va spune public ceva ce n-ar trebui să 
spună, şi-atunci vor veni şi după ea. 

Vor vorbi la TV despre sinuciderea mea, de parcă aş fi 
drama săptămânii. O vor descrie în detaliu şi vor posta pe 
YouTube filmuleţe cu cadavrul meu. Nancy Grace îmi va 
face autopsia psihologică. 


Într-un final, renunţ la idee. Să-mi iau viaţa ar fi un gest 
prea egoist. Prea multe piese de domino s-ar prăbuşi, prea 
mulţi oameni ar fi afectaţi, şi nu doar pentru o zi sau o 
săptămână, ci pentru ani... pentru decenii. 

Nu poţi doar să-ţi faci ieşirea şi să te gândeşti că totul 
se va termina. Nu se va termina pentru oamenii care te 
iubesc. Nu vei face decât să-i laşi pe toţi să alerge după 
rămăşiţele împrăştiate de un vânt mânios. li vei lăsa 
încercând să rezolve disperaţi problemele tale... în timp 
ce-şi oblojesc propriile răni. Chiar dacă eşti ca mine, 
singură şi fără copii, gestul tău poate afecta generaţii 
întregi. 

Merită să-ţi iei astfel piatra de pe inimă? 

Nu, nu merită. Prefer să port eu suferinţa, decât să-i las 
pe ei s-o facă. 

Nu există sentiment de uşurare în hotărârea mea că va 
trebuie să trec prin toate, dar cel puţin există o decizie 
care-mi va proteja familia. Micuța Emma nu va trebui să 
vorbească despre mătuşa ei sinucigaşă. Bineînţeles, peste 
câţiva ani, tovarăşii ei de joacă vor spune despre mine că 
sunt o criminală. Dar mama ei îi va explica cum stau 
lucrurile. Poate că Emma va asculta şi poveşti frumoase 
despre mine. 

Într-un târziu, adorm pentru o vreme, cu un 
binecuvântat sentiment de uşurare la care nu sperasem. 
Visez că Brent e încă în viaţă, că ieşim la Malico's Pizza 
Plaza şi mâncăm pepperoni, plângându-ne de chelnerul 
uituc, ca şi cum să te lase fără cârnaţi ar fi cel mai 
groaznic lucru care ţi s-ar putea întâmpla. 

Când mă trezesc, Brent nu mai e. De obicei îmi plăceau 
dimineţile de sâmbătă, dar totul pare greşit în camera asta 
mucegăită de hotel. Plâng încet, în timp ce fac duş şi mă 
pregătesc să plec naiba ştie unde. 


CASEY 


D.a poliția ar şti că mi-am luat bilet către El Paso, s-ar 


putea să nu mă caute prin Dallas. Totuşi, mi-am legat din 
nou bandana pe cap, în stil doo-rag, şi m-am întors în 
staţie. Nu m-am decis încotro să merg, dar următorul 
autobuz este către Tulsa, Oklahoma, aşa că îmi cumpăr un 
bilet. Din fericire, pentru cea mai mare parte a drumului, 
nu stă nimeni lângă mine şi mi-e frică să nu adorm, ca să 
nu ratez opririle intermediare şi să fac tot drumul către 
Tulsa. Trebuie să cobor undeva, pe parcurs. 

Durant, Oklahoma, pare un loc la fel de bun ca oricare 
altul. Nu e o staţie propriu-zisă, doar o oprire în timpul 
căreia pasagerii au timp zece minute să fumeze o ţigară 
sau să bea o cola. Mă uit în jur. Nu suntem chiar într-o 
zonă bună a oraşului, dar văd o farmacie la patru clădiri 
distanţă, pe colţ. Merg ca şi cum aş avea un scop, să nu 
pară că m-am rătăcit. Chiar şi în plină zi, aş putea fi o ţintă 
- o blondă micuță care merge singură printr-un cartier rău- 
famat. 

Cred că o persoană căutată de poliţie ar trebui să fie 
curajoasă şi îndrăzneață, dar eu mă simt ca o lalea ofilită, 


cu petale ce stau să cadă. Frica îmi pulsează ca sângele 
prin vene, în urechi şi îmi pocneşte în cap. 

Asta-i fata mea curajoasă, obişnuia să-mi spună tata 
când aveam zece ani şi eram la o şcoală nouă, unde mă 
hărţuia câte o colegă, făcându-mi viaţa mizerabilă. Nu 
eram curajoasă atunci mai mult decât sunt acum. O 
evitam pe fata rea pe culoarele şcolii şi mă lipeam de 
învăţătoare când o vedeam prin preajmă. Pentru că eram 
nouă, mă jucam singură, fredonam în gând melodii şi 
zâmbeam ca şi cum nu aş fi ştiut că nu e nimeni lângă 
mine. 

Şi acum zâmbesc, şi buzele mi se mişca în ritmul unei 
melodii tăcute, ca şi cum mintea mea ar fi mulţumită şi 
preocupată. Nimeni nu pare să observe falsitatea expresiei 
mele faciale sau tornada de gânduri furioase din capul 
meu. 

Nimeni nu mă vede cu adevărat. 

Ajung la farmacie şi intru pe culoarul cu vopsele pentru 
păr. Mă opresc în dreptul standului L'Oréal, încercând să 
mă decid care să fie noua culoare a podoabei mele 
capilare. Mi-a plăcut întotdeauna să fiu blondă, dar orice 
nuanţă de blond m-ar face să semăn prea mult... cu mine. 
Cred că trebuie să mă fac brunetă. lau o nuanţă închisă de 
pe raft, sperând să nu mă înşel. 

O bufnitură mă face să tresar. Undeva mai în faţă, în 
magazin, cineva trage o înjurătură. Ţinându-mi respiraţia, 
mă duc către insula din centrul drogheriei, ca să pot vedea 
tot culoarul din faţa vânzătoarei. Ea e în genunchi, în 
mijlocul unei grămezi răsturnate de medicamente pentru 
reflux gastroesofagian, aflate la o promoţie de genul „două 
flacoane la preţ de unul”. 

Fără să mă gândesc, mă reped către ea. 

— Sunteţi în regulă? o întreb. Aţi căzut? 

E roşie în obraji. 


— Da, sunt atât de neîndemânatică! Am dat peste stand. 

Intind mâna să o ajut, ea mi-o prinde şi se ridică în 
picioare. 

— Mulţumesc. Pot să vă preiau cumpărăturile, dacă 
sunteţi gata. 

Privesc în sus şi văd o cameră de securitate deasupra 
uşii. Las capul în jos. 

- Da, sunt gata. Dar pot aştepta totuşi, dacă vreţi să 
adunaţi cutiile căzute. 

— Nu, standul mai poate să aştepte. 

In mod normal, aş fi ajutat-o să adune cutiile. Gesturile 
mărunte de amabilitate nu obişnuiau să mă coste nimic. 
Dar acum ele sunt mai scumpe decât aş fi dispusă să 
plătesc. O urmez către casa de marcat, apucând pe drum 
un baton de ciocolată şi nişte alune de pe stativul de lângă 
casă, sperând să-i distrag atenţia de la vopseaua de păr. 

— Ştiţi cumva un motel sigur prin preajmă? Sunt în 
trecere prin oraş şi nu am rezervare. 

Ea scanează codul de bare de pe cutia de vopsea, de pe 
batonul de ciocolată şi de pe alune, şi aruncă produsele 
într-o pungă. 

— Este unul mai sus, pe stradă, spune, dar, sincer, nu m- 
aş caza acolo dacă aş fi în locul dumneavoastră. M-aş duce 
mai degrabă în oraş, la Hampton Inn, pe Burngard Street. 
E la câţiva kilometri de aici, însă. 

— Vă deranjează dacă sun să chem un taxi? N-am o zi 
tocmai bună. Mi s-a stricat maşina şi mi-a murit şi bateria 
de la telefon. 

— Sigur, nicio problemă. 

la telefonul fix şi-l pune pe tejghea. 

- Sunaţi la informaţii şi cereţi numărul de la Dean's Taxi 
Service. Sunt singurii din oraş. 

Sun la taxi, îi mulţumesc vânzătoarei şi aştept afară, 
punându-mi la îndoială fiecare cuvânt pe care i l-am zis. 


Dacă va fi luată la întrebări, poate îşi va aminti de mine. 
Dar suntem în Durant, iar ei probabil că nu mă vor căuta 
aici, cel puţin nu până nu voi fi deja de mult plecată. Poate 
că ea nu va afla niciodată că sunt considerată o criminală. 

În timp ce stau afară cu punga în care am vopseaua de 
păr, realitatea începe să mă copleşească. Unde mi-a fost 
capul? Trebuia să sun la poliţie imediat ce l-am găsit pe 
Brent, să le spun că zace mort pe podea şi cine e 
vinovatul. Dar imediat cum aceste gânduri mi-au trecut 
prin minte, am ştiut că n-ar fi funcţionat. Primele mele 
instincte erau cele corecte. 

Aş fi vrut s-o pot vedea pe mama şi să-i spun totul, iar 
ea să mă strângă în braţe şi să mă asigure că nu mă voi 
sufoca. Mă gândesc cu groază ce-nseamnă pentru ea toate 
astea. A mai îndurat şi înainte minciuni şi dureri şocante, şi 
parcă-i alt om - cu sufletul înlănţuit de umbre negre ce i se 
reflectă în ochii bântuiţi. 

Încă le are pe sora şi pe nepoata mea, iar ele 
întotdeauna îi fac ochii aceia trişti să zâmbească. Nu pot 
suporta gândul de a nu vorbi cu ele. 

Şi mi-e dor de Brent. Confidentul meu, cel căruia îi păsa 
de lucrurile din trecutul care mă invadează. In mod bizar, 
simt încă impulsul de a pune mâna pe telefon, să-l sun. 
Oare l-or fi găsit până acum? Părinţii lui or fi fost anunţaţi? 

ÎI plânge acum vreun om care l-a iubit? 

Ei cred că eu sunt de vină? 

Poate că aşa ar trebui, pentru că a murit din vina mea. 
Sentimentul de vinovăţie mă sfâşie şi nu ştiu cum să-l 
alung. Trebuie doar să trag aer în piept şi să fac următorul 
pas. 

Poliţia din Shreveport nu e omniscientă şi, chiar dacă ar 
implica şi poliţia statală, raza lor de acţiune e limitată. Dar 
ştiu că nu dorinţa de a se face dreptate îi va pune pe 


urmele mele. Justiţia n-a avut niciodată nimic de-a face cu 
dreptatea. 

Taxiul opreşte şi şoferul e durduliu, cu părul grizonant şi 
cu riduri adânci în jurul ochilor, din cele care apar când 
zâmbeşti din priviri. Mă urc în spate. 

— Mulţumesc că aţi venit, îi zic. Probabil că ăsta nu e un 
loc de unde să luaţi de obicei clienţii. 

-— Nu, doamnă, spune. Dar merg aproape peste tot. Cum 
aţi ajuns aici? 

— Am mers pe jos de la benzinărie. Mi s-a stricat maşina 
şi nu o pot repara până mâine. Sper să aibă camere libere 
la Hampton Inn. 

— Aşa ar trebui, spune el. Nu sunt nunţi în oraş în 
weekendul ăsta. Deci sunteţi în trecere pe aici? 

- Da. Merg în Tusla, cu afaceri. 

— Oh, da? Cu ce vă ocupați? 

Încerc să mă gândesc la un job cât mai puţin 
memorabil. 

— Lucrez pentru o companie care face cutii de carton. 

Nu-mi place cât de uşor mi-a trecut o astfel de minciună 
prin minte. 

— Cutii de carton? întreabă şoferul. N-am mai auzit de 
asta până acum. 

Zâmbesc. 

— Ei bine, cineva trebuie s-o facă şi pe-asta, nu-i aşa? 
Doar nu credeţi că toate acele cutii se fac singure? 

Tac pentru o clipă, întrebându-mă dacă nu cumva am 
întrecut măsura. 

- Dumneavoastră de când conduceţi un taxi? 

Aşa cum am sperat, a trecut mai departe. 

— De trei ani. Mi-am pierdut slujba când s-a închis 
fabrica, nu mi-am găsit nimic de lucru nicăieri, aşa că iată- 
mă. 

— Făcând ceea ce trebuie, spun. Bravo! Aveţi familie? 


— Soţie, o fiică şi o nepoată dulce. Fata nu e măritată, 
iar la început am crezut că e sfârşitul lumii. Dar copilul ăla 
ne are la degetul mic. Un an şi trei luni şi e bucuria vieţii 
noastre. 

- Îmi plac copiii mici. 

— Şi nu aveţi? 

— Nu, dar sper să am într-o zi. Aveţi vreo poză? 

Nu că încerc să manipulez conversaţia. Ci chiar îmi 
place să văd fotografii de familie, în special când în ele 
apar şi bebeluşi. 

Deschide telefonul şi-l întinde către mine, în spate. 
Zâmbesc când văd o feţisoară grăsună şi nişte ochi veseli. 

- E adorabilă. 

- Dumnezeu i-a făcut aşa de simpatici ca să nu-i 
trimitem înapoi. Nopțile sunt lungi, dar merită din plin. 

Curând intrăm în parcarea de la Hampton Inn. Sper să 
nu mă fac remarcată. 

- Vă mulțumesc că m-aţi adus, spun. Nepoata 
dumneavoastră este o fată norocoasă. 

Plătesc şi mă dau jos din maşină. Hampton Inn are 
camere libere, aşa că mă înregistrez sub un nume fals, 
pretinzând din nou că mi-am pierdut carnetul de 
conducere. Când le spun că vreau să plătesc cu bani- 
gheaţă, recepţionerul trebuie să-l sune pe manager ca să 
obţină aprobarea. Acesta vine la recepţie, mă măsoară din 
priviri şi apoi îşi dă acordul. Felul în care m-a iscodit mă 
nelinişteşte. Îndată ce primesc cheile, mă refugiez în 
cameră. Primul lucru pe care îl fac este să deschid 
televizorul pe programul de ştiri naţionale, întrebându-mă 
dacă au deja povestea crimei din Shreveport. Mă îndoiesc, 
din moment ce naţiunii puţin îi pasă de un om ucis într-un 
oraş din Louisiana, indiferent cât de extraordinar a fost 
omul ăsta. În timp ce ascult ştirile, îmi vopsesc repede 
părul. Sper ca nuanţa de brunet să iasă suficient de 


închisă pe părul meu blond. Aştept cele cincisprezece 
minute regulamentare, apoi intru în duş şi mă clătesc. 

In timp ce apa murdară de vopsea şerpuieşte în 
scurgere, îmi vine în minte tot sângele ăla. Brent... 

Inchid ochii, mă aşez în cada udă şi, în timp ce duşul 
curge peste mine, las toată durerea să se dezlănţuie. Îmi 
astup gura cu mâna, ca să-mi opresc urletele de plâns, şi 
în curând apa se face rece. Opresc duşul şi rămân în cada 
goală până când pot respira din nou. 

Când în sfârşit mă simt în stare să mă mişc, mă ridic şi- 
mi usuc părul, surprinsă de noua persoană care se 
holbează la mine din oglindă. Nu prea-mi stă bine brunetă, 
dar asta e. Sprâncenele îmi sunt încă deschise la culoare, 
aşa că ignor atenţionările de pe cutie şi utilizez ce a mai 
rămas pe fundul tubului, ca să pun vopsea şi pe ele. Apoi 
mă trântesc în pat, sperând să nu-mi intre vopseaua în 
ochi. Ca să evit să se întâmple asta în timp ce mă clătesc, 
îndepărtez vopseaua cu un tampon umed. Când sunt din 
nou îmbrăcată şi părul îmi e uscat, mă uit în oglindă şi nu 
mă recunosc. 

Da, ochii sunt ai mei... migdalaţi şi un pic prea mari ca 
să mă pot pierde în mulţime. Poate că nu vor fi remarcaţi 
dacă n-o să mă mai machiez o vreme -lăsând de izbelişte 
eyeliner-ul iubit. Ochelarii ar trebui să-mi fie de ajutor. 
Sunt aproape noi şi nu mi i-a văzut multă lume până acum, 
deci probabil nu constituie vreun pericol. 

In jur de ora 11, cobor şi arunc tubul şi cutia de vopsea 
în coşul de gunoi de la capătul coridorului. Apoi găsesc 
business center-ul şi mă aşez la computerul hotelului. Nu 
îndrăznesc să intru pe paginile de Facebook ale prietenilor 
sau să le trimit vreun e-mail. Chiar să caut ştirile din oraşul 
meu m-ar da de gol, dacă poliţia ar verifica logările din 
afară. Poate mă uit mâine, chiar înainte să plec. 
Deocamdată, am nevoie de mersul trenurilor companiei 


feroviare Amtrak şi de orarul autobuzelor Greyhound. 
Trebuie să-mi dau seama încotro să plec mai departe. 
Găsesc rapid Amtrak, dar nu e nicio staţie Greyhound de 
aici. Cea mai apropiată e în Ardmore, printez însă orarul 
autobuzelor oricum, împreună cu cel pentru trenuri. Mă 
întorc în cameră şi verific câţi bani am. 

Am 12 000 de dolari. Când sora mea şi cu mine făceam 
curat prin lucrurile tatei, la doi ani după moartea lui, am 
găsit 36 000 de dolari ascunşi, bani economisiţi sută cu 
sută de dolari, de-a lungul întregii sale cariere. Erau într-o 
cutie pe care scria „pentru zile negre”. Noi i-am dat-o 
mamei, iar ea a insistat să împărţim banii la trei. Nu m-am 
atins niciodată de ei şi nu i-am pus la bancă. l-am păstrat 
într-o cutie de trabucuri toţi anii aceştia, neştiind niciodată 
sigur pe ce ar trebui să-i cheltuiesc. Aproape că păreau 
bani pătaţi cu sânge, din moment ce n-am intrat în posesia 
lor decât după moartea tatei. Acum ştiu că erau rezervele 
lui pentru mine, ca şi cum ar fi bănuit că într-o zi va trebui 
să fug de duşmanii lui. Ar trebui să fie suficienţi ca să-mi 
plătesc camerele de hotel şi mesele, poate şi un nou 
computer şi un telefon. Poate să-mi iau şi o maşină la 
mâna a doua, când o s-ajung la destinaţie. 

Când voi găsi un loc în care să mă ascund, ar trebui să- 
mi caut imediat o slujbă, ca să nu mai cheltuiesc din bani, 
ba chiar să-i pun la loc. 

Simt cum mă copleşeşte recunoştinţa la gândul că tata 
a fost precaut şi ne-a lăsat nouă banii. Dar ar fi îngrozit să 
ştie la ce îi folosesc. 

E miezul nopţii şi tot nu pot să dorm, aşa că stau şi mă 
gândesc. Am nevoie de carnet de conducere. Nu poţi să 
faci nimic dacă n-ai unul. Mă întorc în sala de conferinţe şi 
aud voci în birou, o femeie şi un bărbat chicotesc şi 
flirtrează. Nu m-au observat. Intru în mica sală a 
computerelor şi caut pe net „carnete de conducere false”. 


Nu apare nimic util pe ecran. Cred că oamenii care încalcă 
legea nu-şi fac reclamă. Mă întorc în pat şi încerc să nu mă 
mai îngrijorez. 


* 


Mă ia somnul, în sfârşit, dar mă trezesc devreme, la 7 
dimineaţa, cu teama că poliţia mă aşteaptă în faţa 
hotelului, ca să mă prindă imediat ce ies pe uşă. Dar asta 
e o prostie. N-ar fi avut de ce să aştepte. O echipă SWAT 
ar fi spart uşa camerei mele, cu armele încărcate, gata să 
mă încătuşeze şi să mă târască de-aici. 

Mă întorc în sala de conferinţe, caut o hartă pe 
computer şi aflu cum ajung la staţia Amtrak.Nu vreau să 
iau taxiul. Am nevoie de timp să merg pe jos şi să-mi 
limpezesc minţile. Înainte de a părăsi camera, verific rapid 
pagina de Facebook a unui prieten. Postase ceva despre 
mine. 

Cineva apare în dreptul uşii de sticlă cu cardul de acces, 
aşa că închid rapid pagina. Trebuie să mă uit din nou mai 
târziu. 

Mă întorc în camera de hotel, iau o hârtie de o sută de 
dolari, o bag în buzunar, şi mai am nişte cash în poşetă, iar 
restul îi împart în două părţi egale, pe care le îndes în 
cizme. 

Cărând geanta de voiaj, merg pe jos până la staţia 
Amtrak. Pe drum, sunt nevoită să trec pe lângă un bărbat 
care stă la colţ de stradă. Un traficant de droguri, probabil. 
Se uită la mine pe măsură ce mă apropii. Mă lupt cu 
dorinţa de a traversa strada ca să-l evit. De fapt, îmi trece 
prin minte că m-ar putea ajuta. 

Mă apropii de el şi încetinesc, ridicând bărbia ca şi cum 
nu mi-ar fi teamă. 

— Ce faci? 


Pare surprins de întrebare, cu codiţele lui afro fluturând 
greu în vânt. 

— Foarte bine, spune, întinzând cam mult cuvântul 
„bine”. 

— Mă întreb dacă ştii cumva: e cineva prin zonă care să 
mă ajute cu un carnet de conducere? 

El închide ochii. 

— Ai încercat la poliţia rutieră? 

- Nu vorbesc de unul legal. 

Simt cum îmi ard obrajii. El încuviinţează din cap, 
pregătind răspunsul. 

— S-ar putea să ştiu pe cineva. Dă-mi numărul tău. Te 
sun. 

- Nu am telefon, spun. 

Încuviinţează din nou din cap, ca şi cum ar fi înţeles că 
nu vreau să fiu găsită. 

— Cât valorează asta pentru tine? 

Scot douăzeci de dolari. 

— Neh, nu-s de-ajuns. 

— Acum te plătesc pentru carnet sau pentru informaţie? 

— Pentru info, dar şi asta valorează ceva. De unde ştiu 
că nu eşti polițistă? 

— De unde ştiu eu că tu nu eşti? îi zic. 

Atunci râde, şi observ că-i lipsesc molarii din spate. 

- Şaizeci de parai şi te duc la locul potrivit. 

Mă caut în buzunar după încă două bancnote de 
douăzeci şi le scot. 

El ia banii. 

— E un restaurant pe West Cedar Street. Pedro's Place, 
lângă Taco Casa. Du-te acolo şi spune-i tipului de la 
tejghea că te-a trimis D.J. Spune-i că încerci să te 
regăseşti. 

Că încerc să mă regăsesc. Mi se pare potrivit. 

— OK, mulţam. 


Pe când mă îndepărtez, strigă după mine: 

- Dacă vrei niţică alinare, întoarce-te. Mă găseşti aici. 

Am nevoie de alinare. Ştiu că am nevoie. Dar drogurile 
n-au fost niciodată un răspuns. 

Supravieţuirea este singura alinare pe care o pot avea 


deocamdată. 


CASEY 


Mam săturat să n-am cu ce mă deplasa. Merg pe jos 


cei trei kilometri către West Cedar Street, după ce-l întreb 
pe funcţionarul unui mic magazin mixt încotro s-o iau. Pare 
că n-o să ajung niciodată la Pedro's Place. Oare tipul cu 
codițe tocmai şi-a bătut joc de mine? Parcă a fost prea 
simplu şi mă aşteptam să am mai mult de tras. Dar încă 
nu s-a terminat. 

Până când, în sfârşit, văd reclama cu neon, banii ascunşi 
în cizme mi-au făcut băşici. Intru în restaurant, 
recunoscătoare pentru aerul condiţionat. 

— Vă ajut? mă întreabă un bărbat hispanic. 

Mă îndrept către tejghea şi mă aplec peste ea. 

- D.J. m-a trimis. Incerc să mă regăsesc. 


Bărbatul mă măsoară din priviri, nevenindu-i parcă să 
creadă că am nevoie de o nouă identitate. După un 
moment, îşi ia privirea de la mine. 

- Doriţi un meniu? 

Faptul că mă evită mă loveşte în plin. 

— Ce? Nu. 

- Noi aici servim mâncare, spune cu un accent 
pronunţat. Dacă vreţi mâncare, aduc meniul. 

Inima mi-o ia la trap. 

- Nu, el a spus că ăsta e locul... unde aş putea să mă 
regăsesc. 

Bărbatul se uită la mine cu furie. 

— ÎI cunoaşteţi pe acest D.].? 

— Nu, abia l-am întâlnit. Şi l-am rugat să mă ajute. 

— Pentru că părea de încredere? 

Mă simt de parcă aş fi trasă la răspundere pentru ceva 
ce n-am făcut. 

— Nu, pentru că nu părea de încredere. 

Sinceritatea mea îl face să se holbeze din nou. 

-— Am bani, spun repede. Pot plăti. 

Continuă să mă măsoare cu privirea şi mă întreb dacă 
nu cumva crede că-s polițistă, cum crezuse şi D.J. Dintr- 
odată m-am simţit expusă, ca şi cum el ar fi ştiut că părul 
şi sprâncenele mele sunt recent vopsite, că de obicei mă 
dau cu tuş şi port lentile de contact, că fug de poliţia din 
Shreveport. Dar de unde ar fi putut să ştie? 

E o greşeală. Cu un gest, îl expediez. 

— Nu contează... M-am răzgândit. 

Mă lasă să ajung până la uşă, dar chiar înainte să ies, 
vine lângă mine şi şopteşte: 

— Uşa din spate. Ne vedem acolo şi-ţi deschid să intri. 

Deşi m-am străduit atât ca să ajung aici, acum nu mai 
sunt sigură că asta-i o idee bună. O să mă ducă în spate şi 


o să mă facă să-mi doresc să nu-l fi întâlnit niciodată pe 
D.J.? Deja mi-o doresc. 

Totuşi, mă duc - pentru că am nevoie de carnet de 
conducere şi pentru că nu am încotro. Fuga de lege te 
împinge să faci lucruri surprinzătoare. 

Fata mea curajoasă. 

Mă duc în spate şi aştept la uşă - inima îmi sare din 
piept - şi, într-un final, tipul îmi deschide. Se uită în stânga 
şi-n dreapta şi mă lasă să intru. Păşesc înăuntru. Încăperea 
e mult mai luminoasă decât sala de mese din faţă. O 
pânză albă tapetează peretele şi o cameră foto e aşezată 
pe un tripod. 

— De ce anume ai nevoie? întreabă. 

— De un nou carnet de conducere. 

— De ce? 

- Pentru că... trebuie s-o iau de la capăt. 

Răguşesc şi vocea îmi e slăbită. 

— Vârsta? 

— Douăzeci şi cinci, spun. 

Începe să caute într-un teanc de hârtii de pe biroul lui, 
se opreşte la una şi o trage afară. 

— Am pentru cineva de douăzeci şi cinci de ani, dar e 
bărbat. 

— Nu, spun. Trebuie să fie femeie. 

Dacă n-ar fi totul aşa de serios, m-ar pufni râsul. 

— Şi nici nu vreau să fie cineva care să aibă de suferit 
din cauza asta. Adică nu vreau să fur identitatea nimănui. 
Vreau doar să fie un nume inventat, ca să pot găsi un loc 
în care să locuiesc şi aşa mai departe. 

— Ai de gând să munceşti? 

— Da, bineînţeles. 

— Atunci ai nevoie şi de card de identitate. 

Scotoceşte prin hârtii şi mai scoate o foaie. 


— Uite... o fată de 26 de ani care a murit. Persoană 
reală. 

Îmi ţin respiraţia. 

— Oare de ce o fi murit? 

Se uită la mine ca la o idioată. 

— Nu ştiu de ce-a murit, nu-i treaba mea. 

- Dar... familia ei? Dacă află că cineva îi foloseşte 
numele... 

— Vrei o identitate nouă sau nu? 

Stau şi mă gândesc o clipă. Nu-mi place asta, dar ce pot 
face? Trebuie s-o iau de la capăt undeva, şi dacă n-am 
CNP, n-o să pot găsi de lucru. 

— Cum o cheamă? 

- Grace Newland. Caucaziană. Ar trebui să meargă. 

Nu-mi iese din minte moartea ei. 

— Când a murit? 

— Acum doi ani, în Oklahoma City. O vrei sau nu? Că am 
o afacere de condus. 

Mă simt ca şi cum aş fi fost complice la moartea ei. 

— Pot să-i văd fotografia? 

Omul îşi pierde răbdarea. 

- N-am nicio fotografie, cucoană. Voi pune poza ta pe 
carnetul de conducere. Inălţimea ta şi greutatea. 

Stau şi mă gândesc la toate cauzele din care ar fi putut 
să moară o fată de vârsta mea. Un accident de maşină? O 
boală? Vreun joc murdar? Simt dintr-odată o suferinţă 
acută şi ochii mi se umplu de lacrimi. 

— A murit atât de tânără... 

Bărbatul scutură din cap de parcă aş fi o cauză pierdută. 
Îmi arată ceasul. 

— OK, spun, într-un final. Voi fi Grace Newland. 

Mă trage brutal în dreptul pânzei albe şi-mi face o poză. 
N-am timp să schiţez un zâmbet. 

— E-n regulă, va fi gata mâine-dimineaţă. 


- Cum?! Nu, am nevoie acum. Azi plec din oraş. 

- Naşpa, zice. Il fac în seara asta şi e gata mâine. 
Accepţi sau nu. 

Oftez adânc, dar, la fel ca şi în toate celelalte privinţe, 
nu am control nici asupra situaţiei de faţă. 

— OK, accept. 

— Cinci sute de dolari acum, doar bani gheaţă. Alţi cinci 
sute, mâine. 

Încuviinţez, dar nu vreau să vadă că am banii în cizme. 

— Aş putea mai întâi să merg până la toaletă? 

Imi arată una în spate, pe care o folosesc angajaţii, cu 
pereţi de ciment şi o găleată cu un mop murdar într-un 
colţ. Intru, închid uşa, scot o cizmă şi număr cinci 
bancnote. Apoi îmi încalţ repede cizma la loc. 

Bancnotele sunt umede şi calde când i le întind, dar nu 
se plânge. Le numără, verifică încă o dată fotografia 
digitală din aparat, apoi îmi spune să mă întorc a doua zi 
de dimineaţă, la şapte jumate. 

Părăsesc Pedro's Place întrebându-mă dacă tipul ăsta 
chiar era Pedro sau numele e doar un alias. 

Mă simt un pic mai încrezătoare că am luat o decizie 
care mă duce cu un pas înainte pe drumul ăsta. Sper doar 
că nu m-a tras în piept. Ce-o să fac dacă nu-mi dă 
documentul pentru care am plătit? Nu-i ca şi când aş avea 
unde să-l reclam. 

Imi amintesc că pe drum am trecut pe lângă un Holiday 
Inn Express, aşa că mă întorc şi mă opresc să-mi iau iar 
cameră. Incă o noapte şi-mi voi vedea de drum. Trebuie să 
mă decid unde merg. 

Mă cazez din nou folosind bani gheaţă, utilizând alt 
nume care-mi trece prin minte. Nu vreau să folosesc încă 
numele de Grace Newland, pentru că, dacă o să fiu 
urmărită până aici, nu pot lăsa niciun indiciu în legătură cu 
persoana care voi fi începând de mâine. 


Mă uit pe fereastra camerei mele şi zăresc o bibliotecă 
la o clădire distanţă. Mă întreb dacă n-or avea un 
computer pe care să-l pot folosi. 

În bibliotecă, aerul condiţionat face ca locul să pară 
proaspăt şi răcoros, iar mirosul cărţilor mă relaxează. Mă 
plimb prin jur, familiarizându-mă cu zona, ca să nu 
trebuiască să cer indicaţii. Găsesc mica încăpere cu 
computere lângă uşa din faţă. Un afiş spune că am nevoie 
de parolă pentru a utiliza un computer, aşa că mă duc la 
cel mai ocupat funcţionar şi cer una. Femeia nici nu se uită 
la mine, doar îmi pasează un mic card. 

Intru în sala computerelor şi privesc în jur. Sunt 
douăsprezece computere, câte patru lângă fiecare perete, 
şi câţiva oameni care se zgâiesc în monitoare. Un bărbat 
se uită la un film porno. Privesc repede în altă parte, dar 
aud sunetele stânjenitoare. 

Mă îndrept către un scaun gol şi deschid browserul. Ezit 
să intru pe Facebook, dar nevoia de a şti ce s-a întâmplat 
cu cadavrul lui Brent învinge. Computerul e vechi şi 
încarcă greu. Când în sfârşit ajung pe Facebook, apare 
fereastra de logare. Nu pot utiliza propriul meu cont, 
aşadar, creez altul. Mă gândesc ce nume să folosesc. Nu 
vreau să fie Grace Newland, aşa că mă gândesc la un 
cuvânt oarecare pe care l-aş putea utiliza. Văd un afiş care 
spune „Nu lăsaţi copiii nesupravegheaţi”. 

Nesupravegheat. E un cuvânt la fel de bun ca oricare 
altul, aşa că-l aleg ca nume de utilizator, cu o cifră lângă 
el. Nu l-a mai ales altcineva, aşa că pot alege şi parola şi 
intru în cont ca fiind Ne Supravegheat. 

O nouă pagină de profil apare şi Facebook îmi indică să 
spun câteva cuvinte despre mine. 

Poliţia mă caută pentru o crimă, şi pasiunile mele sunt 
cititul, călătoriile şi să mă plimb pe plajă la apus. 


Îmi construiesc o biografie mai interesantă decât am de 
fapt şi apoi mă duc pe pagina prietenului meu Carl. El e 
unul dintre cei care postează fiecare gând care îi trece prin 
minte, fotografii cu tot ce mănâncă, fiecare carte citită, 
fiecare melodie ascultată, fiecare lucru cumpărat. 

De asemenea, acceptă orice cerere de prietenie, fără să 
verifice cine o trimite. N-a fost niciodată popular în liceu şi 
i se pare că un număr mare de prieteni pe Facebook e un 
mod de a se afirma. De ce să-i stric plăcerea? 

Cu siguranţă, dacă a auzit de moartea lui Brent, a vorbit 
despre asta. Are postările publice, deci pot vedea că a 
postat articole despre mine. Inima îmi sare din piept. 
Derulez în jos către prima postare, un link către un articol 
de ziar cu data de ieri. In comentariul despre articol, 
spune: „Sunt şocat şi devastat de moartea prietenului meu 
Brent, dar vă pot spune fără ezitare că prietena mea 
Casey nu l-a omorât!” 

Cuvintele astea mă fac să lăcrimez. „Mulţumesc, Carl”, 
şoptesc, zâmbind pentru felul cum mă apăra. Dau click pe 
articol. 


Brent Pace, treizeci de ani, a fost găsit ucis în propria 
casă, pe Ringbow Avenue, nr. 231, aseară, în jurul orei 21. 
Surse din cadrul departamentului de poliţie din Shreveport 
susţin că bărbatul a fost înjunghiat de şase ori şi că era 
mort de câteva ore când a fost găsit. Poliţia o caută pe 
Casey Cox, prietenă cu Brent, care ar putea avea 
informaţii despre acest caz. Când am întrebat dacă 
aceasta este considerată suspectă, purtătorul de cuvânt al 
poliţiei a răspuns că este „o persoană de interes”. 


Poza folosită în articol este una veche, în care nu prea 
mai semăn cu mine. Mă întreb de unde au făcut rost de 
ea. Oare mama sau sora mea le-a dat intenţionat 


fotografia care mă reprezintă cel mai puţin? Recunoştinţa 
îmi aduce şi mai multe lacrimi, dar mi le şterg, ca să nu 
atrag atenţia asupra mea. Ştiu că prietenii mei bine 
intenţionaţi vor posta în curând poze recente, dacă n-au 
făcut-o deja. Toţi vor dori să participe la drama asta. 

În spatele meu, o femeie vorbeşte cu bărbatul care se 
uită la filme porno. 

- Domnule, aţi putea, vă rog, să vă puneţi căşti sau să 
daţi sonorul mai încet? 

El o ignoră şi lasă volumul aşa cum e. Femeia se ridică 
şi iese vijelios din cameră. 

Mă întorc la pagina lui Carl şi dau click pe următorul 
articol. E un link către o înregistrare video cu ştirile de 
dimineaţă ale postului local de ştiri. Aceeaşi poveste. Nu 
vreau să o aud, deci nu dau click. 

O mamă cu o fetiţă de vreo opt ani intră în cameră şi 
aşază copilul lângă mine. Deschide o pagină de YouTube 
creată probabil de ea pentru cea mică. 

- Mami va fi chiar aici. Dacă ai nevoie de mine, mă 
chemi, spune ea. 

Micuța dă click cu dexteritate pe primul video. E ceva cu 
nişte pisicuţe. Mă uit spre bărbat, al cărui monitor e vizibil 
dacă fetiţa priveşte în stânga. Tipul încă se uită la porcării, 
cu sonorul dat parcă şi mai tare. 

Dau scaunul în spate, mă ridic şi mă aplec peste 
computerul lui. Trag firul de alimentare din priză, ecranul 
se înnegreşte şi sunetul încetează. 

— Ce faci? spune el. 

— Un gest de bun-simt. 

Strâng firul în jurul mâinii mele, ca să nu-l poată lua 
înapoi. 

— E un copil aici. 

- Nu poţi face asta. Pot să mă uit la ce vreau pe 
computerul ăsta. 


— Bine, zic, întorcându-mă la scaunul meu. Uită-te! 

El priveşte în jur, către celelalte computere. Ceilalţi 
utilizatori se uită stânjeniţi la el, dar câţiva dintre ei 
zâmbesc. lese repede afară, probabil să mă reclame, şi 
câţiva dintre utilizatori se întorc să mă felicite. Nu le 
răspund, mă concentrez la ecranul meu. Dar când omul se 
întoarce cu bibliotecara, mă uit să văd dacă are verighetă 
pe deget. Da, are. 

Femeia verifică computerul de parcă nu i s-ar fi spus 
deja ce s-a întâmplat. Lângă mine, fetiţa chicoteşte la un 
câine vorbitor. 

- Mi-a furat cablul de alimentare de la computer, spune 
bărbatul cu voce tare. Mai urmează să fure monitorul şi 
procesorul. 

Nu pot să nu sesizez ironia că bibliotecara este 
întruchiparea fetei cuminţi, un şoarece de bibliotecă al 
cărui cuvânt preferat e „Şşşşt...” şi care acum e pus să 
apere dreptul unui mucos scârbos de a viziona filme porno 
în public. Sper să nu fie cazul aici. 

Îi înmânez tipei cablul. 

— Computerul lui nu funcţiona corect, spun. O cunosc pe 
soţia domnului şi sunt sigură că el nu ar fi vizionat filme 
porno în mod intenţionat. 

Bibliotecara roşeşte şi se întoarce către bărbat. 

- De fapt, domnule, politica noastră interzice vizionarea 
materialelor obscene. 

Bărbatul pare brusc stânjenit. Poate că are, totuşi, 
conştiinţă... sau o frică sănătoasă de nevastă-sa. Se uită la 
mine prea lung, ca şi cum ar încerca să-şi dea seama dacă 
într-adevăr o cunosc. Decide că nu e cazul să-şi asume 
riscul, aşa că renunţă şi iese val-vârtej afară. 

Bibliotecara îmi mulţumeşte, pune cablul la loc şi şterge 
apoi istoricul de pe computer, pentru ca site-ul să nu apară 
accidental în faţa altui copil care se uită după căţeluşi. 


Îmi dau seama acum cât de riscantă a fost acţiunea 
mea. Ar trebui să mă ridic şi să plec. Am fost văzută, iar 
oamenii şi-ar putea aminti de mine dacă m-ar vedea la 
ştiri. De ce continui să fac lucruri care atrag atenţia asupra 
mea? 

Mă întreb dacă bibliotecara, când va auzi despre mine, 
va fi mai şocată că în bibliotecă a fost o fugară decât că un 
bărbat se uita la filme porno cu un copil de faţă. 

Închid browserul, apoi ies din cameră. O văd pe mama 
fetiţei la o masă, cu o carte deschisă în timp ce ia notițe. 
Probabil că e studentă. 

-  Scuzaţi-mă, spun. Sunt oameni care urmăresc 
pornografie pe computerele de aici. Poate aţi vrea să staţi 
totuşi cu fetiţa. 

Femeia pare şocată şi se ridică imediat. 

— Când, acum? Ea a văzut? 

— Nu, nu cred. Dar cred că ar trebui să ştiţi ce se 
întâmplă. 

Tipa apucă repede cartea şi notebook-ul şi se grăbeşte 
către camera computerelor. 

— Mulţumesc. Nu mi-am dat seama... 

- Ştiu. Cine s-ar fi gândit? 

Plec şi mă întorc la Holiday Inn, întrebându-mă dacă nu 
m-o fi recunoscut cineva şi n-o fi sunat la poliţie. De ce n- 
oi fi rămas în camera mea? 

Până acum poliţia a aflat, probabil, că am cumpărat un 
bilet către Tulsa. Probabil că au verificat fiecare staţie de 
autobuz de la Shreveport până aici. Or fi verificat şi locul în 
care ne-am oprit la benzină? Durant chiar o fi pe radarul 
lor? 

Mă opresc la McDonald's înainte de a mă întoarce la 
hotel, iau ceva de mâncare la pachet, să mănânc în 
cameră. Stomacul mi se strânge de la prima înghiţitură. 
Mă forţez să bag ceva în el, dar nu prea mi-e foame. 


Îmi imaginez cât de distrusă trebuie să fie mama lui 
Brent. Trebuie că are atâtea întrebări! 

Deşi sunt frântă de oboseală, nu pot să dorm. Visez 
urât, am coşmaruri cu mine găsindu-l pe Brent mort... 
Mirosul de moarte, expresia de pe faţa lui, realitatea 
paralizantă, teama. Faţa lui se metamorfozează în faţa 
tatălui meu, sângele tatei pe podea... 

Unii oameni reacţionează la şoc. Eu rămân încremenită 
pentru mult timp. După ce l-am găsit pe Brent, când am 
putut în sfârşit să mă mişc, m-am târât pe-acolo lăsându- 
mi urmele de paşi şi ADN-ul peste tot. 

Bineînţeles că sunt suspectă. De ce n-aş fi? 

Sper ca bărbatul de la Pedro's Place să nu mă lase baltă 
mâine. Sunt gata să plec mai departe. Imi doresc doar să 
fie atât de simplu să-ţi pui în portofel cardul de identitate 


al unei străine decedate. 


DYLAN 


— Sin Dylan Roberts, spun, întinzându-i mâna rudei 


îndepărtate a lui Brent, care stă în uşa bisericii. Am fost la 
şcoală cu Brent. Cred că ne-am mai întâlnit la petrecerea 
de absolvire. 


- Da, îmi amintesc de tine, spune tipul. Voi doi eraţi 
destul de apropiaţi în copilărie. Am auzit că ai fost în 
Afghanistan. 

— De două ori, zic. Şi o dată în Irak. Acum, sunt acasă. 

— Trei înrolări. Ce divizie? 

— Armată, spun. 

— Eşti încă în serviciu? 

Clatin din cap, deşi simt că mărul lui Adam mi s-a 
înţepenit. 

— Nu. Mi-e de ajuns. 

- Nu pot să te învinovăţesc, omule! Şi acum ce faci? 

Mă uit spre intrare, unde părinţii lui Brent strâng mâinile 
oamenilor. Expresiile lor sunt tragice, distruse. Mama lui 
trăia pentru fiul ei. Îmi imaginez că vestea primită acum 
câteva nopţi a picat ca un trăsnet. 

Îmi revin şi reiau conversaţia cu vărul. 

— Îmi cer scuze, ce spuneai? 

- Ce faci acum, unde lucrezi? 

Urăsc întrebarea asta. 

— Caut încă activitatea potrivită. Hei, urc să vorbesc cu 
doamna şi domnul Pace. Mi-a părut bine să te revăd. 

Se vede că vărul e întors pe dos de moartea lui Brent. 
Durerea mă face mereu să mă simt aiurea. De cele mai 
multe ori, evit ceremonii ca asta, dar Brent a fost prietenul 
meu cel mai bun nu cu mult timp în urmă şi n-aş putea pur 
şi simplu să stau deoparte. Merg pe alee pe măsură ce se 
dă drumul la muzică. La jumătatea drumului, mă întreb 
dacă ar trebui să mă strecor într-o strană sau să rămân pe 
interval. E o coadă de vreo douăzeci de persoane care încă 
aşteaptă să fie luate în seamă. 

Continui să merg, şi privirea mi se întâlneşte cu a 
doamnei Pace. Mă surprinde faptul că iese din rând şi vine 
către mine. 

- Dylan... vino încoace. 


Îmi rețin lacrimile în timp ce o îmbrăţişez. Ea izbucneşte 
în plâns şi şopteşte ceva ce nu pot înţelege. O strâng în 
braţe ca şi cum ar fi mama mea, până când se desprinde 
din braţele mele. Când în final ne separăm şi ne uităm 
unul la celălalt, nu-mi pot găsi cuvintele. 

— Sunt atât de bucuroasă că te-ai întors în siguranţă, îmi 
spune, atingându-mi faţa. 

Înghit în sec, simt din nou un nod în gât. 

— E îngrozitor, reuşesc să zic, într-un târziu. 

Nu-mi poate răspunde, doar dă din cap, mă ia de mână 
şi mă trage prin grupul de oameni până la soţul ei. Domnul 
Pace mă vede, îmi strânge mâna şi mă îmbrăţişează. 

Preotul păşeşte în amvon şi-i roagă pe oameni să ia loc 
pentru slujba de comemorare, aşa că îi las pe cei doi acolo 
şi mă duc în spate, căutând un scaun. Mă bucur că atât de 
mulţi oameni sunt alături de familia Pace, dar aş fi preferat 
să fiu singur în locul ăsta. 

Mă aşez într-o strană ocupată pe jumătate şi mă uit în 
faţă. Aceasta nu e o înmormântare, întrucât e prea curând. 
Încă se aşteaptă autopsia, abia peste câteva zile îl vor 
putea înmormânta. Biserica şi-a transformat predica de 
duminică seara într-o slujbă de rugăciune pentru familie. 
Va fi doar un stres în plus la ceea ce promite a fi o lungă 
perioadă de doliu sau va avea un efect cathartic? 

Bănuiesc că o rugăciune e întotdeauna bine-venită, 
chiar şi atunci când doare. 

Când ceremonia începe cu muzică întru slava Celui ce 
dă viaţă şi tot El o ia, nu reuşesc să cânt. Doar stau. Mă 
aplec în faţă, pe scaun, cu bărbia în palme, şi-mi amintesc 
de zilele în care eu şi Brent eram copii şi băteam văile şi 
stricam cuiburile de viespi. Brent a avut întotdeauna o 
curiozitate periculoasă. 

Eu sunt cel care a fost la război de trei ori. lar el e cel 
care a murit. 


Supravieţuirea mea e o greşeală din atâtea puncte de 
vedere... 

Stau la ceremonie, rugându-mă, aşa cum ne indică 
preotul, pentru pacea şi liniştea familiei, pentru ca 
departamentul de poliţie să-l găsească pe asasin şi să-l 
predea justiţiei... 

Deodată, furia mă asaltează şi simt cum tavanul 
coboară şi cum pereţii alunecă spre interior, prinzându-mă 
în capcană. Nu mai pot respira şi inima stă să-mi sară din 
piept. Pielea îmi transpiră... Mă furişez afară din strană şi 
ies din biserică. 

Soarele începe să apună, iar aerul e rece şi curat. Mă uit 
spre copacii care înconjoară biserica şi încerc să mă 
calmez. Verdele luxuriant îmi linişteşte sufletul. Era atât de 
puţin verde în acele regiuni deşertice din cealaltă parte a 
lumii... Ai crede că e sigur aici, că niciun glonţ n-ar penetra 
sticla uşii de la intrare în timp ce vântul şopteşte printre 
ulmi. Dar corpul îmi e în alertă maximă, ca şi cum asta s-ar 
putea întâmpla în orice moment. 

Uşa bisericii se deschide şi-l văd cum iese pe tatăl unui 
alt prieten din liceu. Nu pare să mă observe, în timp ce 
coboară scările, dar îl strig. 

- Domnule Keegan? 

Domnul Keegan se uită la mine. 

- Dylan! Nu mi-am dat seama că tu eşti, amice! Am 
crezut că omori talibani pe undeva. 

M-a enervat ce a zis, aşa că i-am ignorat cuvintele. 

— Sunt acasă acum. Dumneavoastră încă lucraţi în 
poliţie? 

— Sigur că da, spune. Lucrez la cazul ăsta de crimă, de 
fapt. 

—Serios? 

Păşesc către el, gândindu-mă dacă să-l întreb sau nu. 

— Şi v-aţi dat seama cine a făcut asta? 


— Avem un suspect serios, dar tipa a părăsit oraşul. 

- Tipa? Care a fost treaba? S-au certat sau cum? 

— Aşa se pare. A fost înjunghiat de şase ori, în propria 
casă. Voi doi aţi ţinut legătura? 

— Nu în ultimii ani, răspund. Am crescut împreună, dar 
ne-am îndepărtat. E vorba de iubita lui? Cum o cheamă? 

Se uită în jur. Nu e nimeni. 

— Nu spune nimănui asta până nu arestăm pe cineva. 
Reporterii lansează deja zvonuri, dar prefer să nu le 
confirm. Cunoşti cumva o fată pe nume Casey Cox? 

N-am auzit în viaţa mea numele ăsta, deci dau din cap 
că nu. 

— Nu, nici Kurt n-a auzit. E puţin mai tânără decât voi, 
băieţi. 

Kurt e fiul lui, lucrează tot în poliţie. 

— Tipa are antecedente? întreb. 

- Dacă are, noi n-am aflat de ele. Ascultă, nu ştii de la 
mine. Deocamdată e o persoană căutată şi atât. 

- Înţeleg, îi spun. L-am văzut pe Kurt săptămâna 
trecută, când am fost la departament să-mi depun CV-ul 
pentru o slujbă. 

Pare intrigat. 

— Chiar, tu ai fost poliţist în armată, nu-i aşa? 

- Divizia de Investigaţii Criminalistice. 

— Sună ca şi cum te-ai potrivi de minune la noi. 

— Mda, mă rog, nu cred că o să meargă. Dar oricium... 

Vocea mi se pierde din nou. 

— Păi, eu o să pun o vorbă bună pentru tine. 

Ştiu că asta nu va ajuta prea mult. Am fost deja marcat 
ca victimă a sindromului de stres posttraumatic, iar poliţia 
nu vrea să angajeze oameni care ar putea oricând ceda 
psihic. 

Şi Divizia de Investigaţii Criminalistice a avut o 
problemă cu asta, de-aia am fost lăsat la vatră. Asta e 


povestea vieţii mele de militar. Te trimit în locuri în care 
bombele explodează la fiecare pas, făcându-ţi prietenii 
bucăţi sub ochii tăi. Apoi te pedepsesc pentru că nu-ți poţi 
scoate din minte chestia asta. 

— Sper s-o găsiţi pe fată, zic. 

— Da, şi eu, spune el. Mă gândeam că ar putea să-şi facă 
apariţia aici, dar avem o grămadă de oameni care o caută. 
A fugit, însă suntem pe urmele ei. O vom aduce înapoi în 
curând. 

Mă îndrept către parcare cu el, apoi stau în maşină 
singur, holbându-mă pe măsură ce minutele trec. Apoi îmi 
dau seama că aş putea să mă rog, dacă tot am venit aici 
să fac asta. 

Continuând să privesc către copacii foşnitori, îl întreb pe 
Dumnezeu de ce a trebuit să pierd încă un prieten. De ce 
viaţa trebuie să doară precum o rană de glonţ în burtă? 

II întreb când are de gând să-mi vindece rănile şi să mă 
facă bine, înainte de a sfârşi ca Brent. Instantaneu, mă 
cuprinde vinovăția. Ar fi trebuit să mă rog pentru părinţii 
prietenului meu mort şi pentru ca fata să fie găsită şi 
adusă în faţa instanţei de judecată. 

Şoptesc cuvintele răspicat, sperând că Dumnezeu le va 
auzi, chiar dacă inima mea pare să nu fie conectată la ce 
spun. 

Când mă întorc în apartamentul meu, nu mă deranjez să 
aprind lumina. Stau în întuneric şi mă gândesc. Îmi trece 
prin minte că aş putea să mă duc la bar să mă îmbăt sau 
să-mi înec amarul în calmante. Medicii mi-au dat destule 
reţete, să-mi ajungă câteva luni. Dar amorţeala durerii nu 
face câtuşi de puţin dreptate în cazul morţii prietenilor 
mei. Brent, Câinele Albastru, Tillis, Unger... şi toţi ceilalţi. 
Dacă ei au suferit, eu de ce să nu sufăr? 


N-o voi lua pe calea asta, pentru că nu vreau să adaug 
mai multe răni la cele pe care le am deja. Evadarea nu eo 
opţiune. 

Dar asta mă lasă aici, în întuneric. 

CASEY 


L. 7.15 dimineaţa sunt la Pedro's Place, cu geanta de 


voiaj după mine. Bat la uşa din spate şi nu-mi răspunde 
nimeni. Mă gândesc să mă duc la uşa din faţă, dar nu 
vreau să-l înfurii, aşa că aştept. 

Tipul îmi deschide uşa la 7.30 fix şi se uită afară, mai 
întâi în dreapta şi apoi în stânga. În sfârşit, mă lasă să 
intru. 

— ÎI aveţi? întreb. 

Nu vorbeşte, doar se duce la un birou vechi de pe colţ şi 
scoate un plic din sertar. Mi-l întinde. 

— E treabă bună. 

Deschid plicul şi scot din el carnetul de conducere şi 
cardul de identitate al fetei decedate. Mă întreb din nou 
cum o fi murit. Sunt curioasă cum arată, dar propria mea 
mutră se holbează la mine. Mă şochează din nou culoarea 
părului meu. 


- Memorează CNP-ul, e al tău acum. 

— Mulţumesc, îi spun. M-aţi ajutat foarte mult. 

Mă uit la el aşteptând să se uite şi el în ochii mei, dar 
asta nu se întâmplă. 

- Ca să fie clar, nu sunt un om rău. Am necazuri, dar nu 
am făcut nimic din ceea ce cred ei... 

El ridică o mână, să-mi oprească peroraţia. 

— Nu vreau să ştiu ce şi cum. Nu-i treaba mea. 

- Ştiu, dar nu-s obişnuită să fac chestii ilegale. Voiam 
doar să ştiţi că sunt o persoană cumsecade. Şi-mi voi 
dovedi cumva nevinovăția. 

- N-ai auzit de mine, nu m-ai văzut niciodată. E clar? 

— Da... bineînţeles. 

Scotocesc în poşetă după banii pe care deja i-am scos 
din cizmă şi îi plătesc restul datoriei. El ia banii şi îi 
numără. În cele din urmă, mă priveşte cu milă. 

— Ai mâncat? 

— Nu. 

— Ţi-am pregătit ceva, spune el. Dar mănânci aici. 

Sunt moartă de foame, aşa că zâmbesc. 

- Nu trebuia să faceţi asta. 

— Aşteaptă, spune, şi dispare în partea din faţă a 
localului. Miroase ca raiul pe pământ, şi simt cum mi se 
strânge stomacul. Cât timp lipseşte, stau pe scaunul pliant 
şi-mi examinez permisul de conducere. Pare în regulă. Mă 
întreb cum îl face, pentru cine face asta în mod obişnuit. 
Pentru imigranții ilegali? Criminali? Nevinovaţi pe fugă, ca 
mine? 

Se întoarce cu o farfurie cu ouă, bulete de cartofi, bacon 
crocant şi un biscuit înmuiat în sos. Pune mâncarea pe 
birou, trage un scaun şi mă îmbie să vin să mănânc. 

— Arată atât de bine! spun. Mulţumesc foarte mult! 

Încep să mănânc, iar glandele salivare îmi explodează 
de la gustul excelent. 


- Bun, aşa-i? 

Îi zâmbesc. 

— Da. Nu ştiu când voi mai mânca din nou, aşa că e 
perfect. 

Se uită la mine cum înfulec şi plăcerea mea pare că-i 
oferă satisfacţii. În cele din urmă, spune: 

— Trebuie să mă întorc la treabă. Laşi farfuria aici când 
termini şi ieşi pe uşa din spate. 

Îmi şterg mâinile şi întind una să dau noroc cu el. El îmi 
ţine cam mult mâna într-a lui. 

- M-aţi ajutat foarte mult, spun. Nu ştiu ce m-aş fi făcut 
fără... 

Mă opreşte din nou. 

— Nu mă face să regret asta! spune cu voce blândă. Nu 
face prostii! 

Nu pot să-i promit aşa ceva, pentru că mă cunosc şi 
deja „am făcut prostii” de când l-am găsit pe Brent mort. 
Îmi dă drumul mâinii, apoi se întoarce în restaurant. 
Termin de mâncat, mă şterg la gură şi mă strecor afară, 
prin spate. 

Numele meu este Grace Newland. Mă întreb dacă aş 
putea să-mi spun Gracie, care seamănă cu Casey, dar sunt 
prea apropiate. Trebuie să-mi las în urmă numele 
adevărat, şi asta doare ca o altă moarte. Întotdeauna mi-a 
plăcut numele meu. Tata mi l-a pus, şi de câte ori îl 
pronunţa, urma ceva profund. 

Casey, omenirea cere ca tu să aperi dreptatea. 

Casey, va veni o vreme când va trebui să-ţi asumi 
riscuri. 

Casey, te iubesc. 

Încă nu sunt pregătită să-mi iau la revedere de la Casey. 
Dacă plec suficient de departe, aş putea într-o zi să fiu ea 
din nou? 


DYLAN 


Caa părinții lui Brent m-au sunat luni dimineață să mă 


cheme în vizită, am crezut că vor să stau la priveghi, să țin 
un discurs comemorativ sau ceva de genul ăsta. Urăsc 
ideea de a vorbi în faţa unei mulţimi îndurerate - şi să se 
vadă cum îmi tremură mâinile -, dar pentru Brent aş face 
tot ce doresc ei. 

Familia lui Brent locuieşte într-o vilă. Bunicul din partea 
tatălui a fost cel cu banii, dar n-am ştiut niciodată sursa 
acestora. Ei nu m-au tratat niciodată ca pe cineva de rang 
inferior, şi de câte ori ne jucam împreună în parc, erau 
precum toţi ceilalţi. 

Obişnuiam să alerg cu Brent prin casa lor şi să 
alunecăm cu şosetele pe podeaua lustruită, şi nu-mi 
amintesc ca ei să fi ridicat vreodată vocea la noi. Mama lui 
era devotată rolului ei de casnică şi i-a asigurat lui Brent 
(şi mie, când eram acolo) o viaţă idilică. 

De aceea, acum totul pare rupt de realitate. Crimele nu 
se produc de obicei în zone prospere, iar această familie 
părea că ar fi trebuit să fie imună. 

Mă simt deodată ciudat, stând în faţa uşii şi sunând la 
sonerie. Deşi am fost invitat, ba chiar somat să vin, am 


impresia că inoportunez. O menajeră în uniformă deschide 
uşa şi mă salută. Îi spun cine sunt, iar ea mă invită 
înăuntru. 

Aştept în foaier. Când domnul Pace mă întâmpină, văd 
că are cearcăne adânci şi riduri săpate ca la marionete, 
din colţurile gurii până la bărbie. În lumină, pot vedea că a 
îmbătrânit peste noapte. Mă întreb câţi ani din viaţă i-a 
furat această tragedie. 

— Dylan, mulţumesc că ai venit, spune. Hai în spate. 

Îl urmez prin sufrageria cu masa ei masivă, pe care văd 
înşirate fotografii cu Brent. 

— Elise s-a uitat la pozele cu el. Vor să alegem câteva 
pentru înmormântare. 

Vocea îi e sfârşită. 

- Încă nici nu ştim când va fi înmormântarea. Nu ne pot 
da trupul până nu e gata autopsia. Ca şi cum au nevoie de 
confirmări că rănile de cuţit sunt cele care l-au ucis. 

Aud durerea din vocea lui, şi chiar dacă pare un 
comentariu impertinent, înţeleg. În dimineaţa următoare 
zilei în care doi dintre colegii mei fuseseră omorâţi în faţa 
mea în timp ce mergeam spre Kandahar, am făcut 
miştouri crude cu băieţii despre cum ar gestiona guvernul 
cele întâmplate. Hazul de necaz e ca şi cum ai deschide un 
robinet, să mai eliberezi presiunea înainte ca totul să 
explodeze. 

În bucătărie sunt rudele - veri, mătuşi şi unchi, bunici 
care stau la masă. Zâmbesc şi strâng mâna tuturor pe 
măsură ce domnul Pace face prezentările, apoi trece mai 
departe, făcându-mă să-l urmez. Mă duce în birou, o 
cameră în care eu şi Brent nu aveam voie să intrăm. Soţia 
lui e acolo, stând lângă fereastră şi privind în curtea din 
spate. 

— Draga mea, spune încet domnul Pace. Dylan e aici. 


Ea se întoarce către mine şi împietresc când îi văd ochii 
umflaţi de plâns. 

— Slavă Domnului! 

Imi fac semn să mă aşez pe canapeaua luxoasă de 
piele, iar doamna Pace se ridică şi aprinde lumina. 

— Îmi cer scuze pentru întuneric. Nu ştiu unde mi-e 
capul. 

— E-n regulă, spun. Nu trebuie s-o aprindeţi pentru mine. 

— Ştiu, dar e nepoliticos să inviţi pe cineva să stea pe 
întuneric. Cu toţi oamenii ăştia din casă, am simţit nevoia 
să evadez aici, în spate. li iubesc, dar nu sunt în apele 
mele azi. 

- Nu, bineînţeles că nu, spun. Auziţi, doamnă şi 
domnule Pace, fac cu plăcere tot ce trebuie făcut pentru 
înmormântare. Orice aveţi nevoie... 

Se uită unul la celălalt, apoi domnul Pace spune: 

— Spune-ne Elise şi Jim, Dylan. Eşti bărbat în toată firea. 
Avem nevoie de tine mai mult ca de un egal acum, mai 
mult decât de prietenul fiului nostru. 

Un egal? Nu ştiu sigur ce înseamnă asta, acum că 
singura noastră conexiune nu mai există. 

- Dylan, vrem să te angajăm, spune Elise. 

Mă încrunt şi iau poziţie de drepţi. 

- Să mă angajaţi? Pentru ce? 

Elise se uită către Jim, iar acesta se apleacă în faţă, cu 
mâinile încrucişate între genunchi. 

- Fata asta care l-a omorât pe Brent. A părăsit oraşul, şi 
vreau să ne ajuţi s-o găsim. 

Îmi mijesc ochii. 

— Dar poliţia o caută, nu-i aşa? M-am întâlnit cu Gordon 
Keegan aseară şi mi-a zis că lucrează personal la acest 
caz. 

— Lucrează, dar se pare că fata a părăsit statul, iar 
resursele departamentului local de poliţie sunt limitate. A 


trecut deja prea mult timp. Nu vrem să lăsăm asta strict în 
grija departamentului de poliţie. 

La uşa biroului bate cineva, şi privesc într-acolo în timp 
ce Jim spune „Intră”. Vorbeşti de lup... 

Gordon Keegan şi partenerul său, un detectiv pe care 
nu-l cunosc, pe nume Rollins, intră în cameră. Au loc 
strângeri de mâini. Keegan e mult mai sobru şi impunător 
decât era aseară. Elise îi serveşte cu cafea, apoi se aşază 
toţi pe scaunele din faţa canapelei pe care stau eu. 

— Tocmai îi spuneam lui Dylan că avem nevoie de 
ajutor. 

Keegan soarbe din cafea. 

- Nu e vorba că noi n-o putem găsi. O căutăm şi noi, şi 
avem o grămadă de resurse. Dar fata-i deşteaptă. Nu-şi 
foloseşte cardurile de credit, şi nici semnalul de mobil nu e 
înregistrat de niciun turn de telefonie. Nu e nici în maşina 
ei. După ce s-a dat publicităţii ce fel de maşina e, cineva a 
văzut-o în garajul unui hotel şi a sunat. Ştim că fata şi-a 
cumpărat un bilet de autobuz către El Paso, dar a coborât 
în Dallas. Suntem aproape siguri că şi-a luat alt bilet către 
Tulsa, dar n-a ajuns acolo. Şoferul îşi aminteşte de ea şi 
crede că a coborât în Durant. Bănuim că încă ar putea fi 
acolo. 

— Ce pot să fac eu? întreb. 

- Vrem să te angajăm ca detectiv particular, spune Jim. 
Îţi plătim mai mulţi bani decât faci în armată, plus 
cheltuieli. Vrem să ne ajuţi să dăm de fată. 

Inima începe să mi-o ia la trap. 

— Deci... departamentul de poliţie îmi oferă o slujbă? 

— Nu, spune Keegan cam repede. Familia te plăteşte, 
dar departamentul e implicat. Am avut tăieri de buget în 
ultima vreme, aşa că oraşul nu-şi permite să ne trimită cu 
avionul peste tot, ca s-o căutăm pe fata asta. Cum familia 
Pace e dispusă să plătească, ne convine tuturor să 


externalizăm treaba asta. Vrem s-o aducem pe fată înapoi 
cât de repede posibil. 

Pun jos ceaşca de cafea. 

- Nu ştiam că se întâmplă astfel de lucruri. Am nevoie 
de vreo autorizaţie, ca detectiv particular? 

- Eşti deja autorizat, pentru că lucrezi la Divizia de 
Investigaţii Criminalistice din cadrul armatei. 

- Da, dar am fost lăsat la vatră. 

— Cu onor. Te vom acredita în rol de consultant. Asta ar 
trebui să fie de ajuns. 

Nu menţionez că sindromul de stres posttraumatic a 
fost un semnal de alarmă când am candidat pentru un 
post în departament, dar Keegan aduce vorba. 

— Ascultă, ştiu că şeful poliţiei a strâmbat din nas când 
ai încercat să te alături forţelor poliţieneşti, dar cum asta e 
o chestiune privată, lucrurile stau diferit. Şi dacă găseşti 
fata şi o aduci înapoi, pentru ca noi s-o putem pune sub 
acuzare, asta va da bine pentru tine. Va fi o şansă să 
demonstrezi ce poţi. Dacă totul merge bine, nu cred că 
există vreo posibilitate ca şeful poliţiei să nu te angajeze 
după aceea. 

Asta sună bine. Şi, sincer, n-am altceva mai bun de 
făcut. 

— Sunt onorat că v-aţi gândit la mine, doamnă şi 
domnule Pace. 

— Jim şi Elise, spune Elise din nou. Spune da, Dylan. Ştim 
că l-ai iubit pe Brent. Ştim că erai bun în meseria ta. Avem 
încredere că vei face tot posibilul s-o găseşti pe fata asta 
care l-a luat pe Brent de lângă noi. 

Mă gândesc la ce program am. Am joi programare la 
psiholog, terapie de grup vineri, studiul Bibliei duminică şi 
interviu pentru un job la UPS - pe post de curier - cândva, 
săptămâna viitoare. Nu vreau să livrez colete, totuşi. 
Vreau să fiu poliţist. 


- Pot să-ţi scriu un cec chiar acum, spune Jim. Putem să- 
ţi oferim un zbor charter către Durant azi. Am vorbit cu un 
pilot care mi-e prieten şi poate să te ducă acolo la ora 16, 
în după-amiaza asta. Nu există zboruri comerciale către 
această destinaţie, dar au un mic aeroport privat. Mai 
devreme de-atât nu te pot scoate din oraş. 

Mă uit la Keegan şi la partenerul lui. 

- Dacă accept să fac asta, va trebui să mă uit peste 
dovezile pe care le aveţi. Vreau să văd scena crimei. 
Fotografiile. 

Simt junghiuri în stomac când îmi imaginez cum a fost 
ucis prietenul meu, dar n-ar fi prima oară când îmi văd un 
prieten mort. 

— Vreau tot ce aveţi despre fată. Mi-ar plăcea să-i 
interoghez familia înainte de a pleca. 

- Nu, asta le-ar indica faptul că o cauţi, spune Jim. Nu 
vreau ca ei să o avertizeze. 

— Aveţi în urmărire telefoanele lor? Computerele, e- 
mailul, contul de Facebook? 

Keegan dă din cap că da. 

— Judecătorul districtual ne-a dat mandat pentru asta la 
câteva ore după ce Brent a fost găsit. Ea nu i-a contactat, 
din câte putem spune. 

— Poţi să faci asta, Dylan? mă întreabă Jim. 

Mă gândesc numai o clipă. Cum aş putea spune nu? 
Doar e vorba de Brent! 

— Sigur că da. Cum vreţi să procedez când o găsesc? 

— Contactezi poliţia locală şi îi iei cu tine ca s-o aresteze, 
spune Keegan. Apoi ne-o vor preda nouă. 

Mă uit la ceas. E 11 dimineaţa. 

— Ai timp să mă pui acum la curent cu toate? îl întreb pe 
Keegan. 

— Bineînţeles, spune. Hai să începem chiar acum. Ne 
întâlnim la secţie. 


Elise stă în faţa mea, cu lacrimi în ochi. Mă îmbrăţişează 
şi-mi atinge faţa din nou, ca şi cum ar spera să mă 
transform în fiul ei. 

- Mă simt în siguranţă că eşti implicat în caz, Dylan. Hai 
să-i facem dreptate băiatului nostru. 

Îi urmez către ieşire pe cei doi detectivi şi sper din tot 
sufletul să nu-i dezamăgesc pe oamenii ăştia. 

CASEY 


M; întorc la hotel, intru pe computerul de-acolo şi caut 


pe Google Earth imaginea stației Amtrak. La o stradă 
distanță se află un hotel. Pot lua un taxi, să mă lase chiar 
acolo, în caz că şoferul va fi luat la întrebări mai târziu. 

Opresc un taxi în faţă şi rog şoferul să mă lase la un 
magazin mixt şi să mă aştepte. lau câteva gustări pentru 
călătorie şi o şapcă de baseball. Nu cred că am purtat aşa 
ceva în viaţa mea, dar pare prudent să fac asta, dacă am 
de gând să merg prin staţia Amtrak, unde vor fi camere de 
luat vederi. Revin la taxi şi-l rog pe şofer să mă ducă la 
hotel. Voi merge pe jos restul drumului până la gară. 


Taximetristul e tăcut, deloc interesat de mine. Sunt 
recunoscătoare. Când ajungem, îi plătesc şi intru în hol, 
mă duc la baie, apoi plec la gară. 

Detectez rapid camere de securitate în fiecare colţ şi 
deasupra ghişeului de bilete. Ţin capul în jos, ascuns de 
şapcă, şi examinez orarul. Sunt trenuri care pleacă din oră- 
n oră. Următorul merge către Hudson. Văd gărzi de 
securitate la uşi şi mă uit din nou la camerele de luat 
vederi. 

N-o să meargă. Dacă-mi cumpăr un bilet de-aici şi mă 
urmăreşte cineva, va vedea exact unde mă duc, chiar 
dacă o să cobor la altă staţie, pe drum. Camerele de 
securitate mă vor surprinde oriunde aş cobori. 

Dar Greyhound n-are staţie de autobuze în Durant. Dacă 
ar fi avut, ar fi alimentat la o benzinărie, nu-i aşa? 

O femeie în zdrenţe, cu trei copii, trece pe lângă mine şi 
o ating pe umăr. Se întoarce. 

— Mă scuzaţi, locuiţi în Durant? 

Dă din cap şi-l ia de mână pe copilul ei preşcolar. 

- Da. 

- Mă întrebam - există vreo autogară pe aici? Ca 
Greyhound sau aşa ceva? 

— Greyhound nu, dar este Trailways, spune. E la vreo 
trei străzi de-aici, cred. 

li mulţumesc, îi laud pe copii şi mă îndrept către uşă. 
Merg în direcţia indicată şi sper ca femeia să nu fie genul 
de om care nu face diferenţa între nord şi vest. O iau 
încotro mi-a zis şi, după trei străzi, văd staţia. 

Autogările nu-s de obicei foarte tehnologizate sau 
securizate, probabil pentru că nu deservesc atât de mulţi 
oameni şi trebuie să-şi menţină costurile scăzute. Intru, îmi 
dau jos şapca de baseball şi studiez orarul autobuzelor pe 
un ecran TV de pe perete. E un autobuz care merge spre 
Chicago, unul către Atlanta şi unul înapoi, de unde am 


venit, prin Shreveport, spre New Orleans, toate în 
următoarele trei ore. Mă gândesc un minut. Încotro îşi 
imaginează ei, cel mai probabil, că voi merge? 

Am o mătuşă care locuieşte în Belleville, Illinois, deci s- 
ar aştepta probabil să merg către Chicago. Am veri în 
Texas şi Louisiana, deci probabil că vor verifica opririle din 
drumul către New Orleans. 

Am ceva neamuri şi în Alabama, dar nu le cunosc prea 
bine. Riscând să merg către est, aleg Atlanta. Nu trebuie 
să rămân acolo. Pot începe de-aici şi decid apoi dacă o iau 
din loc şi merg chiar mai departe. Important e că voi 
rămâne ascunsă în timpul călătoriei. 

Mă duc la ghişeu şi cumpăr un bilet către Atlanta. 
Autobuzul nu pleacă în următoarele două ore, aşa că am 
timp de pierdut. Ard de nerăbdare să am un telefon sau 
computer. O să-mi cumpăr unul când ajung, dar nu 
curând. Cu cât las mai puţine indicii în urmă, cu atât mai 
bine. 

Simt imediat nevoia să-l sun pe Brent, ca să-i povestesc 
despre carnetul de conducere, despre cardul de identitate 
şi despre tipul dur de la Pedro's Place, care până la urmă 
s-a purtat drăguţ cu mine. Insă Brent nu mai e. 

Ochii îmi ard, dar aş atrage atenţia asupra mea dacă aş 
plânge, aşa că mă întorc şi intru la toaletă. Mă duc la 
chiuvetă şi mă spăl pe faţă, mă şterg la ochi, apoi îmi dau 
seama cât de murdară e baia. Nu am nimic de făcut, aşa 
că scot nişte hârtie igienică şi şterg tejgheaua, adun 
resturile de hârtie de pe podea, scot sacii de gunoi şi-i leg. 
Găsesc o rolă cu saci noi la fundul fiecărui coş de gunoi şi 
îi retapetez. Las sacii plini cu gunoi sprijiniți de un perete, 
ca să-i găsească îngrijitorul. Poate că-i voi lumina ziua. 

Când eram mică, am fost cercetaşă timp de doi ani, şi 
era o poveste în manualul cercetaşilor despre o mamă 
foarte stresată care avea două zgâtii de fete şi casa lor era 


un dezastru, iar într-o dimineaţă s-a sculat şi a găsit casa 
curată-lună. Nimeni n-a putut rezolva misterul curăţeniei 
din casă, iar asta s-a întâmplat câteva zile la rând. La 
sfârşitul poveştii, afli că cele două fete făcuseră curat. Deci 
nu erau chiar atât de zgâtii, până la urmă. 

O femeie grăsuţă intră în timp ce fac curat, deschide 
uşa unei cabine, vede toaleta plină şi se întoarce către 
mine: 

— Doamnă, asta e înfundată. 

li zâmbesc. 

-— Nu lucrez aici. Aş repara-o dacă aş şti cum, dar... 

Pare stânjenită. 

- Îmi pare foarte rău. Am crezut că lucraţi aici. Văd că 
faceţi curat. 

— Da, doar îmi consum energia. 

— Ce drăguţ din partea dumneavoastră! 

Alege altă cabină. Mă spăl repede pe mâini şi hotărăsc 
să ies de acolo până nu-mi reţine figura. 

Se spune că nicio faptă bună nu rămâne nepedepsită, 
iar asta nici că putea fi mai adevărat în cazul meu. Mă 
amestec iar printre călători şi aştept cât se poate de 
retrasă. 

Sunt printre primii în autobuz, aşa că aleg două locuri în 
faţa toaletei. Vreau să fiu destul de mult în spate ca 
nimeni să nu mă observe, dar nu chiar pe ultimul rând, în 
caz că vreau să-mi rabatez un pic scaunul. Sper că mirosul 
de toaletă să nu ajungă până pe rândul meu. 

Pe măsură ce autobuzul se umple, fiecare rând e 
ocupat, dar tot se suie oameni. Imi pun căştile, să mă 
detaşez din nou de tot, şi stau pe scaunul din margine, cu 
ochii închişi. Dacă nu am contact vizual cu nimeni, poate 
nu va dori nimeni să stea lângă mine. 

Dar asta ar însemna să am aşteptări prea mari. Deschid 
ochii când simt că cineva s-a oprit în dreptul rândului meu. 


E femeia cu care am vorbit în toaletă, cea care mă văzuse 
făcând curat. Îmi zâmbeşte, cerându-şi, parcă, scuze. 

- lartă-mă, drăguţo, că te trezesc. Te deranjează dacă 
stau lângă tine? 

Nu vreau s-o fac să se simtă prost, aşa că mormăi 
„Bineînţeles că nu”, făcându-i loc şi trăgând geanta lângă 
mine. Îmi pun picioarele pe ea, întrucât nu e loc în faţă. 

Femeia e de vârsta pe care ar fi avut-o bunica dacă ar fi 
trăit. Călătoria asta lungă va fi probabil dificilă pentru ea. 
Are o expresie dulce a feţei, fiecare rid săpat în pielea ei 
indicând că provine de la un zâmbet. 

— Numele meu este Lucy, spune. 

- Bună ziua, Miss Lucy. Eu sunt... 

Mă fâstâcesc când trebuie să-mi spun numele. 

— Grace. 

— Frumos nume, spune ea. Am avut o soră pe nume 
Grace. A murit acum trei ani. Atac de cord, dar a avut o 
viaţă bună. 

- Îmi pare rău, spun. Trebuie să fie greu să pierzi o soră. 

Ea dă din cap că da. 

— Da, dar există lucruri şi mai rele. 

Nu-mi dau seama dacă vrea să-mi spună care sunt 
acele lucruri mai rele, dar am câteva idei din propria mea 
viaţă. 

- Vreţi să vă vizitaţi familia în Atlanta? o întreb. 

- Nu chiar în Atlanta. Fiica mea, care locuieşte în Shady 
Grove, mă aşteaptă acolo. Voi locui cu ea şi cu nepoţii mei. 

— Oh, asta e drăguţ, spun. Câţi nepoți aveţi? 

Zâmbetul îi păleşte. 

— Am trei, o fată şi doi băieţi. Zece, doisprezece şi... 
şaisprezece ani. 

Vocea i se stinge când spune şaisprezece. Se uită în 
zare, cu o expresie melancolică. Simt că nu mai vrea să 


vorbească, aşa că îmi sprijin capul de fereastră şi mă uit 
afară. 

Şoferul autobuzului porneşte şi ieşim din parcarea 
Trailways. Miss Lucy pare pierdută în propriile gânduri, şi 
când mă uit la ea, văd cum ochii i se întristează în timp ce 
se uită pe fereastră, către oraşul pe care probabil că l-a 
numit „acasă” în cea mai mare parte a vieţii ei. Mă 
gândesc că îşi ia la revedere aşa cum am făcut şi eu, 
poate pentru ultima dată, dacă are de gând să locuiască 
împreună cu fiica ei. Mă simt vinovată că nu i-am lăsat 
locul de la fereastră, dar am crezut că-i fac o favoare dacă 
îi las locul de lângă culoar. 

Adorm de-adevăratelea, satisfăcută în sfârşit pentru că 
nimeni nu va izbi uşa de perete ca să-mi pună cătuşele. 
Dar dorm iepureşte şi am câteva vise teribile. Sânge... răni 
prin înjunghiere... piele de culoarea morţii... certitudinea 
copleşitoare că Brent a dispărut pe vecie. 

Mă trezesc la o zdruncinătură, udă de transpiraţie. Miss 
Lucy nu mai e lângă mine. Mă uit prin autobuz să văd dacă 
s-a aşezat altundeva, dar n-o văd. Geanta ei e încă aici, 
sub scaun. Într-o clipă se întoarce de la baie şi se 
strecoară la locul ei. 

— Oh, eşti trează. Sper că nu te-am trezit eu când m-am 
ridicat. 

Încerc să zâmbesc. 

— Nu, deloc. 

Se ridică din nou, să mă lase să merg la toaletă, şi 
rămâne în picioare până mă întorc, ca să mă pot aşeza la 
loc. 

— Aşadar, mergi să-ţi vezi familia în Atlanta? întreabă, 
întorcându-mi întrebarea pe care i-o adresasem eu. 

Mă gândesc să inventez ceva, dar n-am energie să mint. 

- Nu, doamnă, spun. Nu cunosc pe nimeni acolo. 

— Un loc de muncă? întreabă. 


- Încă nu. 

Ştiu că va trebui să dau o explicaţie. 

— les, într-un fel, dintr-o situaţie rea. Vreau doar să 
ajung într-un loc nou şi să o iau de la capăt. 

Dă din cap aprobator, de parcă totul ar fi limpede 
precum cristalul acum, de parcă aş fi folosit un cod secret. 

— Am avut un soţ abuziv când eram de vârsta ta, spune, 
coborând vocea. Un om foarte, foarte violent. Pe vremea 
aia, nu puteai pur şi simplu să te ridici şi să pleci când nu 
erai fericită în căsnicia ta. Dar când s-a întors împotriva 
fiicei mele, n-am avut încotro. 

— Aţi divorţat de el? întreb. 

— Nu, spune ea, oftând din greu. L-am omorât. 

DYLAN 


Pas 


F armată am învăţat să-mi fac bagajul repede şi cu 


puţine lucruri, aşa că nu-mi ia mult azi. Arunc în geantă 
lucrurile de care am nevoie pentru o zi sau două, apoi mă 
grăbesc către secția de poliție unde mă aşteaptă Keegan 
şi partenerul lui. Pe măsură ce ei scot fotografiile de la 
locul crimei şi le înşiră ca pe cărţile de joc pe masa de 
conferinţă scorojită, trebuie să iau distanţă un pic, să 


închid ochii şi să-mi reamintesc că nu-s aici în calitate de 
prieten al lui Brent. Sunt aici ca investigator criminalist. 

Mintea începe să-mi lucreze pe măsură ce studiez 
fotografiile. 

— Corpul lui e întins pe ultimele trei trepte de jos, spun. 
Pare că a căzut pe spate după ce a fost înjunghiat. 

— Corect, spune Keegan. 

- Deci fata avea cheie? E vreun semn de intrare forţată? 

— Niciun semn de intrare forţată; nu ştim dacă avea sau 
nu cheie. Poate a sunat la sonerie. Ar fi putut să stea de 
vorbă la baza scărilor. Sau poate că ea era acolo de ceva 
timp şi a coborât pe scări cu el când au început să se 
certe. 

Tac pentru o clipă, studiind celelalte fotografii şi rănile 
prin înjunghiere de pe corpul lui. Loviturile de cuţit au fost 
puternice şi calculate, nu aplicate în grabă, într-un acces 
de furie. 

— Cât de mare e fata? 

- Cam un metru şaizeci şi cincizeci şi două de 
kilograme. 

Tac din nou şi studiez tăieturile. Nu erau doar precise, ci 
şi adânci, majoritatea cu potenţial letal. 

— Ştim cât de adânci sunt rănile? Ce lăţime au? 

— Nu avem încă raportul autopsiei. 

- ÎI pot suna pe medicul legist să vorbesc cu el? 

Keegan se uită la partenerul lui, vădit iritat. Poate că am 
sărit calul. 

- Dacă ai timp înainte de avion, sigur, dar nu ştiu cum 
te-ar putea ajuta asta s-o găseşti pe fată. 

- Care este mobilul crimei? întreb. Cei doi ieşeau 
împreună? A fost vorba de vreo ceartă? 

— Aşa credem, deocamdată, spuse Keegan. Dar ştii ce? 
Nu avem nevoie de mobil. Avem arma crimei. 

Ridic din sprâncene. 


— Aţi găsit cuțitul? 

— In maşina ei, spune Keegan. 

— Nici n-a încercat să scape de el? întreb. 

— Se pare că nu. Doar a fugit din oraş cât de repede a 
putut. 

— Ce fel de cuţit era? 

— Un Deer Hunter Stiletto cu lamă de 13 cm, răspunde 
Rollins. 

Mă încrunt şi cad pe gânduri. Nu pare să fie genul de 
obiect pe care să-l deţină o femeie, deci cel mai probabil l- 
a cumpărat doar pentru a-l ucide pe Brent. 

Keegan scoate din pachet o fotografie a cuţitului şi o 
pune deasupra. O studiez împreună cu restul fotografiilor. 

- Nu sunt la curent, în lanţul de custodie din Louisiana, 
cu statutul fotografiilor de la locul crimei, dar aş putea să 
primesc copii? 

Keegan se uită fix la mine. 

— De ce? 

- Ca să le pot analiza. Am nevoie să mă întorc la ele mai 
târziu. 

— Pentru ce? întreabă Keegan. Dylan, tu eşti însărcinat 
să găseşti fata. Atâta tot. Nu cu altă parte a investigaţiei. 
Şi ultimul lucru de care avem nevoie e ca aceste fotografii 
să apară pe Facebook. Au impact emoţional şi nu vrem ca 
familia să le vadă. 

Faţa mi se înroşeşte de căldură. 

— Nu prea aveţi încredere în mine dacă vă gândiţi că 
sunt atât de neprofesionist, încât aş încărca fotografiile pe 
site-uri de socializare şi le-aş arăta părinţilor lui Brent. 

Mă opresc şi îmi dreg vocea. 

— Am fost poliţist, domnule detectiv. Nu vreun idiot cu 
armă. Dacă e să particip la investigația asta, vreau s-o fac 
cum trebuie. 

Keegan nu pare convins. 


— Vreau doar să pătrund în mintea lui Casey Cox, spun, 
în timp ce arăt spre una dintre fotografii. 

Unghiul acestor răni prin înjunghiere îmi poate spune 
multe despre starea ei de spirit. Locul în care se află 
cadavrul lui Brent ne dă indicii în legătură cu ce s-a 
întâmplat cu câteva minute înainte de crimă. Dacă reuşesc 
să potrivesc aceste piese de puzzle, o să fiu în stare să 
gândesc cum gândeşte ea. Aşa lucrez eu. 

Keegan face ochii mici. 

— Adu-o înapoi şi atât, Dylan. 

Sesizez punctul de la sfârşitul propoziției, aşa că o las 
baltă şi schimb subiectul. 

— Aş vrea să văd apartamentul lui Casey înainte de a 
pleca. S-ar putea să găsesc indicii despre intenţiile ei. 

— In regulă, spune Keegan. Te duc acum acolo, dacă 
vrei. 

Mă uit din nou la poze, reţinând cât pot de mult. Aş vrea 
să ştiu mai multe despre casa lui Brent. N-am fost pe la el 
de când s-a mutat, şi aş vrea să am idee cât de maree 
locul. Mă uit la ceas. 

— Am o grămadă de timp până trebuie să ajung la 
aeroport. Vreau să trec şi pe la locul crimei. Casa încă are 
sigiliu? 

- Da, dar deja am cercetat zona, spune Keegan, 
deschizând alt dosar. Am înregistrat toate dovezile 
împotriva fetei. Avem un caz solid. ADN-ul ei este peste 
tot. Urme de pantofi, amprente, arma... Ea a făcut-o. 

— Repet, vreau doar să intru în mintea ei, îi răspund eu. 
Dacă e hotărâtă să stea ascunsă, trebuie să i-o iau înainte 
cu un pas sau doi. 

Rollins, partenerul lui Keegan, încuviinţează din cap. 

— Sigur, te putem duce până acolo. Unde vrei să mergi 
mai întâi? 

— La locul crimei. Apoi la apartamentul ei. 


— Pun pariu că o s-o găseşti în seara asta şi o s-o aduci 
înapoi până mâine-dimineaţă, spune Keegan. 

— Sper. 

Dar ştiu cum decurg lucrurile astea. Dacă fata se luptă 
pentru viaţa ei, nu ne va face munca uşoară. 

Cu maşina ajungem repede la locul crimei. Pe măsură 
ce ne apropiem de mica locuinţă victoriană, nu pot să nu 
mă întreb dacă mama lui Brent nu o fi găsit-o şi cumpărat- 
o pentru el. Aşa pare. Mi-o imaginez cum se duce către el 
şi-i spune cu entuziasm: „Am găsit casa perfectă pentru 
tine. O vei adora. Hai, dragule, trebuie s-o vezi chiar 
acum.” 

Brent era ca orice alt tip pe care-l ştiu. Atâta vreme cât 
avea un televizor, o saltea - nu neapărat şi patul aferent -, 
totul era bine. Dar mama lui avea idei măreţe pentru el. 
Nu mi-l pot închipui pe el vorbind cu un agent imobiliar. 
Nu, sigur asta era opera mamei lui. 

Îmi amintesc de dormitorul lui, din acea casă mare în 
care crescuse. Mama lui a trebuit să plătească bani grei 
decoratorului, pentru ca acesta să proiecteze camera 
perfectă pentru băiatul ei. Era vopsită în mov aprins şi 


avea draperii aurii - culorile Universităţii de Stat din 
Louisiana (LSU) - iar cuvertura era o învelitoare LSU. 
Alegerea lui. 


Aveam taburete moi aruncate în faţa televizorului, unde 
petreceam mult timp cu jocurile video. El avea în camera 
lui un mic frigider pe care mama lui îl umplea cu Gatorade 
şi cola. Ne petreceam majoritatea timpului pe podea, deşi 
am fi avut scaune la îndemână. 

Sunt curios dacă mai are acele taburete. 

Dacă le mai avea. Mă corectez şi-mi forţez creierul să se 
întoarcă la lucru. Nu sunt un prieten îndurerat. Sunt un 
investigator. 


Îi urmez pe cei doi detectivi până la uşa lui Brent, încalţ 
cipicii albaştri de protecţie, îmi pun mănuşile care-mi sunt 
oferite şi, după ce ei descuie uşa, mă aplec ca să trec pe 
sub banda pusă în dreptul uşii, ca să ţină lumea la 
distanţă. Scările unde a fost găsit Brent sunt în foaier, la 
doar un metru şi jumătate de uşa de la intrare. 

Incă e destul sânge uscat pe podea, unde s-a scurs din 
trupul lui. Transpir şi inima îmi bate într-un ritm slab, 
neregulat, de staccato. Mă forţez să gândesc ca un poliţist. 
Analizez sângele ce a stropit peretele. Sunt stropi în 
pătrimea de jos a peretelui, aproape de scară, dar văd şi 
câţiva poziţionaţi în cerc în apropierea uşii, sugerând că 
prima dată a fost înjunghiat imediat ce criminalul a intrat 
pe uşă. 

Riscând furia lui Keegan, fac câteva poze cu telefonul. 
Nu mă opreşte, poate pentru că el nu apare în aceste 
fotografii. Rana făcută prin înjunghiere de-a lungul arterei 
carotide era prea sus pentru ca fata să fi putut ajunge cu 
uşurinţă, din moment ce Brent era considerabil mai înalt 
decât ea. 

Văd urmele mici de paşi în sângele de pe podea şi de pe 
scări. O urmă ce pare a fi de genunchi e lângă zona în care 
a fost cadavrul, apoi urme de pantofi. Una dintre urme e 
ştearsă, ca şi cum ea ar fi alunecat, dar s-a redresat. În 
mod clar, nu încerca să-şi ascundă urmele. 

Fac fotografii ale acelor urme, deşi ştiu că apar în 
fotografiile pe care le-am făcut deja. Keegan nu mă 
opreşte nici de data asta. 

După ce adun tot ce-mi trebuie, intru în sufrageria 
decorată, evident, de mama lui Brent. Trebuie să-i 
recunosc meritele. E masculină, dar totuşi cu o uşoară 
amprentă feminină. 

De acolo, intru în bucătărie. 

- E fără pată. 


— Da, nicio farfurie scoasă. Semn că nu prea mânca pe 
acasă. Nu prea gătea. Foarte puţine pahare murdare în 
chiuvetă. 

- Pot să mă duc la etaj? 

- Da, doar să stai la marginea scărilor. 

Nu trebuie să mi se spună asta. Chiar dacă în mare au 
procesat scena crimei, n-ar fi securizat-o dacă n-ar fi 
crezut că poate va fi necesar să revină. Urc cu grijă scările, 
observând că nu e deloc sânge deasupra zonei unde a fost 
găsit cadavrul. A coborât, oare, să răspundă la uşă? 
Criminalul l-o fi atacat atunci? 

Casa are două dormitoare. Verific întâi dormitorul 
matrimonial. O parte a patului imens este aranjată, dar 
partea pe care a dormit el e şifonată, şi aşternuturile sunt 
date la o parte. Înseamnă că a dormit singur. 

Mă uit în jur, văd ceasul lui pe comodă, câteva 
schimburi, încărcătorul de telefon băgat în priză. Intru în 
baie. E curată, aparatul de ras e pe chiuvetă, lângă săpun 
şi apa de gură. Alte câteva obiecte sunt pe raftul de 
deasupra chiuvetei, iar la duş, lucruri obişnuite, inclusiv un 
prosop care se uscase de-acum până căpătase consistenţa 
unui carton. 

Niciun indiciu că ucigaşul ar fi urcat aici după crimă. 
Arunc o privire în camera de oaspeţi. Patul e făcut şi nu 
există niciun obiect personal pe mese ori pe comodă. 

Când mă întorc la parter, dau roată prin living. lată-le - 
taburetele moi, pe care obişnuiam să ne aşezăm. Deşi 
camera e decorată în stil masculin - nu a lăsat-o pe mama 
lui să devină prea prețioasă cu decoraţiunile aici - el a 
păstrat încă acele taburete în faţa televizorului. Cel mai 
nou model de consolă video e aşezată pe poliţa cu 
electronice. 


Mă uit în jur, încercând să-mi dau seama dacă ucigaşul 
a intrat vreun pic aici. Nici urmă de sânge pe podea, nicio 
amprentă însângerată pe tocul uşii. 

— Ce s-a menţionat în raport? Era vreun computer aici? 
Vreo hârtie la vedere? Facturi? Corespondenţă? 

- Da. Am luat un calup de facturi din bucătărie, de pe 
blat. Am luat laptopul şi desktopul. Şi telefonul lui. 

— Pot primi o copie a probelor înregistrate? 

Keegan are din nou acea privire. 

— Nu, nu poţi. 

Se uită la ceas. 

- Mai bine am lua-o din loc, dacă vrei să mergem şi la 
apartamentul fetei. 

Decid să nu mă împotrivesc. Voi mai trece pe la 
funcţionarul responsabil cu probele de la secţie, pe la 
domnul Pace şi-i voi cere şefului poliţiei să-mi dea 
aprobare pentru a accesa tot ce am nevoie. 

Mai dau o tură prin casă, făcând şi mai multe poze. 

Când mă întorc la maşină, stau tăcut în spate şi încerc 
să reconstitui mental tot ce s-a întâmplat. Brent era singur 
la etaj şi a auzit soneria. S-a repezit pe scări, ca să 
răspundă. Persoana - Casey Cox? - a intrat în casă şi l-a 
înjunghiat. Dată fiind rana de sub coaste, poate că ea a 
lovit prima, iar când el s-a lăsat în jos, aşa ar fi putut 
ajunge la gâtul lui. El s-a clătinat spre spate, căzând pe 
primele trei trepte ale scării. Altfel, rănile de pe pieptul lui 
sunt prea sus, dacă ea are doar un metru şaizeci înălţime. 
Brent era cu trei centimetri mai înalt decât mine, avea cel 
puţin un metru optzeci şi doi. 

Mă gândesc la cantitatea de sânge în care a călcat fata. 
Pentru ca asta să se întâmple, ea ar fi trebuit să fi intrat, 
să-l fi tot înjunghiat şi să rămână acolo pentru cel puţin 
câteva minute. Deci nu a lovit şi a fugit pur şi simplu. 


De ce ar fi făcut asta? O persoană care a cumpărat un 
cuţit ca să-l omoare, care a plănuit asta încă dinainte de a 
suna la uşă, care avea cuțitul pregătit de atac pentru când 
el urma să deschidă uşa. Nu l-ar fi omorât şi apoi s-ar fi 
retras înainte de a păşi în sângele curs? De ce ar fi 
aşteptat să se facă o baltă de sânge pe podea, ca să 
îngenuncheze lângă cadavru şi apoi să păşească prin tot 
acel sânge? 

Portofelul lui rămăsese la etaj, pe comodă, deci nu era 
vorba de un jaf. Şi probabil că nu avea nimic de valoare 
asupra lui, din moment ce abia coborâse scările. 

— Aţi luat în considerare că altcineva ar fi putut să-l 
înjunghie, şi apoi această fată l-a descoperit? am zis cu 
voce tare, gândind în timp ce vorbeam. 

— Atunci de ce n-a sunat la poliţie? întreabă Keegan. De 
ce a fugit? A făcut o grămadă de lucruri care arată că e 
vinovată. 

— De cât timp se întâlneau? 

- l-am interogat pe o parte dintre prietenii lor, spune 
Rollins. Toţi spun că nu erau oficial un cuplu, ci doar foarte 
buni prieteni. 

— S-au mai certat şi înainte? 

- Nimeni nu i-a văzut certându-se vreodată. 

- Dar fata? Are vreun istoric de boli mentale? 

Intervine o pauză, apoi Keegan se uită la mine. 

- Fata... Casey... a descoperit cadavrul tatălui ei după 
ce acesta s-a sinucis. Avea doişpe ani. L-am cunoscut pe 
tip, lucra în poliţie. Băiat de treabă, nimeni nu bănuia că ar 
fi depresiv sau ceva de genul ăsta. Oricum, ea e probabil 
traumatizată din cauza asta. A făcut terapie câţiva ani, 
când era mică. 

Mă ridic de pe scaun: 

- Staţi aşa! Deci o cunoaşteţi pe fata asta? 

Keegan scutură din cap. 


— Nu, n-o cunosc. Adică am interogat-o atunci, în trecut, 
după ce s-a întâmplat cu tatăl ei, dar era doar un copil. Era 
într-o stare jalnică. Însă n-am mai văzut-o de vreo 13 ani. 

Mi-am propus să aflu tot ce pot despre acea sinucidere. 

- Era sub tratament medicamentos? 

— Din câte ştim noi, nu. 

— Vreun antecedent? 

— Niciunul. Nici măcar o amendă pentru vreo neregulă în 
trafic. 

- Şi atunci de ce s-ar năpusti o persoană ca asta să-şi 
înjunghie mortal un prieten? 

Keegan râde. 

— Cine ştie de ce ajunge cineva să comită o crimă? Cred 
că a avut probleme psihice în toţi aceşti ani şi abia acum 
s-au manifestat. Sau poate că Brent avea altă iubită şi de- 
aia tipa şi-a pierdut minţile. Cercetăm toate aceste 
ipoteze. 

E mai mult de-atât, cred. Trebuie să stau chiar eu de 
vorbă cu prietenii ei. Trebuie să aflu cum era relaţia ei cu 
Brent, de cât timp se cunoşteau, cum îşi petreceau timpul 
împreună, cât de apropiaţi erau. Cum se comporta ea în 
relaţii. Era transparentă şi uşor de citit sau distantă şi greu 
de descifrat? 

Existau semne că avea tendinţe ucigaşe? Avea 
simptome de stres posttraumatic care s-o facă să 
reacționeze ilogic şi sălbatic în situaţii care-i scăpau de sub 
control? S-au întâmplat anumite lucruri care să-i 
reamintească cum îl găsise mort pe tatăl ei? 

Presupun că dacă e un caz extrem de sindrom 
posttraumatic, laolaltă cu alte boli psihice, este posibil. Dar 
nu prea pare să fie aşa. Eu am fost acea persoană care să 
reacționeze violent asupra cuiva care mă scoală dintr-un 
somn adânc, iar ocazional vomit sau mă iau valuri 
abundente de transpiraţie când aud un zgomot puternic. 


Dar nu mă imaginez alegând un cuţit, conducând până în 
faţa casei cuiva şi înjunghiind-o apoi pe persoana 
respectivă. Asta se numeşte premeditare, nu reacţie în 
faţa unui stimul mental. 

N-ar fi existat indicii subtile că avea o asemenea 
problemă? 

Ajungem la clădirea în care locuia fata, o casă veche, 
mare, aparent împărţită în şase apartamente. Al ei e 
securizat cu banda care arată că acolo este scena unei 
crime, cum e şi al lui Brent. Keegan are cheile, aşa că 
deschide, şi trecem pe sub bandă. 

Apartamentul e mic şi relativ curat. Casey a locuit aici 
destul cât să-l facă primitor. A decorat pereţii cu obiecte 
de artă şi fotografii de familie, dar nu e nicio poză cu ea. 
Bucătăria şi livingul sunt o singură cameră; covorul 
marchează zona de living, unde are o canapea şi două 
fotolii simple. 

Văd un cec pe blatul de bucătărie din Formica. 

— Ce e ăsta? 

— Un cec pentru chirie, spune Keegan. Datat cu ziua 
crimei. 

—A lăsat plata pentru chirie înainte să fugă din oraş? 

Keegan arată către un bilet lăsat de ea sub cec. 

— Citeşte asta. 

Am dat cecul la o parte şi am văzut biletul cu un scris 
curat. Scurt şi drăguţ. „Domnule Criswell, puteţi da de 
pomană lucrurile mele, dacă mama nu vine să le ia în 
următoarele zile.” 

— Aşadar, a scris biletul după ce a înfăptuit crima, iar 
apoi a plecat din oraş. Probabil că n-a vrut să-l alerteze pe 
proprietar că pleacă, înainte de a fi deja pe drum. 

- Ştia că vom veni aici, spune Keegan. Nici măcar n-a 
încercat să curețe după ea. 


Arată către urmele de sânge de pe podea, indicând ce 
poziţie ocupă acestea în lista de probe. Le fac o fotografie, 
apoi studiez modelul tălpii. 

-Ştim ce fel de pantofi sunt aceştia? 

- Da, Skechers. Modelul de pe talpă e acelaşi cu cel de 
la locul crimei. 

— A sunat undeva înainte de a pleca? 

— Doar la taxi. A plecat într-un Dodge, cât de repede a 
putut. Apoi, din câte ştim noi, s-a urcat în primul autobuz. 

— Deci se poate să nu fi avut prieteni în Durant? Poate 
că a fost doar o destinaţie oarecare, pentru a scăpa de 
autorităţi? 

— Autobuzul a plecat în jur de ora 14, spune Keegan. 
Cadavrul n-a fost descoperit până la ora 9, în acea seară. 

- Care a fost ora decesului? 

— În jur de 10 dimineaţa. 

Fac calculele. 

— Deci au trecut patru ore de la crimă până când s-a 
urcat în autobuz? Nu plecau mai multe autobuze mai 
devreme de-atât? 

— Ba da, dar nu credem că a ajuns în staţie înainte de 
ora 13. 

— De ce? Ce a făcut între timp? Că nu s-a obosit să facă 
curat la locul crimei sau în apartamentul ei. 

— Poate că a condus aiurea, încercând să-şi dea seama 
ce are de făcut. 

— Unde e maşina ei? întreb. 

- La laborator. A fost găsită în parcarea unui hotel din 
centru. Are urme de tălpi murdare de sânge, e sânge şi pe 
mânerele portierei din dreptul şoferului, şi înăuntru, şi pe 
dinafară. 

Încerc să-mi imaginez ce ar face după aceea o persoană 
care a plănuit o crimă. Dacă s-a dus după Brent să-l 
omoare... dacă s-a năpustit asupra lui chiar de la intrare... 


dacă i-a făcut rănile acelea şi s-a asigurat că e mort... n-ar 
fi avut şi un plan de evadare mai rapidă? 

Mă plimb prin apartamentul ei şi mintea-mi lucrează la 
acest puzzle. Piesele nu se potrivesc. Le amestec mental 
cât timp stau în dormitor şi încerc să le îmbin sub o altă 
formă. Dacă nu ea l-a omorât, şi l-a descoperit la câteva 
ore după moartea lui, apoi s-a grăbit acasă ca să-şi ia 
câteva lucruri şi a fugit... 

Nu-mi dau seama care scenariu e mai plauzibil, dar nu 
vreau să las nicio piatră neîntoarsă. 

— Unde lucrează Casey? întreb, în timp ce mă plimb prin 
camera ei. 

- La o companie de asigurări. Face muncă de birou. 
Colegii spun că n-a zis nimic despre plecare şi n-a dat 
niciun semn că ar proceda aşa. A plecat vineri să ia masa 
de prânz şi nu s-a mai întors. 

Dormitorul ei e relativ curat. E decorat în stilul pe care 
sora mea l-ar numi şic dezordonat, dar piesele de mobilier 
se asortează plăcut, iar decorurile de pe pereţi, perdelele, 
aranjamentul de fotografii şi brizbizurile de pe etajere dau 
camerei un aer confortabil şi cald. 

Dar şi criminalii pot avea case frumoase, aşa că asta nu 
înseamnă nimic. Totuşi, pe măsură ce mă uit în jur, nu văd 
ceva care să-mi sugereze că tipa ar fi o maniacă ucigaşă, 
cineva care ar putea înjunghia de moarte un om. 

- Investigatorii i-au verificat computerul? 

- Da. 

— Pot primi şi eu o copie după hard? Vreau să văd dacă 
sunt indicii despre locul în care se află, în vreun e-mail. 

— Ţi-am zis, e în Durant. 

- Dar aţi spus că nu sunteţi siguri. Şi dacă e acolo, unde 
anume în Durant? E-mailurile ei ar putea fi de ajutor. 

Keegan se uită la partenerul său. 


- Trebuie să verific asta. Laboratorul nostru lucrează 
după un orar propriu, şi să-i grăbeşti e o adevărată 
corvoadă. 

- Dacă nu vor să-mi dea conţinutul hardului, ar putea 
să-mi dea doar e-mailurile. Dacă e vorba de un server ce 
poate fi accesat online, datele de logare îmi sunt 
suficiente. 

— Voi vedea. Mă îndoiesc că putem face rost de toate 
astea până pleci din oraş. 

- Poate dacă vorbesc eu cu ei? 

Keegan râde iritat. lar am sărit calul, dar mă menţin pe 
poziţii. Ori fac asta cum trebuie, ori n-o mai fac deloc. 

- Dacă a plecat deja din Durant când ajung eu acolo, voi 
avea nevoie să ştiu încotro se îndreaptă. lar e-mailurile ei 
ar putea să-mi ofere indicii. 

- Voi vorbi la laborator, să vedem ce putem face, 
intervine Rollins. 

— Bun, spun. Mă pot uita pe informaţii în timpul zborului. 

Fotografiez fiecare perete al apartamentului, fiecare 
urmă de pantof marcată de investigatori, fiecare 
suprafaţă, fiecare poză înrămată. Keegan nu se pune de-a 
curmezişul. Apoi mă întorc către ei şi-i întreb: 

— Pot să văd maşina ei înainte de a pleca? 

Keegan îşi verifică din nou ceasul. 

— Chiar cred că ar trebui să pleci spre aeroport, Dylan. 
Se face târziu. 

Are dreptate, şi deja am aflat câteva lucruri despre ea 
de când sunt aici. Ca de exemplu, că nu pare să fie o 
narcisistă. Apare în câteva fotografii pe care le-a lăsat în 
urmă, dar cele mai multe sunt cu alte persoane. Şi a avut 
grijă să-şi plătescă şi chiria înainte de a pleca. Asta îmi 
spune că are suficientă empatie pentru proprietarul 
apartamentului, ceea ce sugerează că n-ar fi chiar o 
psihopată. 


Mă îndrept către un raft şi arăt către o fotografie de 
grup. 

— Asta de aici din fotografie e Brent, nu-i aşa? 

Keegan se apropie să vadă mai bine. 

- Da, aşa cred. Cei de Divizia de Investigaţii 
Criminalistice n-au înregistrat poza asta. Erau multe alte 
poze cu el pe care le-au înregistrat. 

-— Deci Casey are poze cu Brent prin toată casa. Chiar n- 
are nicio noimă să se ducă la uşa lui cu un cuţit în mână, 
din moment ce ţinea atăt la el. 

— In mod evident, era obsedată de el. 

Keegan se uită din nou la ceas. 

- Trebuie să fii la aeroport în curând, Dylan. 

Mă uit înapoi, dorindu-mi să fi putut rămâne mai mult. 
Aş fi vrut să mă aşez în fotoliul ei şi să văd ce vedea ea 
când era singură. Aş fi vrut să-i cercetez dulapurile, să văd 
ce indicii aş putea găsi acolo. 

Dar cu cât îmi ia mai mult să ajung în Durant, cu atât 
mai mult timp va avea ea să fugă din nou. Cu părere de 
rău, îi urmez la ieşirea din apartament. 

Când ajungem la parter, proprietarul clădirii iese dintr-o 
cameră pe care scrie „Administrator”. E un bărbat în 
vârstă, care poartă aparat auditiv şi are un aer îndurerat. 

— Aţi găsit-o pe Casey? întreabă. 

— Nu încă, răspunde Keegan. Nu ştiţi nimic de ea, nu-i 
aşa? 

— Nu. V-aş fi spus. 

- Vom desigila apartamentul în câteva zile, spune 
Keegan. Veţi putea face curat, ca să-l închiriaţi din nou - şi 
să încasaţi cecul pe care vi l-a lăsat. 

— Nu-mi pasă de asta, spune el. Doar sunt îngrijorat 
pentru ea. 

Ochii i se înceţoşează. 


- E o fată bună Casey. Dulce. Întotdeauna cu gândul la 
ceilalţi. Niciodată n-ar fi putut face ce se spune despre ea. 

Reţin toate acestea, cu gândul că aş putea să-l sun mai 
târziu să-l iau la întrebări. 

- Vă mulţumim, domnule Criswell. Ţinem legătura 
pentru desigilarea apartamentului. Vă rugăm să ne sunaţi 
dacă aflaţi ceva despre fată. 

Imediat ce ne suim în maşină, mă uit la etajul doi al 
clădirii, la ferestrele lui Casey, dorindu-mi să fi avut timp 
să-i interoghez pe vecinii ei, pe oamenii de la magazinele 
din apropiere, pe colegii ei de serviciu, pe şeful ei. Mi-ar fi 
fost de ajutor să aflu cum se înțelegeau toţi cu Casey. 

Adrenalina mă face să clocotesc, pe măsură ce ne 
apropiem de aeroport şi simt din nou că am un scop în 
viaţă. lar asta îmi dă o stare de bine. Nu m-am mai simţit 
aşa de când am fost lăsat la vatră. 

O parte din mine speră s-o găsească imediat, şi, 
bineînţeles, voi face tot posibilul ca acest lucru să se 
întâmple. Dar cealaltă parte ar vrea să mai amâne 
lucrurile. Nu-mi doresc nimic mai mult decât să lucrez la 
acest caz, să am acces complet la tot ce e legat de 
uciderea lui Brent. 

Deocamdată, o să-mi fac treaba şi o să iau fiecare piesă 


de puzzle pe rând. 


CASEY 


C. a spus Miss Lucy - că şi-a ucis soțul - pare chiar mai 


şocant decât ce va spune poliția că am făcut eu. Mă 
holbez la ea. 

— Ce aţi făcut? 

- A fost legitimă apărare. Era beat şi-mi bătea fetiţa. 
Avea doar şapte ani. Când am încercat să-l opresc, a venit 
către mine. M-am dus în dormitor, am luat arma lui de 
vânătoare şi... l-am împuşcat. 

Sunt împietrită şi nu pot articula niciun cuvânt. 

- Nu ştiu de ce ţi-am spus, zice ea. Nu vorbesc 
niciodată, cu nimeni, despre asta. Probabil crezi că sunt o 
fiinţă îngrozitoare. 

— Nu, nu, mă grăbesc să-i spun. Şi a venit poliţia? 

— Da, i-am sunat eu în minutul următor. Ei au văzut 
rănile pe care le avea Sandra - şi rănile mele - şi era 
destul de limpede ce s-a întâmplat. 

— V-au luat tare? o întreb eu. 

— Au încercat, la început, dar curtea cu juri nu m-ar fi 
acuzat. Tipul mersese prea departe. 

— E groaznic. 

Bătrâna scutură din cap, ca şi cum s-ar scutura de 
gânduri. 

— Nu ştiu de ce ţi-am spus asta, îmi zice din nou. Poate 
faptul că părăsesc Durant mă face să mă întorc în timp. 
Oraşul ăsta a fost bun cu mine în cea mai mare parte a 
timpului. 

- V-aţi recăsătorit? 

— Nu. După cele întâmplate, am fost fericită să trăiesc 
singură, doar cu fiica mea. E un lucru greu să iei o viaţă, 


chiar dacă el a meritat-o. Mi-a luat ani de zile să trec peste 
asta. Dar Domnul mi-a fost un bun soţ. 

Nu-mi imaginez cum poate fi Dumnezeu atât de real 
pentru cineva, încât să-l considere un soţ. Dacă aş fi fost o 
persoană religioasă şi m-aş fi trezit că am un bărbat 
violent pe care trebuie să-l omor ca să-mi salvez copilul, 
probabil că aş fi dat vina pe Dumnezeu. 

— Cred că ţi-am mărturisit ca să te încurajez, dacă şi tu 
pleci din acelaşi motiv, drăguţo. 

Crede că motivul întemeiat al evadării mele este o 
căsnicie abuzivă. Mă simt dintr-odată vinovată de 
compasiunea ei pentru mine, care a forţat-o să 
mărturisească o poveste atât de dureroasă. 

- Nu sunt căsătorită, spun, de parcă asta ar uşura 
cumva situaţia. 

- Foarte bine pentru tine. Multe fete sunt disperate şi 
proaste. Ele văd toate semnele, dar se mărită oricum cu 
omul ăla, aşa cum am făcut eu. Nu, tu faci foarte bine să 
iei distanţă. 

O las cum a picat. 

— Mulţumesc. 

Ne oprim la un magazin mixt, şi toată lumea intră să-şi 
ia gustări. Lângă magazin e un restaurant Chick-fil-A, aşa 
că mă grăbesc, împreună cu jumătate din grup, să-mi iau 
ceva de mâncare. Nu ştiu sigur unde suntem. Mă gândesc 
să rămân aici, dar într-un fel îmi place să fiu cu Miss Lucy, 
aşa că decid să nu cobor încă. 


* 


Înapoi în autobuz, Miss Lucy îmi arată fotografii ale 
nepoților la diferite vârste. Ţine pozele într-un plic, în 
poşeta ei uriaşă, şi le apuc uşor între degete, ca să le 
studiez. Ador pozele de familie. Unii psihologi şi-ar pierde 


probabil o zi întreagă cu obsesia mea pentru ele. Fac parte 
dintre acele persoane care dau click pe fiecare poză 
postată de prieteni pe Facebook şi Instagram, apoi 
sfârşesc prin a accesa fiecare fotografie din fiecare album, 
uitându-mă minute în şir la pozele care înfăţişează familii 
fericite. 

Poate e pentru că am amintiri frumoase din copilărie, 
înainte ca totul să o ia razna. 

Când ajung la fotografia unei fete blonde în rochiţă de 
bal, comentez cât este de drăguță. Miss Lucy îşi ia din 
geantă o batistă, îşi scoate ochelarii şi se şterge la ochi. 
Mă uit la ea, îngrijorată că am spus ceva nepotrivit. 

— E scumpa mea nepoată Laura. 

— E frumoasă, spun. Câţi ani are? 

— Acum are 16. Dar a dispărut la câteva zile după cea 
fost făcută această poză. 

— A dispărut?! Acum cât timp? 

Miss Lucy îşi şterge din nou lacrimile. 

— Acum doi ani. Poliţia a declarat-o fugită de acasă, dar 
noi ştim mai bine. | s-a întâmplat ceva îngrozitor. Pentru că 
n-ar fi fugit niciodată astfel. 

Mă uit încontinuu la poză, încercând să mi-o întipăresc 
în minte, în caz că aş vedea-o pe fată într-o bună zi. 

- Era atât de entuziasmată de balul dansant! Fotografia 
asta a fost făcută în magazinul în care a probat rochia. La 
bal urma să aibă prima ei întâlnire, două săptămâni mai 
târziu, şi era nemaipomenit de emoţionată. Colierul ăla cu 
camee pe care-l purta a fost al meu. I l-am dăruit ca să-l 
asorteze cu rochia. Arată atât de frumos la gâtul ei! Şi 
urmau să i se întâmple atâtea lucruri pe care abia le 
aştepta! Laura nu aştepta pur şi simplu ca lucrurile să se 
întâmple, continuă ea râzând, ea se repezea ca o leoaică, 
atunci când era entuziasmată de ceva. Urma să cânte solo 
într-o reprezentaţie de cor, şi era foarte încântată de asta. 


Fusese aleasă să joace rolul principal într-o piesă de la 
şcoală. Repeta zilnic şi iubea fiecare minut al acestor 
repetiţii. Nicio fată cu atâtea planuri de viaţă n-ar fi lăsat 
totul ca să fugă. 

- Pare fericită aici. 

- Nu ca o fugară. 

Îşi pune din nou ochelarii la ochi, îmi ia fotografia din 
mână şi se uită la ea. 

— Noi n-am renunţat. Tot sperăm că o vom găsi într-o zi. 

— Care e numele ei de familie? întreb, gândindu-mă să 
caut în ziare informaţii despre ea. 

— Daly. A fost peste tot la ştiri în Georgia. S-au format 
echipe de căutare pentru ea. Au drenat şi albia râului în 
căutarea ei. Slavă Domnului că n-au găsit-o... în felul ăla. 

Nu, familia ei n-ar fi vrut să fie găsită moartă, chiar dacă 
asta le-ar fi adus acel sentiment supraestimat - de final. 
Nimeni nu vrea finalul cu preţul vieţii unui om drag. 

— Poliţia a insistat că fata a fugit, şi cu asta basta. Fiică- 
mea le-a zis: „Ei bine, dacă voi credeţi că asta s-a 
întâmplat, atunci găsiţi-o.” Avea 14 ani pe-atunci. Unde 
putea fi? Dar ei până la urmă au închis cazul, ca şi cum ar 
fi fost normal ca un copil să fugă de-acasă şi să dispară, 
pur şi simplu. Nu s-a întâmplat asta, dar să zicem că e aşa 
- unde ajung fetele astea? Unde se duc? 

— Poliţiştii adoră să închidă cazuri, mormăi eu. Pentru 
unii dintre ei e o chestiune de orgoliu. 

Pune pozele înapoi în plic, pe care-l îndeasă în poşetă. 
Mă întreb cât de des se uită la acea poză. Colţurile hârtiei 
sunt uzate şi îndoite. 

— Cum se simt părinţii ei? 

— Tatăl ei, ginerele meu, a început să bea mult şi a 
plecat. Sunt divorţaţi acum. Familia n-a mai fost niciodată 
la fel de-atunci. Ăsta e unul dintre motivele pentru care 


vreau să mă duc să locuiesc cu ei. Fiica mea are nevoie de 
ajutor. Ceilalţi copii ai ei nu primesc atenţia necesară. 

Ştiu ce înseamnă asta. Mama era o epavă după moartea 
tatălui meu. Se închisese în ea şi nici acum nu şi-a revenit 
pe deplin. 

— Cum poţi să rezişti într-o situaţie ca asta? întreb cu 
voce tare, deşi nu intenţionam. 

— Cu ajutorul credinţei mele în lisus, spune. 

— Credinţă?! Chiar şi când lucrurile au mers atât de 
prost? 

— E o lume în cădere liberă, draga mea. 

Mă uit la ea. 

— Cum adică în cădere? 

Mă priveşte cu surprindere, apoi privirea i se înmoaie. 

— Când Adam şi Eva au comis păcatul primordial, s-a 
dezlănţuit iadul. Literalmente. De atunci, cursul umanităţii 
a fost că practic am primit ce am ales. lar unii oameni aleg 
răul. 

— Deci Dumnezeu nu poate controla deloc asta? întreb, 
sperând să nu par prea combativă. Doar că pur şi simplu 
vreau să ştiu. 

- Oh, El are control. Dar Satana e prinţul acestei lumi. 
Totuşi, el nu poate face nimic fără permisiunea lui 
Dumnezeu. Primul capitol din cartea lui lov dovedeşte 
asta. 

N-am citit niciodată Cartea lui lov, dar îmi propun s-o 
citesc când voi putea. Orice m-ar putea ajuta să-l înţeleg 
pe diavol îmi va fi de folos. 

Deşi nu pot înţelege credinţa lui Miss Lucy, decid să nu 
o contrazic. Nu vreau să creadă lucruri rele despre mine. 
Dar ea n-a terminat. Pare important pentru ea să mă facă 
să înţeleg. 


— Credinţa mea e în lisus, nu în felul în care se comportă 
oamenii. Şi ştiu că nu e totul pierdut. Într-o zi, El îmi va 
şterge toate lacrimile. 

Sună drăguţ, dar mi-e greu să gândesc aşa. Totuşi, mă 
bucur că ea îşi găseşte alinarea astfel. 

— Tu nu-L cunoşti pe lisus? mă întreabă cu delicateţe. 

Întrebarea asta mi s-a adresat de câteva ori în viaţă şi 
mărturisesc că de fiecare dată m-a lăsat paf. Cine poate 
cunoaşte un bărbat care a trăit acum două mii de ani? M- 
am gândit la asta până acum, întrebându-mă dacă aceşti 
creştini îi simt prezenţa, dacă, într-un fel anume, el li se 
arată precum o stafie, oferindu-le zâmbete şi bătând 
palma cu ei, consolându-i atunci când suferă, arătându-le 
drumul către cele mai bune locuri de parcare. 

— Nu, nu pot spune că-L cunosc. 

Nu e consternată. Doar mă bate uşor pe genunchi şi 
zâmbeşte. 

— Oh, El ar schimba totul pentru tine. 

Îmi muşc limba. Nu i-ar fi adus El nepoata înapoi? N-a 
făcut-o încă. Nu l-ar fi înviat pe tata? N-ar fi dat timpul 
înapoi până cu o zi înainte ca Brent să fie ucis? 

Tata e mort, acum şi Brent e mort. Aceste lucruri 
schimbă totul pentru mine. 

Rămânem tăcute pentru o bucată de drum, iar Miss 
Lucy îşi dă capul pe spate şi adoarme. Sforăitul său uşor 
îmi face şi mie somn, şi o visez pe nepoata ei îmbrăcată în 
acea rochiţă de bal, pe scenă, cântând solo. 

Mă trezeşte o hurducătură şi mi se face rău de la 
stomac. Dacă există Dumnezeu, mă întreb de ce permite 
ca fetele bune să dispară şi bărbaţii buni să moară. Mă 
întreb cum poate lăsa o persoană nevinovată să fie 
acuzată de crimă. Ori nu e atent, ori nu-l pasă cu adevărat. 

Când oprim în următoarea staţie Trailways, pentru ca 
unii pasageri să coboare şi alţii să urce, merg la toaletă şi 


cumpăr nişte mâncare de la un automat. Când mă întorc, 
o găsesc pe Miss Lucy zâmbind. 

— Am crezut că o să cobori aici. Speram să nu o faci. 

Ridic din umeri. 

— Cred că mă duc în Atlanta. 

— Ar trebui să vii la două ore spre sud, în Shady Grove. 
Ţi-ar plăcea acolo. Nu există şomeri. Primarul se laudă că 
oricine doreşte un loc de muncă, aici îl găseşte. 

Chiar am nevoie cât se poate de repede de un loc de 
muncă. 

- Populaţia numără cam 20 000 de oameni. Sistemul de 
învăţământ e excelent, deşi tu nu ai copii. Dar e un orăşel 
drăguţ. Cred că te-ai descurca bine acolo. Şi sunt mici 
şansele ca iubitul tău să te găsească. Nici nu s-ar gândi să 
te caute în Shady Grove. 

Îi spun că o să mă gândesc la asta. Ar fi grozav să 
rămân într-un oraş în care să am măcar un prieten. Miss 
Lucy poate fi o sursă de alinare pe măsură ce zilele devin 
întunecate. 

Cel puţin până când va afla că sunt căutată pentru 

U, alt bărbat vrea să prindă acelaşi zbor charter cu 


mine. Mi se spune că el merge la Dallas, dar pilotul mă 
asigură că Durant va fi prima oprire, întrucât misiunea 
mea are prioritate. Deduc de-aici că familia Pace a plătit 
mai mult pentru călătoria mea. 

Avionul e un Cesna Citation de şase locuri, cu două 
motoare. Ocup scaunul din spate, pentru că sper să lucrez 
pe drum, să studiez fotografiile de la locul crimei făcute de 
mine cu telefonul şi să o citesc printre rânduri pe Casey 
Cox. Dar pasagerul care merge spre Dallas e vorbăreţ. 

— Zburaţi des în acest mod? întreabă, uitându-se în 
spate, către mine. 

Zâmbesc. 

-— Nu, pentru prima oară. Dumneavoastră? 

- Tot timpul. Merită să scap de toată securitatea şi de 
aşteptare. l-am auzit că spuneau despre dumneavoastră 
că lucraţi la o investigaţie. Sunteţi poliţist? 

Închid telefonul, acceptând conversaţia cu el. 

- Sunt angajat ca detectiv particular. Mă duc să 
extrădez un prizonier. 

Deşi nu e chiar adevărat, pare un răspuns scurt tocmai 
bun. 

— De când sunteţi detectiv particular? mă întreabă. 

Nu vreau să-i spun că azi e prima mea zi de lucru. 

- În ultimii ani, am fost agent special al Diviziei Armate 
de Investigaţii Criminalistice. Recent am fost lăsat la vatră. 
Îmi place munca mea, deci mi s-a potrivit de minune să 
devin detectiv particular. 

- Investigații Criminalistice? Ce fel de investigaţii 
criminalistice se pot face în armată? 


Subiectul ăsta ar putea să-mi ia ceva timp, dar nu mă 
deranjează. Imi place să vorbesc despre cariera mea 
anterioară. 

— Gândiţi-vă la un agent special cum am fost eu ca la 
versiunea cazonă a unui agent FBI sau din Serviciile 
Secrete. Noi investigăm orice infracţiune ce are de-a face 
cu personalul militar sau cu proprietăţile armatei. 

Işi sprijină braţul de spătarul scaunului şi se aşază mai 
confortabil. 

- Care a fost cel mai groaznic caz pe care l-aţi 
investigat? 

Nu vreau să-i spun că uciderea celui mai bun prieten al 
meu din copilărie, aşa că dau un alt răspuns. 

— Am avut de-a face cu câteva crime, câteva sinucideri. 

— Peste hotare sau în ţară? 

— ŞI, şi. 

— Deci soldaţii se omoară între ei? 

— Soldaţii sunt oameni aflaţi într-o oală sub presiune. 
Dacă au de fel tendinţe violente sau suicidale, acestea 
răbufnesc în situaţii extrem de stresante. Şi da, se comit şi 
crime. lar criminalii sunt investigaţi. 

- Şi toate acele sinucideri... Ce credeţi că le cauzează? 

Mă uit în jos, nu vreau să-i întâlnesc privirea. 

— Acestea se întâmplă în special după ce soldaţii se 
întorc acasă din misiuni externe. Sindrom posttraumatic, 
răni grave, familii care şi-au făcut vieţi noi în timp ce ei 
erau plecaţi, inabilitatea de a-şi găsi un loc de muncă... 

Simt că golul din stomac se cască tot mai mult şi nu mai 
vreau să vorbesc despre asta. 

- Dar dumneavoastră cu ce vă ocupați? 

— Lucrez pentru un producător de echipamente 
medicale. Mă ocup în special de vânzări. 


Încerc să par interesat pe măsură ce el îşi descrie poetic 
slujba, dar în timp ce vorbeşte, mintea mea lucrează la 
puzzle-ul legat de Casey Cox. 


* 


Călătoria spre Durant e mult mai scurtă decât mă 
aşteptam, şi când aterizăm, cobor din avion. Pilotul îmi 
spune că familia Pace a închiriat o maşină şi că tipul cu 
monitorizarea radio de la staţia operaţională are cheia. 
Intru şi-l găsesc în spatele unui pupitru, cu microfonul 
radio în faţă.Se arată prietenos, ca un vechi amic din 
provincie, şi-mi întinde cheile. 

Maşina e un Nissan Altima negru-lucios. Stau un minut 
în ea, să-mi dau seama unde-s toate comenzile, apoi setez 
Departamentul de Poliţie din Durant pe GPS, plănuind să-i 
anunţ ce am de gând să fac şi să le cer ajutorul. Le dau 
fotografiile lui Casey şi le spun că ar putea fi implicată într- 
o crimă din Shreveport. Ei îl sună pe Keegan să le confirme 
că sunt autorizat să fac asta, apoi sunt de acord să o dea 
în urmărire şi-mi spun că mă vor ajuta cu orice am nevoie. 

Mă îndrept către magazinul unde ştim că s-a dus Casey 
după ce a coborât din autobuz, când un bubuit zguduie 
noaptea. Mă aplec, virez brusc în afara şoselei şi nimeresc 
într-un şanţ nu foarte adânc. 

Când maşina se opreşte, sunt transpirat şi inima-mi 
bate cu putere. Nu pot respira. Ridic cu greu capul 
deasupra bordului şi văd un grup de copii jucându-se cu 
artificii, pe partea cealaltă a drumului. 

Imi şterg faţa cu mâinile tremurânde şi-mi spun că 
trebuie să mă calmez. E ridicol. N-a explodat nimic în 
Durant, Oklahoma. De-aia m-au lăsat la vatră. Mi-au spus 
că nu funcţionez cum trebuie, că sindromul meu de stres 
posttraumatic e sever şi că mi-a provocat o invaliditate. 


Poate că aveau dreptate. Mă dau jos din maşină şi văd 
în ce rahat m-am băgat. Dacă șanțul ar fi fost mai adânc, 
ar fi fost mai rău. Maşina nu pare avariată, dar dacă eram 
pe o şosea cu patru benzi, cu trafic pe toate părţile? 

Mă întorc în maşină şi ies cu grijă din şanţ. Slavă 
Domnului, roţile nu s-au împotmolit, şi în doar câteva 
minute sunt înapoi pe şosea, fără să fiu nevoit să sun la 
tractări. Nimeni nu trebuie să ştie ce mi s-a întâmplat. 

M-am oprit din tremurat abia când am ajuns la 
magazinul mixt. Intru şi îi arăt vânzătorului din tura de 
noapte poza cu Casey, dar n-o recunoaşte. Spune că şi-ar 
fi reamintit acei ochi mari, plus că are o slăbiciune pentru 
blonde. 

Îi spun că tipa s-ar putea să-şi fi schimbat culoarea 
părului şi coafura, dar tot nu-mi e de ajutor. Stau în faţa 
magazinului şi mă uit în stradă. Casey ar fi văzut drogheria 
Walgreens la două străzi distanţă. Păşesc către marginea 
clădirii şi mă uit în direcţia opusă. Nici urmă de bloc cu 
locuinţe de închiriat. Mă îndoiesc că ar fi ales să meargă în 
direcţia aia. 

Conduc până la drogheria deschisă non-stop şi intru. Mă 
îndrept către cel mai apropiat vânzător şi mă aşez la 
coadă. E o femeie în vârstă, care ar fi trebuit să aibă 
privilegiul de a ieşi la pensie cu mulţi ani în urmă. E 
înceată şi tipicară. Mă întreb dacă are dureri de spate, dar 
ea zâmbeşte şi le vorbeşte tuturor cu profesionalism. Ar 
trebui să i se dea un scaun sau cel puţin să i se permită să 
lucreze în tura de zi. 

Când ajung în faţa ei, îi arăt fotografia lui Casey de pe 
telefonul meu şi o întreb dacă a văzut-o ieri pe fată. 

- Nu am lucrat ieri, spune femeia. Nu-mi pare 
cunoscută. 

— E cineva aici care a fost de serviciu ieri? 

— Cred că Haley. E la raionul de machiaj. 


Arată cu degetul spre ea şi văd o femeie tânără 
ştergând tejgheaua de sticlă. li arăt lui Haley fotografia. 

- Îmi poţi spune dacă ai văzut-o pe femeia asta cu o zi, 
două în urmă? 

Se uită la fotografie şi dă să spună că nu, dar apoi 
îngheaţă, îmi ia telefonul din mână şi apasă cu două 
degete pe ecran, mărind chipul lui Casey. 

— De ce mă întrebi, eşti iubitul ei? 

— Nu. 

— Poliţist? 

Mă îndrept de spate, fiind sigur că a văzut-o. 

- Nu sunt poliţist, dar colaborez cu Departamentul de 
Poliţie din Shreveport pentru găsirea ei. Cineva care îi este 
apropiat a murit şi trebuie s-o găsesc. A trecut pe-aici? 

Face o pauză lungă, cercetându-mi cu luare-aminte 
chipul. Mă uit în ochii ei, sperând s-o fac să aibă încredere 
în mine. 

— Nu avea părul aşa de lung. Doar până la bărbie. Şi 
avea ochelari, dar cred că ea era. Zicea că i s-a stricat 
maşina şi e nevoită să rămână aici peste noapte. 

— A cumpărat ceva? 

- Da, dar nu-mi amintesc ce. Părea de treabă. M-am 
împiedicat de un capac şi a crezut că mi-e rău când m-a 
văzut aşa. Ah, dar stai! Îmi amintesc. A cumpărat vopsea 
de păr. Castaniu-închis. Am remarcat, pentru că nu era 
culoarea părului ei. 

Deci, la momentul ăsta era brunetă. Castaniu-închis, păr 
lung până la bărbie, ochelari în loc de lentile de contact. 

— Aţi stat de vorbă? 

-Oarecum. Cine a murit? O rudă? 

— Nu, un prieten apropiat. 

În ochii lui Haley se citeşte îngrijorarea. 


— A spus că i s-a descărcat bateria la telefon, că i s-a 
stricat maşina, aşa că a folosit telefonul fix de-aici, ca să 
cheme un taxi. 

- Ţi-a zis unde se duce? 

— M-a întrebat despre un motel care e puţin mai departe 
pe strada asta, dar i-am zis să nu se ducă acolo. l-am spus 
să se ducă la Hampton Inn, că e mai sigur. 

Perfect. 

- Asta a fost ieri? 

- Nu, alaltăieri, cred. leri n-am lucrat. 

— Ce oră era, îţi aminteşti? 

— Probabil, în jur de patru. 

Îi cer telefonul companiei de taxi la care a sunat Casey, 
ca să pot vorbi cu taximetristul. 

— Ascultă, dacă se întâmplă cumva să treacă iar pe-aici, 
mă suni? 

Rup o foaie de hârtie din carneţelul pe care-l ţin în 
buzunar şi scriu pe ea numărul meu de telefon. 

— Vrei să-i dau ei numărul? mă întreabă. 

- Nu, spun imediat. Nu va suna. 

Mă fixează cu privirea pentru un moment. 

— Are necazuri, nu-i aşa? 

Oftez. 

- Te rog, mă anunţi? E foarte important. 

Spune că da, dar pe măsură ce mă îndepărtez, am 
îndoieli. Nu mă pot baza pe ea. Dar s-ar putea să nu 
conteze. Cel mai probabil, Casey nu se va mai întoarce 
aici, mai ales dacă se află în altă zonă a oraşului. 

Conduc până la Hampton Inn, unde fusese trimisă, şi cer 
să vorbesc cu administratorul de noapte. Îi arăt 
acreditările şi-i spun că trebuie să ştiu dacă fata s-a cazat 
aici. 

El îmi dă voie să văd lista persoanelor care s-au 
înregistrat la recepţie între orele patru şi cinci în seara 


respectivă. Sunt multe nume de femei, aşa că le notez pe 
toate. 

- Puteţi să-mi spuneţi care dintre ele au plătit cu bani- 
gheaţă? 

Caută în sistem, apoi îmi spune un nume: Lexi Jones. 

Lexi Jones. Probabil că a inventat numele pe moment. 
Pentru că nimic din ce ştiu despre ea n-o leagă de acest 
nume. 

— E încă aici? 

Tastează, să verifice dacă a predat camera. 

— Nu, a plecat în dimineaţa asta. 

Simt că mi se face rău. 

— Pot vedea înregistrările camerelor de securitate de la 
ora la care Lexi a predat camera? 

Administratorul sună la poliţia din Durant că se asigure 
că am autoritatea să cer aşa ceva, apoi mă conduce în 
biroul de securitate şi caută înregistrările de la acea oră. 
Văd oameni care vin şi pleacă, iar pe la ora 4.20, apare ea. 

E Casey, cu siguranţă - cu păr mai scurt şi cu ochelari. 
Copiez filmul pe stick şi printez figura ei. 

— Acum lăsaţi-mă să văd înregistrarea orei de plecare 
din hotel. 

— A făcut rapid formalităţile de plecare, în camera ei. Nu 
a venit la recepţie. 

— Dar tot este posibil să fi fost filmată de cameră când a 
trecut prin hol. Vreau să văd dacă şi-a schimbat din nou 
înfăţişarea. 

Pare preocupat de sarcina asta acum, ca şi cum i-ar 
face mare plăcere. Vizionăm imaginile din minutele de 
după predarea camerei. Derulează cu încetinitorul de 
fiecare dată când trece cineva prin hol, şi, în sfârşit, 
vedem o brunetă care merge în grabă. 

— Acolo, spun. S-ar putea să fie ea. 


Apasă stop şi măreşte imaginea fetei. E pixelată, dar pot 
vedea o fată cu părul închis la culoare. Are aceiaşi 
ochelari, aceeaşi geantă sport, aceeaşi poşetă. Da, ea e. ÎI 
rog să-mi printeze imaginea şi copiez din nou pe stick 
momentul înregistrat. 

- Nu şi-a folosit telefonul de când a dispărut, zic. Îmi 
puteţi spune dacă l-a folosit pe cel din cameră? 

Verifică, apoi clatină din cap. 

- Nup. Nu l-a folosit. 

Mă gândesc o clipă. Probabil că a simţit nevoia să intre 
pe net, să verifice ştirile din Shreveport, pentru a-şi calcula 
următoarea mişcare. 

— Aveţi pe aici vreun business center, cu computere? 

- Da, domnule, e la parter. 

Mă conduce într-o încăpere cu uşi de sticlă. Foloseşte un 
card de acces ca să deschidă uşa. lnăuntru sunt două 
computere şi o imprimantă. Verific istoricul de navigare pe 
ambele computere. O persoană a intrat pe site-ul unei 
companii aeriene în ultimele 24 de ore. Altcineva a 
verificat site-ul Amtrak. Chiar înainte de a intra pe Amtrak, 
a dat click pe site-ul ziarului din Shreveport. Trebuie să fi 
fost ea. Verific articolul accesat, văd că este despre 
moartea lui Brent. Da, a vrut să ştie dacă s-a făcut deja 
legătura dintre ea şi crimă. 

Inainte de asta, a intrat pe o pagină de Facebook. Dau 
click şi îmi apare profilul unui tip din Shreveport. Notez 
numele lui şi verific dacă a postat un link către acel articol. 
Intr-o postare, îi ia apărarea. Sigur e un prieten de-al ei. 

Mă întorc la pagina Amtrak şi o scot la imprimantă. 
Dacă a luat trenul, ar putea fi oriunde acum. Dar staţiile 
Amtrak au camere de securitate. Va fi greu s-o detectez în 
mulţime, însă poate voi reuşi. 

li mulţumesc managerului, care stătuse lângă mine în 
tot acest timp, ca şi cum ar fi fost proiectul lui personal. Se 


îndreaptă mândru către recepţie. Ştiu că va avea o 
poveste de spus familiei în seara asta, mai ales dacă ar fi 
s-o prindem pe Casey. 

În timp ce mă îndrept către maşină, îi trimit fotografiile 
şi înregistrările lui Keegan, în Shreveport, apoi sun la 
poliţia din Durant şi le dau şi lor nişte copii. Poate reuşesc 
s-o localizeze înaintea mea. Rămân un moment în maşină, 
încercând să gândesc precum Casey. 

La câţiva paşi se află un fast-food, dar e târziu şi e 
închis. Îmi propun să revin a doua zi dimineaţă, dacă n-o 
pot localiza la Amtrak. Voi da târcoale şi serviciului de 
taximetre - singurul din oraş - ca să-i găsesc pe şoferii 
care au dus-o în diverse locuri. Dar mai întâi mă îndrept 
către gară, rugându-mă să nu fi părăsit încă oraşul. 

CASEY 


Piz a doua zi de dimineaţă, când în sfârşit autobuzul 


nostru intră în Atlanta, după toate opririle de pe drum, 
simt că parcă aş cunoaşte-o pe Miss Lucy dintotdeauna. 
Nu vreau să mă despart de ea. E singura mea prietenă în 
această lume nouă şi întunecată. 


Coborâm din autobuz şi intrăm în terminal, iar Miss Lucy 
se înveseleşte când îşi vede familia - pe cei doi nepoți şi 
pe fiica ei - ţinând un carton pe care scrie „Bine ai venit 
acasă, bunico!”. Nu mă pot abţine să nu zâmbesc când o 
văd izbucnind în lacrimi şi alergând să-i îmbrăţişeze. Merg 
la biroul de informaţii şi întreb unde pot găsi un taxi. Dar 
Miss Lucy aleargă după mine, mă apucă de mână şi îmi 
zice: 

— Vino aici, drăguţo. Vreau să-mi cunoşti familia. 

Mă prezintă fiicei ei. Chipul Sandrei e brăzdat de riduri, 
iar ochii au o strălucire tristă, şi mă întreb ce altceva i-a 
mai răpit dispariţia fiicei ei. 

Dar e drăguță cu mine. 

— Am înţeles că i-ai purtat de grijă mamei pe drum. 

Eu clatin din cap. 

- N-a avut nevoie să-i port de grijă. E o companie 
plăcută. 

- Mama îmi spune că ai ieşit dintr-o relaţie urâtă şi cauţi 
un loc în care s-o poţi lua de la capăt. Chiar ar trebui să vii 
în Shady Grove. i-ar plăcea micul nostru oraş. 

N-o corectez în legătură cu relaţia urâtă şi îi spun că mă 
voi gândi la asta. Îmi lasă numerele lor de telefon şi-mi 
spun că, dacă vin în Shady Grove, mă aşteaptă la cină. 
Trebuie să recunosc că îmi place gândul ăsta. 

Il rog pe taximetrist să mă ducă la un depozit de maşini 
vechi din Atlanta. Cred că prima mea decizie la capitolul 
investiţii este să-mi cumpăr o maşină. Nu am prea mulţi 
bani de cheltuit, dar dacă norocul îmi surâde, am să 
găsesc ceva ca lumea cu două, trei mii de dolari. Mă duce 
la un dealer de maşini uzate care are program până la opt. 
Găsesc o Kia la mâna a doua, cu o caroserie cam lovită, 
dar pare să meargă bine. Modelul ăsta ar trebui să şi 
consume puţin. Fac o verificare a maşinii şi nu există 
istoric de avarii grave. Negociez şi reuşesc s-o iau cu trei 


mii de dolari bani-gheaţă. E nevoie de vreo două ore ca să 
fie pregătită şi să primesc maşina curățată - la insistența 
dealerului -, dar până la urmă plec la volan de la depozit, 
simţindu-mă deja mai liberă. 

Mă îndrept către o drogherie şi cumpăr un plic cu 
protecţie şi un telefon cu cartelă temporară, apoi merg la 
alt magazin, la vreo şaisprezece kilometri distanţă, şi 
cumpăr alt telefon. Repet procesul cu al treilea magazin. 

Am văzut un episod din serialul 24, unde un tip a fost 
detectat pe baza numerelor de serie consecutive ale 
telefoanelor pe care le cumpărase în acelaşi timp. Nu ştiu 
dacă aşa ceva chiar e posbil, dar în caz că este, numerele 
de serie (orice ar însemna ele) ale telefoanelor mele nu 
vor fi consecutive. Le activez pe toate trei, cu minutele 
cumpărate pentru fiecare, apoi stau în maşină, zgâindu- 
mă prin parbriz şi întrebându-mă cum să fac să ajungă 
unul dintre telefoane la sora mea, fără ca poliţia să-l 
intercepteze. E riscant, dar trebuie să vorbesc cu ea. Până 
la urmă, îmi amintesc că ea merge des la socrii ei, de când 
socrul ei e bolnav de plămâni. lar când a vrut să ascundă 
de soţul ei un cadou pentru ziua lui de naştere, acolo l-a 
trimis. Aşa că probabil nu vor crede că e ciudat să 
primească pe adresa lor ceva pentru ea. Scriu pe plic 
adresa socrilor şi numele ei. La expeditor, pun Jack's 
Sporting Goods şi o adresă falsă din Seattle. Sper că nu se 
vor uita atent la timbrul poştal. 

Scriu un mesaj scurt: „Hannah, nu spune nimănui 
despre asta. Când vei fi singură, sună-mă la numărul din 
lista de contacte. Nu mă suna de-acasă de la tine sau din 
apropiere. S-ar putea să fii ascultată.” 

Respir adânc, dorindu-mi să fi crezut în rugăciuni. Mi-ar 
fi fost de folos acum. 

Închid plicul, lipesc timbrul pe el şi îl arunc în prima 
cutie poştală care-mi iese în cale. În două, trei zile ar 


trebui să ajungă. O livrare mai rapidă ar atrage prea mult 
atenţia. Abia aştept să vorbesc cu ea! 

Următoarea mea oprire este la magazinul Best Buy din 
Cumberland Mall. Aleg un laptop mic, plătesc din nou în 
numerar şi plec cu el. Simt cumva că îmi recapăt viaţa, 
deşi fondurile sunt pe sfârşite. 

De-acolo conduc către un hotel aflat în partea opusă 
autogării şi mă cazez folosind noul card de identitate şi 


achitând cash. 


DYLAN 


M-n dimineață vorbesc cu taximetristul care a luat-o 


pe Casey de la hotel, şi mi-e clar că s-a dus către gara 
Amtrak cu o zi înainte. Dar după ce mă uit pe înregistrările 
video şi o zăresc printre călători, văd că primeşte indicaţii 
de la cineva care arată spre nord. Pornesc aşadar de la 
gară spre nord şi găsesc o staţie de autobuze Trailways. 
Erau o grămadă de autobuze care plecau în jurul orei la 
care se presupune că ar fi ajuns Casey în zonă, dar nimeni 
de la niciun ghişeu nu-şi aminteşte de ea. Camere de 
securitate nu există. S-ar fi putut îndrepta spre nord, est 


sau sud. Să urmăresc la întâmplare unul dintre aceste 
autobuze ar însemna să plec câine surd la vânătoare. 

Recunosc, în cele din urmă, că a dispărut, iar eu am 
ratat-o. 

Ce aş fi făcut dacă eram în locul ei? Cum a trebuit să 
renunţe la computer, probabil că va dori să-şi ia unul nou. 
Merg la câteva magazine de produse IT în Durant şi întreb 
dacă a văzut-o cineva. N-am succes, aşa că mă îndrept 
spre biblioteca publică. Aflu imediat ce vreau să ştiu. 

- Da, a fost aici alaltăieri, spune bibliotecara. A folosit 
computerul nostru. Imi amintesc de ea, l-a împiedicat pe 
un tip să se uite la filme porno pentru că era un copil de 
faţă. 

Imi povesteşte despre fata care a scos din priză 
computerul bărbatului şi l-a ameninţat că o sună pe 
nevastă-sa. Rămân perplex. Oare chiar poate să se 
comporte atât de diferit încât azi să omoare un om, iar 
mâine să apere un copil nevinovat? Cum vine asta? 

Bibliotecara îmi permite să văd înregistrările video din 
camera computerelor, cu momentul respectiv. Incerc să- 
mi dau seama ce era pe ecranul computerului lui Casey, 
dar imaginea e neclară. Când verific computerul folosit de 
ea, văd din nou aceeaşi pagină de Facebook şi pagina 
ziarului din Shreveport. Asta nu-mi spune nimic despre 
locul în care a plecat. 

Nu-mi place înfrângerea, dar într-un târziu îmi rezerv 
biletul de avion pentru întoarcere. Trebuie să strâng mai 
multe informaţii despre ea. Sunt şi alte metode prin care 
îmi pot da seama unde s-a dus. 

Cum zborul charter e foarte scump, iar eu nu mă 
grăbesc, îmi fac rezervare la un zbor comercial, ca să 
ajung acasă, dar trebuie să conduc până în Dallas ca să 
iau avionul. Voi înapoia acolo maşina închiriată. 


Când ajung aproape de aeroportul din Dallas, îl sun pe 
Keegan şi-i dau veştile proaste. 

— Cum de ai lăsat-o să-ţi scape? mă întreabă, vădit 
iritat. 

-Nu mi-a scăpat, spun, conştient de tonul meu defensiv. 
Când am ajuns acolo, plecase deja. E deşteaptă. Ştie să se 
ascundă şi să-şi acopere urmele. A schimbat hoteluri, a 
plătit cu bani-gheaţă, n-a vorbit cu prea mulţi oameni. 

- Fata asta are douăzeci şi cinci de ani şi n-a mai comis 
niciodată vreun delict. Cum de se pricepe să treacă 
neobservată? 

— Tatăl ei a fost poliţist, nu? Poate că a prins câteva 
lucruri de la el. Sau poate că citeşte mult. 

Lui Keegan nu-i plac explicaţiile mele. 

— Vino înapoi, vom prelua noi cazul. 

Nu-i spun, dar n-am câtuşi de puţin de gând să-i 
dezamăgesc pe doamna şi domnul Pace. Inchid telefonul şi 
mă aşez cu maşina la coada pentru returnări. Merge 
repede şi ajung la terminal la fix pentru îmbarcare. În 
timpul zborului spre casă, încerc să mă adun. Intâi o să 
vorbesc cu soţii Pace, să mă asigur că vor să continui. 
Dacă da, o să mă duc să le vizitez pe mama şi sora lui 
Casey, apoi o să vorbesc cu prietenii ei. Voi afla cum era 
Brent în ultima vreme şi în ce dispoziţie era Casey. Şi ce 
avea pe computerul ei de la serviciu. 

Voi continua investigația şi o voi găsi pe fata asta care l- 
a ucis pe prietenul meu. O să am grijă să nu scape. 


* 


— Vrem să continui investigația, Dylan, spune Jim Pace, 
în dimineaţa următoare, cu o voce aspră şi răguşită. 

Elise n-a arătat niciodată mai rău, şi mă întreb dacă 
mănâncă şi doarme. 


- Şeful poliţiei, Gates, e prietenul nostru, spune Elise. Și 
chiar el a recunoscut că nu are resurse să o găsească. Tu 
eşti speranţa noastră. 

Lui Keegan nu-i place treaba asta, dar cum şeful poliţiei 
face totul ca să ajute familia Pace, nu are încotro. Toţi sunt 
de acord să mă ocup în continuare de caz. 

Odată ce am lămurit toate astea, merg acasă la mama 
lui Casey. In faţa casei sunt ziarişti, cameramani înarmaţi 
cu tot echipamentul necesar. Intru pe alee. 

Când mă dau jos din maşină, doi reporteri strigă la 
mine. 

— Cine sunteţi? 

— Nimeni, spun, în timp ce mă îndrept spre uşă. 

Reporterii sunt nevoiţi să rămână pe stradă, altfel riscă 
acuzarea de încălcare a proprietăţii. 

La început, nu răspunde nimeni la uşă şi mă simt expus, 
ştiind că toţi acei vulturi sunt cu ochii pe mine. Dacă 
doamna Cox e acasă, probabil că se gândeşte că sunt şi 
eu tot reporter. 

- Doamnă Cox! strig, prin uşă. Sunt detectiv particular 
şi colaborez cu poliţia din Shreveport. Trebuie să vorbesc 
cu dumneavoastră. 

Aud încuietoarea uşii întorcându-se o dată, de două 
ori... de patru ori, înainte de a se deschide. In casă e 
întuneric, dar întrezăresc o femeie mărunţică. 

— Am vorbit deja cu poliţia, spune, apoi repetă ce 
spusese deja, îngânând cuvintele, ca pentru ea. 

Încerc să nu par ameninţător. Îmbrăcat în jeanşi şi cu un 
tricou gri, simplu, sper să-mi iasă. [in la vedere 
acreditările. 

— Ştiu, dar mai am câteva întrebări. Pot să intru un 
minut? 

Ezită. 


- Chiar nu vreau să audă ei ce vorbim, şoptesc şi fac un 
gest, arătând către reporteri. Nu e nevoie să afle mai mult 
decât ştiu deja. 

Apreciază ce i-am zis, apoi deschide uşa un pic mai larg. 
Până n-am ajuns înăuntru, nu mi-am dat seama că n-ar fi 
putut deschide uşa mai mult, întrucât erau o grămadă de 
troace în spatele ei. 

— Îmi cer scuze pentru dezordine, spune. Tocmai făceam 
curat. 

Mă uit la grămezile de lucruri, care ajung până la tavan, 
şi nu-mi vine să cred că e adevărat. Ar dura săptămâni 
întregi să cureţi locul ăsta. Îmi arată singura piesă de 
mobilier care nu e acoperită de lucruri. Un fotoliu. Mă aşez, 
iar ea trage din grămadă un scaun pliant, apoi mai caută 
un pic după un al doilea, pe care-l aşază lângă primul. 

- Îmi cer scuze, spun. Vreţi să mă aşez acolo? 

- Nu, staţi bine unde sunteţi. Doar că-mi plac numerele 
pare. 

Reia ultima frază îngânând doar cuvintele, apoi se uită 
la un ceas electronic de pe masă, aşezat lângă alte şase 
care nu funcţionează. Ochii îi zăbovesc asupra cifrelor. 
Poate că are o întâlnire. 

- Doamnă Cox, nu vreau să vă rețin mult. 

Văd o canapea printre toate acele troace, dar pe ea sunt 
stivuite cutii până la un metru înălţime. Pe cutii, văd 
fotografii înfăţişând blendere şi oale sub presiune. Observ, 
de asemenea, şi un teanc de haine noi, cu etichetă, şi un 
vas de plastic ce conţine ghivece de flori. Sunt cel puţin 
două de fiecare culoare. 

- Îmi cer scuze pentru dezordine, spune, din nou. 
Tocmai făceam curat. 

Tulburare obsesiv-compulsivă, mă gândesc. Doamna 
Cox suferă de o formă gravă. E o femeie micuță, atractivă, 
şi nu pare genul care să trăiască într-un coşmar ca ăsta. 


Poartă pantaloni capri cu imprimeu floral şi un pulover 
verde-lămâie. Are în jur de cincizeci de ani şi arată ca 
acele femei care se străduiesc, care nu au abandonat 
lupta cu timpul. E machiată, coafată, dar ochii îi sunt roşii, 
injectaţi, cu cearcăne negre. Pot vedea că necazurile fiicei 
şi-au pus amprenta asupra ei, şi deja are probleme. 

-— N-a făcut-o Casey, zice ea dintr-odată. N-o cunoaşteţi. 
Întrebaţi pe oricare dintre prietenii ei, pe oricine a 
cunoscut-o vreodată. E o fată bună şi miloasă. N-ar face 
rău nimănui, în special lui Brent. 

Pe măsură ce repetă asta în tăcere, se uită din nou la 
ceas. Mă uit şi eu la afişaj. Am mai investigat persoane 
care suferă de tulburări obsesiv-compulsive şi fac des 
fixaţii pe numere. Probabil că le adună în gând, verifică 
numere impare sau ceva de genul ăsta. 

— Aveţi vreo teorie în legătură cu ceea ce s-a întâmplat? 
o întreb cu blândeţe, încercând să-i distrag atenţia. De ce 
ar fi fugit, dacă e nevinovată? 

Mama lui Casey întoarce privirea de la ceas. Se ridică şi 
atinge o poză cu Casey, o şterge de praf cu mâna şi o 
atinge din nou de două ori. 

- Trebuie s-o  înţelegeţi pe Casey. Când avea 
doisprezece ani... 

Vocea i se stinge. 

- Am aflat despre moartea soţului dumneavoastră, 
spun, ca s-o scutesc pe ea de neplăcere. 

Stă în picioare şi ridică un vraf de haine, îl mută în 
partea cealaltă a camerei, ca şi cum acolo ar fi fost locul 
lor. 

— Orice v-ar fi spus ei, soţul meu nu s-a sinucis. A fost 
omorât. Casey ştia şi toţi ştiam. 

Mă încrunt, întrebându-mă ce mi-a scăpat. 

- Dar raportul comisiei, autopsia, dovezile găsite de 
poliţie... toate au condus la concluzia că s-a sinucis. 


Ea se aşază din nou pe scaun. 

— Bineînţeles că au condus, dar toate sunt minciuni. 
Dacă sunteţi un poliţist bun, examinaţi dovezile. Nu 
acceptaţi pur şi simplu raportul! 

- Nu sunt poliţist, spun, în timp ce ea reia în tăcere ce 
mi-a zis. Sunt detectiv particular, consultant al 
departamentului de poliţie. 

Femeia oftează. 

— Bineînţeles. Dacă aţi fi fost poliţist, n-aţi fi pus 
întrebări despre Andy. 

Mă gândesc o clipă la ce a spus. Soţul ei a fost poliţist. 
Ea trebuie că ştia cum se procedează în branşă. 

- Deci ce legătură credeţi că are moartea soţului 
dumneavoastră cu dispariţia lui Casey? Credeţi că a fost 
traumatizată? Tulburată psihic? Oare evenimentul ăsta i-a 
provocat o depresie? Anxietate? 

Ochii i se umplu de lacrimi. 

— Toate au legătură între ele. 

Replica ei mă surprinde. 

- Îmi pare rău, dar nu înţeleg. 

Ochii ei sunt pustii, chinuiţi, dar femeia continuă să 
vorbească. 

- Casey a fost traumatizată. 

Se ridică şi atinge fiecare cutie de pe canapea. 

- Nu şi-a mai revenit niciodată. Oh, ceva din ea a rămas 
la fel. Personalitatea ei n-a putut fi strivită. Dar au fost 
vremuri în care puteai vedea fantomele din privirea ei. 

Trage de banda adezivă de pe cutia cu blenderul şi o 
deschide. 

— Ar fi trebuit să o ajut mai mult. Era atât de tânără! 
Erau zile în care credeam că a fost sinucidere şi eram atât 
de furioasă pe Andy, că nu mai puteam judeca. Dar n-avea 
niciun sens. 

- Sinuciderile n-au niciodată sens, spun. 


- N-a fost sinucidere, repetă ea. Gândurile astea îmi 
veneau în zilele când mă simţeam slabă, când nu voiam 
altceva decât să se termine totul. 

Se întoarce către mine, pipăindu-şi faţa cu degetele. 

- Sufăr de tulburare obsesiv-compulsivă, domnule 
detectiv. 

Nu-i spun că ştiu deja. 

— MI-l tot imagineaz spânzurându-se, iar şi iar, încercând 
să-mi fac ordine în minte, dar Casey tot îmi spunea că era 
sânge... 

Nu-mi pot imagina prin ce a putut să treacă această 
femeie. 

— Atunci s-a declanşat tulburarea obsesiv-compulsivă? 

— Nu. Aveam şi înainte... ritualuri. Aşa le numesc ei. Dar 
nu erau... perturbatoare. S-au agravat după moartea lui 
Andy. 

Buzele i se mişcă din nou. Mi-o imaginez luptându-se cu 
toată această nebunie, în timp ce fiica ei avea şi ea nevoie 
de ajutor. 

— Casey îmi tot repeta că poliţia a muşamalizat lucrurile, 
că la ziar au ajuns informaţii eronate, că el a fost ucis. 
Nimeni n-a ascultat-o. Eu n-am ascultat-o. Era doar un 
copil traumatizat, iar scena aceea se tot repetă în mintea 
mea ca şi cum chiar s-ar fi întâmplat. Mult timp n-am 
ascultat-o. 

- Credeţi că moartea lui Brent are vreo legătură cu 
moartea lui Andy? 

Rămâne nemişcată pentru un minut. 

- Poate, dar nu la modul în care vă gândiţi 
dumneavoastră. Casy trebuie că l-a găsit pe Brent, dar nu 
l-a ucis ea. 

- V-a spus ea asta? 

— Nu, spune, îngânându-şi apoi din nou propriile cuvinte. 
N-am mai văzut-o pe fiica mea de o săptămână. Nici n-am 


mai vorbit cu ea. Aş da orice să mă sune. Să ştiu că e 
teafără. 

Văd în strălucirea ochilor ei că e sinceră. Poate că n-ar 
trebui, dar o cred. 

- Brent mi-a fost prieten în copilărie. Ne ştim de la 
grădiniţă şi am crescut împreună. 

Faţa îi tresare şi-i dau lacrimile. Scoate două şerveţele 
din cutie şi-şi şterge ochii. 

- Îmi pare rău. E şi pierderea ta. 

Înghit în sec. 

— Nu l-am mai văzut de vreo doi ani, de când am plecat 
în armată. Ce relaţie era între ei? 

Ea trage adânc aer în piept. 

- Erau prieteni apropiaţi. Dar cred că el era îndrăgostit 
de ea. Casey a avut o perioadă grea, în care nu-i lăsa pe 
oameni să se apropie de ea. Vreau să zic, are mulţi 
prieteni buni, dar nu cred că a mers mai departe de 
prietenie cu vreun băiat. 

— Are douăzeci şi cinci de ani. De ce credeţi că se 
întâmplă asta? 

— E distrusă. 

Cuvintele astea sunt grele pentru ea. 

- Nu ţi-ai da seama. Nu pare distrusă, dar aşa e. Cred că 
Brent ştia. Îi păsa de ea. Eu mi-am dat seama de asta. 

Mă gândesc la Brent, cel pe care-l ştiam eu. Deşi fetele 
roiau întotdeauna în jurul lui, el făcea cu greu primul pas. 
Totuşi, nu mi-l pot închipui ca pe un căţel credincios, stând 
după o fată care, până la urmă, să-l omoare. Nu era atât 
de prost. 

— Ştiţi cumva dacă ea e bine? mă întreabă mama lui 
Casey. Dacă e în viaţă? 

Întrebarea mă ia prin surprindere. 

- Da, i-am dat de urmă. Recent a fost în Durant, 
Oklahoma, dar se pare că a plecat. 


— De ce s-ar duce acolo? Nu avem nicio rudă în zonă. 
Niciuna. Ce-o fi în mintea ei? 

— Asta speram să-mi spuneţi dumneavoastră. 

Clatină din cap. 

— Casey e cea mai deşteaptă fată pe care o cunosc. 
Gândeşte în profunzime. Orice ar face, are un motiv bun. 

O întreb dacă pot vedea camera în care stătea Casey. 
Mă duce prin bucătărie. Grămezi de lucruri, înalte de-i trec 
de creştet. Toate obiectele sunt în dublu exemplar, stivuite 
în număr par, grupate în ordinea preferințelor. În ciuda 
stivelor de obiecte, casa miroase a curat. 

Când ajungem în camera de copil a lui Casey, văd că şi 
aici e tot spaţiu de depozitare. Camera e zugrăvită în mov- 
lavandă, cu flori colorate, lucrate manual, de cel puţin un 
metru lăţime, doar că nuanțele sunt şterse acum. Pe 
perete sunt fotografii de familie de dinaintea morţii tatălui 
ei. El apare în toate. Casa arată ordonată în fotografii. Deci 
stivele au apărut după moartea lui. 

O frază din fizica de liceu îmi vine în minte. Pentru 
fiecare acţiune, există o reacțiune egală şi de sens opus. 
Vidul rezultat în viaţa doamnei Cox după moartea soţului 
ei a dus la stivele de lucruri cu care încearcă să-l umple. 
Moartea petrecută în trecutul lui Casey ar fi putut s-o 
conducă spre o altă moarte. 

Plec fără vreun nou indiciu, dar acum o ştiu pe Casey un 
pic mai bine decât înainte. 

CASEY 


Sar mea mă sună joi, la două zile după ce i-am trimis 


telefonul. Când îl aud sunând, mă sperii de moarte. Bâjbâi 
până să răspund. 

— Alo... 

- Casey, sunt aşa bucuroasă să-ţi aud vocea! spune 
repede Hannah. Eşti bine? 

- Da, sunt bine. Au întrebat ceva socrii tăi despre 
pachet? 

— Nu, eu ţi-am recunoscut scrisul de mână. Lor le-am 
spus că e ceva ce-am comandat pentru Jeff. 

— Nu eşti cumva în maşină sau acasă, nu-i aşa? Poliţia ar 
putea asculta. 

— Nu, mă plimb prin parc. Casey, ce s-a întâmplat cu 
Brent? 

Oftez. 

— Au ajuns la el. Avea dovezi despre moartea tatei, iar ei 
au aflat, îi spun, iar vocea îmi slăbeşte. Dacă n-ar fi făcut 
săpături ca să mă ajute, acum ar fi fost în viaţă. 

- Tu i-ai găsit cadavrul? 

— Da. Mi-a spus să vin la el în pauza de prânz, ca să-mi 
arate ce a găsit. Şi când am ajuns acolo... 

Din nou, vocea îmi piere. 

— M-am panicat. Am ştiut doar că trebuie să părăsesc 
oraşul, pentru că totul va merge prost şi nimeni nu m-ar 
asculta. 

— Casey, ascultă-mă, spune Hannah. Brent ţi-a trimis un 
pachet. 

Tac o clipă şi gândul îmi zboară la conversaţia telefonică 
pe care o avusesem cu el în dimineaţa cu pricina. 


- Da, mi-a spus că a făcut asta, că mi-a trimis dovezile 
ca backup, în caz că ceva merge prost. Dar am crezut că 
au interceptat deja pachetul. 

— Nu, n-au făcut-o. Am încercat să merg la apartamentul 
tău, dar e sigilat de poliţie. Apoi proprietarul a ieşit şi mi-a 
dat pachetul. Bănuiesc că nu i-a trecut prin minte să-l dea 
poliţiei. Mi-a spus: „Dacă vorbeşti cu Casey, spune-i că mă 
rog pentru ea. Ştiu că nu a făcut ce spun ei.” p 

Ochii mi se umplu de lacrimi. Bunul domn Criswell! Il 
iubesc pe omul ăsta. 

— Ce e în pachet? întreb. 

— Un stick de memorie. Pe care probabil sunt dovezile. 

— Am nevoie de el, Îi zic. 

— Aş putea să văd ce e pe el şi să-ți trimit fişierele pe 
mail. 

— Nu, nu vreau ca fişierele să ajungă pe computerul tău. 
E periculos. Vreau să faci pe proasta, pentru ca ei să nu te 
vadă ca pe o ameninţare. Nici nu e nevoie să vezi acele 
fişiere. Nu poţi să mi le trimiţi aici prin curier? 

Spune că da, mi le va trimite, şi simt că mi se strânge 
stomacul înainte de a-i da adresa hotelului. Nu vreau să 
rămân aici atât de mult timp, dar la un moment dat 
trebuie să-mi asum un risc. E important. 

- Trimite-mi stick-ul la hotel, pe numele Grace Newland. 
Dar nu încerca să mă contactezi aici după aceea. Plec 
mâine, imediat ce primesc pachetul. 

— Cum plătesc pentru el? N-am nevoie de card de credit 
sau ceva de genul ăsta? N-o să-mi verifice conturile? 

- Nu folosi numele adevărat. Plăteşte cash. 

— Dar dacă sunt cu ochii pe mine şi mă urmăresc până 
la sediul companiei de curierat? 

Mă gândesc la asta un moment. Nu vreau ca sora mea 
să aibă necazuri, să fie considerată complice la crimă. 

- Nu ştiu. Poate e prea riscant. 


— Am o idee, spune ea, şi glasul i se poticneşte la fiecare 
sunet. Îţi trimit pachetul sub nume fals şi, în acelaşi timp, 
trimit un pachet şi prietenei mele Liz, din New York. Aşa că 
dacă ei mă urmăresc până aici şi verifică ce am trimis, îl 
vor găsi pe acela. 

Încerc să-mi imaginez scenariul. Hannah, dându-se jos 
din maşină, la compania de curierat, cu un pachet în mână 
şi celălalt băgat în geantă. Intră, le trimite pe amândouă, 
plăteşte cu bani-gheaţă. 

Poliţiştii intră şi ei, întreabă ce a trimis Hannah Boon, şi 
găsesc un singur colet cu numele ei pe el. 

- Dar dacă funcţionarul îşi aminteşte că ai trimis două 
pachete? 

— Funcţionarii de-acolo sunt întotdeauna ocupați, spune 
ea. Voi fi în regulă. Trebuie să afli ce e pe stick, ca să poţi 
dovedi cine l-a ucis cu adevărat pe Brent. 

- Şi pe tata. Ascultă, Hannah. Dacă cineva redeschide 
cazul lui tata şi îţi pune întrebări, tu continuă să spui că 
eşti de acord cu poliţia, că a fost sinucidere. Cât timp vor 
crede că te-au convins, nu vei reprezenta o ameninţare 
pentru ei. 

-Şi cu mama cum rămâne? 

- Nu cred că ea e o ameninţare. Doar o să-i pună 
eticheta de bolnavă mintal. Pe lângă asta, dacă i-aş spune 
să nu zică ceva, nu va avea încotro decât să repete 
încontinuu ce i-am zis să nu zică. 

- Casey, mi-e teamă pentru tine. 

Nu-i spun că şi mie mi-e teamă. 

- Mama cum e? 

- Împietrită. Plânge de când ai plecat, repetându-şi 
ritualurile iar şi iar. A fost la cumpărături, a umplut maşina 
de lucruri, de la litieră pentru pisică până la acele lămpi 
sparte din cine ştie ce magazine de chilipiruri, pe care 
pretinde că le va repara. 


— Câte două din fiecare? 

- Bineînţeles. În curând nu va mai avea loc nici măcar 
pentru o cărăruie spre dormitor. 

— Îşi ia medicamentele? 

— Cred că da. Incerc să o duc la psihologul ei, ca să-i mai 
ajusteze tratamentul, dar ştii cum e ea. 

— Spune-i că sunt bine, zic. Voi ateriza în picioare. Doar 
aşa facem în familia asta, nu-i aşa? 

Vocea lui Hannah e slabă: 

— Câteodată. 

— Spune-i că totul se va rezolva imediat ce îmi dau 
seama cum să ies din asta. Sistemul e încă dat peste cap, 
cum era şi când a murit tata. Nu te poţi încrede în el. 

- Casey, familia lui Brent a angajat un detectiv 
particular ca să te caute. A vorbit cu mama. 

Mijesc ochii de indignare. 

— Cum îşi pot închipui că am făcut asta? Ştiu că nu mă 
cunosc foarte bine, dar ar trebui să aibă încredere în 
judecata lui Brent când vine vorba de prietenii lui. 

O aud cum trage aer în piept. Vocea îi devine tot mai 
distantă. 

— Am dat presei o poză veche de-a ta. Acum nu mai 
arăţi aşa. 

- Ştiu, am văzut. Mulţumesc. 

— Unde o să te duci? întreabă. 

- E mai bine dacă nu ştii, spun. 

- Trebuie să distrug telefonul ăsta? 

Aş fi dorit să ştiu mai multe despre cum funcţionează 
chestiile astea. 

— E probabil în regulă, deocamdată. Doar ţine-l ascuns. 
N-o să te mai sun, dar s-ar putea să-ţi trimit un mesaj. 
Ţine-l pe modul silențios. 

Sora mea cea mare e deşteaptă. Ştiu că va face ce-i 
spun. 


- Te iubesc, surioară. Te rog, ai grijă. 

Întârzii cam mult cu răspunsul, apoi îi spun că o iubesc 
şi eu şi închid. Mă holbez la telefon, apoi scot bateria, 
arunc telefonul pe podea şi-l zdrobesc cu tocul. 

Orice conexiune cu viaţa mea e din nou întreruptă. 


* 


Pachetul de la sora mea ajunge la hotelul din Atlanta a 
doua zi dimineață, la 9.30. Deja am pornit motorul maşinii 
şi stau pe locul şoferului, aşteptând camionul firmei de 
curierat. Imediat ce acesta intră pe stradă, intru şi eu 
înăuntru şi ridic pachetul adresat lui Grace Newland. 

Predau camera, merg la cel mai apropiat mall şi rămân 
în parcare. Deschid computerul şi introduc stickul. Pe el e 
doar un folder. 

Deschid folderul şi văd o listă de fişiere. Dau click pe 
unul numit „Cazul Cox”. Se deschid pagini cu documente 
scanate de Brent pe computer. Cumva a făcut el rost de 
întreg dosarul morţii tatălui meu, de lista cu probe de la 
locul faptei, după ce l-am găsit eu, de mărturia mea scrisă 
şi filmată, de raportul autopsiei, apoi de neaşteptata 
declaraţie cum că ar fi fost sinucidere, sfârşitul 
investigaţiei. Mă întorc la lista de fişiere şi văd o 
înregistrare numită „Sara Meadows”. Nu ştiu cine e, aşa că 
dau click. 

„Sunt Brent Pace”, spune prietenul meu la cameră. 
Când îi aud vocea, îmi duc mâna la gură şi simt cum 
durerea îmi străpunge pieptul. „O intervievez pe Sara 
Meadows, angajată a Departamentului de Poliţie din 
Shreveport. Dumneaei a lucrat la biroul de probe la 
vremea când Andrew Cox a fost găsit mort, şi încă 
lucrează acolo. Domnişoară Meadows, aţi spus că eraţi 


bună prietenă cu ofiţerul Cox în anii de dinaintea morții 
sale.” 

„Da”, spune ea cu voce slabă. „A fost un om bun. Un om 
foarte bun. Şi-a iubit familia şi fiicele, şi niciodată nu şi-ar 
fi luat viaţa. Niciodată. Totul a fost o minciună.” 

„Ştiţi de ce cazul a fost clasat drept sinucidere?” 

„Cred că investigatorii au încercat să acopere ceva”, 
spune ea. „Am trăit cu gândul ăsta timp de treisprezece 
ani, mi-am ţinut gura, dar nu e drept. Acum am cancer în 
stadiul IV şi vreau să spun tot ce ştiu.” 

„Şi ce doriţi ca noi să ştim?”, întreabă Brent cu 
gentileţe. 

„Că ofiţerul Cox avea dovada că mai mulţi detectivi din 
forţele poliţieneşti luau mită şi extorcau bani de la diverse 
persoane. l-aş numi mafioţi, deşi atunci când i-am spus lui 
asta, mi-a zis că am văzut prea multe filme. Era un fel de 
crimă organizată, prin care se storceau bani din afaceri şi 
oamenii erau hărţuiţi ca să plătească. Au fost şi câteva 
decese printre cei care s-au împotrivit, dar pentru acele 
omucideri n-au existat suficiente dovezi consistente la 
dosar. Andy urmărea câteva lucruri cumpărate cu bani 
murdari, pentru care se plătise cash şi care fuseseră 
înregistrate sub diferite nume, pentru ca făptaşii să nu fie 
prinşi. După vreo două săptămâni, el s-a întors la mine, 
vădit afectat de ceea ce găsise. După trei săptămâni, era 
mort.” 

Nu-mi vine să cred că Brent a luat acest interviu. Nu-i de 
mirare că era atât de entuziasmat când m-a sunat în acea 
dimineaţă. Probabil că abia vorbise cu ea. 

„Deci credeţi că a fost omorât pentru a fi împiedicat să 
raporteze acest lucru?” 

„Tu ce crezi?” 

Brent face o pauză. 


„Aţi vorbit despre asta cu cineva din departamentul de 
poliţie?” 

Îmi ţin respiraţia în timpul pauzei lungi, după care, într- 
un târziu, ea spune: „Nu, mi-a fost teamă. Am crezut că o 
să mă omoare şi pe mine. Dar mi-am făcut o notă cu 
dovezile aduse aici, cu lucrurile ce nu fuseseră luate în 
seamă, cum ar fi probele de sânge de la persoane 
neidentificate. După ce criminaliştii de la locul faptei au 
înregistrat dovezile, conducerea a hotărât ce era relevant. 
Restul a fost lăsat deoparte. Le-a convenit de minune că ei 
au ajuns să investigheze aceste decese. Divizia de 
Investigaţii Criminalistice a pus la dosar fotografii cu 
mâinile lui Andy, cu răni ce indicau că s-a luptat cu cineva, 
că a fost vorba de o altercaţie. Aceste probe de sânge 
trebuiau comparate cu ale detectivilor care au lucrat la 
caz. Însă totul a fost muşamalizat.” 

Simt cum mi se urcă sângele la cap. Le-am tot spus 
asta, iar şi iar... 

Imaginea tatălui meu mort îmi tot vine în minte. Sfoara 
din jurul gâtului, felul în care corpul i se leagănă când îl 
ating... sângele de sub unghii, de pe mâini... petele de pe 
Covor. 

Le-am spus că sigur s-a luptat cu cineva, din moment ce 
are zgârieturi pe braţe şi buzele-i sunt sparte. Dar asta n-a 
fost niciodată menţionat în presă. Parcă n-aş fi spus deloc. 
Insă ştiu ce am văzut. 

„De ce ar fi înregistrat aceste probe, dacă oricum aveau 
de gând să muşamalizeze totul?”, întreabă Brent. 

„Cred că majoritatea celor din Divizia de Investigaţii 
Criminalistice sunt băieţi buni”, spune Sara. „Ei şi-au făcut 
datoria. Sunt sigură că ucigaşii au curăţat locul crimei cât 
au putut, însă n-au reuşit să ascundă totul. Dacă 
departamentul a înregistrat ceva ce-i implica pe detectivi, 
aceştia pur şi simplu au anulat acele înregistrări.” 


„Prietena mea Casey Cox e cea care l-a găsit pe tatăl ei 
mort”, spune Brent. „Niciodată nu a crezut în varianta 
sinuciderii.” 

„Ştiu!”, spune femeia, şi tâmplele îi zvâcnesc. „A fost 
oribil ca ei s-o lase pe fată să-l găsească. Trebuie să fii 
sociopat ca să faci una ca asta. Să traumatizezi astfel o 
fetiţă. Andy a adorat-o. Nu ar fi lăsat niciodată să se 
întâmple aşa ceva. A fost găsit spânzurat de ventilatorul 
din sufragerie. Ştia că fiica lui urmează să ajungă acasă.” 

Îmi şterg o lacrimă ce şi-a găsit drum pe obrazul meu, 
apoi îmi încleştez mâinile. 

„Aşadar, nu credeţi că departamentul e implicat?”, 
întreabă Brent. 

„N-am crezut, până când unul dintre ei n-a fost ucis într- 
un accident în care a fost implicat un singur vehicul... aşa, 
din senin. Altul s-a pensionat şi a părăsit statul.” 

„Deci, staţi să înţeleg”, spune Brent, „detectivii care au 
muşamalizat asta...” 

„Singurii de care ştiu sigur sunt Gordon Keegan şi Sy 
Rollins.” 

Îmi acopăr faţa cu mâinile, atât de recunoscătoare că 
cineva a rostit ce fusese ţinut sub tăcere. 

„Şi aţi putut păstra toate aceste dovezi?”, o întreabă 
Brent. 

„Întregul dosar al cazului. L-am ţinut ascuns în toţi 
aceşti ani. Am făcut o copie pentru dumneavoastră.” 

După ce se termină înregistrarea, o închid şi mă întorc 
la documente. Dau click pe lista cu dovezi. Stomacul mi se 
întoarce pe dos când trec în revistă tot ce mi-a fost luat 
din casă. 

Lista nu e completă. Laptopul tatei fusese luat, dar nu 
apare aici. Dosarul cu acte, pe care tata îl ţinea în biroul 
de acasă, fusese luat, şi nici acesta nu apare pe listă. 
Maşina îi fusese percheziţionată, ceea nu avea niciun sens, 


din moment ce credeau că a fost vorba de o sinucidere, 
dar nimic din toate astea nu e trecut în raport. 

Mă întorc la raportul autopsiei, pe care mama nu m-a 
lăsat să-l văd, căci aveam doisprezece ani. Il studiez, 
încercând să desluşesc limbajul medical. Brent marcase o 
singură notă. „Hemoragia cerebrală corespunde unui 
traumatism cranian brutal, deşi principala cauză a morţii a 
fost asfixierea survenită în urma spânzurării.” 

Pe marginea raportului, Brent scrisese de mână: „Asta 
n-ar indica faptul că a existat o altercaţie înainte ca el să 
fie spânzurat?” 

Citesc, împietrită, mai departe. Medicul legist nu trăsese 
nicio concluzie de genul acesta. Mă întreb de ce. Nu era 
evident pentru orice mânuitor de bistuiriu? 

Îmi amintesc că am văzut sânge în diverse părţi ale 
camerei. O pată pe covor, o amprentă pe perete... Toate 
fuseseră bine curățate până data viitoare când am intrat în 
casă. 

Mai departe, în calupul de documente, e o listă de 
bunuri pe care Gordon Keegan fusese văzut că le 
utilizează în timpul lui liber. O barcă, o motocicletă, o 
autorulotă ce costă probabil peste o sută de mii de dolari, 
toate deţinute de o companie numită MNO Enterprises. 
Brent inclusese şi fotografii ce-l înfăţişau pe Keegan 
utilizând aceste bunuri ca şi cum ar fi fost ale sale. şi lua 
familia şi fratele în excursii anuale în Hawaii - Brent avea 
poze de pe pagina de Facebook a nepoatei lui Keegan - şi 
fusese şi în Europa, de câteva ori. Tatăl meu nu-şi 
permisese niciodată să cumpere sau să facă asemenea 
lucruri dintr-un salariu de poliţist. Mă întreb cum de 
departamentul nu şi-a dat niciodată seama de asta. 

Pentru toţi ceilalţi poliţişti implicaţi există de asemenea 
liste cu astfel de jucării şi excursii, toate deţinute de MNO. 
Brent nu se oprise aici. Urmărise afacerile MNO 


Enterprises. Era deţinută de o companie-mamă numită 
Tidewater Realty, cu sediul în Insulele Cayman. Spălarea 
de bani clasică. Brent îşi vârâse nasul peste tot. 
Curiozitate de jurnalist, care până la urmă l-a condus la 
moarte. 

Simt că mi se face rău la gândul că a făcut toate astea 
pentru mine. Da, poate că era în căutarea unei poveşti 
jurnalistice de senzaţie, dar ştia şi că toate lucrurile astea 
mă devorau pe dinăuntru. Dorea să-mi găsesc liniştea. O fi 
ajuns ceva la urechile lui Keegan şi ale lui Rollins, că el 
făcea săpături. 

Acum, scăpaseră şi de el. 

Gândul la locul în care a fost ucis Brent îmi făcea şi mai 
rău. Când l-am găsit, nu am căutat computerul lui şi nici 
documentele pe care urma să mi le dea în acea zi. N-am 
făcut altceva decât să-i verific pulsul, să încerc să-l 
resuscitez, să-l trezesc. Dar corpul lui era deja rece. Când 
într-un final am realizat că e mort, nu m-am mai putut ţine 
pe picioare, paralizată de şoc şi teamă. 

In caz că există Dumnezeu, îi mulţumesc că i-a dat lui 
Brent înţelepciunea de a-mi trimite stick-ul de memorie 
prin poştă, înainte de a ne vedea, în caz că i se întâmplă 
ceva. Ştia cu ce are de-a face. 

Stau în maşină şi plâng, iar timpul trece. Nu mai pot 
face nimic în legătură cu asta. Nu ştiu cine din 
departamentul de poliţie nu e corupt. Aceste dovezi mă 
pot salva de închisoare sau mă pot duce la moarte. lar 
dacă eu mor, ei scapă basma curată. Mai mulţi vor muri şi 
mai mulţi vor fi abuzaţi şi traumatizaţi. 

Cumva trebuie să-i dau în vileag, dar dacă sunt prinsă, 
îmi vor confisca dovezile şi le vor distruge. Şi iar vor scăpa. 

Nu sunt curajoasă. Nu vreau să merg la închisoare 
pentru ceva ce n-am făcut. Mai rău, nu vreau să sfârşesc 
ucisă, ca Brent şi ca tata. Nu vreau ca familia mea să fie 


forţată să dea declaraţii. Mama, Hannah, dulcea mea 
Emma. 

Trebuie să stau ascunsă deocamdată. Mă uit pe Google 
Maps să văd oraşele din nordul Atlantei, din vest şi din 
sud. O parte din mine îşi doreşte să meargă unde locuieşte 
Miss Lucy. Am nevoie de prieteni, iar ea mă face să simt 
că am prins întru câtva rădăcini. 

Nu există niciun motiv pentru care cineva să mă caute 
în Shady Grove, iar ăsta e un motiv bun ca oricare altul ca 
să merg acolo. Caut oraşul pe hartă, primesc indicaţiile 
privind traseul şi pornesc iar la drum. 

Pe măsură ce conduc spre ieşirea din oraş, îmi şterg 
lacrimile de pe faţă. „Tati şi Brent”, şoptesc, „voi dovedi ce 
s-a întâmplat cu voi. Doar că am nevoie de puţin mai 
multă putere”. Dar ei nu mă pot auzi, şi tot ce au avut 
puterea să-mi dea îmi aparţine deja. Nu-mi pot da nimic 
mai mult. 

Moartea lor n-a părut niciodată mai definitivă. 

Aş fi vrut să pot crede în viaţa de dincolo de moarte. 

E ce ajung în Shady Grove, văd pe strada 


principală un motel numit „Veranda bunicii”. Camerele 
arată ca nişte căbănutțe albe, iar în centru e o curte care 
are aspectul unei verande. Ceva mă atrage aici, aşa că mă 
cazez. Îmi place mai mult ideea de a spune că mă aflu pe 
veranda bunicii decât la motel. 

Îmi imaginez o familie care a deschis această afacere 
pentru cei ce călătoresc spre Florida, sperând să le ofere 
confortul de-acasă. Dar persoanei de la recepție nu pare 
să-i pese foarte tare. Fumează un trabuc care mă face să 
tuşesc, dar îmi încasează banii pentru o săptămână de 
şedere şi-mi dă cardul de acces în cameră. 

Locul e curat şi am în cameră tot ce-mi trebuie. Un pat, 
un scaun, o chicinetă. Până îmi găsesc un apartament, voi 
fi în regulă aici. 

Îmi las maşina în parcare şi o pornesc pe aleea 
învecinată, cu magazine şi birouri, în căutarea vreunui 
anunţ de genul „Angajăm personal”. Aş accepta orice. 
Doar ca să-mi câştig existenţa pentru a putea plăti să am 
un cuib al meu şi să reintru într-o rutină zilnică. Mă opresc 
la două restaurante, le spun că abia m-am mutat acolo şi 
întreb dacă fac angajări. Niciunul nu face, dar las o cerere 
aşa, să fie, sub numele de Grace Newland. 

Îmi place în Shady Grove. Numele* i se potriveşte, cu 
toţi aceşti copaci ce umbresc drumurile. Cei care au ridicat 
un oraş aici au avut un respect anume pentru copaci. Imi 
oferă căldură sufletească, mă fac să mă simt ca acasă şi - 
cu excepţia administratorului de la motel - oraşul are un 
aer de suburbie idilică şi mă face să mă gândesc că aş 
putea locui aici pentru totdeauna. 

* „Crângul umbros”, în engl. în orig. (n.tr.) 


Până la urmă, văd un anunţ de angajare în fereastra 
unui magazin pe firma căruia scrie „Simmons - Reparaţii 
telefoane mobile”. Nu ştiu nimic despre cum se repară 
telefoanele mobile, dar decid să-mi încerc norocul. Intru pe 
uşa de sticlă, îl aştept pe vânzătorul care vorbeşte cu un 
client, mă uit prin vitrină până îşi face timp pentru mine şi, 
în sfârşit, se întoarce: 

- Pot să vă ajut cu ceva, doamnă? 

Îi zâmbesc. 

- Bună ziua, eu sunt Case... 

Mă opresc la jumătatea cuvântului şi mă corectez. 

- Sunt Grace Newland, abia m-am mutat în zonă şi am 
văzut pe uşă anunţul de angajare. 

Îmi spune numele lui - Stan Simmons - şi mă măsoară 
din cap până-n picioare. 

— Aveţi vreo experienţă în domeniul telefoanelor 
mobile? 

— Nu, dar învăţ repede. Orice mă învăţaţi, pot prinde 
imediat. Dacă există manuale, le pot citi pe toate la 
noapte. Experienţa mea este, în majoritate, în munca de 
birou. 

— Şi ce vă aduce, aşadar, în Shady Grove? întreabă el. 

- Îmi place oraşul. Am crezut că e un loc drăguţ pentru 
a locui. 

Mă priveşte întrebător şi sunt sigură că va încerca să 
afle mai multe, dar n-o face. 

— Mda, e un oraş bun. Când eram în liceu, aveam de 
gând să mă mut într-un oraş mare. Am petrecut doi ani în 
Chicago, dar abia aşteptam să mă întorc aici. Pari o tipă 
deşteaptă. 

Lasă capul într-o parte şi mă cercetează cu luare- 
aminte. 


— Pot să mă bazez că vei rămâne aici pentru o vreme? 
N-o să ţi se facă dor de casă şi n-o s-o iei pe drumul de 
întoarcere săptămâna viitoare, nu-i aşa? 

— Nu, spun. Rămân. 

Mă priveşte adânc în ochi, încercând să-mi aprecieze 
sinceritatea, şi simt cum, la subsuori, mă înţeapă 
broboanele de sudoare. 

— Nu caut pe cineva care să repare telefoane, spune el. 
Tehnicientii mei şi cu mine facem asta. Dar, de asemenea, 
revindem telefoanele recondiţionate, şi tu va trebui să ne 
ajuţi să facem asta. Vei fi, în mare, un om de vânzări, vei 
înregistra ce e în neregulă cu telefoanele aduse la reparat, 
îi vei suna pe oameni când sunt gata reparaţiile, lucruri de 
genul ăsta. Va trebui să fii bună în relaţiile cu publicul. 

Îi ofer din nou cel mai frumos zâmbet al meu. 

— Cred că pot fi. Mama m-a învăţat să mă port frumos 
cu lumea. 

El zâmbeşte. 

- Mai avem alţi cinci angajaţi, dar o fată tocmai a 
născut, doi sunt tehnicienii şi ceilalţi doi sunt studenţi. 
Avem nevoie de cineva full-time. 

- Pot lucra full-time, spun. Şi pot începe imediat. 

- Încă ceva, spune el. Ăsta este un post de colaborare. 
Ceea ce înseamnă că nu-mi pot permite să-ţi ofer 
asigurare de sănătate sau carte de muncă. Toţi angajaţii 
mei sunt colaboratori. 

Mă gândesc la asta un moment, întrebându-mă dacă nu 
este o cursă. La fisc aş apărea ca persoană fizică 
autorizată. Va trebui să-mi plătesc singură taxele şi 
asigurările sociale. El nu-mi va reţine nimic din salariu. 

Ar putea fi, de fapt, o binecuvântare. Un mod de a 
rămâne neobservată, cel puţin până când trebuie să 
predau declaraţiile la fisc, în aprilie anul următor. 

— Cred că e-n regulă, spun. Când pot începe? 


— Luni? întreabă el. 

Azi e vineri, deci îmi rămâne weekendul, să mă instalez. 

— Bineînţeles, nicio problemă. 

Întinde mâna, i-o strâng. 

— Permite-mi să-ţi aduc câteva formulare de completat, 
ca să-ţi iau datele. În ceea ce mă priveşte, eşti angajată. 

Mă întreb dacă mai priveşte şi pe altcineva, dar 
completez repede formularele cu tot ce ştiu despre Grace 
Newland. Apoi i le dau, simţindu-mă un pic tristă pentru că 
a trebuit să-i înşel încrederea. Deja m-am săturat de 
minciuni, dar ce pot face? 

Observ crucea de pe perete şi un verset din Scriptură, 
înrămat. „Veniţi la Mine, toţi cei greu împovăraţi, iar Eu vă 
voi oferi odihnă.” Deşi nu sunt credincioasă, am avut 
experienţe bune cu cei care sunt. Sunt de obicei persoane 
de treabă, care încearcă să facă ceea ce e corect. Nu 
înţeleg deloc felul în care presa îi portretizează. Dacă n-aş 
fi întâlnit niciodată vreunul, aş fi crezut că toţi sunt răi, 
intoleranţi, şi vor ca toţi ceilalţi să stea în linie ca nişte 
roboţi. Sunt sigură că există şi limbi veninoase, dar 
adevărații credincioşi - cei care vorbesc detaşat despre 
credinţa lor, cum ar fi Miss Lucy - mi-au făcut mereu o 
impresie bună. Îmi plac oamenii care-şi susțin 
convingerile, chiar dacă eu nu le împărtăşesc. 

Cred că îmi va fi bine dacă voi lucra pentru domnul 
Simmons. Mă întorc cu formularul, el se uită peste hârtii, 
apoi spune: 

— Ne vedem luni! Deschidem la ora 10, dar am nevoie 
să fii aici la 9. 

În drum spre hotel, merg în pas de plimbare. Fac 
progrese. Odată ce voi simţi că pământul nu-mi mai fuge 
de sub picioare, voi putea să-mi fac griji despre cum să-mi 
dovedesc nevinovăția şi să-i dau în vileag pe cei care i-au 
ucis pe Brent şi pe tata. Deocamdată însă, trebuie să stau 


ascunsă de pe-o zi pe alta şi să-mi construiesc cât de cât o 

lis la „Veranda bunicii”, stau în linişte în camera mea 


şi-mi număr banii. Am cheltuit 3000 de dolari pe maşină, 
plus taxele, apoi 600 de dolari pe laptop. Am dat 400 de 
dolari pe biletele de autobuz şi 600 de dolari au fost 
facturile de hotel. Am cumpărat, de asemenea, mâncare şi 
telefoane şi am plătit pentru carnetul de conducere şi 
cardul de identitate, cursele cu taxiul, plus alte cheltuieli 
ocazionale de-a lungul drumului. Mă gândesc că am 
cheltuit deja 6500 de dolari şi, numărând banii, văd că am 
dreptate. Mai am doar 5500 de dolari. Într-un fel, trebuie 
să-i pun la loc. Nu pot continua să cheltuiesc în stilul ăsta. 

Imi dau seama că nu l-am întrebat pe noul meu şef cu 
cât mă va plăti, dar chiar dacă e salariul minim, tot e ceva. 
Oftând, iau telefonul destinat şederii mele în Shady Grove 
şi o sun pe Miss Lucy la numărul pe care mi l-a dat. 
Răspunde imediat. 

— Alo? 

Vocea ei are un ton vesel şi optimist. 


— Miss Lucy? Grace la telefon. 

În glas i se desluşeşte zâmbetul. 

- Grace, ce mă bucur să aud de tine! Eşti încă în 
Atlanta? 

— Nu, doamnă, îi spun. Am hotărât să vin în Shady 
Grove. M-aţi convins. Pare a fi un loc bun. 

— Ah, ce mă bucur! Acum am fix o prietenă în oraş! 
Trebuie să vii să stai cu mine. Poţi dormi în pat, iar eu 
dorm pe canapea. 

N-aş putea niciodată s-o oblig pe Miss Lucy să doarmă 
pe canapea! 

-— Nu, doamnă, nu pot face una ca asta. Mă descurc! Ba 
chiar mi-am făcut deja rost de o slujbă! 

— Unde, drăguţo? mă întreabă. 

- La „Simmons - Reparaţii telefoane mobile”, pe strada 
principală. Aveau un anunţ de angajare, aşa că am intrat. 
M-au angajat pe loc. Incep de luni. 

- Tu ai ceva special, draga mea, îmi răspunde cu 
mândrie Miss Lucy. Dar acum, trebuie să vii la cină să 
sărbătorim. 

- Nu, abia aţi ajuns acolo, spun. Nu pot să-i dau şi mai 
mult de lucru Sandrei. 

- Dar gătesc eu! lar Sandra adoră să aibă companie. 
Deci vii la şase, uite adresa. Ai ceva de scris? 

Miss Lucy n-ar accepta un refuz şi, sinceră să fiu, chiar 
mi-ar plăcea s-o revăd. Într-un final, încuviinţez şi notez 
adresa. 

Dar nici nu se pune problema să rămân la ea acasă. Nu 
pot să o las să adăpostească o infractoare sau să o implic 
cumva în povestea asta cu crima. Nu ştie cine sunt, dar, 
într-o zi, s-ar putea să afle, şi dacă ar crede în varianta lor, 
asta i-ar sfâşia inima. Nu pot suporta acest gând. 

Însă luând doar masa împreună cu ele, nu le implic în 
niciun fel. Mi-ar face bine să fiu în preajma prietenilor în 


seara asta - chiar dacă sunt prieteni noi, care nu ştiu nimic 
adevărat despre mine. 


* 


Îmi fac apariția în fața casei lor cu un ghiveci cu flori 
luat de la Kroger, iar ele par bucuroase să mă vadă. 
Mâncăm friptură cu sos, cu garnitură de cartofi şi morcovi. 
Încerc să nu mănânc prea mult, dar a trecut ceva vreme 
de când n-am mai avut parte de mâncare gătită. După 
cină, copiii Sandrei spală vasele, iar Miss Lucy mă duce la 
etajul doi, în camera fetei dispărute - o încăpere la 
mansardă. 

— Sandra a păstrat camera exact aşa cum era când i-a 
plecat fata, spune Miss Lucy. Nu-şi făcuse patul în acea zi, 
şi aşa a rămas. 

Ochii i se umplu de lacrimi când arată către pantofii pe 
care fata îi aruncase pe podea în ziua dispariţiei. 

— Când vin aici, simt că ea e cu noi — lipseşte doar un 
pic şi se va întoarce în câteva minute. 

— Poliţia a găsit vreo pistă? întreb cu voce scăzută, 
simţindu-mă ciudat, ca şi cum aş fi într-un loc sacru. 

— Nu, niciuna. Au cutreierat pădurile, au secat lacurile, 
au oferit recompense, dar până la urmă n-au putut rezolva 
cazul şi cred că au renunţat. Au înregistrat-o ca fugită de- 
acasă. Dar uite! 

Arată spre birou, unde sunt nişte bilete la un concert 
Alicia Keys. 

— Sandra spune că Laura era aşa de încântată de bilete, 
încât a sărit până la tavan de bucurie. Abia aştepta! Plus 
asta... 

Arată către un caiet de matematică, rămas deschis pe 
pat: 


— Şi-a făcut temele la matematică chiar în ziua în care a 
dispărut. De ce s-ar obosi o fată să-şi facă temele, dacă ar 
şti că va fugi de acasă? Nu, ceva s-a-ntâmplat cu ea! 

Tac şi mă uit prin cameră la pozele cu Laura, în care 
apare mereu alături de prietenii ei. Nu ating nimic, doar 
mă aplec să-i studiez trăsăturile. 

- E foarte frumoasă. 

- E ea pe undeva, spune Lucy. Ne-am tot rugat ca, 
oriunde ar fi, Dumnezeu să-i arate o cale de salvare. 

Mă uit înapoi, la ea. 

- Cazul Elisabeth Smart. Ea a fost găsită. Şi cele trei 
fete din Ohio. 

— Da, la asta ne tot gândim şi noi. Poate i s-a-ntâmplat 
şi ei la fel. Dar prin ce-o fi trecut în tot acest timp? 

Mă întreb ce simte Miss Lucy văzând că rugăciunile nu-i 
sunt ascultate şi de ce continuă să creadă, din moment ce 
lucrurile au mers atât de prost. Aproape că-mi citeşte 
gândurile. 

— Domnul ne aduce câteodată necazuri în viaţă, ca să 
ne facă mai profunzi, spune Miss Lucy.E unul din aceste 
momente. 

— Dar de ce trebuie să fim profunzi? întreb cu voce tare. 

Miss Lucy se uită la mine ca şi cum nu şi-ar fi pus 
niciodată această întrebare. 

— Păi la ce-am fi buni, aşa, superficiali? Lui îi suntem de 
folos doar atunci când căpătăm această profunzime. Pe El 
Îl doare, de ce nu ne-ar durea şi pe noi? 

li zâmbesc palid. 

— Sunteţi un suflet foarte înţelegător. 

— Pentru că nu dau vina pe Dumnezeu? Da, e adevărat. 
El într-adevăr suferă. Pentru trădări, abuzuri, inimi frânte, 
bătăi, cele mai groaznice feluri de-a muri din câte se pot 
imagina. 


N-o spun, dar nu înţeleg de ce acestea trebuie să se 
întâmple.  Creştinii se poartă întotdeauna de parcă 
moartea lui lisus pe cruce ar fi fost inevitabilă, ca şi cum 
lisus a trebuit să moară în felul în care a murit. De 
exemplu, de ce pune Dumnezeu aşa mare preţ pe păcat? 
N-a auzit niciodată de discounturi? N-ar fi putut accepta 
toţi acei tauri şi acele capre sacrificate şi să zică gata, 
suntem chit? 

— Mă gândesc adesea că, dacă există Dumnezeu, e prea 
aspru cu noi, admit eu. 

Miss Lucy stă pe patul Laurei şi mângâie cearşaful cu 
palma. 

— Părinţii tăi au fost severi cu tine când erai mică? mă 
întreabă ea. _ 

Nu mă aşteptam la întrebarea asta. Incerc să-mi 
amintesc. 

- Tata, da, a fost sever. Mama, nu. Avea zbaterile ei 
interioare, aşa că era uşor s-o câştigi de partea ta. Tata 
însă... era sever cu noi. Dar ne arăta şi că e cel mai mare 
admirator al nostru. 

- Pare un om bun. 

- Da, a fost. 

— A fost? 

Simt un nod în gât. 

— A murit când aveam doisprezece ani. 

- Îmi pare rău, scumpa mea. 

Îmi ia mâna într-a ei şi mi-o mângâie. 

— Ei bine, aşa e şi Dumnezeu cu noi. Ne învaţă cu greul, 
uneori trebuie să fie sever cu noi, ne disciplinează. Şi toate 
astea pentru că ne iubeşte. 

— De-aia credeţi că a dispărut Laura? Ca să fiți voi 
disciplinaţi? 

— Nu, răspunde fără ezitare. Doar că în lume există şi 
răul. Îşi va primi răsplata, însă nu chiar acum. Diavolul 


câştigă uneori, dar nu ţine mult. lisus a spus că prinţul 
acestei lumi e acum condamnat. Zilele îi sunt numărate. 

Îl cunosc pe diavol. Numele lui e Gordon Keegan şi face 
parte din departamentul de poliţie al oraşului Shreveport. 
A câştigat când a fost vorba de moartea tatălui meu şi de 
moartea lui Brent. Încearcă să aibă câştig de cauză şi în 
ceea ce mă priveşte. 

Dacă există un Dumnezeu, nu văd nicio dovadă că l-ar 
avea pe Keegan în vizor. 

Cuvintele ei îmi stăruie în minte în timp ce coborâm 
scările. Mă uit la alte fotografii cu Laura, înrămate şi 
atârnate pe pereţi, printre cele ale fraţilor ei. Am tot 
încercat să-mi imaginez ce s-a întâmplat cu ea, aşa că, 
până la urmă, întreb. 

— Ce s-a-ntâmplat exact în ziua în care a dispărut Laura? 
Unde era? 

— Era la un foc de tabără pe malul lacului, împreună cu 
un grup de tineri, în acea seară. Prietenii ei au văzut-o 
acolo. Unul dintre ei a zis că ea s-a dus la toaleta publică şi 
nu s-a mai întors. 

— E îngrozitor, spun. După cât timp şi-au dat seama că 
lipseşte? 

— Au trecut probabil două ore, timp în care ea n-a mai 
răspuns la mesaje şi telefoane şi nici nu s-a mai întors. 
Erau în jur de cincizeci de copii acolo, şi-mi imaginez că 
fiecare a crezut că ea se afla cu altcineva cunoscut. Şeful 
grupului a sunat-o în cele din urmă pe Sandra, să vadă 
dacă Laura s-a dus cumva acasă. Atunci au sunat şi la 
poliţie. La început, poliţiştii n-au luat lucrurile în serios. Au 
crezut că a plecat cu vreun băiat sau ceva de genul ăsta, 
şi că se va întoarce. 

— Avea vreun iubit? 

- Nu. Îi plăcea de un băiat la acea vreme, spune Miss 
Lucy, dar sentimentul nu era reciproc. Prietenii ei spun că 


el a petrecut ceva timp vorbind cu ea în acea seară totuşi, 
iar ea era foarte entuziasmată. Dar el a stat la focul de 
tabără toată noaptea. Prietenii spun că ea n-ar fi plecat 
pur şi simplu din tabără, fără să spună nimănui. 

Dinspre bucătărie se aude mişcare şi o văd pe Sandra 
stând în uşă. Mă întreb dacă n-ar fi trebuit să nu vorbim, 
dacă această conversaţie n-o supăra. Dar ea intră şi-şi 
trage un scaun. 

— Cineva din grupul de tineri a zis că a văzut o 
camionetă albastră murdară, cu numere de Kentucky, 
parcată lângă restul maşinilor, spune ea. Glumeau, 
întrebându-se a cui o fi. Camioneta nu mai era când ei 
începuseră s-o caute pe Laura. Dar dacă aceea a fost 
persoana care a răpit-o, nimeni nu a văzut-o, şi nici 
camioneta n-a mai fost văzută de-atunci. Ar putea fi 
oriunde. 

Atmosfera rămâne sobră în timp ce ajut la curăţenie, în 
bucătărie, aşa că, în final, le mulţumesc pentru ospitalitate 
şi le spun că trebuie să ajung acasă, să mă pun la punct şi 
să mă documentez în legătură cu ce voi avea de vândut la 
noul meu loc de muncă. 

In timp ce şofez spre noua mea casă, mă gândesc la 
golul lăsat în această familie, un gol ce nu va putea fi 
niciodată umplut, atâta vreme cât Laura va rămâne 
dispărută. Seamănă cu golul din familia mea, cel care 
continuă să-i atragă în el şi pe alţii, ca un vârtej. 

Mă întreb dacă cei rămaşi în urmă ar putea fi numiţi 
supraviețuitori. Suntem suflete pe jumătate moarte, prinse 
în vârtej, aşteptând să fim şi noi absorbite de el. 

[zis e ca o mină de aur pentru un investigator, şi 


profit şi eu acum de reţeaua de socializare, verificând 
profilul, fotografiile, înregistrările video ale fiecărei 
persoane din lista de prieteni a lui Casey. Am văzut în 
ordine cronologică toate petrecerile la care a participat, 
ieşirile cu prietenii, cinele la restaurant. Chiar şi pagina lui 
Brent e plină de informaţii. Casey apare în cel puţin 
jumătate din pozele postate de el în ultimul an. 

Am găsit o prietenă de-a ei care postează pe Facebook 
din momentul în care se trezeşte şi până când se duce 
seara la culcare. Nu o cunosc, dar am prieteni ca ea, 
prieteni care lipsesc din propria lor viaţă, pentru că stau 
lipiţi cu superglue de telefon, lăsându-i pe toţi să le afle 
fiecare gând pe care îl au şi fiecare dumicat pe care-l bagă 
în gură. Mă întreb dacă fata asta interacționează vreodată 
cu prieteni reali - oameni cu adevărat prezenţi în viaţa ei. 
Probabil că nu savurează niciodată o masă, pentru că e 
ocupată să pozeze mâncărea. E prea ocupată să ia parte la 
discuţiile haioase cu prietenii, pentru că trebuie să posteze 
fiecare cuvânt. 

Găsesc tone de informaţii despre Casey, studiind 
fotografiile şi filmările postate de această fată pe nume 


Brittany. Casey nu e genul care să cerşească atenţie. E 
prietenoasă în majoritatea filmărilor, ascultând de obicei 
cu un interes care i se vede în priviri ce trăncăneşte câte 
unul dintre prietenii ei. 

In unele filmări, o văd pe Casey în fundal, spălând vase 
sau făcând curat după ce au mâncat. E întotdeauna omul 
care se face util. 

Intr-unul dintre clipuri, prietenii ei chicotesc isteric după 
ce au băut prea mult, iar unul dintre ei spune: „Casey e 
singura cu capul pe umeri de-aici.” 

Casey doar zâmbeşte. 

„N-a băut nimic în seara asta”, spune persoana care 
filmează. „Casey, ce-i cu tine? De ce nu bei cu noi?” 

Mă trezesc rânjind când ea răspunde: „Tu te-ai văzut 
când eşti beată?” 

„Şi ce vrei să spui? Că nu vrei să fii ca mine?” 

„N-am nevoie să beau ca să mă distrez cu voi, oameni 
buni.” 

„Casey chiar zice că nu vrea să fie ca tine, Brit”, spune 
unul dintre băieţi. „Eşti proastă la beţie.” 

„Şi tu nu eşti prost la beţie?”, zice Brittany ofticată. 

„Nu, eu sunt un beţiv raţional.” 

Altă persoană care pare abţiguită ia cuvântul: „Se spune 
că oricare ar fi personalitatea ta reală, ea se manifestă şi 
mai pregnant când eşti beat. Aşadar, dacă Brittany e 
proastă la beţie înseamnă că e proastă întotdeauna. Beţia 
e doar prostie pe steroizi. Rick e inteligent în mod natural, 
de-aia e deştept şi la beţie.” 

Casey vorbeşte din nou: „Cine spune asta?” 

„Aşa se spune”, zic băieţii. „Pur şi simplu, se spune.” 

Grupul izbucneşte în râs. 

„Vreau să văd acel studiu”, spune Casey. „E o 
tâmpenie. Brittany nu e proastă, şi nici Rick nu-i aşa 
deştept. Asta vreau să subliniez. Nu sunteţi voi înşivă când 


sunteţi beţi turtă. Dar e-n regulă. Vă duc eu acasă cu 
maşina şi mă asigur că nu daţi de necazuri.” 

„Nu cred că te distrează asta.” 

Casey râde. 

„Nu cred că Casey ar putea fi beată turtă”, spune 
Brittany. „Cred că s-ar îmbăta cu grijă, elegant, şi atunci 
unde mai e distracţia?” 

Nu pot să-mi imaginez de ce a postat Brittany această 
filmare pe pagina ei. Probabil crede că-i amuzantă când 
vorbeşte împleticit şi gândeşte cu pauze. Probabil îşi 
închipuie că această conversaţie e în vreun fel profundă. 

Mă întorc la pagina lui Casey. Nu a postat nimic în acea 
zi. Nici măcar n-a distribuit acea filmare pe pagina ei, deşi 
pe ea o pune într-o lumină bună. 

Încerc să-mi imaginez cum de această fată de pe ecran, 
care nu-şi judecă prietenii şi e amuzată de prostiile lor, ar 
fi în stare să-l ucidă brutal pe unul dintre ei. Ceva nu se 
leagă. 

Aproape că-mi place fata pe care o văd. E frumuşică şi 
pare dulce, şi nu detectez la ea nicio urmă de cinism sau 
de furie mascată. Mă întreb dacă nu cumva frica ei de a 
pierde controlul e cauzată de probleme cu băutura în 
trecut. Poate că ştie că-i schimbă personalitatea. Că o face 
să cedeze. Dar nu găsesc nicăieri vreo dovadă a acestei 
ipoteze. 

Sindromul de stres posttraumatic nu-mi iese din minte 
ca posibil motiv. Ea ar fi putut întâlni un stimul ce a făcut-o 
să reacționeze astfel şi să-l omoare pe Brent accidental. 
Dar crima asta pare una perversă, premeditată. Rănile 
sunt letale... artera carotidă, splina... ca şi cum ea ar fi 
ştiut exact unde să taie ca să-l facă să sângereze mai 
rapid. 

Dar nici n-ar fi fugit dacă n-ar fi avut ceva de ascuns. 
Sigur că ea l-a omorât. 

Cim nu am niciun indiciu despre locul în care ar putea 


fi Casey, iar familia Pace insistă s-o caut în continuare, 
merg să vorbesc cu sora ei mai mare, Hannah. Mă apropii 
cu maşina şi o văd în curtea îngustă din faţa casei, 
jucându-se cu copilul ei care stă într-o piscină mică de 
plastic, alături de jucării plutitoare, împroşcând cu apă în 
jur. Hainele lui Hannah sunt ude, dar ea stă în continuare 
pe jos, lângă piscină. Când mă vede că intru pe aleea ei şi 
mă dau jos din maşină, mă priveşte cu suspiciune.Intinde 
mâna s-o liniştească pe fetiţă. 

- Bună ziua! spun. Numele meu e Dylan Roberts, lucrez 
pentru familia Pace. Aş putea să vă pun câteva întrebări? 

Hannah rămâne în aceeaşi poziţie, ghemuită. 

— Aveţi un act de identitate? întreabă. 

Îi arăt acreditările. Se uită lung la numele meu şi apoi 
spune: 

— Am spus poliţiei tot ce ştiu. Habar n-am unde e sora 
mea. 

— Putem vorbi, totuşi? o întreb. Vreau doar să-mi fac o 
imagine corectă despre ce s-a întâmplat cu Brent Pace. 


Mă aşez pe vine lângă piscină. 

- Vedeţi, Brent mi-a fost bun prieten. Am crescut 
împreună. Încerc să înţeleg ceva din tot ce s-a întâmplat. 

Hannah scoate fetiţa din piscină şi o înveleşte cu un 
prosop. 

- Îmi pare rău pentru prietenul dumneavoastră, spune, 
fără tragere de inimă, în timp ce şterge copilul. L-am 
întâlnit pe Brent de câteva ori. Era un tip de treabă. Un 
adevărat prieten pentru Casey. 

Se ridică împreună cu copilul. 

— Trebuie să mă duc s-o îmbrac. 

Îi zâmbesc micuţei, care se zbate să fie lăsată jos, şi 
rânjeşte la mine ca şi cum m-ar cunoaşte. 

— Ce vârstă are? o întreb. 

Hannah mă priveşte de parcă n-ar şti dacă să răspundă 
sau nu. 

— Are şase luni. De ce? 

— De curiozitate. A trecut mult timp de când n-am mai 
fost în preajma unui copil. Mi-e greu să le estimez vârsta. 

Întind mâna şi cea mică îmi apucă degetul. 

- E foarte drăguță, spun. Vă seamănă leit. 

Hannah se relaxează un pic. 

- Uitaţi, chiar nu am nimic de zis. 

— Vă rog. Voiam să vă întreb câteva lucruri despre tatăl 
dumneavoastră. 

- Tatăl meu... 

Pe de-o parte, mă aşteptam să se întoarcă şi să fugă, 
dar asta a făcut-o să ridice brusc capul şi, într-un final, să 
spună: 

— OK, haideţi înăuntru. 

În casă, aruncă un tricou peste costumul de baie al 
fetiţei şi o aşază pe podea, cu jucăriile ei. 

— V-am lăsat să intraţi pentru că vreau să înţelegi un 
lucru, spune ea. Nu vorbesc despre tatăl meu. Sinuciderea 


lui a fost ceva dureros şi nu-mi place să răscolesc 
subiectul. 

- Mama dumneavoastră crede că a fost vorba de o 
crimă. 

Hannah mă fixează cu privirea. 

- Mama are probleme. 

Am investigat câteva sinucideri în cariera mea militară. 
În fiecare caz, prietenii apropiaţi şi membrii familiei nu 
voiau să creadă asta, până nu găseau o scrisoare de adio 
sau o dovadă de necontestat. Faptul că Hannah sparge 
acest tipar mă derutează. 

- Îmi pare rău pentru moartea lui, spun. Sunt sigur că a 
fost dificil pentru familie. 

— Cel mai rău a fost pentru Casey, îmi răspunde 
Hannah. 

Am mai auzit asta înainte, aşa că nu mă miră. 

— Voiam doar să ştiu, a schimbat-o în vreun fel? 

Hannah roşeşte. 

- Nu în felul acela în care vreţi să auziţi. Nu a devenit o 
ucigaşă psihopată, dacă la asta vă referiţi. 

— Nu mă refer la aşa ceva. Doar mă întreb... a suferit de 
depresie, anxietate, ceva de genul ăsta? 

Ea scutură din cap. 

— Am suferit cu toţii de depresie, timp de câţiva ani de 
la cele întâmplate. Toţi eram anxioşi. Toţi aşteptam o 
urmare care să pună capac la toată povestea asta. 

Capac? Înclin capul, mirat. 

— Ce vreţi să spuneţi cu asta? 

Se apleacă spre copil, dar se repede să-mi răspundă: 

— Nimic. Am vrut să zic doar că am trecut prin momente 
grele. 

Rămân tăcut pentru un minut, procesând informaţia. 

— Ascultaţi, sora mea nu a făcut ce spuneţi. Casey e cea 
mai curajoasă şi cumsecade persoană pe care o cunosc. 


O privesc cum îşi ridică de jos copilul şi se îndreaptă 
către bucătăria aflată alături. la un inel de dentiţie din 
frigider şi i-l dă fetiţei. 

— Aţi primit vreo veste despre Casey? o întreb. 

— Am spus deja poliţiei că nu ştiu unde e, îmi spune fără 
să se uite la mine. 

- Da, dar aţi vorbit cu ea? repet. 

— Nu, spune Hannah într-un târziu. Vă pierdeţi vremea 
urmând pista asta. Dacă Brent ar fi aici, v-ar spune. Ea n- 
ar face niciun rău nimănui, cu atât mai puţin unui prieten 
bun. 

- Sora dumneavoastră are vreo problemă cu drogurile? 
Cu alcoolul? 

- În niciun caz. Nu bea şi nu ia droguri. Nu i-a plăcut 
niciodată să-şi piardă controlul. 

Cam de asta mi-am dat şi eu seama din acea filmare. 
Păşesc către polita de bucătărie. 

— Am întrebat-o şi pe mama dumneavoastră: aveţi idee 
cine ar fi putut să-l ucidă pe Brent? 

Hannah râde amar, dar apoi devine reţinută. 

— Am spus tot ce am avut de spus. Nu am nimic de 
adăugat. O să vă rog să plecaţi. 

Când mă îndrept spre ieşire, văd o cutie goală pe podea, 
lângă perete. Mă uit la eticheta firmei de curierat, FedEx - 
vine din Seattle. Oare e de la Casey? Ce-o fi fost în ea? 

- Dacă aş putea să vă mai pun câteva întrebări... 

- Îmi pare rău, spune ea, ocolind poliţa şi venind să-mi 
deschidă uşa. Trebuie să plecaţi. 

Nu-mi place să rămân unde nu mai sunt bine-venit, 
chiar dacă fac asta în timpul serviciului. Pot fi dur când e 
necesar, dar nu e cazul acum, aşa că o las să mă conducă. 
Mă opresc în pragul uşii şi mă uit în spate, către cutie, cât 
să pot citi eticheta cu adresa: Hannah Boon, C/O Sam şi 
Cheryl Boon. Compania care a făcut livrarea e Jack's 


Sporting Goods din Seattle. Scrisul este de mână. Încerc să 
văd adresa expeditorului, dar Hannah stă în raza mea 
vizuală. Mă aplec, însă Hannah vede ce fac şi dă cutia la o 
parte. 

Uşa se închide în urma mea şi rămân pentru o clipă pe 
verandă, uitându-mă către mica piscină. Sam şi Cheryl 
Boon. FedEx. Dacă aş fi în locul lui Casey şi aş avea nevoie 
să-i trimit ceva surorii mele, probabil că aş trimite coletul 
unei rude. Cuiva care l-ar primi pentru ea, fără să aibă 
suspiciuni. 

Merg la maşină, deschid laptopul, mă conectez la 
hotspotul personal de pe telefon, apoi verific cine este 
familia Boon. Sunt socrii lui Hannah. Pornesc maşina şi o 
iau din loc cu intenţia de a obţine informaţii de la FedEx, în 
legătură cu locul din care a fost trimis coletul. 

Oare Casey e undeva prin zonă, poate chiar la familia 
Boon, încercând să se ascundă? Sau doar i-a folosit ca 
destinatari pentru acest colet? 

Fa de la FedEx are un zâmbet şăgalnic, iar când îi 
spun că lucrez cu poliția la un caz, pare şi mai interesată 


de mine. Flirtez şi eu, zâmbindu-i înapoi şi aplecându-mă 
către ea, peste tejghea, ca şi cum aş vrea să-i cer numărul 
de telefon. 

— Ştii cine l-a omorât pe tipul ăla? mă întreabă ea, 
făcând ochii mari. Toţi spun că e vorba de o fată. 

O privesc sfios. 

— Ştii... mi-ar plăcea să-ţi spun, dar apoi va trebui să te 
omor. 

Râde de parcă n-ar mai fi auzit asta până acum şi, într- 
un fel, mă urăsc pentru că am folosit o glumă atât de 
răsuflată. 

— Serios acum, trebuie să urmăresc un colet. Mă poţi 
ajuta? 

— Depinde, spune ea. 

Cunosc jocul ăsta. E cel în care ea mă duce cu zăhărelul 
în privinţa informaţiilor, iar eu mă ofer s-o scot la o cafea. 
Nu-şi poate da seama doar uitându-se la mine că sunt un 
coşmar în relaţii, că încep în forţă, apoi mă închid atât de 
adânc în mine, încât nimeni nu mă poate ajunge. 

Psihologul meu îmi spune că am intuiţie, iar ăsta e un 
bun indicator că până la urmă o să mă vindec. Cum ar fi să 
le spun asta femeilor pe care le-am rănit? Deşi mi-aş dori 
să termin cu singurătatea, nu vreau să trag pe nimeni în 
jos, după mine. 

Pare o fată drăguță; îmi schimb limbajul trupului, ca s-o 
descurajez. Trec direct la subiect şi o rog să se uite ce 
colete au fost trimise către Hannah Boon în ultima lună. 

Revine destul de rapid cu informaţii despre pachetul 
trimis lui Hannah prin intermediul socrilor ei. Era cutia pe 
care am văzut-o în Seattle. Verificasem deja dacă există 
într-adevăr o companie numită Jack's Sporting Goods în 
Seattle. Nu găsisem nimic. 

— De unde vine coletul? întreb. Adică nu ce scria la 
expeditor, ci sediul FedEx la care a fost depus. 


Caută un pic, apoi răsuflă cu putere: 

— Oh, Doamne. Asta nu e din Seattle. A fost trimis de la 
una dintre filialele noastre din Atlanta. 

Se uită la mine ca şi cum mi-ar fi salvat ziua. 

— Crezi că acolo e criminalul? 

O privesc din nou de parcă nu pot să-i zic asta, dar ştiu 
că ea o interpretează mai mult ca pe un flirt. 

- Poţi face o căutare a tuturor coletelor trimise de 
Hannah Boon luna trecută? 

Nerăbdătoare să-mi fie şi mai mult de ajutor, începe să 
tasteze. Într-un final, întoarce ecranul computerului către 
mine, să pot vedea. 

— Da, a trimis un colet către numita Liz Harris, în New 
York. Crezi că ucigaşul e în New York? 

De data asta, îi ignor întrebarea. 

— Poţi căuta istoricul acelui destinatar? A mai primit sau 
livrat colete înainte? 

Pare entuziasmată, ca şi cum tocmai aş fi avut un plan 
genial. 

- Da, Liz Harris a primit pachete la această adresă 
vreme de trei ani. Înainte, avea o adresă de Shreveport. 
Ea e criminala? 

— Nu, răspund ferm, sperând ca ea să nu considere 
grăuntele ăsta de atenţie o invitaţie la bârfă. 

Stau şi mă gândesc un moment. 

Deci coletul lui Hannah - cutia de carton pe care am 
văzut-o - ar fi putut fi trimis de Casey. De ce ar fi, altfel, o 
adresă falsă la expeditor? Dar asta nu înseamnă că tot ce 
a trimis Hannah a fost pentru Casey. Dacă Liz chiar există 
la acea adresă, coletul n-a avut probabil nimic de-a face cu 
Casey. 

Totuşi, momentul în care coletul de la Hannah a plecat 
către Liz Harris ar putea fi important - adică la doar două 


zile după ce Hannah a primit cutia de la Jack's Sporting 
Goods. 

— Fă-mi o favoare, Linda, îi zic, uitându-mă la ecusonul 
pe care e scris numele. Ai putea să-mi scoţi la imprimantă 
înregistrările coletelor trimise imediat înainte şi după cel 
pe care Hannah Boon l-a trimis la New York? 

Pricepe imediat. 

— Chiar că eşti bun, spune, în timp ce tastează. Nu m-aş 
fi gândit niciodată la asta. 

- De-aia mă plătesc bine, o tachinez. 

— lată-le! 

Le scoate la imprimantă şi mi le dă. Sunt de la persoane 
diferite. 

— A fost vreunul dintre ele plătit cu cardul de credit 
utilizat de Hannah pentru coletul către Liz Harris? 

Tipa verifică. 

— Nu, au fost plătite amândouă cu bani-gheaţă. 

Studiez adresa. Coletul trimis înainte de cel către New 
York fusese un retur către Pottery Barn. Cel trimis imediat 
după el îi era adresat lui Grace Newland, la un hotel din 
Atlanta. 

Noroc chior. Expeditorul e listat ca John Smith. Hannah 
nu e foarte creativă. 

Grace Newland. Ar putea fi numele pe care-l foloseşte 
Casey acum? 

— Linda, ai fost minunată. Am găsit exact ce căutam. 

Ea zâmbeşte larg. 

— Oricând. Serios. Dacă mai ai nevoie de altceva, doar 
dă un telefon. 

Notează pe ceva numărul ei de mobil şi-l iau. 

— Ascultă, nu vorbi cu nimeni despre asta, OK? Nu vrem 
să alertăm pe nimeni. 

- N-aş face asta niciodată, spune, dar mă îndoiesc că 
poate ţine secretul. 


— Vorbesc serios, îi zic. Ai putea fi acuzată de 
obstrucţionarea justiţiei. 

Zâmbetul îi păleşte. 

— Oh, uau! N-o să spun nimic. 

Părăsesc sediul FedEx şi mă  îndrept către 
departamentul de poliţie, Unitatea pentru  Infracţiuni 
Majore, acolo unde Gordon Keegan stă la birou şi vorbeşte 
la telefon. Îi fac cu mâna, iar el îşi dă jos piciorul de pe 
birou şi-mi face semn să mă apropii. lau loc pe un scaun 
pliant şi aştept să termine convorbirea. 

În sfârşit, închide telefonul şi-mi strânge mâna. 

— Te rog, spune-mi că ai găsit-o. 

— S-ar putea să o fi găsit, zic. Am o adresă din Atlanta, 
unde e posibil ca ea să fi primit un colet. 

Nu ştiu din ce motiv, dar decid să nu-i spun numele 
Grace Newland. Ar putea fi o pistă falsă, dar nu de asta 
ezit să-i împărtăşesc informaţia. Poate că e o chestie de 
mândrie. Vreau s-o găsesc înaintea lui. 

- Trebuie să merg acolo să verific dacă e cazată la 
hotelul respectiv. Am verificat programul şi următorul zbor 
către Atlanta e peste două ore. Puteţi să le spuneţi celor 
de la poliţia din Atlanta că vin? Poate-o să am nevoie să 
mă ajute s-o arestez. 

— Bineînţeles, mă asigură el. 

— Şi încă ceva. Am nevoie de dosarul despre moartea 
tatălui ei. 

- Tatăl cui? 

— Al lui Casey. Sinuciderea. 

Priveşte prin mine pentru un moment. 

— Ah, aşa e. 

— Aş vrea să văd, în mod special, toate înregistrările 
video cu Casey din timpul interogatoriilor făcute după ce 
şi-a găsit tatăl mort. Ar putea să-mi spună ceva despre 


felul ei de a gândi, despre sentimentele ei. Ca de exemplu, 
de ce a ajuns să-şi omoare prietenul. 

Keegan se scarpină la sprânceană cu degetul mare. 

— OK, da. Dar ar putea dura ceva timp. Am treabă până 
peste cap. 

Nemulțumit, încerc din nou. 

— Abia am vorbit cu mama ei, care insistă că Andy Cox 
nu s-a sinucis. Că a fost o crimă. 

- Mama ei e bolnavă psihic. Probabil de aceea şi-a şi 
luat el viaţa. 

Cinismul lui mă loveşte din plin. 

— Ascultă, tu du-te în Atlanta, îmi spune. Dacă o găseşti, 
nu mai contează dosaru' ăla. Dacă n-o găseşti, o să ţi-l 
dau. 

Speram să studiez dosarul în avion, dar văd că n-are de 
gând să mi-l dea, aşa că plec la aeroport. Zborul durează 
doar o oră jumate, iar când aterizăm şi-mi deschid 
telefonul, văd că am un mesaj de la Keegan, care-mi 
trimisese numele persoanei de contact din departamentul 
de poliţie Atlanta, în caz că trebuie să-mi fie verificate 
acreditările. Închiriez o maşină şi mă îndrept către hotelul 
la care fusese trimis acel colet. 

După ce îi explic cine sunt, îi arăt femeii de la recepţie 
fotografia lui Casey, iar ea mijeşte ochii. 

- Da, cred că am văzut-o. Recunosc ochii ăştia. 

- S-ar putea să se prezinte cu numele de Grace 
Newland. E încă aici? 

Tastează ceva la computer, apoi clatină din cap. 

- Nu, a predat camera alaltăieri. 

- Ce altceva aţi mai observat? Avea maşină? Numărul? 
A mai primit şi alte colete? 

Se uită în dosar, apoi ridică din umeri. 

— A înregistrat aici o Kia albă. Nu ştiu ce model sau ce 
număr de înmatriculare. Asta e tot ce am cerut. Şi a primit 


un colet pe care l-a ridicat chiar înainte de a preda 
camera. 

— A plătit cu cardul? 

— Nu, cash. 

Dezamăgit, privesc tavanul, dintr-un colţ în altul. 

- Aveţi camere de luat vederi pe holuri? În parcare? 

— Da, spune ea. 

— Aş vrea să văd înregistrările din acele zile. 

Poate aşa o să văd numărul maşinii şi cum şi-a mai 
schimbat Casey înfăţişarea. î 

Fata verifică în spate şi o aud vorbind la telefon. In 
sfârşit, se întoarce. 

- Îmi pare rău, dar ciclul e de doar două zile, apoi se 
înregistrează peste. Nu avem înregistrările din acea zi. 

Nu-mi vine să cred! 

- De ce mai aveţi camere de securitate dacă faceţi 
asta? 

— Pentru că cele mai multe infracţiuni care au loc în 
hotel sunt raportate în 24 de ore. Păstrăm, deci, 
înregistrările suficient de mult. Îmi pare foarte rău. 

Incredibil! O întreb dacă Casey a cerut vreo adresă sau 
vreo hartă, ori a spus ceva despre direcţia în care are de 
gând să plece. Îmi răspunde că nu-şi aminteşte să fi vorbit 
cu ea. 

Găsesc business center-ul. Poate a lăsat vreo urmă pe 
computer. Nu apare nimic semnificativ în istoricul 
căutărilor. Poate că nici n-a folosit computerul de-aici. 
Până acum şi-a cumpărat probabil un laptop. Pare să aibă 
bani-gheaţă la ea. Mă întreb de unde. Oare o ajută cineva? 

Nu-mi vine să cred că am ajuns în alt punct mort. Cum 
de se tot întâmplă asta? 

Ar fi putut pleca oriunde - în nord sau sud, departe, în 
est, sau înapoi în vest. Nu are în Georgia familie sau 


prieteni pe care să-i pot urmări. Poate de aceea a şi venit 
aici. 

Înainte de a mă întoarce la aeroport, verific staţiile de 
autobuz şi gările. Alte fundături. 

Casey Cox e mai deşteaptă decât fugarii obişnuiţi. Ar 
putea fi chiar mai deşteaptă decât mine. 

|. grădina de la „Veranda bunicii” e o femeie, aşezată 


într-un balansoar care scârţie la fiecare mişcare. Pare 
pierdută, ca şi cum s-ar fi sculat azi-dimineaţă într-un loc 
străin şi nu găseşte drumul spre casă. 

Nu suport să văd oameni însinguraţi, aşa că ies din 
bojdeuca mea şi mă apropii de ea. 

— Bună ziua, spun, dându-mi părul după urechi, aşa cum 
fac când am emoţii. Sunt Grace. Vă deranjează dacă mă 
aşez? 

Pare că am trezit-o dintr-o reverie adâncă. 

— Nu e balansoarul meu, e aici pentru toată lumea, dar 
nimeni nu-l foloseşte în perioada asta a anului. E prea 
umed, se spune. Ca şi cum s-ar aştepta cineva ca Georgia 
să fie Ottawa. 


lau ce a spus ea ca pe o încuviinţare, aşa că mă aşez în 
balansoarul de lemn acoperit cu polen. Nu mă sprijin de 
spătar. 

— Mie îmi place aici. Face bine la ten, nu-i aşa? 

Zâmbeşte şi se uită la mine. 

- Fată din Sud, aşa-i? Arăţi a yankee. 

N-am mai auzit pe nimeni pronunţând cuvântul ăsta, 
doar l-am văzut într-o carte de prin clasa a cincea. 

— De unde eşti? mă întreabă ea. 

Încerc să-mi amintesc povestea lui Grace Newland. 

— Oklahoma, spun cu voce slabă. 

Se uită la mine de parcă aş fi picată din lună. 

— Nu se poate. Că vorbeşti ca mine. De foarte jos, din 
Sud, nu cowboy. 

Are un accent mai pronunţat decât al meu, sper, dar nu 
o corectez. 

- Am locuit în mai multe locuri. În Sud. 

— Nu pot fi chiar atât de multe, eşti prea tânără. 

Cum de am ajuns aşa de repede la asta? Poate că am 
făcut o greşeală venind aici. Mă ridic şi îmi netezesc 
jeanşii. 

— Oricum, eu voiam doar să vă salut. 

- Nu trebuie să fugi, spune ea repede. Pentru 
Dumnezeu, stai jos! 

Ezit un minut, apoi mă aşez încet la loc. 

— Pe mine mă cheamă Sealy, spune. 

— Bună, Sealy. 

Încerc să schimb subiectul. 

— Eşti în excursie? 

— Ce excursie? Eu? Nu, locuiesc aici. 

— Tot timpul? o întreb. 

- Chiar aşa, spune repezit. E vreo problemă? 

— Nu, e un loc drăguţ în care să locuieşti. 

Stă nemişcată o vreme şi se uită fix către parcare. 


- Era drăguţ, pe vremuri. Oamenii care au deschis 
motelul erau o familie cumsecade, ei făceau totul. Îşi 
tratau regeşte oaspeţii. Te simţeai aici ca acasă. Apoi au 
murit, iar plozii lor nerecunoscători au vândut locul ăsta 
unei corporaţii. Proprietarii probabil că nici nu l-au vizitat. 
Faţă-de-trabuc de-acolo conduce totul acum şi nici c-ar fi 
putut să-i pese mai puţin de-atât. 

Vreau s-o întreb de ce mai locuieşte aici, în condiţiile 
astea, de ce nu-şi ia un apartament sau o casă, dacă tot 
are bani să plătească lunar cazarea la un motel. Dar nu 
vreau s-o irit din nou. 

— E un găinaţ pe scaunul ăla, bombăn, arătând către 
scaunul din faţa mea. 

— E dintotdeauna acolo. Nimeni nu face curat aici. 

Mă ridic: 

— Vin imediat. 

Merg în camera mea şi iau un şervet, îl umezesc, îl frec 
de săpun, apoi iau o sticlă de apă. Cobor cu ele în grădină. 
Sealy se uită după mine. 

— Pot rezolva asta chiar acum, îi spun. 

Ingenunchez în faţa scaunului şi frec cu şervetul 
găinaţul întărit. 

— Ce fel de păsări sunt pe-aici? 

— Nu ştiu, spune ea. Nu bag în seamă păsările. 

- Chiar aşa? o întreb în timp ce curăţ. Mie îmi plac la 
nebunie păsările. Când eram mică, în curtea din spatele 
casei mele veneau două păsări cardinal. Adoram acele 
momente. Erau ca un mesaj viu colorat. Ah, şi mama avea 
mereu atârnate afară acele căsuțe de hrănit păsări. Chiar 
multe. Intr-un fel, le colecţiona. Ea colecţionează de toate, 
de fapt. Şi căsuţele astea pluteau pur şi simplu, iar aripile 
băteau atât de rapid încât păreau invizibile. Îmi place să 
privesc păsările. Ar trebui să pună şi aici o căsuţă de hrănit 
păsări. 


— Atunci ar fi mai multe chestii de-astea pe scaune. 

— Se curăţă uşor, spun, dându-mă la o parte, ca să vadă 
ce am făcut. 

Scaunul e acum bun să te aşezi pe el. 

— Pot fi atârnate pe partea asta, deasupra ierbii. E 
distractiv să le priveşti. 

— Aici, administraţia n-ar cumpăra niciodată mâncare 
pentru păsări. Probabil că nici nu m-ar lăsa să agăț vreuna. 

Am o prietenă ca Sealy, acasă, în Shreveport. Ai crede 
că Molly e un nume potrivit pentru cineva deschis şi 
jucăuş. Dar Molly vede doar partea întunecată a lumii, 
partea care iese pe negativul filmului. Ratează astfel toate 
lucrurile bune. 

Inţeleg perspectiva ei. Dar eu aleg să reacţionez altfel în 
faţa vieţii. Mă simt provocată să văd binele dincolo de 
părţile rele. Găsesc plăcere în a-i arăta lui Molly părţile 
bune, pentru că atunci când o fac, îmi reamintesc că ele 
există. Poate că Sealy ar putea fi noua mea Molly. 

Mai târziu, când ies afară, mă opresc la un magazin de 
bricolaj şi cumpăr o căsuţă pentru hrănit păsări. Nu 
treizeci, ca mama. Una e de ajuns. Când mă întorc, 
amestec apă cu zahăr, umplu recipientul pentru lichid şi 
scot căsuţa în grădină. O atârn de o creangă mai joasă, 
într-un pom uscat. 

E o explozie de roşu într-un loc fără culoare. Aş vrea să 
pot vopsi şi scaunele în culori vii. Asta ar putea-o face pe 
Sealy să zâmbească. 

Ea e înăuntru acum, şi zâmbesc la gândul că va vedea 
căsuţa a doua zi când va ieşi să stea în grădină. Sper că 
păsările colibri îi vor oferi un spectacol. Aceste gânduri îmi 
iau de pe suflet povara ce mă apasă ca o mantie grea. 

In noaptea următoare, dorm mai bine decât în toate 
nopţile de când a început întreaga tevatură. 

— U n singur lucru trebuie să ştiţi. Brent Pace a iubit-o pe 


Casey Cox. 

Declaraţia vine din partea celui mai bun prieten şi coleg 
de serviciu al lui Brent, Kip, reporter la Shreveport Times, 
care-şi petrecea mult timp cu Brent în afara orelor de 
program. Ştiu asta din ce am aflat întrebând în stânga şi-n 
dreapta şi din studierea paginii de Facebook a lui Brent. 

— A iubit-o? întreb. Au fost vreodată împreună? 

— Nu, spune Kip. Casey nu-i împărtăşea sentimentele. 
Adică, îi spunea mereu că-l iubeşte, dar asta ne zicea 
tuturor. Era clar că se gândeşte la el doar ca la un prieten. 

- Brent cum făcea faţă? 

— Cred că el a simţit suferinţa lui Casey. Şi dacă o ajuta 
să se vindece, poate într-un final, ea ar fi trecut peste 
suferinţă şi l-ar fi văzut altfel decât ca pe un prieten. 

Ştiu ce vrea să spună prin „suferinţă”, dar insist s-o aud 
de la el. 

— De ce suferea? 

— Din cauza morții tatălui ei. O bântuia. Nu mă înţelege 
greşit. Nu era o ursuză. Şi nu stătea mereu abătută din 
cauza asta. Era tot timpul prietenoasă şi optimistă, nu 


vorbea despre suferinţa ei. Dar el mi-a povestit cum ea a 
lăsat garda jos odată şi s-a deschis în legătură cu subiectul 
ăsta. De-atunci el se tot gândea la ce i-a spus. 

— Am o teorie despre Casey, spun. Eu cred că ar putea 
suferi de sindrom posttraumatic. Ar avea toate motivele, 
după ce şi-a găsit tatăl mort în acel fel. A avut vreodată 
reacţii extreme? Avea coşmaruri? Se comporta vreodată 
fără sens? 

Cade pe gânduri. 

— Ştiu că nu prea dormea. O prietenă, Molly, a locuit cu 
ea câteva săptămâni şi a zis că vorbea în somn, plângea 
după ce visa cine ştie ce. Nu prea-şi dădea întâlniri. Părea 
că ţine bărbaţii la distanţă, ca şi cum ar fi avut motivele ei 
să fie atât de vulnerabilă. Mulţi tipi erau interesaţi de ea, 
dar niciodată nu reuşeau nimic. Brent avea răbdare. Toată 
munca lui din ultimele săptămâni a fost pentru ea. 

— Munca lui? Cum adică? 

— Reluase investigaţiile privind moartea tatălui ei. 

Îmi pun coatele pe masă şi mă aplec: 

— Şi cum anume făcea asta? 

— Făcea săpături, ca şi cum toată povestea ar fi fost 
unul dintre articolele la care lucra. Brent a fost 
întotdeauna bun la documentare. Făcea asta în timpul 
liber. 

— Şi ce anume spera să găsească? 

— Nu ştiu, răspunsuri în legătură cu ceea ce s-a 
întâmplat. Casey credea că tatăl ei a fost ucis, asta a spus 
el şi încerca să demonstreze. Intervieva oameni, încercând 
să afle ce s-a întâmplat cu o zi înainte de moartea tatălui 
ei, cred că pentru a-i oferi lui Casey sentimentul unei 
încheieri. Casey suspecta deja cine e criminalul, odată aşa 
mi-a spus, dar nu putea să facă nimic în legătură cu asta. 

- El ţi-a spus asta? Ţi-a spus şi de cine e vorba? 


— Nu, s-a comportat ca şi cum şi-ar fi dat seama că a 
scăpat porumbelul. N-a mers mai departe. 

Îmi notez asta. 

- Ţi-a trimis vreodată vreo informaţie, vreo copie a 
vreunei înregistrări? 

- Nu, spune el. N-am ajuns la astfel de detalii. Cum 
spuneam, lucra la asta pe cont propriu. 

Nu-mi spusese Keegan că poliţia reţinuse laptopul lui 
Brent, computerul de la birou, precum şi telefonul? Poate 
n-au avut timp să se uite încă prin fişiere. Îmi notez să nu 
uit să-i întreb dacă pot arunca o privire. 

- Chestia e următoarea - Casey e prea deşteaptă ca să 
facă aşa ceva, spune Kip. Adică, chiar şi în eventualitatea 
bizară că ar fi vrut să omoare pe cineva, ar fi procedat într- 
un mod mai inteligent. N-ar fi lăsat urme de paşi peste tot 
la locul crimei. E mult prea inteligentă pentru asta şi de- 
aia nici n-aţi găsit-o până acum. 

Are sens ceea ce spune. 

— Ai vreo teorie? 

Ridică din umeri. 

— Nu am văzut locul crimei. Nu ştiu ce dovezi are poliţia, 
altele decât ce am raportat noi. Tot ce ştiu e ceea ce ştiu 
despre Casey, iar ea nu e o criminală. 

Sorb din cafea pentru un moment, uitându-mă în jos, la 
masă. 

— Ştii, câteodată oamenii au probleme psihice pe care 
nu le poţi vedea. Uneori cedează şi fac lucruri pe care în 
mod obişnuit nu le-ar face. Dacă cineva e supărat sau 
traumatizat, un eveniment anume îl poate provoca... îl 
întoarce în timp, în vremuri când viaţa lui era scăpată de 
sub control, şi atunci reacţionează în moduri imprevizibile. 
Aşa funcţionează sindromul posttraumatic. 

Kip se scarpină în barbă. 

— Aşa o fi. Dar dacă aţi cunoaşte-o pe Casey... 


Toată lumea îmi spune asta, aşa că mă hotărăsc s-o 
cunosc mai bine. Odată întors acasă, caut mai multe 
fotografii şi înregistrări, de data asta pe pagina de 
Facebook a surorii ei. Văd tot ce a postat întrucât nu şi-a 
setat profilul să fie privat, de ce oare, asta nu înţeleg, 
după toată atenţia pe care i-o acordă presa. E o filmare 
făcută la petrecerea dată cu ocazia zilei de naştere a lui 
Hannah. Casey o ţine în poală pe nepoţică şi o face să 
râdă, în timp ce Hannah filmează. E în mod evident vrăjită 
de fetiţă. Ochii îi sunt mari, fericiţi, deşi uneori, în timpul 
filmării, întrezăresc umbrele din spatele acelor priviri. 

Caut filmări cu Casey pe toate paginile din reţelele 
sociale ale tuturor prietenilor ei, verificându-le şi pe cele 
ale prietenilor acestora. Mă uit şi la cele în care nu apare 
Casey, şi la un moment dat observ una în care e şi ea 
menţionată şi dau rapid click pe ea. E o petrecere, iar 
Casey stă la o masă de picnic şi este intervievată despre 
nunta unui prieten. 

„Când Barbie te-a întâlnit pe tine, Jake”, spune ea la 
cameră, „mi-a fost teamă că nu eşti destul de bun pentru 
ea, dar apoi am ajuns să te cunosc şi am văzut cum o 
protejezi, cât eşti de drăguţ şi cum o pui pe ea pe primul- 
plan, iar în scurt timp am zis: asta e relaţia perfectă. Voi 
doi vă potriviţi atât de bine! Se spune că extremele se 
atrag, dar eu cred că similarele se atrag.” 

„Similarele?”, spune Brent, venind din urmă ei. „Nu 
există substantivul ăsta!” 

„Acum există”, spune Casey. „Tocmai ce l-am folosit. Nu 
m-ai auzit?” 

Brent râde şi Casey continuă: „Serios, voi doi vă 
asemănaţi atât de bine, pun pariu că aţi avea fix aceleaşi 
rezultate la testele alea de compatibilitate. Sunteţi făcuţi 
unul pentru celălalt şi spun asta în sensul bun. Ştiu că şi 
peste treizeci de ani veţi fi împreună. Abia aştept 


următoarele petreceri de aniversare.” Se opreşte din 
vorbit şi-şi şterge lacrimile. 

Brent o tachinează. „Te porţi de parcă nu i-ai mai vedea 
niciodată. Ca şi cum, în minutul în care vor zice da, vor 
dispărea ca prin farmec. O să vă mai vedeţi şi după nuntă, 
să ştii. ,„ 

Casey zâmbeşte. „Poate. Lucrurile se schimbă, dar e-n 
regulă. Ei trebuie să se concentreze unul asupra celuilalt, 
acum construiesc o familie.” Se uită înapoi în cameră: 
„Dragilor, va fi minuat. Sper că într-o zi voi găsi şi eu pe 
cineva ca Jake.” 

In fundal, Brent arată cu degetul către el însuşi şi ridică 
din umeri, ca şi cum ar spune camerei de filmat şi celorlalţi 
care vor privi filmul mai târziu că el este disponibil. Casey 
l-a văzut după aceea, sunt sigur. Mă întreb dacă până 
atunci şi-a dat seama de ce era în sufletul lui. 

Aşa era Brent, cred. S-ar fi ţinut după o fată luni de zile 
până să facă primul pas, aproape ca şi cum ar fi fost sigur 
că ar pierde-o ca prietenă dacă ar numi-o iubită. 

Las înregistrarea să meargă pentru alte câteva interviuri 
şi-mi dau seama că ăsta e un obicei care se practică la 
petrecerile de logodnă, la cina de dinaintea nunţii, un 
moment pe care cuplul îl poate păstra şi preţui pentru 
totdeauna. Dar declaraţia lui Casey e cea mai bună dintre 
toate. E făcută din suflet, şi e dulce, şi nu conţine nici pic 
de maliţiozitate sau sarcasm. 

Trec repede şi prin alte înregistrări, o văd pe Casey 
aventuroasă, legănându-se pe câte-o liană sau plonjând 
într-un defileu plin cu apă, ţipând încontinuu. Multe dintre 
filmări o arată pe Casey pe când era mai tânără, în 
adolescenţă. Nu-i era frică să rişte. 

E şi ea undeva pe fundal în multe dintre filmările 
prietenilor ei, la alte evenimente sau ieşiri de tot felul. 


Mereu pare fericită şi zâmbitoare, implicată, vorbind mai 
puţin decât alţii, mai mult ascultând. 

Până să-mi dau seama, au trecut trei ore şi realizez că- 
mi plac lucrurile pe care le-am aflat despre Casey azi. Sunt 
de acord că n-ar fi genul care să aibă vreo cădere 
nervoasă şi să omoare pe cineva. Nu pare o bombă cu 
ceas. 

De fapt, mi-aş dori să am o prietenă ca ea — sau cel 
puţin aşa cum pare ea să fie. Mi-ar fi de folos chiar acum. 
Urăsc gândul de a băga la închisoare pe cineva ca ea, dar 
dacă l-a ucis pe prietenul meu din copilărie, atunci acolo i- 
e locul. 

Imi tot revine în minte gândul morţii tatălui ei. Trebuie 
să fie vreun indiciu ascuns în acest eveniment. Cum Brent 
cerceta tocmai cazul ăsta când a murit, poate că dacă 
urmăresc aceeaşi pistă ca el, ajung la Casey. 

* 

Luni dimineață îmi fac apariţia  neanuţat la 
departamentul de poliţie şi urc la etajul trei, unde Keegan 
stă în biroul lui. Poartă căşti şi se uită la laptop. E o filmare 
de amator cu o femeie care este interogată. Nu observă 
când mă apropii de el. 

- Domnule detectiv! spun. 

Se întoarce brusc, smulgând firele căştilor din mufa 
laptopului. Sonorul începe să se audă în boxele laptopului 
şi îl aud pe Brent adresându-i femeii o întrebare. Nu 
înţeleg toată întrebarea, dar aud numele Andy Cox. 
Keegan închide rapid laptopul. 

- Dylan, omul meu! Nu ştiam că vii azi, spune el 
entuziasmat, întinzându-mi mâna ca şi cum ar fi fericit că 
mă vede. Spune-mi că ai găsit-o pe fata noastră! 

- Incă nu. Dar poate mă ajutaţi cu ceva. 

Se aşază la loc pe scaun. 

- Zi-mi cu ce! 


— Am vorbit cu unul dintre prietenii lui Brent de la 
muncă şi am aflat că Brent lucra la un caz. 

— Cum adică, la un caz? Nu era poliţist. 

- Dar era jurnalist. Încerca să facă lumină în misterul 
morţii tatălui lui Casey Cox. 

Dintr-odată Keegan nu mai stă aşa de relaxat şi-mi dau 
seama că am atins un punct sensibil. 

— lar sari calul, Dylan, spune cu voce joasă, uitându-se 
împrejur, să fie sigur că nu aude nimeni. 

Orgoliul tipului ăstuia e uriaş. 

— Ai fost angajat cu un scop anume, iar acest scop este 
s-o găseşti pe Casey Cox. 

— Dar în momentul ăsta nu ştiu unde e, spun eu, vorbind 
pe un ton la fel de scăzut. Familia Pace insistă să mă ocup 
în continuare de caz, deci fac tot ce pot ca să intru în 
mintea acelei fete. 

Vârfurile urechilor i se înroşesc, iar pielea rasă a capului 
capătă tente trandafirii. Bărbia îi e ţeapănă când, 
aplecându-se către mine, vorbeşte sacadat: 

- De.Ce.Vorbeşti.Tu. Cu prietenii.Lui Brent? 

Nu sunt intimidat, în ciuda eforturilor lui. Ce-o avea tipul 
asta? 

— Pentru că sunt şi prietenii ei, domnule detectiv. Nu 
sunt un câine de vânătoare trimis să recupereze prada. 
Dacă voi n-aţi găsit-o, atunci încerc eu s-o găsesc. 

Keegan mă fixează cu o privire lungă, tăioasă, ce 
ascunde acuzaţii. Nu înţeleg însă de ce anume mă fac 
vinovat. 

— Oricum, zic neperturbat, care-i problema dacă mă uit 
în dosarul lui Andy Cox? 

- Problema e că n-am nevoie de un investigator 
începător care să dezgroape filmările cu Casey Cox şi să 
se uite la ele cu simpatie şi milă. Nu vreau ca juraţii să 


creadă că nu-i de mirare că fetiţa asta a ţinut totul în ea şi- 
a răbufnit treişpe ani mai târziu. 

— Nu credeţi că un bun avocat al apărării va dezgropa 
oricum asta? 

— Ascultă, Dylan, sunt băgat peste cap în dovezi ce 
trebuie predate procurorului, pentru ca acesta s-o poată 
acuza după ce o vom găsi. Nu am timp să fac săpături într- 
un caz de sinucidere vechi de treişpe ani. Bineînţeles că 
văduva lui nebună nu vrea să creadă că el a lăsat-o de 
izbelişte. Familiile  sinucigaşilor neagă întotdeauna 
evidenţa. 

— Adevărat, dar din moment ce Brent lucra la cazul ăsta, 
nu credeţi că e relevant? 

Keegan se uită fix la mine pentru încă un moment, apoi 
scutură din cap. 

— Ti-am dat un răspuns, Dylan. Tu nu faci parte din 
poliţie. N-ai niciun motiv să-ţi bagi nasul într-un caz vechi, 
închis cu mulţi ani în urmă. Acum, îţi sugerez ca, dacă tot 
n-o găseşti pe Casey, să anunţi familia Pace că ai ajuns 
într-un punct mort, pentru că ei îşi risipesc banii pe tine. 

Cuvintele lui mi se par surprinzător de ciudate. Oare el 
nu vrea să fie găsită fata? 

— O s-o găsesc, îi spun. Şi nu e nevoie să faceţi voi ceva 
pentru mine. Pot apela la Gates, şeful poliţiei. E prieten cu 
familia Pace şi vrea ca fata să fie găsită. El poate obţine 
dosarul Cox şi fişierele din calculatorul lui Brent. 

Keegan a început să transpire, picături de sudoare i se 
preling pe buze. 

— Nu-l deranja. Are multe pe cap. Nu vreau să se ocupe 
de cazul meu. 

Scoate o batistă şi se şterge pe frunte. 

- În regulă, să văd ce pot să fac, îmi zice în cele din 
urmă. Poate reuşesc să-ţi dau ceva, însă nu chiar tot. Dar 
îţi zic de pe acum că n-o să te ajute. Ea avea doişpe ani 


atunci. S-a întâmplat demult. Dacă încerci să-i găseşti o 
scuză pentru ce i-a făcut lui Brent... 

- În niciun caz, îl întrerup. Încerc doar să găsesc o 
explicaţie. De ce o fată care, conform tuturor evidenţelor, 
e o prietenă loială, are brusc o cădere nervoasă şi ucide 
brutal pe cineva. Dacă vreau s-o găsesc pe tipă, trebuie să 
înţeleg asta. 

- Dar ea a făcut-o, spune Keegan. A lăsat o mulţime de 
dovezi în urma ei. Eu personal le-am înregistrat. Nu am 
nevoie să-l ajut pe avocatul apărării în cazul ăsta. 

— Dar de ce a făcut-o? întreb. Asta trebuie să aflu. 

— Nu, de fapt nu trebuie să afli asta, spune el. Tu trebuie 
doar s-o găseşti. Eu aş fi găsit-o până acum, dacă aş fi 
avut timp şi bani. Se presupune că eşti un profesionist. Fă- 
ţi treaba. Adu-o înapoi, s-o putem închide o dată pentru 
totdeauna. 

Atitudinea lui expeditivă mă calcă pe nervi. Mă adun 
însă. E doar un poliţist foarte ocupat care încearcă să-i 
facă dreptate prietenului meu mort. 

Cobor pe scări la primul etaj, iar când mă îndrept către 
ieşire, observ o femeie intrând în camera probelor. Îmi 
pare cunoscută şi-mi dau seama că e vorba de femeia care 
era intervievată în filmarea pe care o urmărea Keegan. Mă 
opresc în dreptul uşii, întrebându-mă dacă ar trebui să mă 
duc să vorbesc cu ea, dar apoi aud paşi pe scări, în spatele 
meu. Mă uit înapoi şi-l văd pe Keegan coborând. 

Ştiu că n-ar fi niciodată de acord ca eu să intru în 
camera probelor, fără permisiunea lui. O să mă întorc mai 
târziu. 

CASEY 


D.a trebuie să acceptaţi primul job care vă iese în cale 


într-un oraş în care n-aţi mai fost, puteţi nimeri mult mai 
prost decât pe un post de funcţionar la „Simmons -— 
Reparaţii telefoane mobile”. Îmi plac oamenii cu care 
lucrez, chiar dacă fiecare crede despre celălalt că e dificil. 

Una dintre studentele de care vorbea şeful meu la 
interviu e de fapt o văduvă de şaizeci şi nouă de ani pe 
nume Cleta, care încearcă să-şi ia o diplomă în afaceri. Îi 
place să schimbe posturile de radio din magazin pe 
programul cu muzica anilor '50, pe care dansează şi-şi 
unduieşte şoldurile în timp ce merge de colo-colo. 

Cealaltă, Rachel, chiar are vârstă de studentă - 
douăzeci şi ceva de ani - şi e total diferită. Azi stă la 
tejghea, preocupată să-şi deseneze ceva pe interiorul 
antebraţului, cu un pix cu gel. 

— Ce faci acolo? o întreb. 

- Îmi fac un tatuaj, mormăie distrată. 

— Ai deja unul. 

— Nu-i pe bune, spune Cleta din celălalt capăt al 
magazinului. Cel puţin, nu în întregime. 

Nu prea înţeleg. Mă apropii de Rachel şi studiez 
arabescurile desenate pe braţul ei stâng. 


- Doar o parte e tatuaj definitiv? 

— Mda, spune Rachel, întărind cu atenţie cerneala 
ştearsă. Am vrut să-mi fac un tatuaj definitiv, dar doare. 
Nu suport durerea. Am rezistat doar la o parte din el, mi s- 
a făcut rău şi a trebuit să renunţ. 

— Aşa că desenezi restul în fiecare zi? 

— Mda. Dacă nu o fac, arată ca şi cum aş fi desenat pe 
mine. 

— Păi, chiar ai desenat pe tine. 

— Mda, dar când fac asta, e artă. 

Zâmbesc, bucuroasă că nu m-am tatuat niciodată. 

— Am o prietenă care are nişte cuvinte chinezeşti 
tatuate pe gambă. Nici măcar nu ştia ce înseamnă. 

Rachel ridică privirea şi întreabă: 

- Şi a aflat? 

- Da, un pic mai târziu. „leşire la dreapta.” 

— Ce? De ce şi-ar scrie aşa ceva? 

- Cineva a făcut probabil mişto de ea, spun. Dar dacă ar 
fi fost vreun citat complicat, cu care ea să nu fie de acord? 
Ca, de exemplu, un citat din Coran, iar ea să devină apoi 
creştină? Sau dacă cita din Beatles, iar apoi nu-i mai 
plăcea muzica lor? Tatăl meu era aşa. Încă din adolescenţă 
a fost fanul înfocat al formaţiei Grateful Dead, dar când a 
început să cânte pentru mine din melodiile lor, nu i-au mai 
plăcut. Ce-ar fi fost să aibă un cap de mort gravat pe piele, 
iar apoi să-şi dea seama că nu mai este fanul lor? 

Rachel se uită la mine amuzată. 

— Gândeşti prea mult, spune. 

- Da, mi s-a mai zis asta. 

Râdem mult împreună şi mă simt bine să am prieteni 
noi. Munca nu e grea. A fost uşor să învăţ, încă din prima 
zi am citit prospectul tuturor telefoanelor şi am exersat 
cum să le folosesc. Am prins destul cât să-mi aştept clienţii 
şi să le verific telefoanele. 


— Crezi că persoana asta care a scăpat telefonul în 
toaletă l-a spălat înainte de a ni-l aduce nouă? întreabă 
Cleta, punând un aparat defect într-o pungă Ziploc. 

— Mă îndoiesc, spune Rachel. Nu e ca şi cum să-l şteargă 
cu spirt ar fi fost primul lucru la care s-ar fi gândit. 

— Scârbos, spun. Avem şerveţele dezinfectante? 

— Nu, dar ar trebui să luăm, spune Rachel, ridicând ochii 
din tatuaj. Ştiţi câte tipuri de bacterii sunt pe telefoanele 
mobile ale oamenilor? E-coli, stafilococi, toxina botulinică... 

— Credeam că toxina botulinică e în mâncarea stricată, 
spun eu. 

— Totuşi... ziceţi voi ce bacterii vreţi, şi toate sunt pe 
telefoanele astea. Odată am avut un furuncul pe deget, 
care s-a umflat cât o minge de baschet. Pot să jur că l-am 
făcut de la microbii de pe telefonul cuiva. 

Rânjesc. 

— Cât o minge de bashet? Pe bune? 

— Ei bine, poate cât un pepene. 

— Era cât o minge de golf, o corectează Cleta. Sau mai 
degrabă cât o minge de ping-pong. 

— Destul de mare totuşi, spun. 

— Ar trebui să purtăm mănuşi, adaugă Rachel. Serios, ar 
trebui să fie obligatorii pentru slujba asta. 

— Am putea să purtăm, dacă am vrea, nu? 

- Da, dar eu niciodată nu fac ceva decât dacă sunt 
obligată. 

Nu mă pot abţine să nu râd în hohote. Amândouă mă 


distrează la culme. 


DYLAN 


D.s prânz, mă întorc la secţia de poliţie şi, după ce 


mă asigur că Keegan nu e la etajul unu, intru rapid în 
camera probelor. Locul e întunecos şi miroase a praf şi 
mucegai. Femeia mărunţică pe care am văzut-o mai 
devreme - cea din filmarea la care se uită Keegan - stă la 
birou, încercând să desfacă un flacon cu pastile. Aştept în 
tăcere şi mă uit cum deschide flaconul, pune câteva 
pastile în palma tremurândă şi le aruncă în gură. Dă pe 
gât un pahar cu apă, apoi pune flaconul în poşetă. 

Işi împinge ochelarii de citit pe nas, iar lanţul îi atârnă 
de fiecare parte. 

Deşi sunt la numai câţiva metri distanţă, nu m-a auzit 
intrând. Merg încet prin cameră şi mă opresc în faţa 
biroului ei, ca un elev care aşteaptă să-l bage profesorul în 
seamă. Pe plăcuţa de pe birou scrie Sara Meadows. 

Până la urmă, îşi coboară ochelarii pe nas şi se uită în 
sus. 

- Bună ziua, spun. Numele meu este Dylan Roberts. 
Sunt detectiv particular şi colaborez cu poliţia la cazul 
Brent Pace. 

Mijeşte ochii şi-şi scoate ochelarii de tot, lăsându-i să 
cadă pe piept. 

— Detectivii Keegan şi Rollins ştiu de asta? mă întreabă, 
cu o voce tabagică. 

- Da, doamnă, ştiu. Am fost angajat de familia Pace s-o 
găsesc pe fata despre care se crede că l-a ucis pe fiul lor. 
Inţeleg că îl cunoşteaţi pe Brent. 


Îşi îndreaptă spatele şi se uită către uşă, ca şi cum s-ar 
fi aşteptat să intre cineva. Cu ochi tulburi, îşi întoarce 
privirea către mine. 

— Şi cum înţelegi asta? 

- ÎI cunoşteam pe Brent. Am fost prieteni încă din 
copilărie. De aceea m-a angajat familia lui. 

Ştiu că nu e răspunsul la întrebarea ei, dar sper că o va 
face să aibă încredere în mine. 

Deja e palidă, însă văd cum se albeşte şi mai tare la 
faţă. 

— Nu... nu ştiu despre ce vorbiţi. Vi s-a permis să veniţi 
aici? 

— Am câteva privilegii de poliţist, spun. 

Incearcă să se ridice, împingând scaunul mai încolo. Se 
prăbuşeşte pe podea şi mă întind s-o prind înainte de a 
cădea. O uşă de metal se deschide în fundul camerei, 
după biroul ei, şi o femeie mică de statură se grăbeşte să 
ajungă la noi. 

- Sara, eşti bine, dragă? 

Domnişoara Meadows se ridică şi se întinde după scaun, 
dar nu reuşeşte să ajungă la el. Il apropii eu de ea. 

— Mă scuzaţi, spune sacadat. Am nevoie de un minut. 

— Sigur, dragă, spune colega ei. Du-te în spate să te 
întinzi. Preiau eu aici. 

Domnişoara Meadows se îndepărtează cu mers greoi. 

— Vă pot ajuta cu ceva? întreabă cealaltă femeie. 

- Dumneaei e-n regulă? întreb încet. Voiam să-i 
vorbesc, dar nu pare că se simte bine. 

Femeia se întinde către mine, peste birou: 

— Cancer, îmi şopteşte. Lucrează aici de mult timp. Şi 
insistă să mai vină la serviciu, dar e în stadiul IV. 

Asta explică medicamentele. 

- Vă ajut eu, se oferă ea. De ce anume aveţi nevoie? 

Trag adânc aer în piept. 


— Voiam să vorbesc cu domnişoara Meadows. Mă întorc 
mai târziu. 

— Da, reveniţi. Va fi, probabil, în regulă după ce se va 
odihni un pic. Avem un pat în spate, pentru ea, adaugă, în 
şoaptă, femeia. Sincer, nu ştiu de ce nu vrea să stea 
acasă. Dacă eram în locul ei... 

— Mă surprinde că încă îi este permis să vină la secţie, 
spun încet. 

— Gates refuză s-o lase să plece, spune ea. Zice că are 
un loc aici, atâta vreme cât vrea ea.S-o ajute Dumnezeu! 
Vreţi să-i transmit un mesaj? 

Nu prea vreau să-i dau numele meu. Keegan ar putea să 
afle că am fost aici. 

— Nu, e-n regulă. Voi vorbi cu dumneaei mai târziu. 
Lăsaţi-o să se odihnească. 

Părăsesc secţia şi merg să iau prânzul. Peste o oră şi 
ceva, mă întorc la secţie, având din nou grijă să-l evit pe 
Keegan, şi mă strecor în camera probelor. 

Domnişoara Meadows e la biroul ei. Ridică privirea când 
intru şi apoi se uită pe după spatele meu, ca şi cum ar 
vrea să se asigure că suntem singuri. Când ajung în 
dreptul biroului ei, îmi spune: 

— Ce doriţi? 

- Ştiu că i-aţi dat un interviu lui Brent Pace chiar înainte 
să moară, îi spun încet. Aş vrea să discutăm despre asta. 

Înghite în sec, neliniştită, apoi se ridică în picioare şi se 
întoarce. Apucă dosarul la care lucra şi-l strecoară într-un 
dulap din spatele ei. Se opreşte să scrie ceva pe un post-it. 
Când se întoarce la birou, îmi dă biletul. „Vino aici diseară, 
la 19.30. Vorbim atunci.” 

Inima mi-o ia la trap când iau hârtia şi văd adresa ei. Se 
întoarce din nou cu spatele şi-mi face semn să plec. Aş 
vrea să-i spun că-mi pare rău că are cancer şi că apreciez 
că a acceptat să stea de vorbă cu mine, dar văd că vrea să 


plec de-acolo. Mă strecor pe hol şi mă grăbesc spre 
maşină. 

La 19.15 ajung cu maşina acasă la Sara Meadows - o 
cabană micuță cu un şopron deschis. Maşina ei e pe alee. 
E încă lumină afară, iar vecina de alături lucrează în 
grădină. Dau să intru pe alee, apoi mă gândesc mai bine şi 
parchez în curbă. Merg către uşa părăginită de la intrare, 
sun la sonerie, apoi, după un moment, bat tare, în caz că 
nu aude bine. 

Un câine latră dincolo de uşă. Unele lătrături i se 
transformă în scheunat, apoi începe să latre din nou. Sara 
nu vine la uşă, aşa că bat şi mai tare şi sun de încă două 
ori. Câinele o ia razna înăuntru. 

Merg pe lângă şopron, găsesc o uşă laterală şi bat în 
geam. Câinele se plimbă şi el prin camere. E mai aproape 
şi mai isteric. Femeia nu ar fi avut cum să nu mă audă. 

- Pot să vă ajut? 

Mă întorc şi o văd pe vecina de alături stând pe 
marginea aleii, cu pantalonii capri albaştri murdari în 
dreptul genunchilor. 

— Oh, bună ziua, spun. Am o întâlnire cu domnişoara 
Meadows, dar nu răspunde la uşă. Aţi văzut-o cumva? 

Vecina îşi scoate mănuşile. 

— Am văzut-o venind de la serviciu. Ştiu că e înăuntru. 

Câinele continuă să latre şi să schelălăie ca şi cum l-ar 
durea ceva. 

— Credeţi că e-n regulă? Ştiu că nu se simte bine. 

Vecina bate cu putere în uşa laterală. 

— Sara? strigă la geam. Sara, eşti bine? 

Imi imaginez că este uşa spre bucătărie. Uşa pe care o 
foloseşte probabil cel mai des. 

— Sara? 

Femeia se întoarce către mine şi îmi spune: 


— E tot mai bolnavă. Poate nu e în stare să ajungă la 
uşă. Staţi să-i dau un telefon. 

Scoate telefonul mobil din buzunar şi formează numărul. 
Auzim cum sună telefonul în casă, dar nu răspunde 
nimeni. Acum îi citesc îngrijorarea pe faţă. 

— Aşteptaţi aici, spune. Mă duc să iau cheile pe care mi 
le-a dat. 

Aştept în timp ce femeia dispare în propria casă, apoi 
revine. 

— Cine spuneaţi că sunteţi? mă întreabă, în timp ce bagă 
cheia în broască. 

— Un prieten de la muncă, spun, nevrând să-mi afle 
numele. 

Uşa se deschide şi femeia păşeşte înăuntru. Aştept pe 
trepte, în timp ce câinele o ia razna, scheunând şi lătrând 
şi învârtindu-se în cerc. Înainte de a merge mai departe, 
femeia se apleacă să-l mângâie şi-l face să tacă. 

Uşa de sticlă se închide în spatele ei şi o văd cum 
înaintează înăuntru. Sper că domnişoara Meadows doarme 
după o lungă zi de lucru în acea cameră prăfuită a 
probelor. Dacă vecina ei o trezeşte din somn, va fi ameţită 
când vom sta de vorbă. Nu e ideal, dar tot e mai bine 
decât nimic. 

Aud un țipăt. Mă întind spre zăvorul uşii de sticlă, în 
timp ce vecina vine împleticindu-se. Deja sună la 
ambulanţă. 

— E o urgenţă, spune la telefon. Vecina mea sângerează 
pe podea. Cred că e moartă! 

Sângerează? De la cancer? 

O împing, trec pe lângă ea ca să intru în casă şi o 
găsesc pe Sara Meadows zăcând pe podea într-o baltă de 
sânge. Mă las într-un genunchi şi-i verific semnele vitale. 

- Spuneţi-le că nu are puls! ţip la vecina ei. 


Mă sprijin pe amândoi genunchii şi încep manevrele de 
resuscitare, dar apoi văd rana de glonţ chiar în dreptul 
inimii. Mă uit în jur şi cercetez camera. În fereastra din 
spate e o gaură de glonţ. 

Sara Meadow a fost ucisă. 

= G race, cred că telefonul e-n regulă, îmi spune domnul 


Simmons în timp ce-mi întinde un telefon cu Android. Dar 
mai butonează-l şi tu, să fii sigură că nu trebuie nimic 
refăcut. Verifică e-mailul, calendarul, fotografiile. Dacă 
ultimele intrări sunt de acum câteva săptămâni sau nu e 
nimic încărcat, asta spune ceva. Încearcă să intri şi pe net, 
să vezi dacă funcţionează browserul. 

Oamenii care-şi scapă telefoanele în apă ar fi surprinşi 
să afle că tot ce au de făcut este să le lase să se usuce. 
Da, tehnicienii fac telefonul bucăţi, scot bateria şi toate 
celelalte, iar apoi aşteaptă. De cele mai multe ori, 
telefoanele funcţionează din nou după reasamblare, apoi ţi 
se iau destui bani pe asta, încât să crezi că a avut loc vreo 
operaţie chirurgicală. 


Simmons dispare în spate, iar eu mă aplec pe tejghea şi 
butonez telefonul, sperând să nu mai fie nimic de reparat. 
În calendar sunt trecute date recente, deci pare în regulă. 
Când verific e-mailul proprietarului, sunt încărcate mesaje 
noi, deci şi asta e OK. 

În final, dau click pe Fotografii şi urmează o pauză 
lungă, ca şi cum telefonul ar încărca ceva. Tip după 
domnul Simmons că s-ar putea ca pozele clientului să se fi 
pierdut, când în sfârşit apar câteva fotografii. 

Dau click pe una, şi aceasta umple ecranul. E un bărbat 
ponosit care stă la o masă de bucătărie şi bea cafea. Când 
să trec la următoarea fotografie, privirea îmi cade pe un 
ziar de pe bufetul din spatele lui. 

Chiar dacă e mică pe ecran, recunosc fotografia - este 
Laura, nepoata dispărută a lui Miss Lucy. Măresc şi pot citi 
titlul. „Voluntari răscolesc pădurea în căutarea unei tinere 
dispărute.” 

Mă încrunt. Miss Lucy mi-a spus că aceste căutări au 
avut loc doar în primele zile de după dispariţia fetei, atât. 
De ce ar fi păstrat acest tip un articol de acum doi ani? 

Poate e o poză veche. Verific data în program. 
Fotografia a fost făcută luna trecută. 

Pentru că mi-a trezit interesul, dau click pe restul 
fotografiilor, studiind detaliile din casă. O fotografie 
înfăţişează un bebeluş într-un balansoar pentru copii. Dau 
click pe următoarea - o femeie de vreo cincizeci de ani, 
probabil soţia lui, cu un păr blond încărunţit, prins în vârful 
capului, cu cearcăne mari cât roata carului. 

Acolo, din nou, văd alt articol despre Laura. Titlul este: 
„Tânără dispărută din Shady Grove.” 

Alt articol vechi de doi ani lăsat pe-acolo, prin casă. De 
ce? 


Mă uit cu atenţie la femeie. Poartă un top mulat, 
categoric o proastă alegere pentru vârsta şi dimensiunile 
ei, dar e cumva acoperit de un colier cu pandantiv. 

Am mai văzut acel colier - o camee veche. Măresc poza. 
Arată exact precum cel purtat de Laura Daly în fotografia 
cu ţinuta de bal. 

E imposibil! Şi totuşi, pandantivele cu camee nu-s chiar 
rare. Ar putea fi o coincidenţă. Când termin de văzut 
fotografiile, deschid browserul de internet şi verific 
istoricul de căutare. Mulţi oameni nu-şi dau seama că lasă 
deschise articolele pe care le-au citit. Sunt destul de sigură 
că aşa e şi de data asta şi îmi dau apoi seama că am 
dreptate. Trec prin ele, încruntându-mă. Sunt alte articole 
despre Laura, cele mai multe dintre ele vechi de un an. 
Tipul trebuie să fi citit pe telefon toate articolele scrise 
despre ea. 

Poate îi cunoaşte familia, poate e o rudă sau un vecin. 
Fascinaţia lui pentru Laura poate că nu e altceva decât 
îngrijorarea firească a unui cetăţean din Shady Grove. Dar 
mă intrigă. 

Îi spun domnului Simmons că telefonul pare să 
funcţioneze corect, apoi scotocesc după factură şi iau de 
pe ea numele şi adresa. Frank Dotson. O voi întreba pe 
Sandra dacă îl cunoaşte. 

Fac în aşa fel încât să fiu la tejghea când tipul vine să-şi 
ridice telefonul. Arată tot ponosit, nebărbierit de zile 
întregi, cu părul ciufulit şi murdar. Miroase a ţigări vechi şi 
a transpiraţie. Are dinţii galbeni, iar unul din faţă îi 
lipseşte. 

Pare foarte interesat de mine, zâmbind şi arătându-şi 
dantura ştirbă, întrebându-mă dacă sunt nouă în oraş. li 
spun că da, că abia m-am mutat aici. 

— Ce te aduce în Shady Grove? mă întreabă. 

Ezit pentru o clipă, apoi decid să intru în joc. 


— Am prieteni aici. Familia Daly. 

Clipeşte des, apoi se şterge deasupra buzei, unde îi 
înfloriseră broboane de sudoare. 

— Nu cred că-i cunosc, spune el. 

Ştiu că nu e adevărat. Ştie foarte bine familia Daly, cel 
puţin prin intermediul articolelor despre fiica lor dispărută. 

După aceea pleacă destul de repede, iar eu bag în 
buzunar adresa lui. Ceva nu-i în regulă cu tipul ăsta sau cu 
nevastă-sa. Aş putea să fac nişte cercetări. Oricum n-am 
altceva mai bun de făcut. 

înainte să ajungă aici poliția, însă din moment ce am intrat 
şi i-am verificat semnele vitale, vor dori să afle detalii. Pe 
lângă asta, vreau să ştiu ce s-a întâmplat. Cineva a ucis-o 
pentru că urma să stea de vorbă cu mine? 

Vecina e isterică şi pare să fi uitat că sunt aici. Stau în 
carport, sprijinindu-mă de maşina domnişoarei Meadows. 
Când primele ajutoare ajung la faţa locului, le întâmpin pe 
alee, mă prezint şi spun că lucrez la un caz cu 
departamentul de poliție. Le spun ce ştiu, apoi ascult 


declaraţia vecinei. În scurt timp, locul e marcat ca scenă a 
crimei, şi zona e securizată. Transmisiile radio o iau razna 
imediat ce se află că este vorba despre Sara Meadows, 
colega lor, doamna care lucra în camera probelor. 

— Spuneţi că aveaţi o întâlnire cu ea? mă întreabă 
primul ofiţer. 

Mă uit spre curtea din spate, întrebându-mă dacă 
ucigaşul s-a chinuit să ajungă acolo pentru a trage. E o 
poartă acolo, dar e deschisă. 

— Da. Am vorbit în după-amiaza asta la secţie. Mi-a spus 
să vin aici la 19.30. 

Scot biletul cu adresa ei şi i-l înmânez. 

— Am ajuns aici un pic mai devreme, dar n-a răspuns 
nimeni la uşă. N-am văzut pe nimeni altcineva. Vecina ei 
lucra în grădină. Ea a sunat. 

Vecina îi spune, printre suspine, celuilalt ofiţer, că n-a 
văzut pe nimeni în afară de mine. 

— Despre ce era vorba? întreabă tipul meu. 

— Ce anume? 

- Întâlnirea? De ce aţi venit aici să vorbiţi cu ea? 

- După cum am spus, lucrez împreună cu 
departamentul de poliţie la cazul Brent Pace. Ea îl 
cunoştea pe Brent, aşa că am venit să o întreb despre 
ultima lor conversaţie. 

Mă uit din nou către poartă. 

- Hei, tocmai am observat că poarta din spate e 
deschisă. Poate că ucigaşul a lăsat urme de paşi. 

Polițistul se uită într-acolo. 

-Ascultaţi, trebuie să aşteptaţi aici. Cu siguranţă, 
detectivii vor dori să vă interogheze. 

Corect. Sper că detectivii din tura asta nu-s Keegan şi 
Rollins, dar chiar dacă nu sunt, cei doi vor afla destul de 
curând că am venit să vorbesc cu ea. Keegan nu va fi 
fericit. 


Însă nu primesc ordine de la el. Eu lucrez pentru familia 
Pace, la rugămintea lui Gates, şeful poliţiei. 

Stau în afara benzii de securizare, pe portbagajul 
maşinii mele. Nu văd în faţă nicio gaură de glonţ sau sticlă 
spartă. Ştiu că uşa laterală a fost încuiată, pentru că 
vecina a verificat -o. 

De-a lungul străzii, vecinii au ieşit din case, stau în 
curţile lor şi vorbesc în şoaptă. 

Încerc să-mi dau seama ce s-a întâmplat. Îmi vine în 
minte un scenariu. Cineva a aşteptat-o în curtea din spate 
să vină acasă şi trebuie să fi avut un amortizor, din 
moment ce vecina n-a auzit împuşcătura. Oare erau acolo 
când băteam eu la uşă? Cu cât timp înainte să ajung o fi 
fost omorâtă? Oricum, era clar că n-au vrut s-o jefuiască. 
Pur şi simplu, au vrut-o moartă. 

Cu cât mă gândesc mai mult la asta, cu atât realizez că 
nu putea să aibă nimic de-a face cu mine. Nimeni, în afară 
de colega ei de muncă, nu ştia că am fost să vorbesc cu 
ea, şi mă îndoiesc că acesta ar fi fost vreun semnal pe 
radarul ei. 

Oare ce plănuia să-mi spună Sara Meadows? Mai 
important, ce era pe înregistrarea la care se uita Keegan 
când am intrat în biroul lui mai devreme? 

După ce dau toate informaţiile detectivilor desemnaţi să 
investigheze cazul - care, slavă Domnului, nu sunt Keegan 
şi Rollins -, ei mă lasă să plec şi conduc până acasă, apoi 
stau în sufragerie, pe întuneric, holbându-mă la perete. 

Închid ochii amintindu-mi de alte morţi, tot sângeroase. 
Camarazii mei, râzând şi tachinându-se acum, iar în 
secunda următoare, făcuţi bucăţi. 

Am încercat să-i fac la loc, am încercat să pun bucăţile 
laolaltă... o reacţie atât de ciudată! Psihologii îmi tot 
repetă că ei s-au dus, gata, că orice-aş fi făcut, nu i-aş fi 


putut salva. Dar mă bântuie gândul că am făcut totul 
greşit. 

O parte din acea zi nu mi-o amintesc deloc, din fericire, 
cum ar fi momentele în care aşteptam să vină ajutoarele. 
Dar îmi amintesc de proprietarul unui magazin de mai sus, 
de pe stradă, măturând în faţa uşii şi uitându-se la noi ca 
şi cum ar fi asistat la un mic accident de maşină. Pur şi 
simplu a continuat să măture. 

Moartea este atrasă de mine. Vrea să mă lovească şi 
ratează, doborându-i pe cei din jur. 

Mi se face foame, dar nu-i nimic în frigider. les să-mi iau 
ceva de mâncare, dar când stau la coada pentru maşini 
aşteptând să dau comanda, mă gândesc la Hannah Boon, 
sora lui Casey. Dacă îi spun că am găsit-o pe Sarah 
Meadows moartă, după ce am aflat că i-a dat un interviu 
lui Brent înainte de moartea acestuia - un interviu despre 
tatăl ei - oare-mi va vorbi mai deschis? Abandonez coada 
şi mă îndrept spre casa lui Hannah. Probabil că soţul ei a 
venit acasă până acum, iar ea încearcă să culce copilul. 
Mi-am ales prost ora de vizită, ştiu, dar trebuie să-i 
vorbesc. 

Un bărbat înalt, deşirat, răspunde la uşă, ţinând copilul 
pe şold. 

— Bună, îmi zice, cu adevărat prietenos. 

- Hannah e aici? întreb, apoi îmi dau seama că e 
nepoliticos din partea mea. Sunt Dylan Roberts, spun. Am 
vorbit cu ea vineri. 

Ochii îi devin dintr-odată reci. 

— E ocupată. 

- E foarte important. Tocmai voiam să discut cu cineva 
implicat în cazul morţii tatălui ei, şi până să apuc să 
vorbesc cu acea doamnă, a fost ucisă. 

Îşi ţine respiraţia, se zgâieşte la mine, apoi dispare în 
casă. Hannah se întoarce cu el. Mă abordează cu dispreţ: 


— Ce este? V-am spus tot ce ştiu. 

— Vă rog, doar câteva minute, îi spun. 

— Cine a murit? ţine să afle. 

- Funcţionara de la secţia de poliţie, din camera 
probelor. Numele ei e Sara Meadows. L-a cunoscut pe tatăl 
dumneavoastră. 

Mormăie ceva către soţul ei. Bărbatul ia copilul şi 
dispare cu el pe scări. Ea păşeşte afară, se uită în sus şi-n 
jos pe stradă, apoi intră în casă şi mă invită s-o urmez. Îmi 
dau seama că orice i-aş spune ar putea ajunge la Keegan 
sau poate că departamentul i-a pus microfone în casă şi ne 
ascultă chiar acum. Trebuie să fiu precaut. 

— Incerc să merg pe urmele lui Brent Pace în zilele ce au 
precedat moartea sa, îi spun. Aşa am ajuns la această 
femeie care l-a cunoscut pe tatăl dumneavoastră şi care 
avea informaţii despre moartea lui. Mi-a zis să ne întâlnim 
acasă la ea în seara asta, la 19.30, dar când am ajuns 
acolo, era moartă. Împuşcată. 

Lacrimile îi inundă ochii lui Hannah, apoi coboară spre 
bărbie, peste buzele subţiri. Îmi face semn s-o urmez 
afară, în curtea din spate. Acolo e o masă de picnic, dar 
trece pe lângă ea şi mă conduce spre o bancă rustică, 
murdară, în spatele curţii. 

— Nu ştiu dacă nu cumva sunt şi eu ascultată, spune 
încet. 

Se uită la mine cu disperare. 

— Am un soţ şi un copil. Nu pot risca să fiu luată în vizor. 
Dacă vă întreabă, trebuie să le ziceţi că nu v-am spus 
nimic. Că sunt convinsă că tata s-a sinucis. 

— Aşa rămâne. Doar spuneţi-mi ce se întâmplă. 

— Nu ştiu, îmi zice scuturând capul. Casey avea toate 
teoriile astea, dar nu ştiu dacă vreuna dintre ele era 
adevărată. Singurul lucru pe care vi-l pot spune este să nu 
aveţi încredere în oamenii cu care lucraţi. 


Mă încrunt. 

- Dar nu lucrez cu nimeni. Lucrez pe cont propriu. 

Se aude cum uşa cu geam de sticlă din spate se 
deschide puţin. Soţul ei apare, ne caută. 

— Trebuie să plec, zice. 

Când se îndepărtează, îmi asum riscul şi-i spun: 

— Există o înregistrare video. Am văzut-o pe ecranul 
computerului lui Keegan. Era Brent luându-i interviu Sarei 
Meadows. În timp ce mă apropiam, tipul m-a văzut şi a 
oprit înregistrarea. Nu a vrut ca eu să o văd. 

Se întoarce spre mine şi-mi zice: 

- Dacă o găsiţi pe Casey, o trimiteţi la moarte sigură. Ei 
n-o vor în închisoare. O vor moartă, ca pe toţi ceilalţi care 
încearcă să-i dea în vileag. 

— Eu n-o caut doar pe Casey, spun. Caut adevărul. 

- Dar tot ce credeţi că ştiţi despre caz e greşit. Şi 
dumneavoastră aţi fost minţit. Intreaga investigaţie pe 
care o faceţi se bazează pe o minciună. 

- Trebuie să vorbesc cu ea, spun. 

Mă priveşte fix. 

— Aţi spus că femeia e moartă. : 

— Nu mă refer la Sara Meadows, ci la Casey. Imi puteţi 
aranja o întâlnire? 

— Bineînţeles că nu, spune. Nu ştiu unde e. 

Soţul ei încă aşteaptă. Plusez. 

— Ştiu că i-aţi trimis un colet în Atlanta. 

Se albeşte la faţă. 

- Dacă mi-aţi putea da un număr de telefon sau o 
adresă de e-mail... Dacă aş putea să vorbesc cu ea doar 
un pic... Nu e nevoie să stăm faţă în faţă. 

- V-am spus că nu. 

Văd că nu cedează, aşa că notez rapid toate datele 
mele de contact: e-mail, număr de mobil, adresa poştală, 
să fie, în caz că se răzgândeşte. 


— Vă rog. Dacă nu ea a comis această crimă, atunci aş 
putea s-o ajut. 

Hannah râde amar. 

— Mda, am mai auzit asta înainte. Puteţi ieşi pe-aici, îmi 
spune, arătându-mi poarta. 

Se îndreaptă în pas alert către soţul ei, înapoi, în casă, şi 
aud zăvorul închizându-se în urma ei. 

către Alabama. Opresc în Auburn şi trag într-o parcare, s-o 
sun pe Hannah de pe cartela preplătită. Dacă poliția 
încearcă să localizeze semnalul, vor vedea că e emis de 
turnul de telefonie din Auburn şi vor presupune că sunt 
aici. Dar sper că precauţiile noastre ne vor ajuta ca ei să 
nu afle că ținem legătura prin telefon. Mai degrabă aş 
muri, decât s-o bag în bucluc. 

Îi scriu întâi un mesaj: Poţi vorbi? 

În câteva minute, îmi răspunde: Nu chiar acum. Sunt la 
magazin, cu Emma. Sună-mă peste o oră. Eşti bine? 


Îi răspund: Da. Te sun peste o oră. Nu răspunde dacă 
eşti aproape de telefonul tău mobil şi să nu fii nici în 
maşină. 

Te iubesc, îmi scrie. 

Tastez: Şi eu. 

Dacă tot am o oră liberă, merg să-mi iau ceva de la fast- 
food, apoi mănânc în maşină, aşteptând să treacă timpul. 
Nu mi-e foame. Mă forţez să mestec şi să înghit, să mestec 
şi iar să înghit. Număr minutele. Oare Hannah o duce pe 
Emma la mama? Va avea timp să ajungă într-un loc sigur? 

În sfârşit, trece o oră. O sun înapoi şi răspunde rapid. 

— E-n regulă acum, poţi vorbi? o întreb. 

— Da, spune, aproape în şoaptă. Am lăsat-o pe Emma cu 
mama. l-am spus că am nişte treburi. Mă plimb din nou 
prin parc. Mă simt atât de paranoică, parcă aş fi urmărită. 

— Crede-mă, eşti urmărită. Unde ţi-e celălalt telefon 
mobil? 

- În maşină. Crezi că au pus microfon în el? 

- Îşi doresc foarte mult să mă prindă. Nu vreau să-ţi fac 
necazuri. 

-— Casey, am să-ţi spun nişte lucruri, zice ea, şi-i disting 
ritmul respirației în timp ce păşeşte. Tipul care te caută - 
cel angajat de familia Pace - se numeşte Dylan Roberts. A 
venit aseară la noi acasă. 

Spaima îmi roade stomacul ca un acid. Mi-aş fi dorit să 
nu fi mâncat. 

— Ce voia? 

— Mi-a spus că a încercat să vorbească cu femeia care 
era funcţionară la departamentul de poliţie sau ceva de 
genul ăsta. Tipa l-a cunoscut pe tata, iar Brent i-a luat un 
interviu înainte de a muri. 

- Da, am înregistrarea video, spun. Era pe stick-ul pe 
care mi l-ai trimis. 


- Dylan a fost să vorbească cu ea şi a găsit-o moartă. 
Împuşcată. 

Acidul ăla se transformă în greață. Incă o moarte. Când 
se va termina? Broboane de sudoare mi se formează 
deasupra buzei. 

- Deci Dylan crede că moartea femeii are legătură cu 
faptul că urma să stea el de vorbă cu ea? întreb cu voce 
slabă. 

— Nu s-a gândit că mai ştia cineva că are de gând să 
stea de vorbă cu ea. 

- Tipul ăsta, Dylan, lucrează cu Keegan? 

— Lucrează pentru familia Pace, spune Hannah. Şi şi-a 
dat seama că ceva nu-i în regulă. Moartea femeii l-a 
înspăimântat. Tipul spune că a copilărit cu Brent - erau 
prieteni apropiaţi - şi că vrea să afle adevărul. A lăsat de 
înţeles că a priceput că nimic nu e ce pare a fi. Oh, şi fii 
atentă! A zis că s-a dus la Keegan şi l-a prins uitându-se la 
interviul făcut de Brent cu acea femeie. 

Mă gândesc la asta un moment. Dacă Dylan i-a zis aşa 
ceva lui Hannah, nu pare că ar vrea s-o ducă de nas, ci că 
e cu adevărat uimit de situaţie. 

— Crezi că putem avea încredere în el? 

— Păi, nu. E angajat să te găsească. 

— Adică... am putea avea încredere că spune adevărul? 
E o persoană cumsecade? Nu e corupt? 

Hannah oftează adânc. 

— Nu ştiu. Sincer, pare genul de persoană care vrea să 
facă ce e corect, pare că se străduieşte să afle adevărul. 
Dar nu mă pricep întotdeauna să judec caracterele. 

— Poate că ar trebui să-i dau înregistrarea, spun. Dacă 
aş putea s-o trimit anonim de pe o adresă de e-mail creată 
la bibliotecă sau aşa ceva... 

- Dacă vrei, am datele lui de contact. Mi-a dat toate 
numerele lui de telefon şi e-mailul. 


N-ar strica să notez toate aceste informaţii, aşa că o pun 
să mi le citească. 

— Casey, ai grijă. Dacă îl contactezi, s-ar putea să le dai 
indicii despre locul în care te afli. Chiar şi acum, doar 
sunându-mă... 

— E-n regulă, îi spun. Am condus în afara statului ca să 
te sun acum. Semnalul e emis de un turn de telefonie care 
nu-i va conduce la mine. Telefonul ăsta nu e luat pe 
numele meu. Îl folosesc doar acum. Data viitoare o să 
folosesc altul. 

— Te-ai gândit la toate. Cum de ştii să faci toate astea? 

— Am citit mult. E 

— Tipul ăsta... pare mereu respectuos. Imi dă senzaţia 
că va face treaba pentru care a fost angajat, dar poate că 
ar trebui să ai încredere în el că va scoate adevărul la 
suprafaţă. Trebuie să ai încredere în cineva, dacă mai 
speri să-ţi salvezi reputaţia. 

Nu-i spun că n-am în plan să-mi salvez reputaţia. Vreau 
doar să supraviețuiesc. Dar ca şi cum mi-ar citi gândurile, 
îmi zice iar: 

— Casey, trebuie să spui cuiva. Nu poţi să-i laşi să scape, 
acuzându-te pe tine pentru asta. 

- Dacă nu mă pot găsi, poate că e de ajuns. 

- Nu, nu e de ajuns! Ne e dor de tine. 

Vocea i se frânge şi ştiu că plânge. Hannah e de obicei 
tare ca o stâncă şi nu plânge niciodată, aşa că mă doare s- 
o aud. Continuă pe un ton ridicat: 

— Vrem să poţi veni acasă. Nu suport gândul că n-o să te 
mai vedem niciodată. Mama e atât de deprimată... 
Cumpără lucruri şi umple casa cu ele, mormăind 
încontinuu şi atingându-le. Încerc s-o duc la medic, dar 
durează foarte mult să obţin o programare. Cu cât trece 
mai mult timp, cu atât situaţia ei se înrăutăţeşte, Casey. 


- Ştiu, dar să fiu ucisă sau aruncată în închisoare ar fi şi 
mai rău pentru ea. 

- Nu trebuie neapărat să fie una din variantele astea. 
Trebuie să existe o modalitate de a scoate adevărul la 
iveală. Poate cu ajutorul unui reporter sau ceva de genul 
asta... 

- Brent a fost reporter. 

Faptul că i-am amintit asta o face să tacă un moment ce 
pare foarte lung. 

Întreb despre Emma, şi-mi trece în revistă ultimele ei 
isprăvi de bebeluş. O ţin de vorbă cât pot, nu vreau să 
întrerup conexiunea. Pare ultima mea legătură cu casa, 
dar ştiu că trebuie să închid. După ce într-un sfârşit o fac, 
plâng tot drumul înapoi spre casă. 

Revenind în Shady Grove, mă uit din nou la filmarea cu 
Sara Meadows. Da, e ceva ce cu siguranţă Dylan Roberts 
ar trebui să vadă. Dar, din nou, aş risca enorm să i-o trimit. 
Keegan nu ştie că o am. Dacă ar afla, ce ar face? Nu are 
cum să mă omoare. Dacă ar fi ştiut unde sunt, aş fi fost 
moartă până acum. 

Totuşi, trebuie să am încredere în cineva, iar Dylan 
Roberts cel puţin nu e din poliţie. Nu are legături cu 
Keegan şi cohorta lui de corupți. Nu l-a cunoscut pe tata, 
dar l-a cunoscut pe Brent. Poate că l-ar crede pe el, dacă 
pe mine nu mă crede. 

Merg la magazin şi cumpăr un stick de memorie. ÎI 
conectez la computer şi copiez pe el toate informaţiile, 
apoi îl şterg, ca să îndepărtez amprentele mele. In drum 
spre casă trec pe la serviciu să iau o cutie de carton de la 
un telefon mobil. O voi folosi să trimit stick-ul prin poştă şi 
să pară că e un telefon în colet. Dacă cineva îl urmăreşte 
pe Dylan, să sperăm că nu devine suspicios. 

Mă întorc acasă, creez un logo care pare profesional, 
apoi mă duc la cafeneaua cu Wi-Fi şi folosesc imprimanta 


pentru a tipări o adresă de expeditor falsă, pe care o lipesc 
pe colet. Conduc apoi către Atlanta, căci timbrul poştal nu 
poate fi din Shady Grove. Bănuiesc că, oricum, Dylan m-a 
reperat în Atlanta. Ajung acolo la miezul nopţii şi las 
coletul la o cutie poştală, sperând că va pleca la prima oră 
a dimineţii. Apoi mă întorc în Shady Grove. E două noaptea 
când ajung, sunt obosită, dar nu pot dormi. Stau întinsă în 
pat trează, holbându-mă la tavan şi gândindu-mă la Brent. 
E mort din cauza mea, iar acum la fel e şi Sara Meadows. 
Cum de am lăsat să se întâmple asta? 

Ar fi trebuit să ţin pentru mine fantomele trecutului. M- 
am apropiat prea mult de Brent, m-am simţit prea 
confortabil. Am băut vin cu el odată, la cină, şi am lăsat 
garda jos. l-am spus lucruri pe care le ţineam în mine de 
ani buni. Ar fi trebuit să le las unde erau îngropate. 

Mâinile îmi sunt pătate de sângele lui. Nu voi fi capabilă 
niciodată să fac dreptate pentru mine sau pentru tata, dar 
măcar am învăţat ceva. N-o să mai fiu niciodată atât de 
vulnerabilă şi n-o să mai pun pe nimeni în pericol. N-o să 
mai las pe nimeni în raza de acţiune a bombei mele cu 
ceas. Şi n-o să mai permit alcoolului să-mi ia din nou 
minţile. 

Sper doar să mă pot ţine de acest plan. lubirea mea de 
oameni mă face să păstrez cu greu distanţa. Ar fi fost cu 
mult mai uşor dacă aş fi suportat să fiu singură. 

E mă asurzeşte. Pământul se cutremură şi o 


rafală de vânt fierbinte mă loveşte în spate. Mă trezesc 
târându-mă în patru labe, căutându-i pe Tillis sau Unger. Il 
găsesc pe Unger mort, fără picioare. Ţip după ajutor, dar 
nu vine nimeni. Văd altă mină artizanală plantată la doar 
câţiva metri depărtare, chiar în direcţia în care aleargă 
comandantul meu. Strig Nuuuuuuu! şi mă reped în acea 
direcţie, să-l prind înainte de a ajunge la mină, dar 
distanţa dintre noi creşte parcă tot mai mult şi nu o pot 
parcurge. Bomba explodează şi ne aruncă în aer pe 
amândoi. 

Mă trezesc brusc, în adierea aerului condiţionat din 
dormitorul meu întunecat. Inima îmi bate nebuneşte şi 
sunt ud leoarcă de transpiraţie. Apoi îmi dau seama că nu 
sunt în pat. Sunt pe podea, lângă perete. Mâinile îmi sunt 
însângerate şi-mi tremură. A fost un alt coşmar, o amintire 
din acea zi în care, se pare, toţi cei pe care-i cunoşteam au 
fost făcuţi bucăţi şi împrăştiaţi pe teritoriul afghan. 

Cum de am sânge pe mâini? Mă uit în jur. Pe podea sunt 
împrăştiate cioburile unui pahar spart. Probabil că m-am 
târât prin ele. Vreau să-mi opresc mâinile din tremur, mă 
ridic şi aprind lumina. Dau cioburile la o parte apoi încerc 
să-mi curăţ rana. 

Trebuie să mă duc la psiholog imediat cum se crapă de 
ziuă. 

Mă uit la televizor, sperând să-mi distrag gândurile de la 
teroare. Andy Griffith cântă ore întregi, până când în 
sfârşit răsare soarele. La ora opt o sun pe dr. Coggins. 


- Doamnă doctor, Dylan Roberts la telefon. Trebuie să 
vă văd, îi spun doctoriţei într-un mesaj privat. Vă rog, mă 
puteţi primi azi? E important. 

Închid, simţindu-mă neauzit, dar în cincisprezece minute 
mă sună înapoi. 

- Dylan, te pot primi la zece. Poţi atunci? 

— Da, îi spun. Mulţumesc. 

Fac un duş, spălându-mă de sângele uscat, dar nu-mi 
pot face mâinile să se oprească din tremur. Moartea Sarei 
Meadows m-a târât înapoi, într-o direcţie greşită. Regresie, 
ar spune dr. Coggins. Poate ar trebui să-i anunţ pe cei din 
familia Pace că nu pot continua cu munca asta. Poate că 
nu mai am cum să fac nicio muncă, niciodată. 

Mă duc la terapeută, stau în biroul ei şi îi spun despre 
vis, despre cum am găsit-o pe Sara Meadows moartă, 
despre cum sunt în căutarea unui suspect de crimă. Ea mă 
calmează, ca de obicei, îmi citeşte din Sfânta Scriptură, se 
roagă pentru mine. De aceea am ales-o pe ea - un 
psiholog care crede în Hristos şi în războiul spiritual care 
mă înconjoară, adăugat amintirilor războiului fizic ce îmi 
tot revin în minte. Înţelege mecanismele ştiinţifice ale 
stresului posttraumatic, dar nu numai asta contează 
pentru ea. Mă pune să descriu din nou cele mai cumplite 
ore din viaţa mea, apoi încă de două ori, forţându-mă să- 
mi amintesc detaliile. E ceea ce se numeşte terapie 
cognitivă prin repetiţie, al cărei rol este să-mi împiedice 
subconştientul din a mai vomita amintirile acelea în somn. 
Deci dacă le pot retrăi treaz, poate că într-o bună zi nu va 
mai trebui să le retrăiesc în timp ce dorm. 

— Faci progrese, Dylan, spune ea spre sfârşitul şedinţei. 

— Cum vine asta? 

- Tu m-ai sunat. Ai venit aici. Ai cooperat. Vrei să te faci 
bine. E un pas uriaş. 

Înghit în sec. 


— Nu vreau să port handicapul ăsta tot restul vieţii mele. 
Am treizeci de ani. 

- N-o să-l porţi. Ştiu că tu nu poţi vedea aceste 
progrese, dar eu pot. 

In drum spre ieşire, îi spun că voi avea nişte drumuri de 
făcut. 

- Sună-mă dacă ai nevoie de mine, zice. Fă o 
programare când te întorci. Să nu care cumva să fugi de 
mine, Dylan. 

Eu sper să nu fug de mine. 

Pas 


F ziua următoare, dorm şi urmăresc în neştire episoade 


din serialul Toată lumea îl iubeşte pe Raymond, fără niciun 
scop sau sens. Mă doare capul şi am din nou acea senzaţie 
opresivă, sufocantă, care mă face să vreau să termin cu 
toate. 

Imi petrec toată ziua certându-mă cu mine însumi, 
citând în gând motive de a trăi versus motive de a înceta 
cu viaţa. Apoi, ore în şir, mă detest pentru că-mi plâng 
atâta de milă. 


Îmi iau Biblia şi citesc Cartea 1 şi Cartea a 2-a ale lui 
Samuel şi-mi amintesc că starea mea nu e unică. Când 
David a scăpat de suliţele lui Saul, probabil că s-a 
confruntat la rândul său cu un pic de stres posttraumatic. 
S-a descurcat să trăiască într-o peşteră, cu gândul la acea 
trădare. A luat-o razna de câteva ori şi a rezistat cu greu, 
dar a supravieţuit. 

Şi eu pot supravieţui. 

La miezul nopţii, când viaţa pare atât de lipsită de 
speranţă, eu aleg speranţa. Am reuşit să dorm apoi toată 
noaptea. 

Dimineaţă decid că nu are niciun rost s-o mai caut pe 
Casey. Nu ştiu unde e şi fiecare indiciu mă conduce într-un 
punct mort sau şi mai rău. Poate că ar trebui să renunţ, 
pur şi simplu. 

La zece ies la jogging, făcând efortul să alerg măcar un 
kilometru. Asta îmi va stimula endorfinele de care am 
atâta nevoie. Trag de mine, alergând prin cartier, cu 
hainele ude de transpiraţie, şi abia aşteptând să închei 
tura şi să mă întorc în apartamentul meu. Când mă întorc, 
poştaşul tocmai livrează corespondenţa, aşa că îl aştept să 
plece ca să mă pot uita în cutia poştală. 

Facturi, reclame de tot felul şi o cutie mică trimisă de o 
companie de telefonie mobilă. N-am comandat nimic, dar, 
cu siguranţă, îmi este adresată. 

O iau cu mine sus, în apartament, unde încă rulează 
episoade din Toată lumea îl iubeşte pe Raymond. Aprind 
lumina şi-mi iau o sticlă cu apă. In timp ce beau, iau 
coletul. Verific din nou adresa. Scrie că e trimis din Atlanta 
şi timbrele o confirmă. Când desfac ambalajul şi deschid 
cutia, înlemnesc. În ea e un stick de memorie băgat între 
două suluri de hârtie. 

Mi se taie respiraţia. Ar putea fi de la Casey? 


Îmi iau laptopul de pe tejgheaua din bucătărie, mă aşez 
pe canapea şi înfig stick-ul în mufa USB. Beau toată apa 
până când computerul detectează noul dispozitiv şi iconiţa 
acestuia apare pe ecran. Dau click pe ea. E un folder 
denumit „Dosarele Cox”. 

Incredibil! Cine mi-a trimis asta? Sara Meadows, înainte 
să moară? Nu, abia ştia cum mă cheamă. Keegan? Poate 
în sfârşit a răspuns solicitărilor mele. Dar nu ar fi trimis 
coletul din Atlanta. Inima mi-o ia la trap. Trebuie să fie de 
la Casey. 

Dau click pe folder şi-mi apare o listă de fişiere. Unele 
sunt documente, altele înregistrări audio, dar e şi o 
înregistrare video numită „Sara Meadows”. 

Pornesc înregistrarea, aştept să se încarce şi îmi apare 
imaginea pe ecran. Domnişoara Meadows poartă bluza 
albastră pe care o purta şi în clipul la care se uita Keegan 
ieri. Înseamnă că e aceeaşi înregistrare. 

„Sunt Brent Pace.” Inima îmi bate cu putere când aud 
vocea prietenului meu. „O intervievez pe Sara Meadows, 
angajată a Departamentului de Poliţie din Shreveport. 
Dumneaei a lucrat la biroul de probe la vremea când 
Andrew Cox a fost găsit mort, şi încă lucrează acolo. 
Domnişoară Meadows, aţi spus că eraţi bună prietenă cu 
ofiţerul Cox în anii de dinaintea morţii sale.” 

Rămân cu gura căscată cât timp urmăresc filmarea. 
Femeia vorbeşte despre suspiciunile pe care le avea în 
legătură cu unii ofiţeri din departament „Au fost şi câteva 
decese printre cei care s-au împotrivit, dar pentru acele 
omucideri n-au existat suficiente dovezi consistente la 
dosar. Andy urmărea câteva lucruri cumpărate cu bani 
murdari, pentru care se plătise cash şi care fuseseră 
înregistrate sub diferite nume, pentru ca făptaşii să nu fie 
prinşi. După vreo două săptămâni, el s-a întors la mine, 


vădit afectat de ceea ce găsise. După trei săptămâni, era 
mort.” 

Brent o întreabă ce aş fi întrebat-o şi eu. „Aţi vorbit 
despre asta cu cineva din departamentul de poliţie?” 

„Nu, mi-a fost teamă. Am crezut că o să mă omoare şi 
pe mine”, spune ea. „Dar mi-am făcut o notă cu dovezile 
aduse aici, cu lucrurile ce nu fuseseră luate în seamă, cum 
ar fi probele de sânge de la persoane neidentificate. După 
ce criminaliştii de la locul faptei au înregistrat dovezile, 
conducerea a hotărât ce era relevant. Restul a fost lăsat 
deoparte. Le-a convenit de minune că ei au ajuns să 
investigheze aceste decese. , 

Criminaliştii de la locul faptei? Detectivii? Ce tot spune 
acolo? Ascult ce spune în continuare, iar apoi Brent îi pune 
aceleaşi întrebări care îmi vin şi mie în minte. 

„De ce ar fi înregistrat aceste probe, dacă oricum aveau 
de gând să muşamalizeze totul?” 

„Investigatorii de la locul crimei le înregistrează”, spune 
domnişoara Meadows. „Cred că majoritatea celor din 
Divizia de Investigaţii Criminalistice sunt băieţi buni. Ei şi- 
au făcut datoria. Sunt sigură că ucigaşii au curăţat locul 
crimei cât au putut, însă n-au reuşit să ascundă totul. Dacă 
departamentul a înregistrat ceva ce-i implica pe detectivi, 
aceştia pur şi simplu au anulat acele înregistrări.” 

Descrie apoi cum l-a găsit Casey pe tatăl ei şi ce credea 
despre persoana care a permis ca o astfel de scenă să fie 
descoperită de o fetiţă de doisprezece ani. Da, trebuie să fi 
fost traumatizată - ca să nu zic schimbată pentru 
totdeauna - de o asemenea experienţă. 

„Aşadar, nu credeţi că departamentul e implicat?”, 
întreabă Brent. „N-am crezut, până când unul dintre ei n-a 
fost ucis într-un accident în care a fost implicat un singur 
vehicul... aşa, din senin. Altul s-a pensionat şi a părăsit 
statul.” 


„Deci, staţi să înţeleg”, spune Brent. „Detectivii care au 
muşamalizat asta...” 

„Singurii de care ştiu sigur sunt Gordon Keegan şi Sy 
Rollins.” 

Mă las pe spate, cu capul în mâini. Mă holbez la 
înregistrare, năucit, incapabil să mai ascult altceva. 

Să presupunem că are dreptate. Dacă Keegan şi Rollins 
sunt corupți, ce înseamnă asta? Că au manipulat dovezile 
în cazul uciderii lui Brent? Ei l-au ucis pe Brent? Ei au ucis- 
o pe domnişoara Meadows? 

lau telecomanda şi închid televizorul. Apoi fac o copie a 
înregistrării şi mă chinui să mă concentrez. Ea i-a spus că 
a făcut copii ale dovezilor înregistrate. | le-o fi dat lui 
Brent? Termin de vizionat înregistrarea, apoi mă întorc la 
fişiere şi caut acele dovezi. Da, iată-le. Într-un folder numit 
„Listă dovezi”. 

Deci de-asta n-a vrut Keegan să-mi arate dosarul. Prea 
multe n-a adăugat. 

Simt cum energia îmi pătrunde iar prin vene, prin 
muşchi, prin oase. E mai mult decât endorfinele de la 
alergat. Acum am un scop. 

Asta nu-mi spune dacă Casey l-a ucis pe Brent, dar 
ridică întrebări despre moartea sa. lar faptul că ea mi-a 
trimis stick-ul e un semn că vrea să aflu adevărul. 

Pe de altă parte, e şi foarte deşteaptă. S-ar putea să mă 
manipuleze. 

Dar nimeni dintre cei cu care am vorbit nu mi-a zis 
despre ea că ar fi genul care manipulează. Toţi au 
subliniat cât de mult o iubesc. lar cu Sara Meadows am 
vorbit chiar eu. Era precaută... temătoare... şi dorea să 
vorbească. 

Îmi vine rău la gândul că acea femeie în vârstă, care a 
ţinut atâta vreme îngropat un secret, a murit până la urmă 
din cauza lui. Şi Brent s-ar putea să fi murit din cauza 


aceluiaşi secret. Oare domnişoara Sara a fost omorâtă 
pentru că Keegan a aflat că eu stătusem de vorbă cu ea cu 
o zi în urmă? Sau a decis ca ea să fie o ţintă după ce 
vizionase înregistrarea video? Oare cancerul ar fi omorât-o 
prea târziu? 

Mă simt de parcă tocmai m-aş fi târât din nou printre 
rămăşiţele unei bombe artizanale. Trebuie să am grijă. 
Dintr-odată, mă simt paranoic. Cineva ar putea să-mi 
asculte telefoanele şi chiar ce vorbesc în apartament. 
Paranoia asta nu seamănă cu cea indusă de sindromul 
posttraumatic. Seamănă cu realismul. Trebuie să-i trimit 
lui Hannah un mesaj pe o adresă de e-mail pe care Keegan 
nu o urmăreşte. Trebuie neapărat să vorbesc cu Casey. 

Dacă toate astea sunt adevărate, iar Keegan şi acoliţii 
lui sunt implicaţi, atunci sigur n-o vrea pe Casey la proces. 
O vrea moartă. 

Nu asta mi-a zis Hannah, avertizându-mă? 

Trebuie să ies de-aici. Decid să mă întorc în Atlanta. 
Casey e sigur pe undeva pe-acolo, sau la o oarecare 
distanţă pe care a parcurs-o cu maşina. Trebuie să am 
mintea limpede şi să acţionez cu prudenţă. Încă nu pot fi 
sigur că nu e o criminală psihopată. 

Psihopatul este ori sursa, ori ţinta mea. Trebuie să-mi 
dau seama care dintre ele. 

G stick-ul lui Brent ascuns în palma udă de sudoare, 


număr în minte zilele şi încerc să-mi dau seama dacă 
Dylan l-a primit pe cel pe care i l-am trimis. Dacă nu crede 
în dovezile lui Brent? Dacă i le predă lui Keegan? 

Frica mă paralizează. Dacă am greşit trimiţându-i stick- 
ul? Au trecut treisprezece ani. De ce m-ar crede? Poliţiştii 
ăştia corupți au scăpat nepedepsiţi pentru crimele lor. Ei 
au câştigat. Şi-acum o altă persoană pe care am iubit-o nu 
mai e. 

Cum nu pot controla reacţia lui Dylan la primirea stick- 
ului, mă străduiesc să-mi mut aria de interes către 
verificarea lui Frank Dotson şi urmărirea pistei către Laura 
Daly. Dar chiar şi în cazul ei sunt, practic, paralizată. Nu 
pot să mă duc la poliţie şi să le cer să mă asculte. Probabil 
că nu mi-ar spune altceva decât că bărbatul acela este 
interesat de caz pentru că e vorba de o fată din zonă, care 
a locuit lângă el, şi că multe femei au coliere cu camee. În 
plus, nu pot risca să atrag atenţia asupra mea. 

V-am zis că sunt o laşă. Totuşi, nu-mi pot scoate asta 
din minte. Într-un final, găsesc adresa lui Frank Dotson pe 
Google Maps şi-mi dau seama că locuinţa lui şi cea a 
familiei Daly sunt la numai două clădiri distanţă una de 
cealaltă. Poate că ăsta e motivul pentru care Frank Dotson 
era hiperinteresat de cazul ei. Dar m-a minţit în faţă. Dacă 
n-ar fi avut nimic de ascuns, n-ar fi trebuit să spună „Oh, 
da, familia care şi-a pierdut fata”? 

Dau o căutare pe Google cu „Frank Dotson, Shady 
Grove, Georgia”. Nu-mi apare nimic. Schimb „Frank” cu 
„Francis”. Pe ecran îmi apar mai multe linkuri. 


Cele mai multe sunt de pe People Search sau 
Whitepages.com, dar al patrulea este un paragraf din 
comunicatul poliţiei publicat în ziarul din Shady Grove. 


Poliţia a descins duminică la locuinţa lui Francis Dotson 
de pe Candrell Road, nr. 185, după raportarea unui caz de 
violenţă domestică. Soţia acestuia, Arelle, a raportat 
leziuni la nivelul feţei şi coastelor. Individul a fost arestat 
sub acuzaţia de atac şi violenţă domestică. 


Raportul nu spune dacă a fost găsit vinovat sau dacă a 
fost închis, ori dacă mariajul s-a destrămat. Cercetez lista 
pentru mai multe articole şi comunicate ale poliţiei. 
Găsesc încă unul, datat cu doi ani mai târziu. Din nou, 
soţia lui, Arelle Dotson, a făcut plângere că a fost bătută, 
şi încă o dată el a fost arestat. 

Deci are un trecut violent. Mă întreb dacă poliţia l-a luat 
în considerare ca suspect atunci când a dispărut Laura. 

Mă hotărăsc să mă sui în maşină şi să merg până la el 
acasă. Îmi schimb înfăţişarea, legându-mi o bandană pe 
cap şi punându-mi ochelari de soare. Când ajung acolo, 
văd o casă mică, cu o peluză ce n-a mai fost tunsă de ceva 
vreme. Toate draperiile şi obloanele sunt trase peste 
ferestre. Nu are etaj, dar pare să aibă subsol. 

Conduc până ajung chiar în spatele casei şi încerc să mă 
uit în curte. Partea din spate e împrejmuită cu un gard 
înalt, aşa că nu văd foarte multe. 

Conduc din nou în jurul casei, dorind să pot prinde pe 
cineva afară. Ştiu că ar fi ridicol să mă gândesc că Laura 
îşi va face apariţia, dar poate că tipul ăsta e încă însurat. 
În fotografiile din telefonul lui apărea o femeie. Nu mi-a 
apărut nimic referitor la vreun divorţ când am căutat date 
despre el, dar nu sunt sigură. Pare că nu-i nimeni acasă. ŞI 
nicio maşină în garajul neacoperit. 


Plec, o sun pe Miss Lucy şi, preţ de câteva minute, 
vorbim banalităţi. Până la urmă, o întreb ce mă roade. 

- Dumneavoastră sau Sandra cunoaşteţi vreun tip pe 
nume Frank Dotson? 

- Eu nu cunosc, spune Miss Lucy. 

Acoperă receptorul cu palma şi o aud înfundat 
întrebând-o pe Sandra. 

— Da, îl cunoaşte ea, îmi zice. Spune că locuieşte în 
zonă. De ce întrebi, drăguţo? 

— A venit pe la magazin de câteva ori. Doar mă 
întrebam. 

Nu-i spun că tipul a pretins că nu-i cunoaşte familia. 

- Şi ia zi, ţi-ai găsit un loc unde să stai? întreabă Miss 
Lucy. 

— Încă nu, dar am dat câteva telefoane şi aştept 
răspuns. 

- Oferta e încă valabilă dacă vrei să închiriezi 
apartamentul Sandrei de deasupra garajului. Ne-ar plăcea 
să stai aici, cu noi. 

Oferta e tentantă, dar nu vreau să le bag pe Miss Lucy şi 
pe Sandra în încurcăturile mele. Chiar dacă petrec o 
singură noapte acolo, asta le-ar putea transforma în 
complice, pentru că au adăpostit o fugară. 

— Mulţumesc, Miss Lucy. E foarte drăguţ din partea 
dumneavoastră, dar am nevoie de mai mult spaţiu. 

De fapt, nu am nevoie. Aş putea locui foarte bine într-o 
garsonieră de deasupra unui garaj, dar prefer să închiriez 
una într-un complex de apartamente, unde nu-şi pune 
nimeni viaţa în pericol pentru că are încredere în mine. 

Sună cineva şi ştiu că ar putea fi unul dintre proprietarii 
de apartamente.  Răspund. Un apartament care 
corespunde bugetului meu şi se află nu departe de 
serviciu este liber. li spun proprietarului că trec să-l văd 
acum. 


Poate la întoarcere o să trec din nou pe lângă casa lui 


Frank Dotson. 


CASEY 


V zitez apartamentul şi decid să-l iau, aşa că depun un 


avans şi-i spun proprietarului că mă mut imediat. Trebuie 
să cumpăr mobilă, dar n-am nevoie de cine ştie ce. O 
saltea, un scaun şi un televizor micuţ îmi vor fi de ajuns. În 
drum spre casă, trec pe lângă casa Dotson, parchez pe 
drumul perpendicular pe strada lor şi stau şi mă uit la casa 
lor pentru o vreme, sperând că va ieşi cineva. Cu 
buruienile crescute peste măsură şi vopseaua scorojită, 
casa pare părăsită, în mijlocul micului cartier îngrijit, 
trăgând probabil în jos valoarea proprietăţilor din jurul ei. 
Fiecare geam al casei are obloanele trase, iar geamurile 
de la subsol sunt acoperite cu scânduri. 

Mă întreb de ce ar face cineva asta. 


Când să plec, se deschide uşa din lateral. Mă fac mică în 
scaun când Frank şi o femeie ies afară. E femeia din 
fotografii. Are părul galben, culoarea care-ţi iese când te 
vopseşti singură acasă. | se văd rădăcinile negre chiar de 
la distanţa asta, şi nu într-un mod plăcut. Aştept să văd 


unde se duc. Rămân ascunsă până când trec, apoi mă 
întorc şi îi urmăresc. 

Ajung la un bar de pe West Street nr. 36, într-o zonă 
sărăcăcioasă a oraşului, despre care nici nu ştiam că 
există. Cred că fiecare oraş are câte una. Nu-mi vine să 
intru după ei, aşa că aştept să se întoarcă, deşi ar putea 
dura o vreme. Apoi îmi trece prin cap că m-aş putea 
întoarce la ei acasă, cât timp ei lipsesc, să văd, poate se 
aude cineva înăuntru. Chiar în momentul în care-mi trece 
prin minte să fac asta, partea raţională a creierului meu 
ţipă că e ridicol şi riscant. Sunt deja căutată pentru crimă. 
Chiar vreau să adaug la acuzaţii şi intrarea prin efracţie? 

Dar nu mă pot opri să nu mă gândesc la Laura Daly. 
Dacă bănuiala mea se adevereşte? Dacă într-adevăr este 
ascunsă undeva în acea casă şi nimeni nu se oboseşte să 
verifice? Aş putea să mă duc pur şi simplu la uşă. Nu e 
împotriva legii, până la urmă. Aşa că las emoţiile la o parte 
şi conduc până acolo. Parchez vizavi de stradă, merg pe 
aleea plină de gropi şi păşesc pe verandă. Văd acolo un 
ghiveci vechi, iar planta din el e moartă şi miroase jilav, ca 
şi cum ar fi fost udată prea mult şi putrezise. Trec pe lângă 
ea, încercând să văd ceva pe fereastră, dar e acoperită. 

Sun la uşă. Nu aud vreun lătrat de câine sau zgomot de 
paşi. Apoi bat în uşă, suficient de tare încât, dacă e cineva 
acasă, să poată auzi. Cum nu se aude niciun zgomot, merg 
pe partea laterală a casei, către uşa pe care i-am văzut 
ieşind, şi mă uit la geamul de la subsol aflat chiar la nivelul 
pământului, geamul peste care au fost bătute scânduri. Nu 
mă pot abţine. Mă opresc lângă geam şi bat uşor în lemn. 

Şi aud ceva. 

Un copil plângând. 

Mi se taie răsuflarea. Frank Dotson arată prea bătrân ca 
să aibă un copil mic, iar soţia sa pare să fi depăşit vârsta 
procreării. 


Dar îmi amintesc de un bebeluş blond din fotografiile lui. 
Poate e un nepot sau poate că au pe cineva care locuieşte 
la ei. Mă întorc la maşină, îngrijorată că ar putea să mă 
vadă careva plecând de-acolo. 

În drum spre casă, o sun pe Sandra Daly la serviciu. 
Răspunde imediat. 

— Bună, Grace, spune ea. Ce s-a întâmplat? 

— Voiam doar să-ţi zic că am găsit unde să locuiesc, îi 
spun, încercând să par veselă. Şi vreau să mă consult cu 
tine, să fiu sigură că e un loc bun. 

— Oh, serios? Unde? 

Îi spun şi pare să creadă că am făcut o alegere potrivită. 

- Mă mut diseară, adaug. Sunt foarte entuziasmată. 

Am mai vorbit despre câteva lucruri şi până la urmă am 
trecut la subiect. 

— Ţi-a spus mama ta că m-am întâlnit întâmplător cu un 
vecin de-al vostru săptămâna trecută? 

- Da, răspunde ea. Frank Dotson, nu-i aşa? 

— Da, îl cunoşti bine? 

— Păi, nu chiar, dar ne-a ajutat s-o căutăm pe Laura, 
după ce a fost dată dispărută. A venit mai multe zile ca 
voluntar. Aşa am ajuns să-l cunosc. Pare un tip de treabă. 
Vecinii lui şi-ar dori să-şi tundă peluza totuşi, şi poate să-şi 
văruiască şi casa. 

— Are copii? 

Întrebarea mi-a ieşit pe neaşteptate şi sper să nu-i ridice 
suspiciuni. Nu încă, cel puţin. 

-— Nu cred, dar e posibil. Am o prietenă care locuieşte la 
două case mai jos de el. O pot întreba. De ce? 

Încerc să inventez repede ceva. 

— A trebuit să trec pe la el să-i duc o chestie pe care a 
uitat-o în magazin, şi nu era nimeni acasă sau nu părea să 
fie. Nu era nicio maşină parcată pe alee şi n-a răspuns 


nimeni la uşă. Dar am auzit un copil plângând. Pare prea 
bătrân să aibă copil mic. 

Sandra nu pare prea interesată. 

- Poate era televizorul. 

- Da, poate. Totuşi, părea să fie un bebeluş acolo. Poţi 
s-o întrebi pe prietena ta dacă locuieşte vreun bebeluş în 
casa lui? Un nepoţel, poate? Am sentimentul că cineva a 
lăsat copilul singur acolo, şi nu-mi place. 

Sandra râde. 

- Sunt sigură că n-ar lăsa un copil singur. Poate are 
oaspeţi cărora le-a fost teamă să răspundă la uşă. 

- Da, poate. 

— O s-o întreb totuşi. 

Ştiu că se miră că sunt atât de interesată de asta. 

— A zis nişte lucruri care m-au cam înspăimântat, într-un 
fel. 

Deodată, Sandra devine tăcută. 

- Grace, e cumva vorba despre Laura? 

Închid ochii. 

— Nu, nu, în niciun caz. Doar mi-a trecut prin minte că 
ceva nu-i în regulă cu el, şi gândul că ar putea locui un 
copil în casa aia... 

Sandra devine şi mai tăcută. Într-un final, decid că am 
făcut destule boacăne. 

— Uite, aproape că am ajuns la „Veranda bunicii”. 
Trebuie să te las, am de împachetat. 

După ce închide, intru în parcarea de la motel, opresc 
maşina şi mă întind pe scaun, cu capul pe spate. Ce naiba 
fac? Trebuie că sunt nebună. Adevărul este că, probabil, 
sunt mai înfricoşătoare decât Frank Dotson. Dacă Sandra 
ar şti că are de-a face cu o suspectă de crimă, s-ar speria 
de mine, nu de el. 

DYLAN 


— Dian, omule! 


Vocea voioasă pe care o are Keegan la telefon mă face 
să mă cutremur. O fi aflat că eram acasă la Sara Meadows 
când a fost găsită moartă? Se întreabă dacă ştiu? Gândul 
că el a avut ceva de-a face cu moartea acestor oameni - 
Andy Cox, Brent Pace şi acum Sara Meadows - îmi dă fiori, 
dar trebuie să par calm până obţin dovezile de care am 
nevoie. 

— Hei, îi spun. Ce s-a-ntâmplat? 

— Am noutăţi pentru tine, îmi zice el. Am urmărit 
oamenii care au accesat din alt oraş paginile cu Prieteni 
din contul de Facebook al lui Brent. A reieşit că i-a accesat 
cineva pe toţi, din două locuri diferite — Atlanta şi Auburn, 
Alabama. Am descoperit că e vorba de serverele unor 
biblioteci publice din aceste două zone, deci credem că, 
probabil, e vorba de Casey. 

Mă întreb dacă-mi aruncă praf în ochi încercând să mă 
trimită aiurea pe drumuri, doar ca să mă îndepărteze din 
oraş şi din calea lui. Dar trebuie să iau în considerare şi că 
ar putea spune adevărul. 

— Da, ştiu că a fost în Atlanta. 


- E la o oarecare distanţă de mers cu maşina. Fată 
deşteaptă. Probabil că nu a accesat acele pagini de 
Facebook din locul în care se ascunde. Oriunde ar fi, 
probabil că e la câteva ore distanţă de ambele zone. 

-— Bine, spun. O să stabilesc un perimetru şi-o să văd 
unde poate fi extins. 

— Trebuie să te duci acolo, îmi cere Keegan. Du-te în 
oraşele din acel perimetru. Verifică dacă a văzut-o cineva. 

Dacă aş fi avut încredere în el, l-aş fi întrebat de ce n-a 
trimis un comunicat de presă către fiecare publicaţie de 
ştiri din Georgia şi Alabama, dar cred că ştiu motivul. N-ar 
vrea ca un alt departament s-o aresteze. Casey ar putea 
da declaraţii, iar poliţiştii să o asculte. 

Mă trec fiorii când închid telefonul. lau o hartă, desenez 
un cerc cu raza de două sute cincizeci de kilometri din 
Auburn, alt cerc cu raza de două sute cincizeci de kilometri 
din Atlanta, apoi studiez aria de intersecţie. 

Decid să plec cu maşina mea şi să opresc la fiecare 
departament de poliţie din fiecare oraş şi în fiecare oficiu 
poştal din acel perimetru, să arăt fotografia lui Casey şi să 
văd dacă o recunoaşte cineva. Cum am îndoieli că pot 
dormi la noapte, pun bagajele în maşină şi pornesc la 
drum. Voi fi acolo până dimineaţa. 

F următoarea mea zi liberă, trec granița statului 


Alabama, ca să o sun din nou pe sora mea. Cum i-am 
trimis mesaj s-o avertizez, de data asta e pregătită s-o 
sun, aşteaptă telefonul meu fără bebeluş prin preajmă, 
departe de maşina ei sau de orice alt aparat ce ar putea fi 
interceptat. Se aude vântul. Inseamnă că e din nou 
undeva afară. 

— Ce-ai făcut cu informaţiile pe care ţi le-am dat despre 
Dylan Roberts? mă întreabă ea. L-ai contactat? 

Tac pentru o clipă. 

— Prefer să nu-ţi spun nimic, îi zic. Dacă te interoghează 
din nou, cu cât ştii mai puţin, cu atât mai bine. 

— OK, dar sper că ai făcut-o. Cu cât mă gândesc mai 
mult la asta, cu atât cred că aşa trebuie procedat. 

— Putem schimba subiectul? o întreb. 

— Sigur. Ce este? 

— Am o problemă. 

Pe sora mea o pufneşte râsul. 

- În afară de faptul că eşti căutată pentru crimă şi că 
adevărații criminali te vânează? 

Nu mi se pare că e amuzant şi nu ştiu ce să-i răspund. 

— lartă-mă, îmi spune ea. Zi-mi ce se întâmplă. 

Oftez şi îi povestesc despre Miss Lucy, despre cum am 
întâlnit-o. 

- Doamna aceasta are o nepoată care a dispărut. 
Lipseşte de doi ani. Are şaişpe ani acum, dacă mai e în 
viaţă. 

- Îngrozitor! 

— Nici urmă de ea, continui să-i povestesc lui Hannah. N- 
a existat niciodată vreun indiciu legat de ceea ce s-a 
întâmplat sau de locul în care ar putea fi. Numai că acum 
cred că e posibil să ştiu. 


Hannah îşi ţine respiraţia. 

— Ce vrei să spui, cum adică acum e posibil să ştii? 

— Ei bine, cu o zi în urmă a venit un bărbat la mine la 
serviciu. Şi-a lăsat telefonul mobil la reparat, şi eu m-am 
uitat prin pozele lui. Soţia lui poartă un colier ca al Laurei, 
iar cei doi au prin casă tăieturi din ziare cu articole despre 
ea. 

- Despre fata dispărută? 

- Da. Pur şi simplu, m-au înfiorat. Adică, de ce ar păstra 
articolele? 

- Casey, nu trebuie să te bagi în chestia asta. Ai 
problemele tale. N-ar trebui să tragi cu ochiul prin 
fotografiile omului. 

— Ştiu, dar e vorba de o fată dispărută. E viaţa ei în joc. 
Familia ei plânge în fiecare zi. 

— Ce-ai făcut? mă întreabă ea, ca şi cum ar şti deja 
răspunsul şi nu i-ar plăcea. 

Oftez adânc. 

— Păi, m-am dus şi am bătut la uşa lui, când nu era 
acasă, doar ca să verific dacă se aude ceva înăuntru. 

- Ai fost la uşa lui? Eşti nebună? 

— Ascultă-mă! Am auzit un plânset de bebeluş. 

- Bebeluş? Parcă ziceai că tipul are şaizeci de ani. 

- Îți aminteşti de celelalte fete care au dispărut şi aveau 
copii? Cele din Ohio... şi de Jaycee Dugard? Poate şi Laura 
a avut un copil. 

- Casey, te grăbeşti să tragi concluzii! Trebuie să 
încetezi cu asta. 

Ştiu că are dreptate. Vocea ei coboară, în timp ce-mi 
şopteşte teatral: 

- Dacă te vede cineva că intri fraudulos pe acea 
proprietate, sună la poliţie, şi ce te faci dacă îţi publică 
poza şi află că eşti căutată pentru crimă în Shreveport? E 
periculos! 


— Ştiu, îi spun, şi mă podidesc lacrimile. 

Îmi acopăr gura cu palma. 

— Casey, încerc să te ajut. Ascultă-mă! Dacă vei 
continua să fii atât de nesăbuită, atunci ai putea la fel de 
bine să vii acasă. Pentru că tot ce faci acum e în zadar, 
dacă oricum sfârşeşti prin a fi prinsă şi ucisă. 

Tac un moment. Când vorbesc din nou, vocea îmi e 
răguşită. 

— Doar că... dacă nu pot fi o eroină în propria-mi viaţă, 
poate reuşesc să fiu în viaţa altcuiva. 

Îmi dau seama că Hannah plânge acum. Răsuflarea ei 
pare umedă. 

-— Casey, ştiu că eşti cu inima aproape de fata aia. Ştiu 
că vrei mereu să-i ajuţi pe toţi, dar dacă e adevărat... dacă 
acest tip e cel care a răpit-o... dacă o ţine închisă în 
pivniţă, atunci e periculos. Nu vreau să ştiu că faci ceva 
atât de înspăimântător. 

- Nu fac nimic înspăimântător, spun. Dar dacă eu nu 
intrevin pentru ea, atunci cine? 

— Du-te la poliţie! mă îndeamnă ea. 

— La poliţie? Ştii că nu pot face asta! 

— Casey, nu toţi poliţiştii din toate oraşele sunt corupți. 
Nu putem gândi aşa. Sunt şanse mari ca acolo să fie 
poliţişti oneşti, ca tata. Genul de oameni care se trezesc 
dimineaţa şi ştiu că-şi vor pune viaţa în pericol. Cei care 
riscă să fie împuşcaţi de fiecare dată când arestează pe 
cineva. Şi care fac asta oricum, pentru că ei cred în 
dreptate. 

— Ştiu că e adevărat. Cei mai mulţi dintre ei sunt buni. 
Dar cei corupți par atât de puternici... 

— Ai putea trimite poliţiei locale un pont anonim despre 
fată. Trimite-le dovezile pe care le ai. Ar putea să se uite 
prin ele şi tu nu mai ai nimic altceva de făcut. Poate că s- 
au gândit deja la această persoană şi poate că au dosarul 


tipului. Poate e exact ce le trebuie ca să obţină un mandat 
de percheziţie. 

— E vecinul lor, spun. Adică, dacă eu aş fi fost poliţist, aş 
fi verificat deja toţi vecinii, nu-i aşa? 

- Poate. 

- Mama Laurei mi-a zis că acest om a ajutat în timpul 
căutărilor. Tata spunea că asta se întâmplă de multe ori. 
Făptaşul se implică deseori în caz. E o demonstraţie de 
forţă pentru un sociopat. 

- Dar nu crezi că poliţiştii ştiu asta? Nu crezi că i-au 
verificat pe toţi cei care au participat la căutări? 

- Probabil. 

- Trimite-le, deci, sub anonimat tot ce ai. Nu trebuie să 
le zici nimic. Spune-le doar că ştii sigur că tipul 
colecţionează articole despre Laura Daly şi că are acel 
colier, că ai văzut o fotografie şi apoi ai observat articolele 
şi că ai auzit un plânset de bebeluş în casa lui. 

— O să mă gândesc la asta, îi spun. 

— Nu trebuie doar să te gândeşti la asta, Casey. Nu poţi 
fi tu eroina în cazul ăsta. Vei sfârşi prin a fi ucisă. Trebuie 
să-ţi mai reamintesc că dacă se află unde eşti, nu e vorba 
doar de închisoare? Ei te vor moartă! Nu vreau să mai 
pierd pe cineva din familie. Simt oricum că deja te-am 
pierdut. 

— Nu m-ai pierdut, spun. Sunt aici. 

- Nu vei mai fi, dacă faci asta. Într-o zi, pur şi simplu nu 
voi mai primi telefoane de la tine şi nu voi mai şti nimic..., 
îmi zice ea, apoi vocea îi piere. Casey, îmi pare rău de fata 
aia, dar sunt alte moduri în care o poţi ajuta, moduri care 
nu implică să stai de vorbă cu poliţia. 

După ce închid telefonul, trebuie să recunosc că această 
parte a zbaterii mele vine din faptul că nu vreau s-o fac. 
Sunt o laşă. De-aia nici nu m-am întors în Shreveport să 
mă lupt cu aceste acuzaţii. De-aia n-am spus tuturor 


varianta mea asupra poveştii. Nu vreau să fiu închisă şi nu 
vreau să mor. 

Şi nu vreau nici ca o fată să fie sechestrată, plus că 
acum e posibil să fie implicat şi un copil mic. Gândul ăsta 
mă copleşeşte. În timp ce conduc spre casă, îmi doresc să 
fi avut tăria să salvez pe cineva. Pe oricine. Nu neapărat 

F ciuda atenţionărilor surorii mele, să mă ţin departe de 


cazul Laura Daly, încerc prin orice metodă posibilă să aflu 
dacă Frank Dotson are vreun copil sau vreun nepot care s- 
ar fi putut afla în casă în ziua în care am bătut la uşa lui. 
Mi-am dat seama că poate am tras concluzii pripite — de 
fapt, nu pripite, ci de-a dreptul fantasmagorice. Doar 
pentru că am auzit un bebeluş plângând nu înseamnă că 
tipul ăla o ţine sechestrată pe Laura. 

Dar într-o după amiază, la muncă, Rachel, colega mea, 
pomeneşte de faptul că obişnuieşte să meargă în barul în 
care i-am văzut ducându-se pe Dotson şi pe nevastă-sa. 

— Cât de des te duci acolo? o întreb. 

Ridică din umeri. 


— De două, trei ori pe săptămână. Acolo merg şi prietenii 
mei. Ar trebui să vii şi tu odată. 

- Poate o să vin. 

Încerc să nu par foarte interesată. 

— Îi cunoşti pe Frank Dotson şi pe soţia lui? 

Încuviinţează din cap, în timp ce desface carcasa unui 
telefon mobil, ca să schimbe bateria. 

— Da, îl ştiu pe Frank. Vine des pe-acolo. 

— Ce fel de om e? 

Ridică ochii către mine. 

— Nu ştiu. Cam închis în el, cred. De ce? Te interesează? 

— Ah, nu, chicotesc eu. Nu ştiu, a venit aici alaltăieri. Și 
mi s-a părut cam ciudat. 

- Da, ciudat e cuvântul potrivit, zice ea râzând. 
Nevastă-sa e şi mai ciudată. Stă lipită de el tot timpul, face 
tot ce spune el şi bea mult. 

— Au copii? întreb. 

Clatină din cap. 

— Nu, n-au niciun copil. Nu cred că sunt genul care să fie 
părinţi. 

- Deci nici nepoți... 

Râde din nou. 

- E cam greu să ai nepoți, dacă n-ai copii! 

Trebuie să-i dau dreptate de data asta. 

— Şi de cât timp sunt căsătoriţi? 

— De când îi ştiu, îmi răspunde ea. Dar, cum spuneam, 
nu-i cunosc atât de bine. Beau mult şi se ceartă tot timpul. 

Mă uit la ea şi o întreb: 

— În public? 

— Mda, uneori, când Arelle se îmbată prea tare, începe 
să-l înjure. De obicei, el îi zice vreo două şi-o târăşte afară. 
Nu m-ar surprinde dacă ar fi şi ceva violenţă domestică în 
povestea asta. 

O privesc cum aruncă bateria de telefon veche. 


- L-ai văzut vreodată să fie violent? 

-— Nu, nu l-am văzut, dar ea a mai apărut cu ochiul 
vânat, pretinzând că a căzut. 

— A intervenit vreodată cineva? Adică la bar, mă refer. 

— Nu. De obicei, el o înjură şi încearcă s-o scoată afară, 
ca să tacă. 

— Ce fel de lucruri spune tipa când începe să-l 
boscorodească? 

— Cine ştie? Nu prea se-nţelege. Ultima dată s-a supărat 
că tipului îi fug ochii după femei şi că a flirtat cu o fată în 
bar. Dacă stau bine să mă gândesc, despre asta e vorba 
mereu. Despre ochii lui alunecoşi. 

Mă tot gândesc la asta. Intră o clientă şi preiau 
comanda. După ce pleacă, mă întorc către Rachel. 

- Tipul ăsta, Frank, s-a dat vreodată la tine? 

— Ce scârbos! Nu, n-am ajuns niciodată aşa de aproape 
de el. De ce, s-a dat la tine? De-asta mă-ntrebi? 

Cum trebuie să se ocupe de un nou client, evit 
întrebarea. 

În acea după-amiază, conducând în drum spre casă, mă 
gândesc la ce am aflat. Nu există niciun moştenitor în acea 
casă, niciun copil care să plângă, niciun nepot. Deci ce 
înseamnă asta? Ce am auzit ar fi putut fi televizorul, dar 
nu suna aşa. Pentru o clipă, mă gândesc să mă duc la 
poliţie, să le spun ce am auzit, ce am văzut în fotografii şi 
să-i rog să facă o verificare de rutină, să se asigure că nu e 
niciun copil acolo. Ah, şi dacă tot sunteţi acolo, vedeţi dacă 
nu daţi şi de Laura Daly, fata dispărută. 

Apoi îmi dau seama cât de nebuneşte ar suna, neavând 
nicio dovadă. Un articol de ziar în fundalul unei fotografii, 
un colier pe care oricine l-ar putea avea, un plânset de 
copil, auzit când am bătut la fereastra acoperită de 
scânduri. N-aş convinge pe nimeni de nimic, mai ales că 
nu se ştie ca Laura Daly să fi avut vreun copil. Poate n-aş 


reuşi decât să atrag aiurea atenţia asupra mea - eu, care 
am încălcat o proprietate privată, eu, cea pe care 
curiozitatea ar putea s-o omoare. 

Trebuie să decid dacă s-o ajut pe Laura sau să mă ajut 
pe mine. Probabil că nu pot face ambele lucruri. 


35 


CASEY 


Å iegerea ar trebui să fie uşoară. Ar trebui să fac pur şi 


simplu ceea ce este corect şi să încerc s-o salvez pe Laura. 
Dar faptul că sunt căutată pentru crimă creează un 
echilibru precar în universul meu. Dacă se înclină doar un 
pic balanţa, chiar şi imperceptibil, asta poate duce la 
capturarea mea. 

Mai întâi m-am convins că nu e o laşitate din partea 
mea să-mi ignor hotărârea în această privinţă. E instinctul 
de supravieţuire. Să renunţ la capacitatea mea de a 
supravieţui pentru a o salva pe Laura, când aş putea să 
mă înşel, iar ea să nu fie în acea casă, nu ar fi un lucru 
înţelept. 

În loc să-mi pierd vremea stând cu ochii pe casa lui 
Frank Dotson, ar trebui să caut dovezi utile pentru cazul 
meu, ca să mă pot apăra când va veni vremea. Ar trebui 


să scotocesc prin situaţiile financiare ale lui Keegan şi 
Rollins, să dovedesc că sunt infractori deghizați în poliţişti, 
să dovedesc că ei mi-au omorât tatăl şi au făcut să pară o 
sinucidere, să dovedesc că ei l-au ucis pe Brent şi mi-au 
înscenat mie crima. Ar trebui să-ncerc să aflu ce altceva 
au mai făcut. 

Dar m-am mai străduit de-a lungul anilor să dovedesc 
aceste lucruri şi n-am ajuns la niciun rezultat. Dacă le-aş 
face publice, aş risca să fiu găsită. 

Ideea sinuciderii iese din nou la suprafaţă, dar o alung 
imediat. Nu vreau ca cineva să spună: „Vezi, ţi-am zis eu, 
Casey avea gânduri de sinucidere. Are asta în sânge. Aşa 
tată, aşa fiică.” Nu, aşa ar avea mai multe motive să 
creadă că tata şi-a luat singur viaţa, lăsând-o pe fiica sa de 
doisprezece ani să-l găsească. 

Dar dacă ei mă prind şi mă târăsc înapoi în Shreveport, 
moartea e, oricum, inevitabilă. N-o să mai am niciodată 
ocazia să spun ce ştiu. 

Singurătatea este efectul secundar al acestei realităţi pe 
care o trăiesc. Trebuie să vorbesc cu Hannah, doar ca să 
mai umplu un pic momentele de singurătate. Deşi sunt 
obosită şi la noapte vreau să urmăresc din nou casa lui 
Dotson, conduc două ore în afara oraşului. Cumpăr alt 
telefon cu cartelă, îl activez şi o sun pe sora mea. Las să 
sune de două ori, suficient de mult cât să-i apară „Apel 
pierdut”. Apoi îi las la dispoziţie o oră ca să se îndepărteze 
de microfoanele pe care le-ar putea avea montate în 
maşină sau în casă. 

Ştiu că s-ar putea să fie în zadar, pentru că are un copil 
şi un soţ şi nu poate părăsi casa chiar când doreşte. Dar 
când o sun din nou, răspunde. 

- Bună, spune. 

— Unde eşti? o întreb. 


- În parcarea de la Walgreens. Dacă s-a întunecat, n-am 
vrut să merg undeva unde nu e lumină. 

— Îmi pare rău că te scot din casă noaptea. 

— Eşti bine? mă întreabă. 

- Da. Am vrut doar să-ţi aud vocea. 

- Mă bucur că ai sunat. Ascultă, am un mesaj pentru 
tine. 

Mi se taie respiraţia. 

— De la cine? 

- De la Dylan Roberts. 

Inima mi-o ia la goană. 

- Hannah, nu ai recunoscut că ţinem legătura, nu-i aşa? 

— Nu, dar dacă i-ai trimis stick-ul, se cam subiînţelege. 
Mi-a trimis un bilet acasă la socrii mei. Adresa 
expeditorului e a altui magazin sportiv din Seattle, cum 
mi-ai trimis şi tu mie. 

Oftez adânc. 

— Şi socrii tăi au citit biletul? 

— Nu, ei cred că e tot ceva legat de ziua lui Jeff. 

— Ce scrie în bilet? 

— Scrie aşa: „Spune-i să creeze un cont oarecare de e- 
mail şi să mă contacteze la această adresă. Urgent. Stau 
cu ochii pe e-mail.” 

Citeşte cu voce tare acea adresă de e-mail, iar eu o 
notez. 

- Deci zici că ar trebui să risc şi să-l contactez? 

— Eşti isteaţă. Fă cum ai făcut şi cu mine. Condu în afara 
oraşului. Du-te la o bibliotecă şi intră pe net. Creează o 
adresă de e-mail. Dacă e reperată, urmele vor duce la 
bibliotecă, nu la tine. 

— Dar cum rămâne cu el? Cum ştiu că şi el e isteţ? Ar 
putea să fie urmărit şi să-mi fie interceptate e-mailurile. 


— Cred că-i prea deştept ca să se întâmple aşa ceva. 
Ştie cum merg lucrurile, spune ea. Cred că ar trebui s-o 
faci. Vreau să ştii şi tu ce ştie el. 

— O să mă gândesc la asta, îi spun. 

Urmează o pauză lungă, în care aud în telefon şuieratul 
vântului. Mi-o imaginez pe sora mea stând în parcare 
noaptea, singură. 

— Trebuie să mergi acasă, zic. 

— Aşteaptă, îmi spune. N-ai mai făcut nimic cu fata aia, 
Laura, nu? 

— Nu, nu încă. 

— Te implor să nu intri în raza lor de acţiune. Nu strica 
totul încercând să salvezi pe altcineva. Nu merită. 

Ştiu că sora mea spune asta cu bune intenţii, dar în timp 
ce conduc înapoi spre Shady Grove, am mult timp de 
gândire. Viaţa Laurei Daly nu merită să risc? Dacă sunt 
singurul om care are un indiciu despre locul în care ar 
putea să se afle, cum să îndrăznesc să-mi scot asta din 
minte? Acum e vorba de alte două vieţi, nu de una. De 
viaţa Laurei şi de cea a unui copil. Dacă sunt cu adevărat 
acolo? 

Mă întorc în noul meu apartament, dar nu pot adormi. 
Pe la patru dimineaţa renunţ să mai încerc, mă ridic din 
pat şi mă uit pe fereastră, în întuneric. Felinarele stradale 
din faţa blocului meu pâlpâie, indecise dacă să furnizeze 
un iluminat de siguranţă pentru drum sau să se stingă de- 
a binelea. 

Eu nu vreau să mă sting. Privesc cerul nopţii, cu stele 
pâlpâind. Îl întreb pe Dumnezeu dacă mai sunt bună de 
ceva. Sau toate minciunile astea mi-au distrus sufletul? 
Sunt doar o mincinoasă cu un card de identitate fals? Sau 
Dumnezeu mă vede ca pe o fată plină de viaţă, de 
compasiune, căreia îi pasă de Laura Daly? 


Pentru cineva care nu ştie dacă crede în Dumnezeu, 
sunt destul de conştientă de existenţa Lui. Recunosc 
ironia. 

Pe măsură ce soarele risipeşte întunericul cerului, 
luminând încet şi preschimbând noaptea-n zi, iau o 
hotărâre. Să o salvez pe Laura Daly, dacă pot, indiferent 


ce se întâmplă cu mine. 


DYLAN 


Cara iau în calcul să le dau raportul lui Keegan şi Rollins 


în legătură cu dovezile strânse de Brent, îmi dau seama 
că, dacă o fac, o să fiu considerat paranoic şi incompetent, 
un veteran cu mintea tulbure, care tresare la orice 
zgomot. Mărturia Sarei Meadows poate trece cu uşurinţă 
drept o speculație, nu e suficientă pentru a-l putea acuza 
fără drept de apel pe Keegan, iar procuratura i-ar acorda 
prezumția de nevinovăție, din moment ce poliţiştii sunt de 
obicei băieţii buni. Nu pot să fac asta. Nu încă. 

Trebuie să concep un plan bun. Încep cu ce a adunat 
Brent şi fac cercetări mai profunde. Trebuie să descopăr 
legătura dintre tipii ăştia şi celelalte crime, să găsesc banii 
pe care i-au extorcat, să fac o listă cu lucrurile pe care şi 


le-au cumpărat din acei bani. Trebuie să iau în considerare 
şi varianta că Sara Meadows ar fi suferit de demenţă. Dar 
nu, asta nu se leagă. De ce ar fi sfârşit moartă, dacă 
acuzaţiile ei ar fi fost doar plăsmuiri ale unui om bolnav? 

Creierului meu îi plac tiparele, lucrurile frumos aliniate şi 
ordonate. Ceva în legătură cu cazul ăsta nu s-a legat din 
prima zi. Casey nu cadrează cu tiparul criminalului. Nimic 
despre ea nu sugerează că ar fi în stare să ucidă. Acum că 
am văzut dosarele lui Brent, teoria Keegan şi-a găsit locul 
în puzzle. Asta e un tipar care are mai mult sens decât cel 
conform căruia o fată cumsecade ar fi luat-o razna dintr- 
odată. 

Dar pot avea încredere în mine însumi? Îndoielile roiesc 
ca vulturii în mintea mea, dau roată teoriilor mele, 
năpustindu-se asupra lor. Ele mă fac să pun sub semnul 
întrebării propria-mi competenţă, obiectivitatea, abilităţile. 
Dacă mă înşel? 

Nu mă înşel, îmi tot spun. Merg pe urma dovezilor. Fac 
ceea ce am fost antrenat să fac. Dar vorbăria cu mine 
însumi nu ajută. Trebuie să vorbesc cu psiholoaga mea. 

În drum spre Georgia, o sun pe dr. Coggins. 

Răspunde, iar sunetul vocii ei îmi aminteşte că e miezul 
nopţii. 

- Îmi pare atât de rău că vă trezesc! spun. Nu mi-am 
dat seama cât este de târziu. 

Aud cum se foieşte în pat, apoi vocea soţului ei, apoi pe 
ea, mult mai clar. 

— Ce s-a-ntâmplat, Dylan? 

Dintr-odată, nu mă pot concentra la ce vreau să-i spun. 
Nu-i pot povesti tot ce s-a întâmplat. 

— Ar fi trebuit să aştept până dimineaţă. 

— Acum m-ai trezit, zice ea. Dylan, spune-mi ce se 
întâmplă. 

Mă simt prost. 


— Ţineţi minte când v-am zis că fac muncă de detectiv 
particular? 

- Da. 

— Ei bine, am ajuns la o răscruce. Tocmai am făcut rost 
de nişte informaţii care aruncă totul în aer. Simt că băieţii 
răi sunt de fapt băieţii buni şi că băieţii presupuşi a fi buni 
sunt de fapt răi. Doar că încă mai am ceva de făcut... s-o 
găsesc pe tipa care pare personajul negativ, dar care 
probabil e pozitiv. 

Ştiu că vorbesc în dodii. Sună de parcă aş fi beat sau 
drogat. 

- Dylan, spune ea. Uneori, sentimentele nu sunt cele 
mai bune chestii pe care să te bazezi, în special când ai 
de-a face cu un sindrom posttraumatic. Când ai avut acel 
coşmar şi te-ai tăiat la mâini, ai simţit că te întorci în timp, 
că retrăieşti totul. Dar greşeai. 

Mă gândesc la asta. 

- Dar acum nu-i vorba de sindromul meu posttraumatic. 
Acum e ceva real. 

- Dylan, nu pierde oportunitatea asta. Sfatul meu e să 
duci la îndeplinire treaba pentru care ai fost angajat. Mergi 
înainte! Nu devia din motive sentimentale. Pune în 
practică ce ştii să faci. 

Ştiu să fac meseria de poliţist şi ştiu că sunt pe cale s-o 
găsesc pe Casey. Dacă nu mă pot înţelege cu ea, poate 
reuşesc măcar s-o ţin în siguranţă, până când separ 
adevărul de minciună. 

— Ai dreptate, mă învoiesc eu. 

Tace pentru o clipă, apoi spune: 

— Nu vrei să-ţi dau o reţetă, să-ţi prescriu ceva care să 
te ajute să dormi? 

Mă gândesc că vrea, probabil, să dorm, ca să nu o mai 
sun în toiul nopţii. 

— Nu, mulţumesc. Poate mai târziu... 


Mă angajez faţă de mine însumi să merg înainte şi să o 
găsesc pe Casey. 

Am trimis prin e-mail fotografia cu Casey şi acuzaţiile 
împotriva sa la toate secţiile de poliţie şi către toţi şerifii 
din Georgia, rugându-i să mă contacteze dacă o văd, dar 
adevărul e că ei primesc zeci de astfel de solicitări pe 
săptămână. În departamentele mici, e-mailul nici măcar nu 
e verificat, zile în şir. 

Există cinci sute treizeci şi şase de municipalități în 
Georgia. E imposibil să ajungi la toate. Când se luminează 
de ziuă, încerc să gândesc precum Casey, trecând prin 
oraşele aflate de-a lungul şoselei l-75 ca să vizitez 
bibliotecile şi oficiile poştale şi să mă opresc la secţiile de 
poliţie, să mă asigur că au văzut e-mailul de la mine. 

Nimeni nu a văzut-o. 

lar presupunerea mea poate fi oricum greşită. S-ar 
putea ca ea nici să nu fie în Georgia. Ar putea fi în Florida 
sau în Carolina de Sud... sau aproape oriunde. 

Ce ştiu sigur? Ştiu că a intrat pe Facebook de pe un 
server din Auburn, Alabama, de cel puţin două ori, deci, 
indiferent unde se află, este la o oarecare distanţă de 
mers cu maşina de acest oraş. Probabil că nu stă în 
Alabama, pentru că are rude acolo şi şi-ar închipui că am 
căuta-o în acel loc. lar partea central-estică a Georgiei e 
un loc la fel de bun ca oricare s-o iei de la capăt. 

La Barnesville, intru într-o mică secţie de poliţie în care 
sunt trei oameni. Şeriful departamentului n-a citit e-mailul, 
aşa că le arăt poza lui Casey şi le spun că şi-a luat numele 
de Grace Newland. Ei caută rapid prin dosarele cu arestări 
recente. Niciunul dintre cei prezenţi n-a văzut-o şi vor să 
ştie de ce anume e acuzată. Le spun că e suspectă de 
crimă în Shreveport, că e foarte important pentru mine să 
fiu sunat dacă apare vreun indiciu privind locul în care se 
află. Mă întreabă dacă este înarmată şi periculoasă. Le 


spun că nu ştiu, dar să presupună că e, până se dovedeşte 
contrariul. 

Plecând din Barnesville, mă întreb dacă n-am făcut o 
greşeală. Cererea mea ar putea conduce la uciderea fetei 
de către vreun ofiţeraş, dornic de afirmare. 

Când şi cei de la oficiile poştale şi de la bibliotecă îmi 
spun că n-au văzut-o, îmi scutur praful de pe pantofi şi mă 
îndrept către următorul oraş. Mă gândesc să încep cu 
oraşele aflate de-a lungul autostrăzii dintre state şi, pe 
măsură ce le elimin, îmi extind căutarea luând-o pe 
şoselele mai puţin importante. Ar putea fi un proces de 
durată. Mă opresc în fiecare oraş de pe drum, lăsând 
informaţii despre Casey. 

Mă cuprinde oboseala şi încep să-mi treacă prin minte 
idei ciudate. Casey parc-ar fi o fantomă, parcă nici n-ar 
exista. Cum reuşeşte să fie mereu cu un pas înaintea mea, 
făcându-se nevăzută? Nu mi s-a mai întâmplat până acum. 
De obicei, pot găsi indicii, pot dezasambla planuri 
construite cu migală, pot intra în mintea persoanei pe care 
o caut. Dar Casey nu e un infractor tipic. 

Imi dau seama că ea capătă proporţii tot mai mari în 
capul meu, dobândind puteri mitice şi o intuiţie pe măsură. 
E doar un om, îmi reamintesc mie însumi. Nu se poate 
gândi la toate. În cele din urmă, mă cazez la un motel şi 
încerc să dorm, dar eşuez din nou. După o vreme, mă duc 
la business centre, unde sunt computerele. În loc să-mi 
deschid laptopul, intru pe unul de aici, deschid noul cont 
de e-mail pe care l-am creat şi verific dacă nu m-a 
contactat cineva. 

Sunt şocat să văd că da, Casey m-a contactat. Numele 
de utilizator creat de ea este NotGoingDown**. Dau click 
rapid şi deschid mesajul. 

** „Nu mă dau bătută”, în engl. în orig. (n.tr.) 

„lată-mă! Ce doreşti?”, a scris ea. 


Mi se taie respiraţia. Spun rapid în şoaptă o rugăciune - 
lisuse, te rog! - şi încep să tastez. 

„Am citit şi am văzut tot ce mi-ai trimis în coletul legat 
de Brent”, îi scriu. „Am găsit-o pe Sara Meadows şi am fost 
să vorbesc cu ea. Mi-a spus să vin la ea acasă în acea 
seară, pentru că are să-mi spună ceva, dar când am ajuns 
acolo era moartă.” 

Încep un nou paragraf şi simt broboane de sudoare pe 
piele. 

„Trebuie să iau în considerare că poate ceea ce a găsit 
Brent e adevărat. Asta mă pune într-o poziţie dificilă.” 

Îmi şterg palmele de jeanşi, apoi vreau să mai tastez 
ceva. Nu ştiu ce să-i mai zic. Trebuie să o abordez ca de la 
om la om. E singura mea şansă, aşa că îmi deschid sufletul 
şi încerc să fiu sincer. 

„Cred că tu şi cu mine avem multe în comun. Amândoi 
suferim de sindrom posttraumatic. Nu te poţi uita în ochii 
unui om mort, ai unui om pe care l-ai iubit, fără ca asta să- 
ţi schimbe sufletul. Cred în Dumnezeu şi simt că El îmi 
spune să te ascult. Dar am nevoie de mai multe dovezi 
concrete. Nu te învinovăţesc că te ascunzi, dar poate e 
timpul să te întorci. Poate că e vremea să scoţi adevărul la 
suprafaţă. Şi poate că am cum să te ajut.” 

Nu ştiu de ce îmi bate inima atât de tare, de parcă aş fi 
alergat cu vântul bătându-mi din faţă. „Tu ai coşmaruri?”, 
o întreb. „Tresari din orice? Ai reacţii nebuneşti la lucruri la 
care n-ar trebui să reacţionezi aşa? Crezi uneori că îţi 
pierzi minţile? Eu, da. Şi pun pariu că şi tu, dacă ţi-ai găsit 
tatăl ucis când aveai doisprezece ani. Experienţa ta cu 
poliţia te-a îndepărtat şi mai mult, în loc să-ţi dea 
încredere că se va face dreptate. Nu-ţi pot promite că se 
va întâmpla aşa, dar voi face tot ce-mi stă în putinţă.” 

Mă las pe spate, mă şterg pe faţă, verific uşa. Nimeni nu 
pândeşte pe hol. 


Mă întorc la tastatură şi scriu: „Spune-mi ce trebuie să 
ştiu. Vorbeşte-mi despre fapte ce pot fi verificate. Şi dacă 
poţi să mă suni, am un telefon cu cartelă, la care nimeni 
nu are acces. Numărul e 318-555-2753. Memorează-l, ca 
să-l poţi folosi când va veni timpul potrivit.” 

Nu m-am semnat. Am lăsat spaţiul gol, ca şi cum n-aş 
mai şti cine sunt. Dar ea ştie. 

Înainte de a apăsa pe tasta Send, îmi cuprind faţa cu 
palmele şi mă rog în gând la Dumnezeu să rezolve toate 
astea, să facă în aşa fel încât e-mailul să ajungă la ea, să-l 
vadă repede, să putem coresponda, iar Duhul Sfânt să-mi 
arate calea discernământului şi adevărului. 

Aştept câteva minute, sperând că ea îmi va răspunde 
imediat, dar ştiu că nu e posibil. Nu-şi va verifica e-mailul 
pe computerul personal. Va trece graniţa statală şi va 
folosi un computer dintr-o bibliotecă. Ar putea trece zile 
întregi până o să primesc din nou veşti. 

Închid fereastra de e-mail, revin la ecranul de logare şi 
apoi mă întorc în camera mea. Încerc să dorm, dar somnul 
continuă să mă ocolească. 

Peste noapte mai aţipesc, sperând că am dormit 
suficient cât să nu fiu un zombi a doua zi. Inainte de a 
pleca, îmi verific din nou e-mailul pe computerul de la 
parter. Nu mi-a răspuns, dar o va face. Nu m-ar fi 
contactat, riscând să fie prinsă, dacă n-ar fi avut ceva de 
zis. În timp ce ies din oraş, mă pomenesc că încep să mă 
rog pentru siguranţa ei, să fie puternică şi să aibă curajul 
de a spune adevărul. Şi mă rog s-o găsesc eu înaintea lui 
Keegan. 

CASEY 


Ue din nou casa familiei Dotson, aşteptând să 


plece Frank şi Arelle. De mai multe nopţi stau înăuntru, 
nu-şi arată feţele. Cum trebuie să şi muncesc, pot veni 
doar seara, dar nu pot să mă abţin. E ca o obsesie. 

Sâmbătă sunt deja obosită, dar nu pot dormi. Nu pot nici 
măcar să mănânc. Mestec mâncarea, conştientă că am 
nevoie de combustibil, dar sunt prea obosită s-o înghit. 
Totuşi, mă forţez să o fac. 

Conduc trei ore, spre Mobile, să văd dacă am primit 
vreun e-mail de la el. Intru într-o bibliotecă, unde miroase 
a mucegai şi a praf. Computerele sunt chiar la intrare, 
aşezate în cerc, pe marginea unei mese rotunde. Oamenii 
stau aici ore întregi pe Facebook, pierzând timpul. Trebuie 
să aştept să se elibereze un computer — după o oră, în 
sfârşit, cineva pleacă. li iau locul şi mă loghez la contul de 
e-mail pe care l-am făcut cu userul NotGoingDown. În 
Inbox am primit un răspuns. 

Tremur în timp ce citesc mesajul, şi mă uit în jur, să mă 
asigur că nu citeşte nimeni peste umărul meu. Micşorez 
imaginea cu zoom out, ca să fie fontul mai mic. 

„Cred că tu şi cu mine avem multe în comun. Amândoi 
suferim de sindrom posttraumatic. Nu te poţi uita în ochii 


unui om mort, ai unui om pe care l-ai iubit, fără ca asta să- 
ţi schimbe sufletul. Cred în Dumnezeu şi simt că El îmi 
spune să te ascult... 

Tu ai coşmaruri? Ai reacţii nebuneşti la lucruri la care n- 
ar trebui să reacţionezi aşa? Crezi uneori că îţi pierzi 
minţile? Eu, da. Şi pun pariu că şi tu, dacă ţi-ai găsit tatăl 
ucis când aveai doisprezece ani...” 

Cuvintele lui mă fac să transpir. E ca şi cum ar fi pătruns 
în mintea mea şi ar fi dat play acelor videoclipuri care 
rulează atât de des la mine-n cap. 

Ucis. A spus că a fost ucis, nu că s-a sinucis. Îl crede pe 
Brent. Nu este convins încă de nevinovăția mea, dar cel 
puţin începe să ia în considerare faptul că Keegan e 
corupt. 

Sau joacă teatru? Din câte ştiu, ar putea fi chiar Keegan. 

Apăs Reply şi tastez: „Nu, nu prea dorm. Coşmarurile 
sunt nişte parteneri de pat îngrozitori. Şi ai dreptate când 
spui că nu am încredere în justiţie. Sunt bucuroasă că tu 
crezi în Dumnezeu. Sper că asta îţi aduce alinare.” 

Incerc să mă gândesc la ceva ce pot să-i spun, la vreo 
fărâmă de adevăr care, chiar dacă stau de vorbă cu 
Keegan, să-l impresioneze. 

„Răul există cu adevărat în lumea asta”, scriu. „L-am 
văzut de aproape. Să mă ascund pentru tot restul vieţii 
mele ar fi un cost acceptabil pentru a evita acel rău. Asta 
dacă el n-ar fi pretutindeni.” 

Fac pauză o clipă, dorindu-mi să fi fost mai pregătită 
pentru asta. 

„i-am dat tot ce am. Ai curajul să pleci după răul ce mă 
urmăreşte ca râia, chiar dacă asta înseamnă că jobul pe 
care l-ai acceptat e o prelungire a acestui rău?” 

Imi vin lacrimi în ochi, dar clipesc des, să le rețin. 

„Uite numele. Keegan şi Sy Rollins, cu siguranţă. Să nu 
ai încredere în prietenii lor apropiaţi sau în fiul lui Keegan. 


Keegan şi Rollins nu sunt doar corupți, sunt şi violenţi. 
Răul şi-a făcut culcuş în Unitatea pentru Infracţiuni Majore, 
acuzând oameni ca mine.” 

Asta e tot ce îndrăznesc să-i spun. Trimit e-mailul şi mă 
grăbesc să mă întorc la maşină. Simt că Dylan a citit un 
jurnal pe care nici măcar nu l-am scris. De unde ştie 
lucrurile acelea despre mine? Faptele sunt una, dar 
adevărul merge mult mai în profunzime. Taie în carne vie. 
El nu are cum să ştie ce e în mintea mea. 

Şi totuşi a dat lovitura. 

Mă întreb care e natura sindromului posttraumatic de 
care suferă. A fost diagnosticat sau e ca mine... luptându- 
se cu urmările unei traume fără să dea un nume acelei 
lupte? Vorbele lui despre a te uita în ochii unui mort... mă 
bântuie. El ştie. 

Mă simt expusă... violată, într-un fel. Dar şi acceptată. 
Într-un fel, e bine să fiu văzută, chiar dacă ochii lui nu m- 
au văzut cu adevărat. 

Când ajung în Shady Grove, nu vreau să mă duc acasă. 
Ştiu că sunt prea surescitată ca să pot dormi la noapte şi 
nu vreau să mă holbez la tavan şi să mă gândesc. 

Mă îndrept către locul unde mai nou îmi pierd vremea - 
zonele întunecate de pe strada pe care stă Frank Dotson. 
Răul îşi are sălaş şi în acea casă. Dar măcar pot face ceva 
în această privinţă. 

După două ore în care nu se întâmplă nimic, văd farurile 
maşinii lor aprinzându-se. Vor să plece undeva. În timp ce 
urcă în maşină şi ies de pe alee, mă uit cu binocilul, să văd 
dacă femeia e în maşină cu el. Da, nevasta lui, cu 
trăsăturile ei ascuţite, conturate în lumina felinarelor 
stradale. Încă o dată îi urmăresc până la bar. 

Asta e şansa mea. 

Mă pot întoarce la ei acasă, să dau roată, să văd dacă 
sunt aprinse luminile în subsol. 


Ajung la Home Depot chiar înainte de închidere. Cumpăr 
o rangă, două şurubelniţe şi o lanternă. In maşină am un 
rucsac, pe care îl scot când mă întorc şi bag în el ce am 
cumpărat. Il pun în faţă, pe locul din dreapta. 

Rămân o clipă în maşină, uitându-mă prin parbriz. Chiar 
am de gând să intru prin efracţie? Nu, îmi spun. Intru doar 
ca să salvez pe cineva. Dar chiar dacă numai asta am de 
gând să fac, ştiu cât de nebuneşte va suna dacă sunt 
prinsă. 

L-am provocat pe Dylan să aibă curaj să pornească 
lupta împotriva răului. Trebuie să am şi eu acest curaj. 
Asta e genul de persoană care îmi doresc să fiu. E o viaţă 
în joc - probabil, două - şi dacă pot obţine măcar dovezi că 
ele sunt acolo, le-aş putea salva. Trebuie s-o fac. 

Mă îndrept spre casa familiei Dotson. Inima îmi bate cu 
putere când parchez într-o curbă, câteva case mai jos, 
între două curţi, astfel încât niciunul dintre rezidenţi să nu 
creadă că am venit la el. 

Mă întorc prin întuneric la casa familiei Dotson. 

Mă strecor pe poartă, în grădină, şi aprind lanterna. Alte 
două ferestre ale subsolului sunt bătute în scânduri pe 
dinafară. De ce ar face cineva asta? Doar dacă nu vrea să 
iasă nimeni de-acolo. Mă întorc la fereastra unde am auzit 
copilul. In faţa ei se găseşte un patio ciobit, şi aproape 
cad, împiedicându-mă de dalele crăpate. Mă las în 
genunchi şi caut cuiele bătute în scândurile care acoperă 
fereastră. Imi ia ceva vreme, dar apoi scot primul cui şi le 
localizez pe celelalte patru. Acţionez încet, dar sigur, iar 
broboanele de sudoare mi se preling în ochi. Se aprinde 
lumina alături, în curtea din spate, iar pentru un moment, 
îngheţ, şi mă uit să văd dacă priveşte cineva peste gard. 
Cum nu se aude nimic, continui să lucrez, dar devin 
nerăbdătoare când ajung la ultimele două cuie. Mă doare 
încheietura mâinii şi nu mă mişc suficient de repede. Frank 


şi nevastă-sa ar putea veni acasă, iar eu aş pierde această 
şansă. Aşa că folosesc ranga şi scot lemnul din ultimele 
două cuie. Trosneşte şi se crapă, şi mă uit înapoi la lumina 
din vecini. Tot nu zăresc pe nimeni, deci îmi văd de treabă. 

Pe partea interioară a geamului sunt bătute alte lemne. 
Cine şi-ar baricada astfel gemurile pivniţei şi pe dinăuntru, 
şi pe dinafară? Nu are niciun sens, doar dacă nu încearcă 
să ţină pe cineva prizonier aici. 

Bat tare în geam, ascultând. Şi asta e. Aud din nou 
bebeluşul plângând, ca şi cum l-aş fi speriat. Nu e 
televizorul. E un bebeluş în carne şi oase. Şi n-am de gând 
să plec de-aici până nu aflu cine în e pivniţă. 

Ştiu că, dacă sparg geamul, un vecin m-ar putea auzi, 
dar nu mă pot abţine. lau ranga şi lovesc geamul. 
Zgomotul e puternic, dar geamul se crapă. Lovesc din nou 
şi-l fac bucăţi. Îndepărtez cioburile, mă tai la mână, dar nu 
mă las. Când ajung la lemnul de pe interior, lovesc din 
nou. 

— E cineva acolo? Mă auzi? 

Deodată, aud o bătaie şi o voce de fată. Pare distantă, 
foarte departe. 

— Ajută-mă, plânge ea. 

Inima îmi tresare. 

— Încerc! spun. Cine eşti? 

- Laura, zice ea. Laura Daly. ` 

Numele ei mă face să mă cutremur. Incerc să-mi revin. 
Stau pe spate, în praf, şi lovesc cu ambele picioare, 
încercând să sparg panoul de lemn. Cum nu reuşesc, mă 
uit în jur. Văd o uşă de pivniţă pe care n-o observasem 
până atunci, între cele două ferestre. Încerc să trag ca s-o 
deschid, dar e încuiată. Dacă aş fi avut ceva ascuţit... 

Mă întorc la fereastră şi împing placajul de lemn cu 
ranga. 


— Rezistă, strig cât pot de tare. Vin să te iau. Aşteaptă 
un pic! 

Bebeluşul continuă să ţipe, dar nu pot spune dacă sunt 
aproape, aşteptând lângă fereastră ca să evadeze. 
Şoptesc o rugăciune în timp ce lucrez. „Ştiu că Tu nu mă 
cunoşti, şi eu nu Te cunosc. Dar le ştii pe Sandra şi pe Miss 
Lucy, şi ele au încredere în Tine.” 

Lovesc iar şi iar, încercând să crap scândurile ce 
acoperă ferestra, dar sunt prinse prea strâns. Încerc să le 
despic cu ranga. Dacă am suficient timp, sunt sigură că 
reuşesc. 

— Mâinile sus! 

Luminile mă înconjoară, orbindu-mă. Cad în fund, cu 
mâinile în aer. 

— Aruncă armele! 

- Nu am nicio armă, spun. 

— Arunc-o! 

Sunt înconjurată. Am făcut-o lată. Arunc ranga. Cineva 
mă apucă şi mă târăşte. Urechile mi se freacă de mizeria 
de pe jos. În timp ce mi se pun cătuşele, ţip: 

— Laura Daly e aici! E în subsol! Am vorbit cu ea. Mi-a 
răspuns...! 

Nimeni nu mă ascultă. Ei mă târăsc până la maşină, cu 
mâinile sângerând unde m-am tăiat. Sunt împinsă pe 
bancheta din spate. 

Le spun din nou, în timp ce ne îndreptăm spre secţia de 
poliţie. Ei îmi scot carnetul de conducere din poşeta pe 
care au recuperat-o din maşina mea. Mă întreb unde mi-e 
acum maşina. Or fi adus-o aici sau au lăsat-o pe aleea 
familiei Dotson? Mă întreb dacă şi-au dat seama că Grace 
Newland nu există, că e o fată decedată căreia i-am furat 
identitatea. 

Ăsta cred că e cel mai rău lucru care se putea întâmpla. 
Apoi mă corectez. Cel mai rău lucru care se poate 


întâmpla e ca Laura Daly să nu fie găsită niciodată, iar 
Frank Dotson să continue s-o ţină închisă în acea pivniţă. 
Cel mai rău lucru care s-ar putea întâmpla e ca ea să fi 
avut o fărâmă de speranţă, pe care s-o piardă apoi 
imediat. Când familiei Dotson i se va spune că a încercat 
cineva să pătrundă la ei, ar putea s-o omoare doar ca să 
se descotorosească de orice dovadă. 

Trebuie să scap de-aici, fie şi numai pentru a împiedica 
să se întâmple acest lucru. 

— Ascultaţi-mă, le zic cu voce tremurândă. Laura Daly, 
fata care a dispărut acum doi ani, e în casa aia. De ce nu 
vreţi să mă credeţi? 

- Dacă e adevărat, de ce n-ai sunat la poliţie? mă 
întreabă detectivul. 

— Pentru că poliţia nu ascultă niciodată, îi răspund. Uite 
exemplul perfect. Eu, care încercam s-o salvez pe Laura, 
stau aici, încătuşată, în locul răpitorului! Duceţi-vă măcar 
să verificaţi! Faceţi rost de un mandat de percheziţie. 
Intraţi în casa lui. Vă zic sigur, Laura e acolo, în subsol. Are 
un copil. Am vorbit cu ea! 

— Ţi-a spus ea că e Laura Daly? 

— Da! De câte ori trebuie să vă spun? Vă rog... gândiţi- 
vă, dacă spun adevărul? Aţi putea salva viaţa acelei fete! 

Ei continuă să mă interogheze, întrebându-mă cine sunt, 
de unde vin, şi încerc să-mi amintesc detaliile pe care le- 
am memorat despre Grace Newland. Le spun că lucrez la 
centrul unde se repară telefoane mobile, le spun unde 
locuiesc şi că le cunosc pe Miss Lucy şi pe Sandra Daly. 
Încerc să schimb subiectul legat de identitatea mea, dar 
mă tot întreabă câte case am spart în ultima vreme, ce 
încercam să obţin, unde ţin bunurile furate. Ştiu că e doar 
o chestiune de timp până se vor prinde că nu sunt cine 
pretind că sunt, că de fapt sunt Casey Cox, căutată pentru 


crimă în Shreveport, statul Louisiana. Că nu sunt o hoaţă 
de duzină. Că sunt o fugară. 

În cele din urmă, mă bagă în arest, şi un judecător îmi 
stabileşte eliberarea pe cauţiune. Trebuie să vin cu o mie 
de dolari. Am dreptul să dau un telefon, aşa că o sun pe 
Miss Lucy. În loc să-i spun că sunt arestată, încep cu ce e 
mai important. 

— Ştiu unde e Laura, îi spun. 

Lui Miss Lucy i se taie răsuflarea. 

— Cum?! 

— Am găsit-o, zic. E în subsol la Frank Dotson. Cred că 
are un copil. 

Miss Lucy tace, înlemnită. Secundele trec. 

— Ai spus poliţiei? 

- Da, dar m-au arestat pentru că am încercat să 
pătrund acolo ca s-o salvez. Acum sunt la închisoare. 

— Grace! 

— Am nevoie să mă ajutaţi, zic eu plângând. Am nevoie 
să depuneţi cauţiunea pentru mine. O mie de dolari. li am. 
Vi-i plătesc înapoi imediat ce ies. 

- Draga mea! Sigur că voi plăti, dar... ai spus poliţiei 
despre Laura? 

- Dar, dar nici nu vor să audă. Trebuie să-i faceţi să 
asculte. Trăieşte! 

Vorbeşte sacadat, suspinând: 

- Doamne, Dumnezeule, chiar e cu putinţă? 

— Este! Jur, Miss Lucy! zic eu, mitraliind cuvintele. Să nu 
păţească ceva! Dotson nu poate accepta ca Laura să fie 
găsită. E disperat, acum, că sunt pe urmele lui. 

O aud înfundat, vorbind cu Sandra. 

— Grace, venim acolo în câteva minute. 

Ştiu că pot conta pe ea. Închid telefonul şi mă uit în jos, 
la mâinile mele pline de tăieturi. 

— Ai nevoie de copci, îmi spune ofiţerul de serviciu. 


- Nu-mi pasă, şoptesc. 

Dispare în camera din spate şi se întoarce cu o trusă de 
prim-ajutor. 

— Uite, îţi trebuie măcar un pansament. Te scot pe 
cauţiune? 

- Da. 

— Atunci roagă-le să te ducă la spital. 

— Nu, zic, sunt bine. E de ajuns un pansament. Nu sunt 
tăieturi adânci. 

Îmi înfăşoară mâinile în tifon, şi acest mic gest de 
amabilitate mă face să izbucnesc în lacrimi. 

În timp ce le aştept pe Miss Lucy şi Sandra, îmi dau 
seama că am multe motive să fiu recunoscătoare. Se pare 
că poliţia locală n-a făcut cercetări mai amănunțite privind 
identitatea mea şi nu s-a aflat că fata care pretind că sunt 
e de fapt moartă. Poate că e o noapte plină de jafuri şi 
poliţiştii n-au avut timp de mine. Acum că ei ştiu că sunt 
aici, în Shady Grove, trebuie să plec. Dar n-o pot lăsa pe 
Laura să moară. Dacă poliţiştii n-o găsesc, trebuie să mă 
întorc, chiar dacă asta înseamnă să fiu prinsă. Chiar dacă 
asta înseamnă să fiu acuzată de crimă. Chiar dacă asta 


înseamnă că o să mor. 


CASEY 


Åsen în maşina mea să se întoarcă acasă Sandra şi 


Miss Lucy. Au stat amândouă în maşina de poliţie cât timp 
a fost percheziţionată casa familiei Dotson. Eu am aşteptat 
aici, cu sufletul la gură. 

Şi chiar în secunda în care au coborât din maşina 
poliţiei, am ştiut că au veşti proaste. Sandra izbucneşte în 
lacrimi când mă vede. 

Mă dau jos din maşină şi mă îndrept către ele. 

— Au găsit-o? 

— Nu. 

Se uită la mine atât de descumpănită, încât îmi rupe 
inima. 

— Păi, s-au uitat în subsol? 

Ochii lui Miss Lucy sunt roşii şi umflaţi, dar femeia şi-a 
venit în fire acum. 

— Au căutat peste tot. Nici urmă de copil sau de Laura. 
Au interogat-o pe soţia lui, despre care spun că e bolnavă 
psihic. Poate pe ea ai auzit-o. 

- Nu, ea era cu el! Era la bar cu soţul ei. Ei pot confirma 
asta. Nu cu ea am vorbit. Era Laura. Chiar ea mi-a spus! 

- Nu era acolo, Grace. 

Sandra pare iritată când îmi vorbeşte, şi n-o 
învinovăţesc. Să-i dau speranţe astfel, s-o fac să creadă iar 
că şi-a găsit fiica, doar ca să fie apoi dezamăgită... 

Dar ştiu ce am auzit. 

— Au mutat-o, atunci. Tipul a ştiut că vor veni după ea. 
După ce poliţia m-a luat... înainte de a obţine mandatul de 
percheziţie... Dacă ea nu mai era acolo când au căutat-o, 
asta nu înseamnă că n-a fost deloc. 

Se uită la mine ca şi cum eu aş fi, de data asta, bolnavă 
mintal, şi sunt sigură că se întreabă dacă nu cumva vocea 
pe care am auzit-o este doar în capul meu. Simt că mi se 


face rău. Cele două femei n-or să mă creadă vreodată. lar 
Laura nu va fi salvată niciodată. 

- Sandra, nu inventez nimic. 

— La ce bun să te cred? întreabă Sandra. Acum nu mai 
contează! 

Aleargă spre casă şi intră, dar Miss Lucy rămâne afară. 

— Vino încoace, îmi spune. 

Mă arunc în braţele ei. O simt aşa cum o simţeam pe 
mama, înainte ca ea să o ia razna. Plâng pe umărul ei, iar 
ea plânge pe al meu. 

- Îmi pare atât de rău, spun, printre suspine. Dar ştiu 
sigur că ea a fost aici. Nu pot explica de ce nu au găsit-o, 
dar a fost aici. 

- Te cred, scumpa mea, spune Miss Lucy. Ştiu că eşti 
bine intenţionată. 

A doua propoziţie o neagă pe prima. Mă retrag din 
îmbrăţişarea ei, îmi şterg faţa şi nasul. Nu vreau decât să 
plec acasă. Vreau să mă ghemuiesc în pat şi să mă afund 
în aşternuturi. Vreau să plâng de una singură. 

Vreau să ofer acestei familii puţină linişte, dacă aşa 
ceva e posibil. 

Mă îndepărtez, lăsând-o pe Miss Lucy în mijlocul 
drumului. 

— Drăguţo, eşti bine? mă întreabă ea. 

- Sunt bine, spun, în timp ce mă urc în maşină. 

- N-o să faci nimic periculos, nu-i aşa? 

Nu-i răspund. Doar mă sui în maşină, încui uşile şi 
conduc spre casă. Când ajung în apartamentul meu, nici 
nu mă obosesc să aprind lumina. Arunc poşeta şi cheile pe 
podea şi mă trântesc pe pat, aşa, îmbrăcată. Nu-mi pasă 
dacă n-o să mai văd niciodată lumina zilei. 


DYLAN 


Ca ies de pe l-75 şi intru pe Autostrada 280, primesc 


un telefon de la Keegan. Sper ca vocea mea să nu trădeze 
disprețul pe care îl simt pentru el. 

— Ghici ce am aflat adineauri, îmi spune el cu glas voios. 
Grace Newland, numele pe care şi l-a luat Casey, e numele 
real al unei fete care a murit acum doi ani. Aşa că mi-a 
trecut prin cap... nu cumva Casey are ceva de-a face cu 
moartea ei? 

— Nu are de-a face, spun eu. Am verificat deja asta. Pe 
certificatul de deces scrie că fata a murit din cauze 
naturale. Familia ei ține o pagină de Facebook despre ea. 
M-am dus înapoi, pe Timeline, până la perioada în care a 
murit. A avut cancer. Sunt acolo poze cu ea fără păr, în 
spital, luptându-se să supraviețuiască. 

Keegan pare dezamăgit. 

— Ei bine, bănuiesc că eşti cu un pas înaintea mea. 

Pot să-mi dau seama că nu-i place deloc chestia asta. 

- N-a fost aşa greu, spun, şi adaug imediat: voi aveţi 
mai multe treburi de făcut decât mine. 

Închid telefonul şi mă rog ca el să rămână cu câţiva paşi 
în urma mea până o găsesc pe Casey. 


Am trimis al doilea e-mail către şerifii departamentelor 
de poliţie din Georgia, împreună cu fotografia ei, întrebând 
dacă au văzut-o pe fata asta care se dă drept Grace 
Newland. Până acum am primit doar răspunsuri negative. 
Niciunul din câţi mi-au răspuns nu a văzut-o. 

Termin căutările prin oraşele aflate de-a lungul 
Autostrăzii 280, care duce către Alabama, iar una dintre 
ieşirile de pe autostradă corespunde locului în care Casey 
a intrat pe net în Auburn. 

Pentru următoarele două zile, îmi concentrez eforturile 
în oraşele amplasate de-a lungul acestui coridor, dar tot 
nimic. Casey pare să fie în afara ariei de căutare. Nici 
măcar la evidenţa populaţiei nu apare că şi-ar fi găsit un 
loc de muncă pe undeva sau că ar fi aplicat pentru un card 
de credit, fie şi sub acest nume fals. 

Încă n-am primit răspunsuri de la toţi şerifii şi de la 
toate departamentele de poliţie. Câteva dintre oraşele de 
provincie sau localităţile mai mici au departamente 
restrânse, cu program mai relaxat, şi care probabil nu se 
bazează atât de mult pe tehnologie, deci poate nici nu şi- 
au verificat e-mailul. Dacă nu primesc veşti de la ei în 
următoarele două zile, voi reveni cu nişte telefoane. 

Când tocmai mă descurajasem, primesc un apel din 
partea departamentului de poliţie din Shady Grove. 

- Am primit mesajul dumneavoastră, îmi spune un 
bărbat care se recomandă drept sergent Baxter. Ne 
scuzaţi că nu v-am răspuns mai devreme. Nu prea avem 
personal şi n-a văzut nimeni e-mailul până acum. 

— Aveţi vreo veste pentru mine? îl întreb. 

- Da, chiar avem. Grace Newland locuieşte aici, în 
Shady Grove. 

Aproape că ies cu maşina de pe şosea când aud, aşa că 
trag pe dreapta într-o parcare. 

- Sunteţi sigur? 


- Da. Foarte sigur. Fotografiile corespund. Am arestat-o 
sub altă acuzaţie. A ieşit pe cauţiune. Dacă ştiam că e 
căutată pentru crimă... 

— Ce acuzaţie? întreb, luând o foaie de hârtie, ca să-mi 
notez toate astea. 

- Intrare prin efracţie. Ne-am putea duce s-o ridicăm 
totuşi. Avem adresa ei, modelul de maşină şi numărul, 
firma la care e angajată... 

Jackpot! Îmi citeşte toate informaţiile astea şi eu mi le 
notez. 

- Spuneţi-mi despre acuzaţie. Ce a făcut, concret? 

Baxter e impasibil. 

— A fost prinsă în timp ce încerca să intre pe fereastră în 
subsolul casei unui bărbat pe nume Frank Dotson. 

— A furat ceva? 

— Nu, pentru că nu a pătruns, practic, înăuntru. A spus 
că Dotson ţine o fată captivă acolo, o fată care a dispărut 
acum doi ani. 

— Ce fată? 

— Numele ei e Laura Daly. O puştoaică drăguță, blondă, 
de paişpe ani, care a fost răpită după ce s-a întâlnit cu un 
grup de tineri. Oameni din tot statul au participat la 
căutarea ei. Dar n-a fost găsită. 

— Nici cadavrul? 

— Nimic. Cazul e încă deschis, bineînţeles, dar nu avem 
nicio pistă solidă, de vreun an şi jumătate. 

— Până acum. 

Mă gândesc la asta un moment. Dacă a riscat să fie 
prinsă, Casey trebuie să fie convinsă că fata e acolo. A 
reuşit de minune să păcălească poliţia - şi pe mine - până 
acum. Trebuie să se fi întâmplat ceva grav dacă şi-a 
asumat acest risc. 

Sau poate e cu adevărat o infractoare versată, care fură 
pentru a trăi. 


- l-aţi verificat povestea? întreb. 

— Bineînţeles că am făcut-o. Am percheziţionat casa 
familiei Dotson chiar în acea noapte. Nu era nimeni acolo, 
în afară de el şi de soţia lui. Soţia e o alcoolică notorie. 
Grace Newland - sau Casey, dacă ăsta e numele ei 
adevărat - ne-a spus că a vorbit cu Laura prin fereastra de 
la subsol, care era bătută în scânduri. După spusele ei, 
chiar Laura i-ar fi zis că o cheamă aşa. Dar noi credem că 
era soţia tipului, care a vrut s-o inducă în eroare. Ori aşa, 
ori Casey are halucinaţii. 

Casey pe care o ştiu eu nu are halucinaţii. Niciunul 
dintre prietenii ei nu a sugerat aşa ceva, şi sigur ar fi 
făcut-o, pentru că asta poate ar fi explicat de ce a comis o 
crimă. 

— Aţi verificat subsolul? 

- Da. Arată ca orice alt subsol. Grămezi peste grămezi 
de troace. Partea tristă e că fata asta le cunoaşte pe 
mama şi pe bunica Laurei Daly şi le-a făcut să se 
ambaleze. Le-a convins că a găsit-o pe Laura, le-a spus că 
a auzit şi un copil plângând. Aşa că ele cred nu doar că și- 
au găsit fata dispărută, ci şi că aceasta are un copil. Au 
fost distruse când nu am găsit-o acolo. O crezuseră pe 
Casey. Încă o cred, probabil. E o tortură pentru ele. 

- Dar ea cum de le cunoaşte? Au menţionat ceva despre 
asta? 

- Nu, n-a venit vorba. 

Încerc să-mi imaginez ce înseamnă aceste femei pentru 
ea. A venit aici pentru că le cunoştea, deşi a evitat orice 
alte cunoştinţe din viaţa ei? 

- Pot sta de vorbă cu ele? Cu familia Daly? 

— Sigur, nu cred că strică. Familia Daly trebuie să 
înţeleagă că are de-a face cu o psihopată. 


Aproape că-mi vine s-o apăr, dar mă gândesc mai bine. 
Îmi dă adresa lor. Vreau să cer şi adresa familiei Dotson, 
dar îmi dau seama că o pot afla şi singur. 

— Deci doriţi s-o aducem aici? Am putea s-o arestăm în 
seara asta. 

Nu-mi vine să cred că ezit. Îmi imaginez maşina poliţiei 
oprind în faţa blocului ei, atrăgând atenţia vecinilor. Pe 
Casey venind la uşă în pijama şi fiind apoi încătuşată, 
speriată şi târâtă afară în faţa tuturor. 

Nu vreau să se întâmple asta. Incă nu cred că eo 
criminală. 

— Nu, îi spun, ştiind că o să regret, acest lucru fiind, 
probabil, o eroare de judecată. Trebuie să fiu precaut cu 
ea. E foarte alunecoasă. Vreau să-i cercetez apartamentul 
şi să fiu convins că e acolo. Odată ce mă asigur, vă sun pe 
voi să mă ajutaţi s-o arestez. 

Îmi dau seama că sergentul e dezamăgit. 

- În regulă, nu vom acţiona deocamdată. Dar sper că nu 
intenţionaţi să aşteptaţi prea mult. Cuvintele se împrăştie 
ca focul în oraşul ăsta. Dacă o singură persoană află că o 
căutaţi, probabil că va afla şi ea. 

— Nu aştept, îi spun. Sunt gata de treabă. 

— Credeţi că e înarmată sau periculoasă? 

Ezit din nou. 

— Noaptea trecută era? 

— Nu. Nu avea nicio armă, doar o rangă şi două 
şurubelniţe. Insista să ascultăm ce ne spune despre Laura 
Daly. Am fost foarte dezamăgiţi să descoperim că era o 
pistă greşită. Toţi vrem s-o găsim pe acea fată. 

Închid telefonul şi rămân în maşină o bună bucată de 
vreme. Am găsit-o. E aici, la mai puţin de o oră distanţă. 
Sunt pe cale s-o întâlnesc pe fata care-mi ocupă gândurile 
de zile în şir. 

Măcar de-aş şti ce am de făcut în privinţa ei. 

DYLAN 


S. întunecat, nu e nicio lumină în apartamentul lui 


Casey şi, căutând prin parcare, nu văd Kia ei albă. Totuşi, 
mă duc la uşa ei şi bat încet, dar nu aud nimic înăuntru. 
Casey nu-i acasă. 

In loc să aştept, mă îndrept către casa familiei Daly. 
Sunt singurii ei prieteni din oraş, deci ar trebui să ştie unde 
se află. Sun la uşă şi-mi răspunde o femeie în vârstă. 
Spune „Salutare!” cu un zâmbet dulce. Imi aminteşte de 
bunica mea. 

- Bună seara, spun, numele meu e Dylan Roberts. O 
caut pe Sandra Daly. 

- E fiica mea, spune femeia. Eu sunt Lucy. Intraţi, o 
chem. 

Aştept înăuntru, în faţa uşii. La televizor stau doi copii. 
Unul îşi face temele, cu un manual şi un lipici în poală. 
Celălalt are căşti în urechi şi joacă un joc video. Când se 
uită la mine, le spun „Bună”, iar ei îmi răspund în cor şi 
apoi îşi văd de treburile lor. 


Aud paşi coborând pe scară şi o femeie mai tânără - 
Sandra, fără îndoială - se apropie de mine cu precauţie. 
Ochii îi sunt roşii şi umflaţi, cu cearcăne adânci. 

— E vorba de Laura? 

Deodată îmi dau seama că un vizitator neaşteptat în 
această casă arată ca un mesager al celor mai 
îngrozitoare veşti din viaţa ei. 

— Oarecum, dar nu am informaţii noi despre ea, mă 
grăbesc să spun. Există vreun loc mai retras unde am 
putea sta de vorbă? 

Mă conduce în bucătărie, unde îmi oferă un loc la masă. 

— Despre ce e vorba, atunci? mă întreabă, în timp ce se 
aşază. 

Miss Lucy îşi trage un scaun lângă ea. 

Încep să vorbesc, uitându-mă când la Sandra, când la 
mama ei. 

- Numele meu este Dylan Roberts, sunt detectiv 
particular şi colaborez cu departamentul de poliţie din 
Shreveport, Louisiana. 

Sandra îşi duce mâna la piept. 

— Shreveport? Credeţi că Laura e acolo? 

— Nu, doamnă, îi răspund rapid. Caut pe altcineva, pe 
Grace Newland. 

— Grace? întreabă Sandra. Ce e cu ea? 

— Speram să-mi puteţi spune dumneavostra unde e. Am 
trecut pe la apartamentul ei în seara asta, dar nu era 
acasă. 

Sandra o priveşte înlemnită pe mama ei, apoi se uită din 
nou la mine. 

— Nu înţeleg. De ce aţi venit aici? 

- Cei de la poliţie mi-au spus că vă este prietenă. Cum e 
ceva urgent, mi-au dat adresa dumneavoastră. Lucrez la 
un caz în care e implicată o femeie pe nume Casey Cox. 


Am aflat că stă aici, în oraş, sub numele de Grace 
Newland. 

Lucy rămâne cu gura căscată. 

— Nu, cred că aţi greşit persoana. 

- Poliţia din Shady Grove a identificat-o după fotografii. 
A fost arestată noaptea trecută. 

Lucy şi Sandra rămân blocate. Sandra se întoarce către 
mine şi mă întreabă: 

— De ce o căutaţi? 

Nu vreau să le spun că e căutată pentru crimă, aşa că 
evit subiectul. 

— E căutată pentru a fi interogată în legătură cu nişte 
probleme din Shreveport. Dacă aţi putea să-mi spuneţi 
unde iese seara, cu cine... 

Lucy se ridică imediat şi orice urmă de amabilitate 
dispare de pe faţa ei. 

— Ştiu cine eşti. 

— Ştiţi? 

- Da. Eşti fostul ei iubit. Cel de care fuge. 

Rămân uluit preţ de o clipă, mintea mea căutând o 
replică. 

- Ce fost iubit? 

— Cel care a abuzat-o, spune Lucy. Trebuie să pleci. 

Nu mă ridic. 

— Nu, doamnă, nu sunt iubitul ei. De fapt, n-am întâlnit-o 
niciodată. Puteţi suna la secţie să verificaţi ce vă spun. Nu 
ştiu ce v-a zis ea, dar Grace Newland nu e cine pretinde a 
fi. 

Sandra se ridică şi ia telefonul mobil care e pus la 
încărcat pe tejghea. Apasă o singură tastă - se pare că are 
poliţia pe apelare rapidă. 

Lucy mă fixează cu privirea ca un jandarm, iar eu mă 
ridic în picioare şi aştept ca Sandra să mă verifice. Când 
de la capătul celălalt al firului i se confirmă că totul e în 


regulă cu mine, închide şi încuviinţează din cap, uitându- 
se la mama ei. 

— Au spus că e adevărat. Se pare că aşa e. Grace e 
căutată pentru crimă. 

— Dar e o greşeală. Fata aia nu e o ucigaşă şi eu n-o să 
vă ajut s-o găsiţi. 

Sandra oftează. 

- Mamă, trebuie să... 

— Nu! i-o retează femeia mai în vârstă. Ştiu să recunosc 
răul. Am trăit alături de el ani de zile. Şi nu-mi puteţi spune 
mie că ea e rea. 

— Nu spun că e rea, zic. Ar putea fi nevinovată. Dar fuge 
de lege. Nu are niciun iubit. Asta e doar povestea ei de 
acoperire. Însă unul dintre prietenii ei buni, care se 
întâmplă să fie şi un prieten bun de-al meu, a fost omorât 
cu brutalitate, iar poliţia crede că ea a comis crima. De 
atunci se ascunde. 

Miss Lucy devine palidă la faţă şi mi-e teamă să nu 
leşine. Sandra se duce la ea şi o cuprinde cu braţul. 

— N-a cerut nimic de la noi, spune Lucy, şi n-a vrut să ia 
ce i-am oferit. 

Sandra îşi pune mâna la gură. 

- l-am oferit un loc unde să stea, în apartamentul de 
deasupra garajului, dar a refuzat. 

Observă copiii, care stau acum în pragul uşii de la 
bucătărie. 

- Baieţi, duceţi-vă sus! 

— Dar vrem să auzim şi noi, spune cel mare. 

— Sus, acum! spune Sandra ascuţit, şi ei dispar. 

Aud paşi urcând scările. Ştiu că au rămas sus să tragă 
cu urechea. 

- Doamnă Daly, cum aţi cunoscut-o? întreb. 

Sandra se uită la mama ei, apoi Lucy începe să 
vorbească. Vocea îi este joasă, slabă. 


— Am cunoscut-o în autobuz, când veneam de acasă. 

- De-acasă? Unde e asta? 

— Oklahoma. 

Bineînţeles. Probabil că a călătorit ore în şir alături de 
Casey, iar Casey s-a împrietenit cu femeia asta şi a decis 
încotro să o apuce. 

— Deci de cât timp e aici? 

— Trei săptămâni... poate o lună, spune Lucy. Nu-mi vine 
să cred că a făcut lucrurile de care spuneţi. Nu fata asta. 
N-ar putea. N-ar putea să omoare o muscă. 

Sandra se aşază înapoi pe scaun şi începe să plângă. 

- Noi am crezut că a vorbit cu Laura. Incă vrem să 
credem, doar dacă dumneata nu ne spui că e nebună şi c 
e un fel de maniacă. g 

— Nu e, insistă Lucy. lţi spun eu că nu e. Am stat în 
preajma mincinoşilor toată viaţa mea. Ea nu e ca ei. 

- V-a minţit, spun pe un ton calm. Nu pot garanta că eo 
ucigaşă. Eu am fost angajat doar ca s-o duc înapoi. Dacă e 
nevinovată, sunt sigur că se va face dreptate. Dar trebuie 
să-mi spuneţi unde e. 

— E periculoasă? întreabă Sandra, privind spre scări. 

- Nu cred că e, dar nu pot garanta. 

— E căutată pentru crimă sau nu? întreabă ea. 

— Este, spun, ştiind că şi eu par nebun. Şi dacă nu-mi 
spuneţi tot ce ştiţi despre ea, ar putea să scape. 

Sandra izbucneşte în lacrimi. 

— Am vrut s-o cred, spune. Am vrut să mă gândesc că 
ea a vorbit într-adevăr cu Laura, chiar dacă poliţia n-a 
găsit-o apoi acolo. 

— S-ar putea să spună adevărul, zic. 

- Dar, cum ne-aţi spus mai înainte, ar putea să fie o 
mincinoasă şi o ucigaşă! 

Speranţa ei se evaporă sub ochii mei, dar nu îndrăznesc 
s-o amăgesc. 


e) 

— Eram atât de aproape, spune Lucy. Am crezut că o 
vom găsi. Am crezut că o vom aduce înapoi. 

- Tot ce ştiu, spun eu, e că am fost angajat să o găsesc 
pe Casey Cox şi să o duc acasă. Şi voi face asta cu sau 
fără ajutorul dumneavoastră. Dar dacă îmi ascundeţi 
informaţii despre ea, aţi putea deveni complice la crimă. 

Sandra se ridică din nou în picioare. 

- Vă bateţi joc de mine? 

Oamenii ăştia au fost chinuiţi destul, nu vreau s-o mai 
fac şi eu. 

- Vă mai întreb o dată: aveţi idee unde ar putea fi? 

— Nu, spune Lucy. Se duce la serviciu, apoi se duce 
acasă, şi tot aşa până acum două zile. Urmărea mult casa 
familiei Dotson. N-am ştiut, până n-a încercat să pătrundă 
acolo, sfârşind prin a fi arestată, după care ne-a spus totul. 

Sandra se cufundă iar în scaunul ei. Vocea îi sună 
monoton. 

— Mamă, nimic din toate astea nu are legătură cu 
realitatea. Trebuie doar să accepţi. 

— Nu, spune Lucy. N-o să accept. Până când nu se va 
găsi corpul Laurei, ea este în viaţă. E undeva! 

Sandra îşi trece degetele peste faţă, apoi se uită la 
mine. 

— Vă spunem adevărul. Dacă Grace nu e acasă, nu ştim 
unde e. 

— Se întâlneşte cu vreun bărbat? Are cumva şi alţi 
prieteni? Colegii ei? 

- De fapt, e o persoană foarte prietenoasă, spune Lucy, 
o rază de soare, sau cel puţin aşa părea. O ador. Işi face 
uşor prieteni. Doar că eu nu-i cunosc. 

Se pare că toată lumea care ajunge s-o cunoască 
îndeaproape pe Casey o adoră. După ce plec de la această 
familie atât de încercată, conduc înapoi până la 
apartamentul lui Casey. Maşina ei lipseşte şi acum. 


E doar o chestiune de timp. Până la urmă, tot trebuie să 


vină acasă. 


CASEY 


A, avut o zi lungă la serviciu, iar întâmplarea cu Laura 


Daly m-a făcut să fiu distrasă tot timpul. Cum termin, mă 
duc direct pe strada familiei Dotson ca să încerc să-mi dau 
seama cum pot demonstra că Laura a fost acolo. 

Sună telefonul şi văd că e Miss Lucy. Răspund imediat. 

- Grace, slavă Domnului! spune ea. 

Miss Lucy pare că a plâns, vorbeşte în şoaptă, ca şi cum 
n-ar vrea s-o audă cineva din jur. 

— Miss Lucy, e totul în regulă? 

— Grace, e cineva aici care întreabă de tine chiar acum. 

Mi se taie respiraţia. les cu maşina din parcare, alertată 
că m-ar putea urmări cineva. 

— Ce?! Cine?! 

— Un bărbat care ne-a spus că Grace nu e numele tău 
adevărat. 

Tonul ei e plat, resemnat. Oftez cu tristeţe. 

- Dylan Roberts? 

Tace o clipă, apoi mă întreabă: 


— Sunt adevărate lucrurile pe care le spune? 

Sunt pierdută. S-a terminat. Nu mă mai pot duce acasă 
acum. 

— Nu ştiu ce a zis, îi răspund. Dar e adevărat că mă 
ascund de poliţie. 

Aud respiraţia întretăiată a lui Miss Lucy. 

- Nu mi-a venit să cred! Ai ucis pe cineva? 

— Nu, n-am făcut-o! Miss Lucy, ştiţi că nu sunt genul de 
persoană care ar putea face rău cuiva. 

— Dar minţi în legătură cu identitatea ta, cu locul din 
care ai venit... Spune-mi adevărul, ai minţit şi în legătură 
cu Laura? 

— Nu, în niciun caz! Miss Lucy, am auzit-o, am vorbit cu 
ea. Este adevărat! Vă rog să mă credeţi! 

— Cum aş putea? Sandra e distrusă. Şi-a pierdut orice 
speranţă. 

Mă las pe spate, în scaun, şi închid ochii. 

— Miss Lucy, tatăl meu a fost omorât când aveam 
doisprezece ani, de nişte poliţişti corupți. Apoi i-au 
înscenat o sinucidere. Asta m-a bântuit ani de zile, iar 
prietenul meu, care era jurnalist, a început să investigheze 
cazul şi să se apropie de aflarea adevărului. A sfârşit şi el 
prin a fi ucis. Eu i-am găsit cadavrul, deci ADN-ul meu e 
peste tot! 

Miss Lucy nu-mi răspunde imediat, gândindu-se la ce i- 
am spus. Când în sfârşit îmi vorbeşte, e mai multă empatie 
în vocea ei. 

— Atunci întoarce-te şi spune-le asta. Dacă te ascunzi, 
pari vinovată. Ascultă ce-ţi spun, draga mea. Vor fi oameni 
care te vor crede. 

— Nu şi dacă voi fi omorâtă înainte de a apuca să le 
spun. Nu înţelegeţi natura acestui rău. 


- Drăguţo, am avut de-a face cu poliţia. Cei mai mulţi 
poliţişti sunt oneşti. Dar dacă cineva încearcă să te 
omoare... 

Se opreşte. Când reia, vocea ei e aspră. 

— Nu ştiu ce să-ţi spun altceva decât că... te cred. 

Îmi sprijin capul în pumni. 

— Miss Lucy, vreau să vă spun că însemnați foarte mult 
pentru mine. Mi-aţi salvat viaţa, dându-mi un motiv să 
trăiesc. V-am minţit şi nu meritaţi asta. 

Miss Lucy plânge. Apoi îşi drege vocea şi spune: 

- Grace... Grace... sau oricare o fi numele tău. 
Dumnezeu te poate ierta. El a mişcat pământul şi cerurile 
ca să ne spele păcatele. Poate nu te va scăpa de toate 
acuzaţiile, dar îţi poate vindeca inima şi te poate ajuta să 
treci prin asta. Dacă ai ascultat vreodată ce ţi-am zis, 
ascultă şi acum. 

— Ascult, îi spun, cu faţa schimonosită de plâns. Vă 
mulţumesc, Miss Lucy! 

Întrerup convorbirea cu ea şi duc telefonul în dreptul 
inimii. Deodată, mi se face atât de dor de mama, încât mă 
doare până în măduva oaselor. 

Pornesc maşina plângând şi întrebându-mă dacă să 
întorc, pur şi simplu, şi să plec din oraş. 

Dar cum rămâne cu Laura? Ştiu că e la Dotson. Şi 
nimeni nu mă crede. 

Nu suport gândul că Sandra plânge toată noaptea, 
distrusă că ultima ei speranţă de a o găsi pe Laura stă în 
vorbele unei mincinoase. Pentru Sandra şi pentru Laura... 
dar în special pentru Miss Lucy, care crede încă în mine. 

Începe să burniţeze şi mă uit în sus, către ceruri, prin 
parbrizul lovit de ploaie. „Doamne, dacă ea are dreptate, 
dacă eşti aici, dacă îţi pasă cât de cât, atunci dă-mi curajul 
de a face ceea ce trebuie să fac.” 


A 


Ce farsă... să te rogi la Dumnezeu să te ajute să încalci 
legea! Unde-mi stă mintea? Dar Dumnezeu n-o iubeşte pe 
Laura? Nu vrea să fie eliberată? Nu e salvarea vieţii unei 
fete răpite lucrul care trebuie făcut? 

Îmi înghit lacrimile. „Dacă mi-ai da curaj”, pledez din 
nou. Rămân fără voce şi sper că acest Dumnezeu al lui 
Miss Lucy vede ce e în sufletul meu şi înţelege ce motive 
am s-o fac. Vreau s-o salvez pe Laura, chiar dacă asta 
înseamnă să nu mă mai pot salva pe mine. 

Nu mă duc acasă. Nu mai pot face asta. Voi fi nevoită să 
las în urmă tot ce am în apartament. Puţinul pe care-l am 
în maşină va trebui să-mi fie de ajuns. 

CASEY 


N. doar că sunt o fugară, dar premeditez din nou 


intrarea prin efracţie. Asta mă face o infractoare, chiar 
dacă n-am omorât pe nimeni. 

La Home Depot, mă dau jos din maşină, deşi burniţează, 
şi verific portbagajul. În compartimentul de lângă roata de 
rezervă am un cric şi o rangă. Indes ranga în rucsac — 
poliţia mi-a confiscat-o pe cea de dinainte. Incerc să mă 


gândesc ce am de făcut. Uşa de la subsol are un lacăt pe 
dinafară. Am nevoie de un cleşte pentru tăiat metalul. 

Îmi prind părul în coadă de cal şi-mi pun o şapcă de 
baseball, ca să-mi ascund faţa de camerele de luat vederi, 
apoi mă grăbesc să intru în magazin, să iau cel mai mare 
cleşte pe care-l găsesc şi o lanternă, şi plătesc. 

Conduc din nou până la casa familiei Dotson. Maşina lor 
nu e pe alee, aşa că merg pe lângă bar, să văd dacă Frank 
şi Arelle sunt acolo. Sunt, aşa că mă grăbesc înapoi. 
Trebuie să intru în casa aia, acum ori niciodată. Parchez 
maşina mai sus pe stradă, îmi iau rucsacul şi mă îndrept 
către casa lor, dar de data asta evit latura ce dă spre 
curtea vecinului care a sunat la poliţie. Merg în partea 
opusă, o iau pe lângă un gard înalt, care înconjoară curtea 
celuilalt vecin. Plouă şi mai tare acum, udându-mi fleaşcă 
bluza şi jeanşii. 

În curtea din spate, prind cu cleştele lacătului uşii de la 
subsol şi strâng de mânere. Nu sunt destul de puternică 
să-l tai din prima încercare, dar mă chinui şi, până la urmă, 
reuşesc. Dau lacătul la o parte, trag de mânerele uşii, dar 
uşa nu se deschide. Înseamnă că e încuiată şi pe interior. 
Frank Dotson a fost meticulos. 

Nu pot renunţa, aşa că mă întorc pe partea laterală a 
casei. Acolo e un geam - trebuie să fie de la dormitor, 
probabil de la dormitorul principal. Arunc rucsacul jos, în 
praf, şi scot din el un tricou. Îl ţin în dreptul ferestrei, ca să 
amortizez zgomotul, apoi lovesc cu ranga. Geamul se 
crapă fără probleme. Îmi înfăşor tricoul pe mână, apoi 
îndepărtez cioburile, cât să ajung şi să ridic fereastra. 
Bucăţile de geam nu fac zgomot mare când cad, aşa că 
presupun că e un covor dedesubt. 

Ridic fereastra glisantă, apoi mă uit prin camera 
întunecoasă. Curăţ cioburile de pe pervaz, îmi iau avânt şi 


intru în ceea ce pare a fi o cameră de oaspeţi. Închid 
fereastra şi trag draperiile peste ea. 

Aprind lanterna şi mă uit prin cameră. Într-un colţ e un 
pat de o persoană. Locul e prăfuit şi miroase a acru, a oţet. 
les din cameră pe hol şi mă îndrept către bucătărie. Mobila 
e veche, cu tapiţerie ruptă şi huse îngălate. Intru în 
bucătărie şi văd tejgheaua din spatele mesei, cea din 
fotografia în care apărea articolul despre Laura Daly. Nu 
mai e acolo. Sunt sigură că Dotson l-a aruncat înainte de 
percheziţia poliţiei, după cum poate că a făcut, într-un fel 
sau altul, şi cu Laura. 

Mă uit în jur după o uşă către subsol. lat-o, chiar lângă 
frigider. Traversez camera în grabă, trag să o deschid şi 
aprind lanterna în întunericul adânc. Cobor cu atenţie pe 
scări. Cum ştiu că ferestrele sunt placate cu lemn, aprind 
lumina. 

Jos, mă uit prin încăpere şi observ uşa care dă spre 
exterior, la capătul unui alt set de scări de beton. Aşa cum 
mi-am închipuit, e încuiată pe dinăuntru. Pereţii sunt 
acoperiţi cu rafturi. Nici urmă de Laura. Totuşi, strig. 

- Laura? Laura? Eşti aici? 

Tăcere. 

Cum lumina în subsol e chioară, aprind şi lanterna ca să 
văd pereţii în partea de sus, încercând să mă orientez. 
Unde-i fereastra prin care am încercat să trec noaptea 
trecută? Nu era cea dinspre colţul casei - o văd şi e şi ea 
placată, şi ştiu că nu e cea care mă interesează. Mai era 
una. Nu o văd. Poate că au mutat rafturile în faţa ei şi le- 
au umplut cu lucruri, ca să o camufleze. Păşesc în acea 
direcţie şi mut o cutie de scule, un motor de barcă vechi, o 
cutie de cabluri încâlcite, un cort. În spatele rafturilor nu e 
altceva decât un strat de zgură. 

Nu-i de mirare că poliţia s-a dat bătută. Chiar că nu e 
nimic de văzut aici. 


Epuizată, mă aşez pe scări, întrebându-mă dacă nu 
cumva mi-am imaginat totul. Îmi pierd minţile? Chiar am 
vorbit cu Laura Daly? Chiar am auzit un plânset de copil? 

Izbucnesc în lacrimi. Chiar e posibil să-mi fi imaginat 
toate astea? Sunt atât de disperată să rezolv problemele 
altora, dacă tot nu mi le pot rezolva pe ale mele, încât 
creierul meu ar inventa o poveste atât de bizară? 

Nu. Nu sunt nebună. Nu sunt genul care să bage lumea 
în panică. Nu sunt o isterică închipuită. Cine mă cunoaşte 
ştie asta. Şi ştiu ce am auzit. 

Încerc din nou, mai tare. 

- Laura? Laura, te rog, dacă eşti aici, spune ceva! Nu 
ştiu unde să te caut! 

Nimic. 

Încă o dată, luminez pereţii cu lanterna, căutând cu 
disperare un semn că Laura a fost aici. In praful de pe jos 
nu sunt urme de paşi, nu e niciun coş de scutece, niciun 
lucru de copil. 

Dar geamul ăla de care nu dau mă intrigă. Unde ar 
putea fi? 

Din nou, luminez încet cu lanterna partea de sus a 
fiecărui perete. Aici sunt două ferestre placate, doar două. 
Ştiu că de-afară am numărat trei. Încerc să mă orientez. 
Fereastra prin care am auzit-o pe Laura nu pare să fie pe 
partea asta a casei. 

Nu pot rezolva nimic aici. Mă întorc, închizând uşa de la 
subsol în urma mea. Luminez casa cu lanterna, verificând 
fiecare cameră şi fiecare dulap, în căutarea unui semn că 
Laura a fost acolo sau a unui loc în care Dotson ar fi putut 
s-o ducă. Nu găsesc nimic. Niciun lucru de bebeluş, niciun 
scutec în gunoi. Niciun bilet uitat din neglijenţă, cu adresa 
unui loc secret. 

Dacă i-a ucis deja şi s-a descotorisit de ei? 


Gândul îmi face rău şi-mi dau seama că e timpul să plec. 
Deschid uşa din lateral, care dă spre garaj, dar înainte de 
a păşi afară, văd faruri pe peretele din spate al garajului şi 
lumina lor devine tot mai puternică pe măsură ce maşina 
se apropie pe alee. Sar înapoi înăuntru şi închid uşa. Mă 
întorc şi mă uit în jur, speriată. Nu pot ieşi pe uşa din faţă 
şi nu văd vreuna în spate. Alerg prin casă către camera 
prin care am intrat. Mă apuc să dau draperiile la o parte, 
să sar afară pe geam, dar apoi le aud vocile. 

Înlemnesc şi ascult. Poate că vorbesc despre Laura. 
Poate spun unde e. 

În loc să evadez, mă ascund după uşa camerei şi mă 
chinui să aud ce-şi spun. 

În mod clar, amândoi sunt ameţiţi de băutură. Vorbesc 
nedesluşit. 

— Tre’ să mă duc jos să văd ce face, spune el. 

— Nu-i mai face rău, zice femeia împleticit. Las-o-n pace 
în seara asta. N-am chef să am grijă de copil. Hai în pat! 

Inima îmi tresare. Vorbesc despre Laura! E în casă! Jos, 
adică în subsol! Dar unde? O cameră secretă? Nu era nicio 
uşă acolo. 

Hotărâtă s-o găsesc, decid să rămân. O s-o găsesc. O 
să-mi petrec noaptea aici, dacă trebuie. 

facerc să respir încet în timp ce stau în întuneric, în 


spatele uşii din camera de oaspeţi. Dotson şi nevastă-sa 
pornesc televizorul şi-şi fac ceva de mâncare. Aştept, mi-e 
frică să fac vreo mişcare, îngrijorată că-mi vor vedea 
urmele de paşi sau că vor auzi cum plouă prin geamul 
spart. Dar se pare că n-au observat nici una, nici alta. Intr- 
un târziu, îl aud pe Dotson sforăind puternic pe canapea. 
Dacă doarme toată noaptea şi rămân blocată aici? Ar 
trebui să plec acum, dar asta ar însemna s-o părăsesc din 
nou pe Laura. Dacă plec acum, nu mă mai pot întoarce 
niciodată. 

Până la urmă, Arelle îl trezeşte. 

— Hai în pat, îi spune din nou, cu vocea sa aspră, de 
fumător. Hai, ridică-te! 

— Trebuie să văd ce fac, bodogăne el în timp ce se 
îndreaptă spre dormitorul aflat lângă cel în care sunt eu. 

Podeaua trosneşte la fiecare pas. 

— Lasă că te duci mai târziu, spune ea. Lasă-i în pace în 
seara asta! 

Ascult până termină de vorbit şi-mi imaginez că s-au 
băgat în pat. După o vreme, îl aud din nou sforăind. 

les de după uşă. Merg pe hol în vârful picioarelor, către 
bucătărie, şi văd boluri cu mâncare pe masă, cereale cu 
lapte. Ajung la uşa dinspre subsol şi trag să o deschid. 

Scârţâie tare. Cum de n-am observat asta înainte? Aud 
mişcări în dormitor, aşa că mă îndepărtez rapid de uşă, 
către cealaltă parte a camerei. Podeaua din hol scârţăie. 
Mă bag sub masă, ascunsă sub faţa de masă îngălbenită. 

— Vrei să mori? 

Tresar în timp ce vocea lui Jack Dotson coboară. Ştie că 
sunt aici! Mă fac mică sub masă, ţinându-mi respiraţia în 
vreme ce el năvăleşte în bucătărie. Lumina se aprinde, 


inundând camera şi creând umbre lungi ce par să vină 
către mine. Mă va ucide şi nimeni nu va şti. Crima e 
destinul meu. Are să mi se întâmple, într-un fel sau altul. 

Dar apoi înjură şi trage de uşa de la subsol, să o 
deschidă. 

— Ce faci acolo? ţipă în jos. 

Nu vorbeşte cu mine. Îl aud coborând scările, aruncând 
înjurături. Laura nu se aude, dar acum sunt sigură că e 
acolo. Merg din nou tiptil pe podea, ştiind că aceasta va 
scârţâi sub paşii mei, dar poate el o să creadă că e Arelle. 
Dacă Laura e aici, trebuie să ştiu cum să ajung la ea. Mă 
uit prin uşa de la subsol şi-l văd îndreptându-se către un 
raft, împingându-l din faţa lui. Nu-i decât zgură acolo, dar 
apoi apare o deschidere rectangulară. E o iluzie optică — 
lemnul e vopsit ca să arate ca nişte cărămizi. Ar fi trebuit 
să observ asta! Îmi dau seama că e un vechi depozit de 
cărbune. Sigur că da! Trebuie că e închis în partea de sus, 
şi acolo e acel patio spart. 

— Tare greu mai pricepi! spune, în timp ce coboară. Ce 
faci la tavan? Că m-ai trezit! 

Un bebeluş începe să plângă, speriat. Mi se pune un nod 
în gât. 

- Dar n-am făcut nimic! aud că spune o fată, cu voce 
sfârşită. 

E Laura! 

- Dormeam, ai trezit-o! Te rog. Nu am făcut nimic. Chiar 
tu ai spus că nu ne poţi auzi prin toate baricadele astea. 
Nici măcar nu pot ajunge la tavan. Nu am pe ce să mă urc. 

Mă cutremur. Dacă e suficient de nervos sau de beat, 
neglijenţa mea -zgomotul paşilor mei - ar putea să o 
ucidă. Mă strecor înapoi în bucătărie. Afară, furtuna s-a 
întețit şi ploaia loveşte aprig în acoperiş şi în ferestre. 
Tună şi fulgeră de parcă Însuşi Dumnezeu ar reacţiona la 
acest rău diavolesc. Într-un fel, asta îmi dă curaj. O iau 


înapoi, către camera de oaspeţi, rugându-mă ca Dotson, 
dacă-mi aude paşii, să creadă că sunt ai nevestei lui. 
Aştept după uşă, tremurând. 

Mă gândesc să fug pe fereastră atâta timp cât mai pot 
s-o fac şi să mă duc direct la poliţie, să mă predau, dar să 
le cer să percheziţioneze din nou depozitul de cărbune în 
care e ţinută Laura. Dar poliţiştii se vor concentra pe 
criminala care se ascunde în Shady Grove, nu pe salvarea 
fetei dispărute. Nu mă vor asculta. De ce ar face-o? 

Îmi piere curajul, frica mă încremeneşte. Nu, nu pot să 
încremenesc aşa. Trebuie să acţionez. 

Fata mea curajoasă. 

Ochii mi se umplu din nou de lacrimi şi mi le şterg cu 
mâneca. N-am timp de bocit. Trebuie să mă mişc. 

Îl aud cum o loveşte, cum sparge ceva şi cum Laura 
scânceşte fără vlagă. Aştept până când uşa de la depozitul 
de cărbune se închide de tot - iar plânsul copilului nu se 
mai aude deloc —, apoi Dotson urcă scările din subsol în 
casă, trânteşte uşa în urma lui şi se îndreaptă tropăind 
către pat. 

Aştept mai mult de data asta, până când el începe să 
sforăie regulat, înainte de a mă aventura să ies. Furtuna e 
în toi acum, o simfonie de percuție pe acoperişul casei, 
acompaniată de zgomotul tunetelor şi de lumina 
fulgerelor. E oare un răspuns la rugăciunile mele, cu rolul 
de a-mi acoperi zgomotul paşilor? Pot presupune că 
Dumnezeu chiar mă ajută? Poate că şi Miss Lucy se roagă. 

Lacrimile îmi inundă din nou faţa şi mi le şterg, 
forțându-mă să respir adânc. Fac paşi uriaşi, pentru ca 
podeaua să scârţâie cât mai puţin, şi reuşesc să ajung la 
uşa de la subsol. N-o deschid larg, aş risca să scârţâie. Mă 
strecor prin deschizătură, aprind lumina şi cobor scările în 
linişte. 


Dotson a pus raftul la loc lângă perete, dar ştiu care e. Îl 
mut cât de încet pot, centimetru cu centimetru, uitându- 
mă constant în sus, pe scări. Mă simt acum invadată de 
adrenalină pură, disperată să ajung la acea uşiţă. 

Într-un final, fac destul loc în spatele raftului, pentru a 
deschide uşa. Răsucesc în sus lacătul şi trag de uşa 
camuflată. 

Camera e micuță, umedă şi rece, şi miroase a scutece. 
E întunecată şi are doar câţiva metri lăţime. Pe sub uşă 
trece un cablu ce alimentează o lampă mică, galbenă. Ar fi 
trebuit să observ cablul ăsta înainte. Copilul doarme pe o 
saltea aflată pe podea şi poartă un combinezon roz, 
murdar. Laura e în poziţie fetală pe ciment, lângă saltea. 
Pare moartă. 

— Laura? şoptesc tare. 

Se trezeşte, respiră adânc, înfricoşată, şi se uită la mine. 

— Cine eşti? 

Are un ochi înnegrit şi umflat, iar nasul pare că e spart. 
Buza de jos îi e ruptă, iar când se ridică, îi văd genunchiul 
roşu şi umflat. A bătut-o din cauza mea. 

Ridic mâna tremurând, să-i fac semn să tacă. 

— Sunt Grace. Am venit să te scot de-aici. 

Buza de jos îi tremură. 

— Ei... ei sunt aici? 

- Da. Dorm. Furtuna face zgomot. Totuşi, trebuie să ne 
grăbim. Putem ieşi afară pe uşa de la subsol. Am spart 
lacătul de-afară... şi am un cleşte pentru lacătul din 
interior. 

Îşi ia în braţe copilul adormit. Pare să fie de vârsta 
Emmei. Fetiţa doarme mai departe în timp ce Laura o 
strânge la piept. 

— Nu pot merge... genunchiul... 


- Fă tot posibilul, îi spun, apropiindu-mă de ea şi 
punându-i braţul pe după umerii mei. Te ajut eu. Hai! Ei 
cred că-s beţi turtă şi dorm adânc. 

Se târăşte sprijinindu-se de mine şi îi simt coastele. E 
îngrozitor de slabă, numai piele şi os. Mă întreb cât de des 
i-au dat de mâncare. Ţine copilul pe partea piciorului mai 
puternic, iar eu o apuc de sub celălalt braţ şi o ajut să 
meargă. La fiecare pas, strânge din dinţi de durere. 
Ajungem la treptele de beton spre uşa de la subsol care dă 
în exterior. Urc eu prima. Mai e o scândură de lemn de-a 
lungul uşii duble. Unul dintre capete e fixat într-o balama 
veche, iar la celălalt capăt e un belciug de care e prins un 
lacăt. Îmi dau jos rucsacul şi scot cleştele. 

— Am ăsta, îi spun Laurei, care urcase trei din cele circa 
zece trepte, şi aştepta cu copilul în braţe chiar în spatele 
meu. 

Mă străduiesc din toate puterile să sfarm lacătul, dar din 
unghiul ăsta — căci se află cu mult deasupra creştetului 
meu - nu sunt suficient de puternică. Aud cum bate ploaia 
peste scânduri şi văd apa scurgându-se înăuntru, udând 
scările de beton. Suntem atât de aproape... 

Deodată, copilul începe să plângă. 

M. stau o oră în parcarea din faţa blocului lui Casey, 


uitându-mă prin parbrizul ud, să văd dacă apare 
automobilul ei Kia, dar asta nu se întâmplă. Unde ar putea 
fi? Lucy şi Sandra au spus despre ea că nu prea iese în 
oraş, că practic e obsedată să o găsească pe Laura. 

Poate că pândeşte din nou casa familiei Dotson. Merită 
să arunc o privire. les din parcare şi chiar atunci îmi sună 
telefonul. Văd numele lui Keegan pe ecran. Răspund. 

— Alo? 

Pare surescitat. 

- De ce nu m-ai sunat, Dylan? Am aflat de la 
departamentul din Shady Grove, Georgia, că ai găsit-o pe 
Casey Cox. 

Simt o greutate în piept. 

— N-am găsit-o. Poliţiştii spun că e aici, dar încă n-am 
văzut-o. 

- Dar ştii numele pe care şi l-a luat, adresa, modelul 
maşinii, nu-i aşa? Dă-o în urmărire şi lasă poliţia să-i 
localizeze maşina. 

- Încerc să evit să ne scape printre degete, spun, în 
timp ce pornesc la drum. Din câte ştiu, o vor localiza. Sunt 
aproape de ea. Lăsaţi-mă să-mi termin treaba. 

— Ascultă, mă urc în avion chiar acum. 

Trag pe dreapta în parcarea unui restaurant, ca să nu 
pierd controlul volanului. 

- Şi să veniţi aici? 

— Da. Un amic de-al meu are un Cessna. Voi fi acolo în 
câteva ore să preiau operaţiunea. 

Mi se strânge stomacul. 

— Ar putea fi prematur. Nu sunt sigur că e aici. Pe lângă 
asta, vremea e groaznică. Nu ştiu dacă se poate ateriza. 

— Amicul meu e profesionist. Ne descurcăm noi. 


Îmi dreg vocea şi încerc din nou: 

- Se poate să fi părăsit oraşul. Am aşteptat la 
apartamentul ei ore întregi şi nu a venit acasă. N-aş vrea 
să vă fac să veniţi până aici, pe vremea asta, dacă nu ştiu 
ceva sigur. 

Keegan tace o vreme. 

- Dylan, mă sperii, omule. Mai întâi, aflu asta de la 
poliţia din Shady Grove şi nu de la tine, iar acum dai 
înapoi, în loc să sprijini o desfăşurare uriaşă de forţe? Ştii 
că asta te poate aduce cu un pas mai aproape de un post 
în cadrul forţelor de poliţie, da? Eu, personal, te voi 
recomanda la Unitatea pentru Infracţiuni Majore. Unul 
dintre detectivi se pensionează luna viitoare. Dar dacă-ţi 
scapă mingea aşa... 

— Scap mingea? Nu scap nicio minge. O caut pe fată, 
aşa cum am stabilit. Tot ce spun este să amânaţi 
deplasarea până când o vom avea în custodie. O să 
contactez poliţia locală imediat ce o să fiu faţă în faţă cu 
ea, iar ei vor face arestarea şi o vor reţine până când 
ajungeţi aici. 

— Nu se poate! Sunt prea băgat în priză, omule. Pe lângă 
asta, îmi place să zbor noaptea. E o încântare. Vin. Lui 
Rollins nu-i place să zboare cu avionul, aşa că vine cu 
maşina după ce-l anunţ că o avem în custodie. Tipul e un 
pămpălău. 

Râsul lui îmi îngheaţă sângele-n vine. 

Ştiu din dosarul lui Brent că avionul e al lui Keegan. 
Chiar el îl pilotează, iar când va ajunge aici şi va prelua 
operaţiunea, nu voi mai avea niciun control. Mă îndoiesc 
serios că o va urca pe Casey în acel avion doar ca să o 
ducă înapoi acasă. Dar oare chiar are de gând s-o urce în 
avion? 

Planul de acţiune pare real. Şi mi-l doresc atât de mult, 
încât inima îmi sare din piept numai când mă gândesc. Dar 


dacă Keegan preia operaţiunea Casey, fata ar putea sfârşi 
moartă înainte de a fi extrădată. 

Keegan a închis telefonul, aşa că revin în trafic şi mă 
îndrept spre strada pe care stă familia Dotson. Îmi trec o 
grămadă de gânduri prin minte. Dacă o găsesc pe Casey şi 
o preiau eu, le duc apoi dosarul lui Brent oamenilor-cheie 
din departament - şeful poliţiei pare curat şi cred că aşa 
sunt şi alţii. Îl pot preda mai multor poliţişti în acelaşi timp. 

Intorc pe strada familiei Dotson şi conduc pe lângă casa 
lor. Luminile sunt stinse; în şopron e parcată o maşină. Am 
mai trecut pe lângă câteva case până să văd maşina lui 
Casey - o Kia albă - parcată într-o curbă. 

Nu e în maşină. Unde s-a dus? 

Mă trece un fior pe şira spinării. 

Casey ar putea fi în acea casă. 

CASEY 


Ca aud că cea mică începe să plângă, mă întorc către 


Laura şi-i fac semn cu mâna, de parcă asta ar fi oprit 
copilul din plâns. Laura strânge fetița la piept, încercând s- 
o facă să tacă. 

— Grăbeşte-te, şopteşte ea. 


Nu pot tăia cu cleştele ăsta greu. În schimb, încerc să 
împing lacătul, sperând că lemnul e putrezit sau că 
balamaua şi încuietoarea nu sunt prinse bine şi vor ceda, 
dar nimic nu merge. 

Mă uit înapoi în sus, pe scările din casă. Dacă ei încă 
dorm, dacă zgomotul furtunii încă le acoperă pe ale 
noastre, am putea trece prin bucătărie. Nu, n-am reuşi 
niciodată, cu un copil care plânge. Asta e singura noastră 
cale de scăpare. Încerc din nou să sparg lacătul. 

Uşa de la bucătărie se trânteşte deodată de perete, iar 
Laura începe să ţipe. Silueta lui Dotson apare în capătul 
scărilor, profilându-se în lumina de la bucătărie. El zbiară, 
coboară în fugă scările, traversând subsolul din trei paşi 
până la treptele de beton pe care suntem noi, o apucă pe 
Laura şi ridică mâna asupra ei s-o lovească, făcând-o să-şi 
piardă echilibrul. îi smulg copilul din braţe înainte ca ea să 
cadă. Copilul începe să plângă şi mai tare. Laura plânge şi 
ea de durere, când se dă cu capul de podeaua de ciment. 

Ţinând copilul cu o singură mână, apuc bine cleştele şi îl 
rotesc către Dotson, când acesta se apropie de mine. Are 
ochii roşii şi furioşi şi întinde mâinile după copil. Mă 
răsucesc din nou, dar mişcarea mea e ciudată, iar el îmi 
înşfacă cleştele. Cum o să mai scăpăm de el acum? Urc din 
nou către uşa dublă de deasupra mea şi o lovesc cu mâna, 
ţipând după ajutor. 

Ar fi trebuit să sun la poliţie. Poate ar fi venit, măcar ca 
să mă prindă pe mine. 

Fetiţa e terorizată, se întinde după mama ei în timp ce 
aceasta se ridică şi sare la Dotson, încercând cu braţele ei 
subţiri să-i pareze loviturile cu cleştele. 

Lovesc puternic cu o mână uşa de deasupra mea, 
simțind că mi se opune mai puţin. Ploaia pătrunde pe 
margini. Dacă lemnul e putrezit, poate că se va rupe dacă- 
|I împing cu suficient de multă forţă, în ciuda lacătului. 


Dotson mă apucă de picior şi protejez capul copilului în 
timp ce cad pe o treaptă şi apoi sunt trasă pe 
următoarea.Reuşesc să mă ridic în capul oaselor şi strâng 
prea tare copilul în braţe. Ţipetele lui mă asurzesc. 

Strig după ajutor, sperând că vecinul ne va auzi, pe 
mine sau pe Laura. Mă las pe spate în timp ce Dotson se 
întinde către mine. Dau în el şi mă zbat, disperată să nu 
scap copilul. Îl pocnesc bine pe bărbat în falcă, apoi ţintesc 
mai jos. Lovesc puternic, iar el cade pe spate gemând. Mă 
târăsc către el şi-mi recuperez cleştele. 

- Fugi! ţipă Laura. la fata şi fugi! 

Chiar dacă aş putea să deschid uşa, n-o pot lăsa pe 
Laura aici. Dotson se ridică din nou, rânjind, şi se apropie 
de mine. Îi trag una, apoi mă ridic să lovesc din nou uşa cu 
cleştele. Îmi pierd echilibrul şi alunec cu o treaptă de mai 
jos, dar protejez copilul. Sunt zgâriată pe gambă şi 
sângerez, dar întorc din nou unealta către el. 

Mai jos, Laura apucă o ţeavă de oţel care era sprijinită 
de perete. Se întoarce şi o roteşte să-l lovească. Il 
nimereşte în genunchi şi continuă să-i dea peste picioare. 
El cade şi se prăbuşeşte câteva trepte mai jos. 

Mă rog la Dumnezeu ca vecinul să ne audă ţipetele şi să 
sune din nou la poliţie. Dar furtuna e prea zgomotoasă. Ce 
m-a ajutat cu un moment mai devreme a devenit acum 
obstacolul meu cel mai mare. 

O văd apoi pe Arelle coborând în viteză scările către 
subsol. 

— Opreşte-te! ţipă ea. 

— Ajută-mă! scânceşte Dotson. Arelle, ia arma! 

Ea înlemneşte pentru un moment, timp în care Laura se 
răsuceşte din nou şi-l loveşte pe Dotson, de data asta în 
cap, la ceafă. Laura se dă înapoi în timp ce el se 
prăbuşeşte fără vlagă pe podeaua de beton. 


Arelle urcă înapoi scările, iar eu mă aplec către Laura, 
întinzându-i cleştele. Ea îl apucă, iar eu o ridic până 
aproape de mine. 

- Stai! 

Arelle e în capătul scărilor cu o puşcă în mână. 

— Stai! strigă din nou. 

Dotson se ridică în patru labe, trăgându-şi picioarele sub 
el. 

Urc scările să ajung la balama, dar nu pot să tai lacătul 
în timp ce ţin copilul, aşa că doar lovesc cu cleştele în uşă, 
iar ploaia pătrunde şi mai mult înăuntru. Ţip şi mai tare 
după ajutor, dar Arelle ne va ucide înainte de a apuca să 
ieşim. O aud cum încarcă arma şi simt că o îndreaptă spre 
noi. 

Deodată, aud o izbitură deasupra mea şi uşa de la 
subsol se deschide larg. Ploaia îmi curge şiroaie pe faţă. E 
un bărbat acolo, îi văd silueta în lumina de pe stradă. 

— Casey! spune el. Dă-mi mâna! 

Nu ştiu cine e, dar îi întind copilul şi mă întorc către 
Laura. Încă se luptă cu Dotson, în timp ce Arelle o 
ameninţă cu arma. Mă reped în jos şi-i sar în spate lui 
Dotson. 

— Du-te! strig, iar Laura urcă şchiopătând primele trei 
trepte, strângând din dinţi. 

O văd urcând, mai repede decât aş fi crezut că poate. 

Dotson mă aruncă de pe spatele lui, se întoarce către 
mine şi-mi dă un pumn în falcă, trântindu-mă la podea. În 
cădere, văd cum Laura iese din subsol în întunericul de- 
afară. Sunt dezorientată, ameţită, în timp ce mă chinui să 
mă ridic. Apoi îl văd pe salvatorul nostru cum vine de- 
afară, palid şi cu părul ud. In timp ce Dotson se pregăteşte 
să-mi dea lovitura de knockout, bărbatul îi trage un pumn. 
Dotson e trântit din nou la pământ, la câţiva metri de 
mine. 


În timp ce încerc să mă ridic, aud arma, rafalele 
arzându-mi sufletul de durere. 


40 


DYLAN 


D.s ce Laura a ieşit — mai mult moartă decât vie — din 


subsol în ploaie, s-a întins după copilul ei. l-am dat fetiţa, 
uitându-mă să nu aibă cumva vreo rană care să-i pună 
viaţa în pericol, şi apoi i-am întins cheile de la maşină, 
arătându-i unde e, în parcare, şi spunându-i să aştepte 
acolo. Până să deschid uşa de la subsol, sunasem deja la 
poliţie şi raportasem că aud ţipete din casă. Acum aud 
zgomotul sirenelor tot mai aproape. 

Casey ţipă, şi mă îndrept din nou cu furie către intrarea 
în subsol. Dotson vrea s-o omoare. Il văd cum o loveşte şi 
cum ţâşneşte sângele. Mă năpustesc în jos, pe scară, sar 
la el şi-l lovesc direct în faţă. Casey se chirceşte pe podea. 
Dotson se zbate şi încearcă să se ridice. 

Inima îmi stă în loc când aud arma. Casey! 

Dar nu Casey a căzut. E Dotson. Mă uit în sus, către 
soţia lui, aşteptându-mă să încerce să-şi corecteze 
greşeala, dar n-o face. Aruncă puşca pe scări, unde cade 
cu zgomot. Apoi, femeia se aşază. 


lau arma şi-l verific pe Dotson. E împuşcat în cap, nu are 
puls. Mă uit cu prudenţă la nevastă-sa, o iau de mână pe 
Casey şi o ajut să urce scările afară, în ploaie. 

— Eşti bine? o întreb când suntem în siguranţă. 

— Unde sunt Laura şi fetiţa? 

— La mine în maşină. Cred că sunt bine amândouă. 

Fulgerul a luminat cerul pentru o secundă şi ne-am 
privit în ochi. Văd ce albaştri sunt ai ei. Nu mi-am dat 
seama că are ochi atât de albaştri. O plouă pe faţă, 
curăţându-i sângele de pe bărbia umflată. 

— Tu eşti, nu-i aşa? întreabă. Dylan Roberts. 

- Da. 

Sirenele se aud şi mai tare. 

— Vine poliţia, spun. g 

Nu fuge, nu pare speriată. Apoi îmi sună telefonul. Il 
scot din husă şi mă uit cine e. 

— Keegan, spune ea. 

Acum văd că mă priveşte cu teamă, chipul ei palid 
strălucind în lumina farurilor unei maşini ce trece pe-acolo. 
Pun telefonul înapoi în husă. 

— Vine cu avionul în seara asta, să preia cazul. 

M-a ascultat, dar în loc să spună ceva, se întoarce pur şi 
simplu şi pleacă, prin iarba plină de noroi, către stradă, 
spre Kia care o aşteaptă câteva case mai jos. 

Aş putea să o opresc, să-i pun cătuşele, nu mi-ar fi greu 
s-o rețin. 

Dar o las să plece. 

La capătul celălalt al străzii se văd lumini albastre ce 
formează o aură deasupra maşinii mele, în care aşteaptă 
Laura şi copilul ei. Mă uit înapoi către Casey. Kia ei iese pe 
şosea şi dispare după colţ. 

Primii poliţişti ajung la faţa locului, se dau jos din maşină 
şi îi întâmpin. Le arăt unde e Laura Daly cu copilul şi le 


spun că Frank Dotson e mort în subsol. Le dau arma şi le 
zic că soţia lui Dotson e încă acolo, în viaţă. 

Poliţiştii o găsesc plângând pe podea, lângă cadavrul 
soţului ei. N-o să ştiu poate niciodată dacă l-a împuşcat din 
greşeală, în toată acea situaţie confuză, sau chiar a vrut să 
îl omoare. 

Merg la secţie cu Laura şi cu copilul ei şi aştept alături 
de ea, până ce mama ei e chemată acolo. Laura se asigură 
că poliţia ştie că o fată pe nume Grace e eroina care a 
salvat-o. Ei ştiu că e vorba despre Casey Cox şi pornesc în 
căutarea ei. Le spun ce am văzut, trecând peste partea în 
care am lăsat-o să plece. Îi las să creadă că a fugit în toiul 
haosului creat acolo. 

Miss Lucy şi Sandra îşi fac apariţia la secţie în câteva 
minute, iar întâlnirea îi face pe toţi să izbucnească în 
lacrimi. Ele o îmbrăţişează pe Laura, aproape strivind-o de 
fericire, apoi sărută fetiţa de parcă ar fi cunoscut-o 
dintotdeauna. Ştiu că rănile fizice ale Laurei se vor 
vindeca. Dar mai sunt şi rănile care nu se pot vedea. Mă 
rog să primească tot ajutorul de care are nevoie. 

Când ajunge şi Keegan, câteva ore mai târziu, îi fac un 
rezumat, povestindu-i în detaliu ce s-a întâmplat până la 
plecarea lui Casey. În timp ce înjură şi mă bodogăne că 
sunt incompetent, mă holbez la el, întrebându-mă cum voi 
face rost de dovezi suficiente pentru a-l aduce în faţa 
instanţei, ca să plătească pentru crimele sale. Nu voi 
permite să fie muşamalizate. lar când vor ieşi la suprafaţă, 
voi face în aşa fel încât Keegan să nu scape. Va plăti 
pentru păcatele sale. 

Şi mă voi asigura că nu va pune niciodată mâna pe 
Casey Cox. 

CASEY 


Sunt udă leoarcă şi tremur. Abia la o oră după ce am 


ieşit din oraş simt că pot respira normal. Nu sunt urmărită. 
Mă opresc într-o parcare pentru camioane, cumpăr un 
tricou şi nişte pantaloni de trening, ca să mă schimb de 
hainele ude. Cumpăr alt telefon cu cartelă. 

Când mă întorc la maşină, iau telefonul vechi şi formez 
un număr la care vreau de mult timp să sun. 

Patru apeluri. 

Privesc printre lacrimi drumul întunecat. 

— Alo? 

- Mami? 

Mama respiră sacadat. 

- Casey, tu eşti? Slavă Domnului, eşti în viaţă! 

- Da, spun, în timp ce lacrimile îmi inundă faţa. Mami, 
mi-e dor de tine! 

— Şi mie mi-e dor de tine, scumpa mea. Unde eşti? 

- Nu contează. Voiam doar să ştii că totul va fi bine. 

- Casey, lasă-mă să vin să te iau. 

Dacă ar fi cu putinţă. 

— Nu, mamă. Sper că ştii că nu am făcut ce spun ei. 

- Draga mea, sigur că ştiu! 

O aud şoptind repetat cuvintele. 


— Ştiu, dar... nu vreau să ai nicio îndoială. 

— Cum aş putea să mă îndoiesc de tine? 

Strâng cu putere din ochi, iar faţa mi se schimonoseşte 
de durere. 

— Ai grijă, mamă. 

— Poliţia te caută. Dylan, tipul ăla. A fost aici şi a 
întrebat de tine. 

— Ştiu, e-n regulă. 

Tac şi o aud cum respiră greu. 

— Mamă, îţi iei medicamentele? 

- Da, mă asigură ea. Doar că... nu vreau să fii prinsă. 
Scumpo, ce-ar fi dacă te-ai întoarce să te predai şi am găsi 
un avocat care să te scoată din necazul ăsta? 

Ştiu că n-aş putea supravieţui până când aş fi declarată 
nevinovată în urma unui proces. Keegan ar avea grijă de 
asta. Dar mă bucur să o aud pe mama vorbind aşa, în caz 
că ei ne ascultă convorbirea. 

- Nu pot face asta, mami. Dar voi fi în regulă. O să 
încerc să te sun din nou cât de curând. 

- Casey, promite-mi că te întorci acasă, dacă situaţia 
devine prea periculoasă. Promite-mi! 

- Mamă, fac tot ce pot. 

Mă opresc o clipă din vorbit doar ca să stau aşa, pe fir, 
să mă aline prezenţa ei. 

- Mamă, te rogi? 

Respiră adânc în receptor. 

— Acum, da. Vorbeşte ca şi cum e pe cale să 
izbucnească în plâns: Mă rog pentru tine mereu! 

— Rugăciunile tale sunt ascultate, îi spun. Există un 
Dumnezeu şi El ascultă. 

O aud cum repetă în şoaptă ce-i spun. Nu vreau să 
închid, dar probabil că ei îmi ascultă telefonul, poate chiar 
au aflat în ce oraş sunt şi se grăbesc să mă aresteze. 


- Nu o să pot să te mai sun o vreme, dar te iubesc, 
mamă. Acum trebuie să închid. 

— Şi eu te iubesc, scumpa mea. 

Inchei convorbirea, las în jos fereastra de la maşină şi 
arunc telefonul. 

Până dimineaţă voi fi în Carolina de Nord sau în Virginia 
sau în Tennessee. Pot să cumpăr alt telefon şi s-o iau de la 
capăt. O să vând maşina. Până atunci, plăcuţa cu număr 
pe care am luat-o de la o maşină din parcarea de la Kroger 
va fi de ajuns. 

Grace Newland chiar a murit acum. Voi găsi o altă 
identitate, un alt job, un alt loc în lumea asta, căruia să-i 
aparţin. O să stau cu fruntea plecată până când o să am 
curaj să ridic capul. 

În timp ce mă îndrept cu maşina spre nord, mă linişteşte 
gândul că Frank Dotson n-a ieşit învingător. De data asta, 
răul a fost înfrânt. 

Şi nici Keegan şi acoliţii lui n-au câştigat. 

Deocamdată, va trebui să mă consolez cu faptul că sunt 
liberă. 


NOTA AUTOAREI 


Pas 


F timp ce făceam ultimii paşi către publicarea acestei 


cărți, s-au întâmplat lucruri care au schimbat drastic 
Statele Unite. Ştirile despre creştinii eliminați din afaceri 
din cauza convingerilor religioase şi cele despre traficul cu 
organe de copii avortaţi, printre altele, nu doar că m-au 


tulburat profund, dar m-au răscolit şi fizic. E dificil să 
dormi când îţi trec astfel de lucruri prin minte. 

În Statele Unite, creştinii nu se confruntă cu persecuțiile 
la care sunt supuşi fraţii şi surorile noastre din alte părţi 
ale lumii. Unii dintre ei sunt decapitaţi pentru că nu 
renunţă la credinţa lor, fetiţe de şcoală sunt răpite şi ucise 
dacă nu renunţă şi, chiar dacă o fac, ajung să fie măritate 
cu bărbaţi răi. In America, încă avem libertate, şi totuşi 
mulţi dintre noi au probleme personale - de familie, 
probleme cu copiii, probleme de sănătate -, lucruri ce ne 
storc de vlagă şi ne fac să ne simţim persecutați. 

Acestea se datorează, în parte, lumii în declin în care 
trăim (creştinii nu sunt imuni), dar şi atacurilor spirituale la 
care suntem supuşi. „Căci lupta noastră nu este împotriva 
trupului şi a sângelui, ci împotriva începătoriilor, împotriva 
stăpâniilor, împotriva stăpânitorilor întunericului acestui 
veac, împotriva duhurilor răutăţii, care sunt în văzduh.” 
( Efeseni 6:12) 

Cu această greutate pe suflet, soţul meu şi cu mine am 
plecat într-o croazieră în Alaska. Am vizitat câteva locuri 
minunate, dar n-am văzut niciodată ceva atât de frumos 
precum crestele munţilor din Juneau, Alaska, sau mişcarea 
constantă a ghețarilor din Glacier Bay. Am zburat cu 
elicopterul pe deasupra acestor munţi, într-una din rarele 
zile însorite, şi de fiecare dată când treceam peste o 
creastă de munte, exclamam de încântare în faţa 
splendidei măreţii ce-mi apărea sub priviri. Apoi am 
aterizat pe ghețarul Mendenhall, înfofoliţi şi entuziaşti, şi 
ne-am plimbat o oră pe gheaţa albastră. 

In timp ce priveam lucrarea Creatorului, mă întrebam 
cum poate să vadă cineva o aşa operă de artă a naturii şi 
să nu înţeleagă existenţa şi puterea lui Dumnezeu. Serios, 
voi chiar credeţi că toate astea provin din vreo explozie 
cosmică? Sau din evoluţie? Ideea existenţei atâtor lucruri 


minunate, magnifice, aflate într-o perfectă şi elegantă 
comuniune, e împotriva teoriilor lui Darwin. Există un 
Dumnezeu, iar El este cea mai puternică forţă din Univers. 
El a creat aceşti munţi frumoşi, ghețarii, neatinşi de mână 
de om, şi tot El ne-a creat pe mine şi pe tine. Şi deşi El 
controlează mişcarea ghețarilor, incendiile din păduri care 
permit apoi culturi noi şi cutremure de pământ ce duc la 
formarea munţilor, astfel încât peisajul e într-o continuă 
schimbare, El ne iubeşte îndeajuns pentru a ne ghida pe 
fiecare în parte, dacă Îi dăm voie, pe calea ce ne duce 
către El şi către împărăţia Lui, de-a pururi. Pe cât e de 
frumoasă planeta noastră acum, pe atât va fi de glorioasă 
atunci când El va crea un nou rai şi un nou pământ (vezi 
Apocalipsa Sfântului loan Teologul 21 şi 22). El ne-a zis în 
Biblie cum se va sfârşi această lume şi, oricât de 
înfricoşător - şi de familiar - ni se pare, ştim că vremurile 
de pe urmă sunt doar începutul lucrurilor măreţe pe care 
Dumnezeu le-a plănuit pentru oamenii lui. 

Recunosc că am fost un pic deprimată când m-am întors 
acasă după o astfel de experienţă. Veştile proaste 
continuă să curgă şi mai apar şi probleme personale. Dar 
tocmai când mă cuprindea din nou deznădejdea, am citit o 
profeție despre lisus în Isaia 42. 

„lată Sluga Mea pe Care o sprijin, Alesul Meu, întru Care 
binevoieşte sufletul Meu. Pus-am peste El Duhul Meu şi El 
va propovădui popoarelor legea Mea. /Nu va striga, nici nu 
va grăi tare, şi în pieţe nu se va auzi glasul Lui. /Trestia 
frântă nu o va zdrobi şi feştila ce fumegă nu o va stinge. El 
va propovădui legea Mea cu credincioşie; /El nu, până ce 
nu va fi aşezat legea pe pământ; căci învăţătura Lui toate 
ţinuturile o aşteaptă.” 

Prind curaj ştiind că lisus nu va fi nici obosit, nici sleit de 
puteri, că nu va simţi nevoia să strige pe străzi ori să se 
ridice împotriva a nimic, că va face dreptate cât ai clipi. 


Lucrurile par nemiloase, dar Dumnezeu e încă la cârmă. 
Câteodată se întâmplă lucruri îngrozitoare în cultura 
noastră. Logica pare întoarsă pe dos, iar masele 
mărşăluiesc în ritmul corectitudinii politice. Treaba noastră 
e să ne apărăm convingerile, să ţinem de ele orice ar fi şi 
să ne aşteptăm mântuirea. lisus nu se va lepăda de noi. 

Sper ca asta să vă dea şi vouă curaj astăzi. 


DISCUŢII/ÎNTREBĂRI 


1. Discutaţi ce opţiuni avea Casey după ce l-a găsit pe 
Brent mort. Ce părere aveţi despre faptul că a fugit? 

2. Aţi prefera să faceţi închisoare pentru ceva ce n-aţi 
făcut sau să vă ascundeţi, în singurătate, pentru tot restul 
vieţii? Cum ar fi pentru voi să începeţi o nouă viaţă, sub o 
nouă identitate, într-un loc nou, singuri? 

3. Cum a influenţat credinţa (sau, de fapt, lipsa ei) 
alegerile lui Casey? Ar fi văzut lucrurile diferit dacă ar fi 
crezut în Dumnezeu? 

4. Cum s-a schimbat viziunea lui Casey despre 
Dumnezeu de-a lungul acestei cărţi? 

5. Pe Brent, sindromul posttraumatic l-a influenţat în 
căutarea lui Casey? 

6. De ce s-ar fi simţit Casey mai confortabil să fie o 
eroină pentru Laura decât pentru ea însăşi? 

7. Credeţi despre Casey că e curajoasă sau laşă? De ce? 

8. Cum au fost influențate alegerile pe care le-a făcut 
Dylan de credinţa în Dumnezeu? A luat decizia corectă în 
final? 


9. Casey crede despre ea însăşi că e laşă. Sunteţi de 
acord? 

10. Urmează încă două cărţi în această trilogie. Discutaţi 
despre ce v-ar plăcea să se întâmple mai departe. 


MULȚUMIRI 


C. ani în urmă, un prieten a avut un vis. În acest vis, 


soțul meu, Ken, stătea pe pământ, iar eu zburam deasupra 
lui, pe cer. El a avut impresia clară că soțul meu mă 
ancora, cumva, în timp ce eu planam. Au trecut ani de la 
acel vis şi, în nenumărate feluri, el s-a împlinit. Fără 
susținerea lui Ken, probabil că aş fi luat-o razna ca un 
balon dezumflat şi m-aş fi prăbuşit, neobservată. El e 
întotdeauna elementul stabil în viata mea, întotdeauna mă 
inspiră, întotdeauna mă face să râd, mă încurajează 
întotdeauna să-mi continui zborul şi mă îndreaptă 
întotdeauna pe calea Celui care ne este adevărata ancoră 
amândurora. Deseori Ken îşi ia zborul pentru a face 
lucrurile pe care e chemat să le facă, dar niciodată nu mă 
lasă de izbelişte. E unul dintre cele mai mari daruri pe care 
mi le-a făcut Dumnezeu. 

Aş vrea să le mulțumesc şi altor oameni esenţiali pentru 
procesul de publicare a cărților mele, pentru că ei sunt 
eroii din spatele scenei, care se asigură că tot ce scriu e 
gata spre a fi primit de către cititori. Nu ştiu dacă înţelege 
multă lume câtă muncă e în spatele acestor cărţi. Deşi 
scrisul este o activitate făcută de drag, lucrurile devin tot 


mai dificile cu fiecare nouă poveste. Poate pentru că nu 
vreau să-mi dezamăgesc cititorii şi sunt foarte concentrată 
să le ofer ceva nou, proaspăt, de citit. 

Oricare ar fi motivul, le sunt foarte recunoscătoare 
redactorilor care muncesc fără odihnă pentru a aduce 
cărţile mele la un nivel superior. Ei arată ce schimbări 
trebuie făcute, iar eu ţin seama de sugestii şi rescriu de 
atâtea ori, încât aproape că ştiu cartea pe dinafară când 
ea ajunge pe rafturi. Îi sunt recunoscătoare în mod special 
lui Dave Lambert, care a redactat aproape toate cărţile 
mele din ultimii douăzeci de ani. Mulţumesc, de 
asemenea, Amandei Bostic, lui Ellen Tarver şi lui Jodi 
Hughes, tuturor celor cu care am lucrat la romanul Dacă 
fug. Fără aceşti oameni extraordinari, aş fi o scriitoare 
foarte nesigură pe ea. 

Pe lângă partea de redactare, le mai sunt 
recunoscătoare şi lui Daisy Hutton, Fiction Publisher la 
HarperCollins Christian Publishing. Este o plăcere să lucrez 
cu ea şi este o lumină în viaţa mea. li mulţumesc, de 
asemenea, lui Katie Bond, minunata directoare de 
marketing care a găsit căi creative de a-i ajuta pe cititorii 
mei să-mi descopere cărţile. Mulţumirile mele şi lui Sue 
Brower, care a început ca directoare de marketing pentru 
mine, acum ani de zile, apoi a fost unul dintre redactorii 
mei şi a devenit impresara mea. Kristen Ingebretson, care 
creează designul copertelor penru cărţile mele, este, de 
asemenea, de o importanţă crucială în acest proces. Şi 
atâţia alţii, care au un rol activ în publicarea şi promovarea 
cărţilor mele. Gândul la toate detaliile pe care ei le 
gestionează fără cusur pur şi simplu mă copleşeşte. Le 
mulţumesc tuturor. 

Şi vouă, cititorii mei fideli, vă mulţumesc pentru că aţi 
rămas alături de mine în toţi aceşti ani. Fără opiniile 
voastre împărtăşite altora şi fără entuziasmul vostru 


pentru cărţile mele, n-aş fi fost în stare să continui să fac 
ceea ce îmi place atât de mult. 


Terri Blackstock adoră să primească veşti de la cititori, 
să vă citească scrisorile şi să vă primească vizitele pe 
reţelele de socializare şi prin newslettere. O puteţi 
contacta la www.TerriBlackstock.com sau pe pagina de 
Facebook https://www.facebook.com/tblackstock 


DESPRE AUTOARE 


l erri Blackstock a vândut peste şapte milioane de cărți 
în întreaga lume şi se numără printre cei mai bine vânduți 


autori în clasamentul New York Times. A fost premiată ca 
autor pentru volumele Intervention (Intervenţia), Vicious 
Cycle (Cerc vicios) şi Downfall (Decădere), precum şi 
pentru Cape Refuge, Newpointe 911, SunCoast Chronicles 


şi seria Restoration (Restauraţie). 

